
Prefaco 


Quo esas Ido? 


Ido esas l'idiomo internaciona, helpanta e neutra, qua 
rezultas de la selekto e labori dil « Délégation » (delegitaro). 


La Délégation pour l'adoption d'une langue auxiliaire 
internationale, fondita en 1901 (januaro), esis ensemblo de 
personi delegita da 310 kongresi o societi omnalanda ed 
omnaskopa, por examinar la multa projeti o sistemi di 
linguo internaciona, e por adoptar la maxim bona. Til 1907 
ol recevabis 1,250 aprobanta signaturi de membri di 
Akademii od Universitati, qui tale montris sua intereso al 
entraprezo. 





Lore ol elektis (junio 1907) internaciona Komitato di ciencisti e linguisti partikulare 
kompetanta, qui, pos exameno di omna projeti ancien o recenta di Linguo 
internaciona ante e dum 18 kunsidi, adoptis fine Esperanto kun diversa modifiki. Ta 
modifiki studiita, kompletigita per laboro komuna, publik ed internaciona, de 1908 
til 1914, en la revuo Progreso, havis kom rezultanto la nuna « Ido ». Ica konseque ne 
esas, quale Esperanto, la simpla produkturo di un homo. 


Esas notenda, ke la Komitato dil Delegitaro kontenis Esperantisti e mem la Prezidero 
ipsa di la « Lingva Komitato » esperantista. Or la decido adoptanta Esperanto « kun 
la rezervo di ula modifiki », esis unanima. Se, pose, skismo eventis, la responso ne 
esas imputeble a l'Idistaro, ma ad ilti qui obliviis promisi, voti o signaturo. 


La Komitato dil Delegitaro (la maxim kompetenta e maxim senpartisa qua ultempe 
kunvenis pri linguo internaciona) tale judikesas da Sro Gaston Moch, qua supleis en 
lu rektoro Emile Boirac, tre eminenta chefo Esperantista : « La lingui Germana e 
Franca havis ibe tri reprezentanti, la Angla du, e la lingui Dana, Hispana, Greka e 
Hungariana, un; la maxim diversa konocaji reprezentesis, ed on remarkis en lu 
nome quar reputata filologi, Sri Baudouin de Courtenay, Jespersen, Lambros e 
Schuchardt. » 


Konstato. 


L'Akademio Idista konstatas, ke la linguala formo prizentita en ica Kompleta 
Gramatiko detaloza di la linguo internaciona Ido esas la oficala formo di la 
Linguo internaciona Ido, quala ol rezultis de la labori di la Linguala Komitato di la 


Delegitaro por l'adopto di Linguo Internaciona, di lua konstanta komisitaro e la 
decidi dil Akademio Idista. 


La prezidanto : F. Schneeberger. La vice-sekretario : J Guignon. 


Averto. (1) 


Ica verko esas ri-imprimuro grande modifikita di la Grammaire complete qua, 
imprimita nur ye 200 exempleri e ne publikigita, livresis al dispono dil Komitato di la 
Delegitaro en la 15-ma dio di oktobro 1907, kun Exercaro e Vortaro specimena, sub 
la pseudonimo « Ido » (2). 


On savas, ke, pos 18 kunsidi, ek qui 5 konsakresis al diskuto komparanta di ta 
laboruro e di Esperanto, unanime la Komitato decidis « adoptar Esperanto 
principe... kun la rezervo di ula modifiki exekutenda dal permananta Komisitaro, 
segun la sinso determinita dal konkluzi di la Raporto dil sekretarii e dal projeto da 
Ido ». Ja la Komisitaro indikabis ula modifiki facenda en ta projeto. Sualatere la 
Komisitaro permananta submisis lu a detaloza revizo, egardante plura emendi 
propozita; e la rezultajo di ta laboro mencionesis en Raporto publikigita en l'unesma 
numero di la revuo Progreso (marto 1908). 


La Grammaire complete quan ni publikigas prezente esas strikte konforma al decidi 
di la Komitato e dil Komisitaro permananta; do ol ne plus esas, same kam la linguo 
ipsa, verko pure individuala; ol esas la final ed oficala rezultajo di la deliberi dil 
Komitato elektita reguloze dal Delegitaro, pos sep yari de propagado por l'ideo di 
linguo internaciona en la maxim diversa landi e medii. Ni kun fido prizentas lu al 
publiko pro la alta kompetenteso di la ciencozi qui partoprenis en lua kompozo. 


La kritiki, di qui ca gramatiko esos kredeble l'objekto, ne falios opozar ad olu la 
mikrega gramatiko primitiva di Esperanto, kun lua dek e sis reguli tante laudata (3). 
Ma, sen diskutar pri la numerizodi ta reguli, o plu vere paragrafi, di qui un sola 
kontenas la konjugo (minus la formi kompozita per qui on mustis kompletigar lu 
pose), on darfas asertar sen ul paradoxo ke, se Esperanto havabus origine plu multa 
reguli, ol nun posedus quanto min granda de oli (4). Nam pro ta gramatiko vere tro 
kurta e nesuficanta, fakte a luzado Dro Zamenhof komisis la sorgo fixigar la formi di 
la linguo, ed ica uzado genitis multega partikularaji ed anomalaji, quin la 
gramatikisti di Esperanto kolektas e pie mencionas en lia verki, quale se traktesus 
linguo naturala. E singla de ta partikularaji, singla de ta anomalaji efektigas un « 
regulo » quan la novici esas obligata lernar. Do esas tre vera dicar, ke se Esperanto 
havabus origine sat multa reguli generala e preciza, ol ne havus nun tro multa 
partikulara reguli, fondita sur « uzi » disparata e kontre-logika. Pro to on obligesis 
kompozar fine grosa gramatiki, de qui un prizentas plu kam 400 paragrafi. A ca 
verki ya on devas equitatoze komparar nia Grammaire complete. Lore on ne povas 
neagnoskar la supera simpleso e regulozeso di la linguo quan ni prizentas (5). 


Certe ni povabus kondensar e multe plukurtigar ica verko, nome ne enduktar en lu 
kozi advere utila ma ne necesa, e qui ne esas strikte gramatikala. Ma lore ni agabus 
kontre nia intenci e l'explicita deziro de multa samideani. Cetere on decernos facile 
la reguli lernenda del kozi nur lektebla o lektinda. 


Kompreneble, en la gramatiko sancionita dal permananta Komisitaro ni permisis a 
ni chanjar ol adjuntar, pri la reguli, nur la kelka punti chanjita od adjuntita dal Ido- 
Akademio, legitima e yurizita sucedinto di olta. Ma la formo ed aranjeso necese 
diferas de olti, quin havis la verko primitiva, haste facita en tri monati e nur 
destinita al membri dil Komitato dil Delegitaro, por utiligo eventuala. Certe la 
permananta Komisitaro ja emendabis ed igabis lu plu bona, ma vizante la linguo 
ipsa e ne olua docado specale. Or la publiko tre diferas de komitato di ciencisti, por 
qua multa kozi bezonis nek detali nek justifiko. Cetere la tempo mankis al 
Komisitaro por rilaborar detale la verko, nam adversi ed amiki ja esis incitanta a la 
propagado, iti kun intenco maligna, ici en sua fervoro difuzor lo plu bona. Rezulte, la 
primitiva gramatiko bezonis ankore plu kompleta riaranjo ed expliki plu longa. Ni 
esforcis en ica satisfacar ta duopla bezono e preferis donar tro multe kam ne sufice. 


On permisez ad ni atraktar la atenco a kozo quan multi ne vidas sat bone. Pri la 
helpolinguo existas facileso trompanta, qua vizas nur o precipue lerno rapida per 
nesuficanta reguli e nesuficanta radiki o vorti. Nu, ica facileso di lerno ne povas 
konkordar e koincidar kun la facileso di apliko, nek kun l'exakta e klara expresado 
dil pensi. Or on lernas la L. I. dum kelka hori, kelka jorni, ed on aplikas lu dum yari. 
Altraparte, quon valoras facileso e simpleso qui reale ne atingas la skopo? Mezurar 
la supereso, pri la helpolinguo, segun la minmulteso di la reguli e dil vorti, forsan 
esas habila trompilo por la maso, ma eroro deplorinda por omni, eroro qua 
produktas en la aplikado detrimenti maxim grava. Ido evitis fortunoze ta rifo 
mortigiva, kontre qua mult altri ja venis ed ankore venos ruptar su. 


Nun ni finos, durante la traduko quan ni interruptis : « Cetere, ica Kompleta 
Gramatiko destinesas precipue al personi qui volas profundigar la studiado di la 
linguo (6). Ol esforcas solvar omna desfacilaji quin on povas renkontrar en l'uzado di 
ca linguo, e qui venas ne de ol ipsa, ma del neregulozaji e del idiotismi di nia lingui. 
Ta desfacilaji renkontresas en omna traduko, e mem duopligita, kande on traktas 
naturala lingui, name generale on esas obligata expresar l'idiotismi di un linguo per 
l'idiotismi di altra. Ma precize ta desfacilaji facas ek la L. I. bonega intelektal exerco, 
analoga (egardite omna proporciono) a la studio di la Latina o di la stranjera lingui : 


Nam li kustumigas la spirito analizar la penso e liberigar ol del vesto plu o min 
trompiva, per qua nia lingui vestizachas olu. Ma, vice quik impozar a lu nova 
travestio, la L. I. tendencas furnisar a lu l'expresuro maxim direta, maxim logikala e 
maxim klara. E, malgre l'opozata dici, logiko ya vere igas la L. I. supera a nia lingui « 
naturala ». Logiko ya sekurigas ad olu la palmo en lua aplikeso a la cienci; logiko 
donas ad olu l'astonanta facileso, kun qua omna populi ed omna klasi sociala povas 
komprenar olu, aquirar olu ed uzar olu. 


L. de Beaufront. 


Me falius devo di yusteso e gratitudo, se me ne dankus hike Sro Camille 
Chandelliez, ex-docero dil grupo Experantista en Troyes, Francia. Konvertita ad Ido 
per plurmonata lekto e studio di Progreso, il ofris a me sua serchi e noti, sua 
remarki e kritiki sagaca. Il helpis me tre efike klarigar ula punti, nome l'adjektivi- 
pronomi nedefinita. Ad ilu komplete debesas l'apendico pri la puntizado, la letri e 
adresi, segun Progreso. Il esis mea unesma lektero e konstanta kritikero. Ica 
gramatiko debas multo a lua helpado. Ton me joyas dicar publike e gratitudoze. 


L. B. 


(1) L'unesma parto di ca averto esas nur la vortopa tradukuro di olta qua 
aparis France en 1908, lor l'edito di Grammaire complète. 


(2) La Délégation pour l'adoption d'une Langue auxiliaire internationale, fondita 
en 1901 (januaro), recevabis til 1907 la adhero di 310 societi omnalanda, e la 
aprobo di 1250 membri di Akademii ed Universitati. Ol elektis internaciona 
Komitato di ciencisti e linguisti, qua pos exameno di omna projeti anciena e 
nova di mondolinguo, facis la decido quan on raportas hike. 


(3) Kontante segun la maniero dil Esperantisti, ni povus dicar, ke Ido havas 
nur 10 e mem 9 reguli, ne min kompleta. (Videz « Lexique-manuel », p. V-VIII.) 
— Noto adjuntita. 


(4) En la realeso la gramatiko elementala di Esperanto kontenas adminime 64 
reguli e plu kam 10 ecepti. (Videz la konto detalizita ye la fino dil broshuro « 
La science et l'Esperanto ».) 


(5) Hike ni abandonas la Franca texto, qua deskriptas l'aranjeso di Grammaire 
complète, e ni substitucas ad olu to, quo propre koncernas la « Kompleta 
Gramatiko detaloza » quan ni prizentas ad omna amiki di helpolinguo. 


(6) Ica vorti di nia unesma averto divenas partikulare vera pri la Kompleta 
Gramatiko detaloza, en qua la multa pruntaji ek Progreso e citaji di Sro 
Couturat posibligo ta profunda studiado. Danke oli, ni darfas dicar : mortinta, 
il parolas ankore, la granda kalumniato. 


Unesma parto : morfologio e sintaxo 


Alfabeto. 


1. — L'alfabeto di la linguo kontenas 26 literi : kin vokali, duadek-e-un konsonanti. 
La kin vokali esas : a, e, i, o, u. La duadek-e-un konsonanti esas : b, c, d, f, g, h, j, 
k, 1, m, n, p, q, r, s, t, v, w, x, y, z. Esas tre rekomendata desegnar la literi en 
maniero qua impedas konfundar, inter la mayuskuli, F a T o a C, e I a J. En 
l'imprimo on atencez, ke Ido ne divenez Jdo. Generale, e precipue pri la adresi, on 
sorgez formacar la literi maxim bone e lekteble. 


Pronunco dil vokali. 
2. — En Ido, la vokali havas meza sonoduro, quale en l'Italiana. On pronuncas li : 


a ne tro apertita, nam ol havus graveso desagreabla; ne tro klozita, nam ol esus ne 
sat bone dicernebla. On atencez precipue, ke la dezinenco a dil adjektivi esez 
nultempe pronuncata quale ä Germana, è o é Franca. Ol sonez a tre pure, quale en 
l'Italiana. 


e, o, apertita o klozita, se nur on audigas li en maniero donanta dicernebleso 
senduba. — Notez bone, ke la vokalo e nultempe esas muta, quale en Franca linguo 


(1). 


u sempre devas pronuncata quale u Italiana o Germana; nultempe quale u Franca o 
ŭ Germana. Ol sonas quale la Franca grupo ou. 


Kande u sequas nemediate a o e, ol formacas kun ici diftongo, qua esas pronuncata 
unsilabe. La sono u devas audesar quik pos a, e quaze sen intertempo, ma a e 
recevas la chefa esforco di la voco : Australia, Europa, laute, neutra. 


Ma, se la renkontro di a, e kun u rezultas de prefixo o sufixo adjuntita a radiko, 
quale en neutila (ne-utila), kreuro (kre-uro), lore au, eu ne plus facas diftongo, e 
singla vokalo apartenas a silabo partikulara. Konseque singla esas aparte 
pronuncata, quale indikesas per (ne-utila e kre-uro) supere. 


Sequanta q o g, la litero u = w (2) avan vokalo. Ol do sonas quale u en la duesma 
silabo di aquatic Angla, aquatique Franca, acquatico Italiana, acuatico Hispana. 
Exemple : qua, quar, quo, qui, guidar, linguo, lingue, linguala = qwa, qwar, qwo, 
qwi, gwidar, lingwo, lingwe, lingwala. 


Du sama vokali sucedanta (ii, ee, 00) devas ne ligesar konfuze, ma pronuncesar 
separite : alopatiisto, antee, heroo. To esas explicite fixigita dal decidi akademiala 
815 e 816 (Progreso, V, 723). 


(1) Por obtenar plu granda fixeso en la pronunco di ta du vokali, on darfas 
sequar la yena indiko, qua esas ne regulo ma konsilo utila por preventar 
hezito : 


«On klozas la vokali e, o en silabo apertita (finanta per vokalo). Ex. : m€, bone, 
domo. 

On apertas la vokali e, o en silabo klozita (finanta per konsonanto). Ex. : 
sempre, fenestro, pordo, Omna, mento. » 

Tale la pronunco esas plu fixa ed eufonioza. Ma co esas nur konsilo e nule 
regulo obliganta. Nur importas, ma tre importas, la klara pronunco di ta vokali 
e lia rispektiva dicernebleso de la ceteri (Segun Progreso, VII, 400). 


(2) Videz plu fore, ye w, « Pronunco dil konsonanti e digrami ». 


Pronunco dil konstanti e digrami. 


3. — B = b en l'Italiana e la Franca. 


c = c Germana en Ceres o z Italiana en zio, o ts. Konseque ca, ce, ci, co, cu = tsa, 
tse, tsi, tso, tsu. 


d = den l'Italiana e la Franca. Ol sempre devas esar tre klare dicernebla de t. 
f = fen l'Italiana, la Franca, l'Angla. Ol sempre devas esar tre klare dicernebla de v. 


g = g sempre guturala, quale en la Germana geben, en la Angla give, od en la Franca 
gant, nultempe quale g Franca en gens. Konseque ga, ge, gi, go, gu = ga, ghe, ghi, 
go, gu dil Italiana, o ga, gué, gui, go, gou di la Franca. 


h = h sempre vere aspirata, quale en la Germana e l'Angla hand. Per olu tre diferas 
en Ido la vorti horo e oro, hosto o osto e. c. La Franci, l'Italiani e ti omna qui ne havas 
la h aspirata en sua lingui devas tre atencar ta litero. Altre li ne nur pronuncus ne 
juste, ma en kazi pasable frequa li ne komprenesus bone. 


j =jen la Franca, o s en la vorto Angla vision. Ma, se on ne povas pronuncar ol tale, 
on darfas donar a ta konsonanto la sono di g en la Angla gin, o di g en l'Italiana 
giardino (1). 


k = k en la Germana, Franca, Angla (keck, képi, keep, e. c.) e generale en la lingui 
uzanta ica konsonanto. 


l= len la Angla, Franca, Germana, Italiana lingui e. c. 


m, n = m, n en l'Italiana, to esas sempre artikulata, nultempe kun nazal sono. 
Konseque am, an; em, en; im, in; om, on; um, un klare audigas m, n, quale se li 
esus skribita amm, ann; emm, enn; imm, inn; umm, unn. To esas la rezulto naturala 
di la principo, ke nula litero esas muta en Ido. 


Singla sempre sonas, sive en la komenco, sive en la mezo o fino dil silabi, kun sua 
sono alfabetala. — Gn, konseque ta principo, audigas sua du literi, g quale indikesis 
supere, e n quale ni jus dicis. Ex. : regno = reg-no; digna = dig-na (2). 


p = pen l'Italiana, la Franca, la Hispana e. c. Ol devas esar tre klare dicernebla de b. 


q sempre sequesas da u, quale en la Latina ed en la lingui uzanta ta letro, qua 
sonas k (3). 


r = r Italiana. Se uli pronuncos lu kun kartavo, co ne havos en Ido efekto plu mala 
kam en la Franca linguo, che qua preske omna nordani kartavas pronuncante ta 
litero. 


s sempre sisas forte, sive en la komenco, sive en la mezo, sive en la fino dil vorti, e 
mem inter du vokali. Konseque ol nultempe recevas la sono di z Franca od Angla. 
Per to la vorti roso, friso, e sono, exemple, diferas de rozo, frizo, zono. Do tre 
atencez pronuncar en Ido nultempe s kun la sono di z (4). 


t = t dil Italiana, dil Angla, dil Franca, e. c. en la silabo ta. Ol konservas ica sono 
mem en la silabi tio, tia, quin ula lingui pronuncas sio, sia o tsio, tsia, se li sonas 
pos altra silabo. 


v = v en l'Italiana, l'Angla, la Franca, e w en la Germana. La Hispani devas atencar 
aparte ta litero e ne pronuncar ol quale b, quo konfundigus volo a bolo, valo a balo, 
voko a boko e. c. 


w = w en la Angla vorti west, well, wist. Ol adoptesis por konservar kun plu justa 
formo ula vorti diveninta internaciona : westo, wato (elektr.), warfo, wiskio e. c. 


x esas pronuncata ks o gz segunvole, sen ula detrimento. Ca litero diminutas 
grandege la nombro dil k quin on bezonus sen olu; pluse, ol lasas al vorti lia aspekto 
ed ortografio internaciona (5). 


y = y en yeux F., yes E. En Ido ta litero nultempe divenas vokalo, quale en altra 
lingui. Pro fonetikal motivi tre grava, nultempe ol sequas a, e, o, u en la sama silabo, 
quale agas erore pri j, olua korespondanto, la linguo Esperanto (6). 


z = z en la Franca, l'Angla, la Portugalana lingui, o s en Rose Germana, rosa 
Italiana. 


ch = chen la Angla church, en la Hispana macho, o tch en la Franca : tchèque, o c en 
l'Italiana cibo. 


sh = shen la Angla fish, o sch en la Germana Fisch, o ch en la Franca chat, o sc en 
l'Italiana asceta. 


Ma, se la du literi s-h apartenas a du radiki diversa, en kompozita vorto, on seperas 
li per streketo en la skribo ed on pronuncas konseque : chas-hundo, ne cha-shundo. 
On darfas anke uzar la formo : chaso-hundo. 


La nomi di la literi esas, por la vokali, lia sono ipsa : a, e, i, o, u, e por la 
konsonanti, lia sono sequata da e (€e F.) : be, ce, de, fe, ge, he, ke... que... we, xe, 
ye, ze. 


(1) Segun la decido 646 : « On fixigas kom normala sono di la litero j, la j 
Franca; nur per tolero (por ti qui ne povas pronuncar ol tale) on admisas la 
pronunco di la j Angla (quan ni reprezentos per dj). » 


Yen la motivi di ca decido : le un litero devas havar un sono; or tolero di 
pronuncado ne violacas ta principo; 2e per ta metodo on povas transskribar 
exakte propra nomi, quon on ne povus facar kun j havanta du soni, nek kun j 
havanta duopla sono (dj). — Ek Progreso, IV, 689. 


On remarkez, ke j esas necese pronuncata quale j Franca en plura Ido-vorti 
kontenanta dj : adjuntar, adjutanto, adjudikar, budjeto, e.c. — Kande j sequas 
n, on preske koakte sonigas d inter la du konsonanti (ex. : en manjar : man- 
(d)-jar). 


(2) Altre pronuncar gn esus violacar la principo generala dil Ido-pronunco. 
Pluse, kontre ke omni povas pronuncar ta grupo g-n, milioni de homi ne 
sucesus pronuncar ol unsone, quale la Franca en agneau o l'Italiana en ogni. 


(3) Videz la prelasta alineo koncernanta u, p. 12. — La adopto di la litero q 
liberigas de multa k e lasas al vorti la formo internaciona : equilibro, equinoxo, 
equatoro, equaciono ec. certe plu bona kam : ekvilibro, ekvinoxo, ekvatoro, 
ekvacio. 


(4) Autori qui admisas du soni por s en la Linguo internaciona, ne volante 
chanjetar l'etimologial ortografio, obligas per la fakto ipsa la adepti lernar ne 
nur duopla regulo di pronunco, ma anke general ecepto, por imitar ula lingui 
nacionala, e mem ecepti dil ecepto. Tale s duras sisar forte en asymptoto 
(asimptoto), praesentir (presentar), exemple, quankam l'ecepto generala dicas, 
ke s sonas z inter du vokali. Konkluze, por pronuncar s konvene, en simila 
kazi, on mustas konocar l'etimologio dil vorto, o konsultar specala repertorio. 

(5) En Esperanto « Doktoro Zamenhof skribas lore ks, lore kz (eksplodi, 
ekzameni). To esas un del kazi en qui, dicas la granda linguisto Otto 
Jesperson, il regardas nia lingui ocidentala tra sua Rusa binokli, l'ortografio 
Rusa ne posedante x e skribante lore ks, lore kz (quin la Rusi pronuncas gz). 
Similajo eventas por oi F., quan la Doktoro reprezentas per ua omnafoye, 
kande la Rusa adoptis la vorto ed uzas ica ortografio (trotuaro, tualeto, vualo), 
e per oi o oj en omna altra kazo (foiro, fojo, fojno) ». — Prefaco F. dil « 
Dictionnaire international francais », p. IX (1908). 


(6) To demonstresis en « Phonétique de l'Esperanto », p. 299, Bulletin Francais- 
Ido, nos 77-78. 


Acento tonika. 


4. — En Ido, la acento tonika ne esas plualtigo o plulongigo dil sono, ma plufortigo di 
la voco sur un silabo dil vorti. On pozas lu « sur la lasta silabo dil infinitivi e sur la 
prelasta silabo di la cetera vorti » : amĝr, venir, skribor; fenĉstro, bovino, malada, 
trono, mĉa, puĉri, opiniono, e. C. 


« Ma en plursilaba radiki, i e u nemediate avan vokalo ne darfas recevar l'acento » : 
Kaspia, radie, filii, mistĉrio; tĉnua; ĉlua, sĉxuo, statui, linguo (1). 


Pro ke la finali ia, ie, ii, io, e ua, ue, ui, uo di ca lasta vorti formacas nur un silabo, la 
prelasta esas reale ta, qua preiras li, ed ol portas la acento tote konforme al regulo 
(2). 


En dio, pia, duo, gluo ed altri simila, i e u esas vere la prelasta silabo. Li konseque 
recevas la acento, segun la regulo. Nam li kontenas ne plursilaba, ma unsilaba 
radiko : di, pi, du, glu. 

Se monosilaba (unsilaba) radiko divenas lasta parto di kompozajo o derivajo, la 
vokali i, u portas la acento, quale kande li trovesas en simpla vorto. Ex. : butontrŭo, 
arborglŭo, despia, cadie. 


Ma, pro ke la nomi di la sep dii semanala ne esas kompozaji (quale festo-dio, ca-die) 
li recevas la acento sur la silabo qua preiras di e qua esas reale la prelasta. On do 
pronuncas : sŭndio, lindio, mĉrdio, jovdio, venĉrdio, saturdio (3). 


Kande au, eu formacanta diftongo (4) renkontresas kom silabo prelasta, la acento 
restas sur ta diftongo, kun la chefa esforco dil voco sur a, e. Ex. : laubo, kĝuzo, 
lauro, nĉutra, psĉudo. Evitez sorgoze facar ek au, eu du silabi en ta vorti ed altri 
simila. 


En la nombri, inter 20 e 100, la acento restas sur la radiko du, tri, quar e. c. Ex. : 
dúa-dek, (o dúadek), tria-dek (o triadek), quára-dek (o quáradek), e. c. — 

Kompreneble en dek-e-un, dek-e-du, dek-e-tri, e. c. ne la konjunciono e, ma la 
nombro dek esas acentizata. 


La monosilabi darfas esar acentizata o ne (tam en prozo kam en poezio) segun la 
kuntexto e l'intenco dil autoro (5). 


Por eufonio e mem por bona interkompreno, l'acento tonika havas en Ido tre granda 
importo. Konseque omna Idisti devas tre atencar olu, e la populi qui pozas la acento 
sur la lasta silabo devas merkar e memorar bone, ke en Ido nur l'infinitivi -ar, -ir, -or 
(qui esas lasta silabi) darfas kom tala recevar olu. 


Ma, kontraste, altri devas atencar, ke l'aplikado dil acento ne incitez li ad engluto dil 
silabi finala ed a neklara pronunco di olia vokali. Nam to genitus grava erori pri la 
tempi en la verbo, o pri la speco gramatikala dil vorti e lia rolo. Kun atenco e sorgo 
(or mem plu kam linguo nacionala la helpolinguo postulas la du), on tre bone povas 
konciliar justa acentizo e klara pronunco. Sentiginte la acento sur la silabo prelasta, 
evitez sentigar quaze duesma acento sur la dezinenco : Esperĝnto, harmoni6. Certe 
la dezinenco devas audesar klare, ma por ico ne esas necesa, ke on acentizez lu 
anke. L'Italiana pruvas lo konstante en sua linguo; ni imitez li pri co en Ido (6). 


(1) La cirkonflexo indikas nur la tonika acento, ne la longeso di la silabo. Yen la texto 
ipsa dil decido (57), koncernanta ica acento : « L'acento esas sur la lasta silabo dil 
infinitivi, e sur la prelasta silabo di la cetera vorti. Ma en plursilaba radiki, i e u 
nemediate avan vokalo ne povas recevar l'acento. » — Progreso, III, 322. 

En la Hispana, Italiana, Portugalana lingui, l'infinitivo en-ar recevas la acento. Ido 
imitas ta lingui e, pro analogeso, extensas ta acentizo a sua cetera infinitivi : -ir, -or. 


(2) Kad on esas obligata pronuncar i e u quale y e w rispektive avan vokalo? Nule : 
on darfas pronuncar indiferente naci-ono o nacyono, mu-elar o mwelar. La sola kozo 
importanta, do obligala, esas la justa pozo di Vacento; on pronuncez do quiete : alio o 
alyo, mánuo o mánwo (Progreso, IV, 142). 


(3) Evidente mardio ne esas mar(o)dio, saturdio satur(o)dio, e per la 5 sundio, lundio, 
merkurdio, jovdio, venerdio, ni ne intencas dicar : la dio dil suno, dil luno, di 
Merkurius, di Jupiter, di Venus. (Segun Progreso, VI, 135.) 

(4) Videz u en la seciono Pronunco dil Vokali. 

(5) On bone remarkez ke la regulo fakte inkluzas mem la monosilaba adjektivi, t. e. 
l'adjektivi elizionita, havanta monosilabo kom radiko : tal', nul, bel', pur', irg', grand', 


e. C. 


(6) Okazione di « Profilaktol », metan, formol, amin, qui recevas internacione la 
acento sur la lasta silabo, on trovas en Progreso, II, 679, la considero sequanta : 

« On devas distingar du kazi o klasi : la propra nomi, quale Profilaktol, qui esas 
stranjera vorti en nia linguo e konseque havas specala ortografio ed anke acentizo; e 
la komuna nomi, qui apartenas a nia linguo e devas sequar la generala reguli, sive 
pri la gramatikal finali, sive pri l'acentizo. » 


Ta remarkigo esas guido pri ta nomi stranjera relate Ido. Samtempe ol furnisas 
respondo por la distraktita kritikeri qui objecionas a ni ta vorti, quale se oli 
apartenus a la linguo e devus havar la dezinenci e la acento dil nomi komuna. Per 
quo Profilaktol, etil ed altra vorti kemiala apartenas a Ido plu multe kam Kashmir, 
Kamerun, Bengal, Portugal, Tonkin e. c. qui havas nek la acentizo, nek la dezinenci 
dil Ido vorti komuna? 


Pri la decido koncerne la tonika acento en Ido e la studiado qua preparis lu, videz 
l'apendico unesma, ye la fino dil gramatiko. L'acentizo en Espo esas pura imito dil 
acentizo Polona. 


Artiklo. 


5. — L'artiklo definita (1) esas la por la du nombri; do lu esas nevariebla : la domo 
(singularo), la domi (pluralo). 


Kande nul altra vorto indikas pluralo, sive per sua formo (finalo -i), sive per sua 
senco (nombronomo or nedefinita pronomo), on uzas le; nam altre on ne savas (per 
la) kad parolesas pri un individuo o pri pluri. Ex. : le Gracchus, le Cato (Kato); le x, 
le y, le z; la cifri di ca konto esas tanta male formacita, ke le 3 e le 5 esas 
konfundebla ale 8 (2) 


6. — On darfas elizionar la a final dil artiklo, remplasigante lu per apostrofo, tam 
egale avan konsonanto kam avan vokalo : la charmo di la infanto o di l'infanto; la 


plumi di la ucelo o di l'ucelo. 


Ma on atencez ne elizionar la artiklo, se ol destruktas la aspiro di la litero h. Do ne 
uzez l'homo, l'hosti, ma la homo, la hosti. 


Atencez anke evitar la miskompreno posibla. Do ne uzez : la duro di l'afero, nam 
aude on povus komprenar : la duro di la fero. Dicez do : la duro di la afero. 


Cetere l'eliziono en la artiklo esas darfo, nule obligo. 


On darfas uzar la formo a l', da l', de l', di l' e la kontraktaji al, dal, del, dil, vice a 
la, da la, de la, di la, sempre reguloza, do senhezite uzebla 


7. — On uzas l'artiklo definita en la du sequanta kazi : 

le Kande la substantivo (singulara o plurala) indikas la tota speco, od omna 
individui di la speco : la leono ne esas tam kruela kam la tigro; la uceli flugas en 
la aero, quale la fishi natas en l'aquo. 


2e Kande ol indikas un o plura individui determinita di la speco : la libri dil 
profesoro (la komplemento : dil profesoro determinas libri; querez la mediko (la 
mediko kustamata, o qua ja venis; mediko signifikus : ula od irga mediko). 


Ecepte ta du kazi, on devas ne uzar l'artiklo, e mem esas konsilata omisar olu, 
kande la substantivo havas senco generala ne determinata, exemple en la proverbi : 
Kontenteso valoras plu multe kam richeso; povreso ne esas vicio. 

Konseque ico, on nultempe bezonas uzar l'artiklo kun la nomi di abstraktita enti, 
qualesi, vertui, e. c., nam ta koncepti di speci, e ne korespondas ad individua objekti 
: fido, espero, karitato, kurajo, energio, esprito, e. c. (On remarkis ke en l'anciena 
Franca, tala vorti esis uzata sen artiklo). Same pri la nomi di cienci, qui esas quaze 
propra nomi : filologio, geometrio, fiziko, e. c. 

Ma segun la regulo memorigita supere, ta nomi devas prenar l'artiklo, se li indikas 
un apara kozo inter plura kozi : la espero di Petro (Petrus), la kurajo di Alexandro 
(Alexander), la filozofio di Epikuro (Epikurus), la esprito di Voltaire, e. c. Se on sequos 
ta regulo tre logikal, on sparos multa artikli, ed on igos la diskurso plu frapanta e 
plu "nervosa" (4). 


On anke ne uzas l'artiklo definita kun la propra nomi omnaspeca (mem di fluvii, 
monti, e. c.) nek kun la nomi komuna qui esas reale propra nomi, quale ti di la astri, 
sezoni, monati, dii. 


Kande la propra nomi esas preirata da titulo, on ne uzas l'artiklo : rejo Henrikus 
IVa, Papo Pius Xa. Ma on uzas lu, kande la propra nomo esas nur apoziciono a 
nomo komuna : la genioza poeto Dante, ed anke se la propra nomo akompanesas 
(preirata o sequanta) da ula adjektivo : la bela Helena, Alexander la Granda. 


Rezume la artiklo definita uzesas nur kun substantivo expresata o tacata, tale ke en 
ica lasta kazo lu semblas remplasar ta substantivo : Yen rozi; prenez la maxim 
bela = la maxim bela rozo — prenez le maxim bela = la maxim bela rozi. 


On ne pensez ke "la" esas sempre necesa avan maxim; nam ol esas nedependanta 
de ca adverbo, quale on quik vidos. Advere on dicas : ta homi sentas su la maxim 
felica, kande... Konseque on devas nultempe repetar la dop substantivo : la homi 
maxim felica (e ne : la homi la maxim felica). Same on devas ne uzar la avan 
maxim, sequanta da adverbo : venez maxim frue (e ne : la maxim frue). Fine on 
devas uzar la kun la posedal pronomi nur kande to esas postulata dal senco (videz 8 
33 [en Posedal adjektivi e pronomi). 


8. — L'artiklo nedefinita (F. un, A. a, I. un, uno, una) ne existas en Ido. La senco 
nedefinita indikesas dal fakto, ke l'artiklo la ne preiras la substantivo. Kande on 
volas insistar pri la nedetermineso, on uzas ula, e por nedetermineso kompleta, 
irga. Ex. : querez ula mediko, mem irga mediko en la urbo, ma ne retrovenez 
sen mediko, nam sola ni ne salvos l'infanto. 8. 

Kande on volas precize indikar la nombro 1, on uzas un. Ex. : Un franko suficos. 


9. — Artiklo partitiva ne existas en Ido : donez a me pano = donez a me la kozo 
nomizita pano. 


Se on volas indikar parto o quanto nedeterminita, on uzas la prepoziciono de : 
donez a me de vua pano, de vua pomi (parto de vua pano, de vua pomi). Se on 
dicus : vua pano, vua pomi, la senco esus : vua tota pano, vua omna pomi. 


Same on uzas de kun pronomo (por ta ideo partitiva) : Yen kremo, prenez de olu 
(poke o multe? pri co on ne precizigas; la quanto restas tote nedeterminita). Ma on 
povus precizigar, se on volas : prenez kelke, multe de olu. 


1. Pro kustumo generala, ni duras uzar en ica gramatiko l'adjektivi-participa « 
definita », « nedefinita », pri l'artikli ed ula pronomi, quankam certe plu justa 
epiteto esas dezirinda. 


2. L'exempli kun le, tale kam mult altri analoga quin on povus donar, montras 
per su, ke tro granda simpleso gramatikala povas meritar forjeto.Nam, 
exemple, l'unikeso dil artiklo definita en Esperanto impedas tradukar la 
supera frazi, tamen ne desfacila e tre ordinara. Ma vere, kad esas laudinda e 
quon valoras gramatikal simpleso sakrifikanta, od alteranta l'expresado dil 
pensi? Cetere uli mondolinguana kelke blinde alegas la facileso e simpleso 
gramatikala. Preske sempre li oblivias, ke la facileso por lerno ne koincidas 
necese kun la facileso por apliko. Mem eventas, ke l'unesma ofras reale nur 
pura trompilo, se ol nocas o jenas la duesma. Kun la duimo di sua reguli e 
vorti Espo e Ido certe esus plu facile lernebla. Ma 

kad oli esus pro ico plu bona? On lernas helpo-linguo dum kelka hori, dum 
kelka dii, ma on aplikas lu dum yari. Do questionesas : quo meritas prefero? 
lerno kelkete plu kurta, ma aplikado entravata e defektoza; o studio kelkete 
plu longa, ma aplikado senmanka e skopokonforma? En l'unesma kazo, un 
artiklo definita suficas; en la duesma kazo, certe du artikli esas necesa. 


3. Dec. 588 : On admisas l'eliziono di l'artiklo avan konsonanto dop la vorti 
da, de, di. Ex. : da l'regulo, de l'regulo, di l'regulo. 

Dec. 713 : On adoptas la formi : dal regulo e da l'regulo, kun o sen apostrofo, 
pos la tri prepozicioni da, de, di. 

Dec. 949 : On admisas al (un vorto) kom abreviuro di a la, apud l'abreviuro a 
l ja existanta. Pro analogeso a dal, del, dil ja admisita. 


4. Ica lasta alineo esas prenita ek Progreso, I, 491. 


15 


Substantivo. 





10. La substantivo finas en singularo per o, en pluralo per i : tablo, infanto, 
tabli, infanti (1). 


11. — La genro (gramatikala) ne existas en Ido. La substantivo reprezentanta ento 
anmoza indikas l'animala speco, ma nule la sexuo. Altravorte, la sexuo di ta ento 
restas nedeterminita : infanto ne indikas maskulo plu multe kam femino; e tale pri 
omna substantivi di ento amnoza. Kompreneble omna substantivi di kozi esas 
neutra. 


12. — La sexuo povas esar determinata nur per sufixi : 

-ul por la maskuli; -in por la femini. 

Exemple : infanto, kato, finko (sexuo nedeterminita); infantulo, katulo, finkulo 
(sexuo maskuli); infantini, katini, finkini (femini); la homo (sexuo nedeterminita : 
homo ento); la homulo (homo maskula); la homino (homo femina); patro (un del du 
genitanti) (2); patrulo (la genitanto o patro maskula); patrino (la genitanto o patro 
femina) qua tote darfas nomizesar matro; la patri (la genitanti qui esas o maskula o 
femina). Ex. : On opinionas sempre plu generale, ke la patri dil Amerikani 
aborigena esis Aziani. 


13. — Kande la sexuo ja esas indikita da vorto o sufixo, esas tote neutila indikar lu 
itere : Andreas, mea kuzo, volas esar advokato (nek kuzulo, nek advokatulo). — 
Mea fratino esas sekretario (ne : sekretariino), e mea fratulo esas profesoro (ne : 
profesorulo). — El esas helpanto di medikino (ne : helpantino). 


14. — Kompreneble on ne adjuntas -in a radiko dicanta per su la sexuo feminala : 
muliero, amazono, subreto, e. c. 


Same on ne adjuntas -ul a radiko dicanta per su la sexuo maskulala : viro, oficiro, 
generalo, notario, sacerdoto, e. c. (3). 

Fine on uzas nek -ul, nek -in, kande nulo postulas, ke on konocigez la sexuo. 
Exemple, se on skribos a homulo o homino prezidera, samideana, kunlaboranta, e. 
c., on ne dicos : kara preziderulo, samideanino, kunlaborantulo, ma nur : kara 
prezidero, samideano, kunlaboranto. Ilu ed elu ya perfekte konocas lia sexuo. 
Precize pro ke prezidero, samideano, kunlaboranto esas per su sensexua, li tote 
konvenas en tal okaziono, sive por viro, sive por muliero (4). 


15. — Kom honor-titulo (parolante a persono altaranga, o pri olu), on uzas la vorto 
sinioro (e siniorulo, siniorino, se to esas necesa por evitar konfundo). On adjuntas, 
segunbezone, la nomo di lua alta ofico sociala : sinioro rej(ul)o, reg(in)o; sinioro 
princ(ul)o, princ(in)o (5); sinioro episkopo. Kompreneble on uzas nek -ul, nek -in 
kande, quale pri episkopo, to esas neutila. Same on procedas pri sioro, polita 
titulizo uzata por omna personi a qui, o pri qui on parolas : Sioro Ludovikus R. Pro 
ke esas konocata la sexuo dil viro a qua on parolas, on ne dicas a lu siroulo, ma nur 
sioro. Ma, pro ke la letro destinata a a spozulo povus donesar a spozino, od inverse, 

on enuncas -ul od -in en la adreso, se on skribas a spozi vivanta kune, o se on 
timas, ke altre agante, la letro ne atingos juste la destinario. 


16. — Siorino uzesas por muliero mariajita e por muliero ne mariajita, kande on 
skribas o parolas ad eli. Ma, kande on parolas pri eli, on uzas damo por l'unesma e 
damzelo por la duesma, se on volas precizigar, ke ita mariajis su, e ke ica esas 
ankore celiba (6). 


En asemblajo kompozita ek homuli e homini, on dicas a li : siori. Exemple : vua 
vicini, siori B. 


Pro ke l'expresuro gesori B. povas indikar la viri e la mulieri dil tota familio B. 
(komparez gefrati), la sola maniero certa dicar siroulo e siorino B. intermariajita esas 
: la gespozi B. 


(1) Pri la pluralo per i (e ne per s) on trovos la motivi en la duesma 
apendico. Pri la genro videz la 3-ma apendico : « Genro e maskulismo ». — Pri 
la substituco (e ne adjunto dil vokalo i) ni dicas : 


Se o sola suficas por reprezentar dezinence la ideo dil substantivo e dil 
singularo, pro quo i, kun la sama radiko, ne suficus por reprezentar la ideo dil 
substantivo e ta dil pluralo, quale omna instante en l'Italiana ed en Slava 
lingui? Se on opinionas nelogikala la procedo por pluralo, ol esas tala por 
singularo. Kad l'Esperantisti blamanta ne remarkis, ke la i di lia infinitivo 
desaparas en la cetera formi dil verbo? Nu, se i devus konservesar en pluralo, 
kom signo dil substantivo, totsame i devus konservesar en la tota 
Espokonjugo. 

Do l'Esperantisti devus havar : am-i-as, am-i-is, am-i-os, am-i-us, am-i-u, am-i- 
anta, ec. Ma vere, kad la verbo esas min rikonocebla, quankam ol ne 
konservas en omna tempi e modi un karakterizivo komuna? Pro quo agar tale 
pri la verbo, ma totaltre pri la substantivo? 


Fine, ka li povus justifikar quale la o, signo di lia substantivo e samtempe di 
singularo, darfas trovesar en lia pluralo apud j, signo di ca nombro? Kad la 
duesma ne kontredicas l'unesma, od inverse? Kad oli ne destruktas l'una 
l'altra? Qua linguo esas justa hike, Espo o Ido? On remarkez ke la j ne esas 
substitucebla ad o en Espo, nam patrij, lingvj, e. c. esus ne pronuncebla; 
kontre ke patri, lingui di Ido esas tre facile pronuncebla, mem plu facile kam 
patroj, lingvoj di Esperanto. 


La logikisti, a qui ni jus respondis, pri la Ido-pluralo per substituco, devus 
prefere explikar, quale lia « tiu », demonstrativo por foreso, misterioze divenas 
demonstrativo por proximeso, per la simpla adjunto di partikulo : chi, qua tale 
recevas rolo stranjega, nam ulo ne povas esar samtempe fora e proxima. 

(2) Darfas uzesar metafore : l'ociereso esas la patro di omna vicii. Vere me 
ne povus dicar kad il od el esis plu vere mea patro spiritala pri la 
helpolinguo. 


(3) Se parolesas pri pagana muliero sacerdota, e ne pri sacerdoto homula 
(Kristana o ne), kompreneble on uzas sacerdotino. 


(4) Pri -o, -a e. c. kom sexual karakterizivi on trovos kompleta studiuro en la 
triesma apendico. 


(5) On tote darfas dicar anke : siniorulo rejo, princo; siniorino rejo, princo o 
mem : siniorulo reja, princa; siniorino reja, princa. Ma, en la du manieri, on 
evitez repetar -ulo -in. On ezez li nur unfoye. La sexuo ya ne bezonas indikesar 
dufoye. 


(6) Siorino dicata a damo ed a damzelo dispensas de selekto ofte ne facila 
inter la du vorti. Tale damzelo ne esos ofensata konfundesar a damo, od 
inverse. 


Propra nomi. 


17. — La propra nomi omnaspeca devas principe konsideresar kom « vorti stranjera » 
a la linguo. La nomi personal precipue, pro ke li esas la proprietajo dil personi qui 
nomesas per oli, devas restar netushebla. Konseque on transskribas li segunlitere, 
kande li esas skribita per l'alfabeto Romana, mem la Greka nomi, di qui la 
transskribo Latina esas klasika. On riproduktas, se on povas, la diakritika signi ed 
on indikas, segun quante on povas, la pronunco inter parentezi. Se li apartenas a 
linguo ne uzanta l'alfabeto Romana, on transskribas li fonetike (maxim bone posible). 
Por ico on uzas specal alfabeto plu richa kam la Romana alfabeto e posedanta 
diakritika signi (Aa, 6, ŭ, e. c.) e digrami (dh, th, kh, e. c.) Exemple : Caesar, Cicero, 
Scipio, Gracchus, Sokrates, Demosthenes, Pythagoras, Phryne; Goethe, 
Shakespeare, Corneille, Boileau; Mickievicz, Leszozynski, Pizemyal; Pushkin, 
Pashich, Tolstoy, Shchavinskiy. 


Por la propra nomi trovata en la olda ed en la nova Testamento on konsilas anke la 
transkribo Latina, ja konocata; ma nur la vera qua uzas i, ne j. Ex. : Ierusalem, 
Iudas, Iob, Beniamin, Isaias, Ioannes, Iozef, Zakarias (1), Nazareth, Bethlehem, 
Elizabeth, e. c. (2). 


Por la baptonomi on konsilas anke transskribar li segun la formo Latina (3). To esas 
l'unika moyeno eskapar divergi sennombra. Cetere quale selektar inter Giovanni, 
Jean, Johann, Jan, Hans, John, Ivan, e. c.? Ka ni kreos vortaro specala por la 
baptonomi? Ne cherpez de la Latina lia nominativo e dicez : Ioannes, Ioanna; Iulius, 
Iulia; Iakobus; Andreas; Lukas; Antonius, Antonia; Gabriel, Rafael; Ludovikus, 
Petrus, Paulus, Elizabeth, Anna, Sofia, Maria, e. c. 

18. — Devas konsideresar kom vorti stranjera ed esar konservata en lia stranjera 
formo, tam singulare kam plurale, omna vorti exkluzive nacionala o lokala, ed anke 
la nomi di moneti, ponderili e mezurili ne apartenanta al metral sistemo : pasha, 
lama, ulema, geisha, kimono; uryadnik, nagayka, troika; cicerone (pl. ciceroni), 
lazzarone (pl. lazaroni); Targui (pl. Touareg); mehari (pl. mehara); cent (pl. cents), 
para, duro, peseta (pl. pesetas); pound, pud, klaft, shtof, verst, e. c. 


Tamen ulkaze la pluralo darfas indikesar per -i adjuntita al vorto stranjera e 
separita de olu per streketo. Exemple, se on ne konocas ta pluralo, o kande la vorto 
stranjera havas singulare la sama formo kam plurale. Per -i on lore evitas 
miskompreno. Ex. : Ni povas pagar vua cheko; kad vu deziras franki o mark-i? 


19. — La maxim multa nomi di landi e ti di la kin parti dil mondo konservas sua 
Latina formo historiala, dom fakte konocata internacione : 


Europa, Afrika, Amerika, Azia (4), Oceania, Anglia, Belgia, Bolivia, Dania, 
Francia, Germania, Grekia, Hispania, Italia, Rusia, Skotia, Suedia; Arabia, 
Armenia, Australia, Laponia, e. c. (Videz la lexico) (5). 


20. — La nomi di la habitanti derivas de oli per l'adjunto dil sufixo -an, pos supreso 
dil a finala : Europ-ano, Itali-ano, Bolivi-ano, e. c. 


La formi Angliano, Franciano, Germaniano, Rusiano, Suediano, Daniano, 
Poloniano, Grekiano, Arabiano, Hispaniano, Skotiano, Laponiano, Suisiano esas 
tote reguloza, do permisata. Ma per imito dil uzado internaciona, qua por ta nomi di 
rasi o populi havas formi plu kurta, Ido preferas Anglo, Franco, Germano, Ruso, 
Suedo, Dano, Polono, Greko, Arabo, Hispano, Skoto, Lapono, Suiso (6). 


De li venas reguloze l'adjektivi Angla, Franca, Germana, Rusa, Sueda, Dana, 
Polona, Greka, Araba, Hispana, Skota, Lapona, Suisa. 


21. — La nomi landala qui ne havas la susteno internaciona dil formo ia (Latina 
origine) konservas sua formo nacionala : Honduras, San Salvador, Nikaragua, 
Venezuela, Uruguay, Paraguay, Maroko, Kanada (7), Chile, Peru, Portugal (Videz 
la lexiko). 


La nomi finanta per land kompreneble recevas o finala, por kompletigar la vorto 
segun la fizionomio Idala di « lando ». Ex. : Finlando, Holando, Irlando, Islando, 
Nederlando, Nova-Zelando, Zulu-lando, e. c. 


Segun la principo generala, la nomi di la habitanti esas formacata per la sufixo -an. 


Ex. :Honduras-ano, Venezuelano, Uruguayano, Marokano, Kanadano, Chiliano, 
Peruano, Portugalano, Finlandano, Holandano, Irlandano, e. c. 


Usa, to esas la tri literi U. S. A., abreviuro di Unionita Stati (di) Amerika (nordala), 
uzesas en Ido, vice ta nomo tro longa, por nomar la granda republiko. Per to ni 

simple imitas la postal uzado internaciona, qua skribasU. S. A. (Usa) sur omna 
sendaji ad ica lando. 


22. — Pro praktikal kurteso on darfas uzar : La Angla, la Franca, la Germana, la 
Araba, e. c., por indikar la lingui Angla, Franca, Germana, Araba (tacante la vorto 
linguo, quan on tote darfas expresar). Ta dicomaniero povas produktar nula 
ambigueso, pro ke la homo Angla, Franca, Germana, Araba, nomizesas : la Anglo, la 
Franco, la Germano, la Arabo (8). 


23. — La nomi geografiala di urbi, riveri, monti, provinci, distrikti, e. c. esas propra 
nomi; li do sequas logike la regulo qua koncernas ici ($ 17) : Paris, London, Roma, 
Firenze, Lisboa, Torino, Napoli, Madrid, Miinchen, New-York, Cambridge, 
Genève, Boulogne, Kharkov, Voronef, Dniepr, Kiakhta, Khabarovsk; Shang-hai, 
Kiao-Cheu, Che-Fu, Tsu-shima, Hoang-ho, e. c. 


Nur la nomi di kelka monti, mari o fluvii internaciona (quin nia lingui ne skribas 
same) recevas l'Idal ortografio, por evitar pri oli divergi jenanta di skribo e di 
pronunco : Alpi, Blanka Monto, Blanka Maro, Reda Maro, Nigra Maro, Kaspia 
Maro, Kaspio; Maro Mediteranea, Mediteraneo; Atlantiko; Pacifika Oceano, 
Pacifiko; Glacial Maro, Oceano; Rheno, Danubio. 


Remarquez bone, ke omna nomi di la lasta alineo kom propra nomi ne recevas la 
artiklo, malgre la uzo kontrea di ula lingui. 


Por la habitanti dil urbi on adjuntas -ano (adjektivo -ana) : Paris-ano (pl Paris-ani), 
Paris-ana; München-ano, Genève-ano, Luxemburg-ano (9). 


(1) Remplasigante c harda per k e ph per f. 

(2) Nur la transkribo « Iesu » (vice Jesu quan ni uzis erore, dum tempo pasable 
longa) esas justa. Ol meritas omnarelate prefer esar, e pro la formo, e pro la 
sono. On memorez ke J evas nur de la XVIIa yarcento e ke ta litero nultempe 
uzesis da la Latini. 

(3) Remplasigante c harda per k e ph per f. 


(4) Avan-Azia por la Latina « Asia Minor ». 


(5) Por simpligar e generaligar, Ido uzas ta formo (-ia) anke en Chinia, 
Japonia, Brazilia, Mexikia (Chef-urbo : Mexiko). 


(6) Nur la formo per -ano esas generala e generaligebla; la nomi di populi 


quale Anglo, Ruso esas nur abreviuri di la reguloza Angliano, ec. e devas 
konsideresar kom aparta kazi. (Progreso, VI, 95.) 

(7) La c transskribesas per k en Nikaragua, Kanada, Maroko, pro ke in Ido ni 
havus (kun c) Nitsaragua, Tsanada, Marotso, quo certe ne konkordus kun 
l'internaciona sono di ta vorti. Ma qua homo, vidante li kun k, vice c, havas 
mem ombro di hezito por rikonocar li? 


(8) Omna adjektivi di rasi o di populi sempre komencas en Ido per mayuskulo. 
Tale on evitas omna eroro o hezito inter du reguli, quale in la Franca, ube on 
skribas : le peuple anglais, la Angla populo; l'anglais (la linguo), la Angla; 
"Anglais, la Anglo. 


(9) Habitanto dil urbo, e Luxemburgiano, habitanto dil Dukio « Luxemburgia 
»; quale Mexikano, habitanto di Mexiko, urbo, e Mexikiano, habitanto di 
Mexikia, lando. 


Adjektivo qualifikanta 


24. — L'adjektivo qualifikanta finas per -a e ne varias (1). 


Por chanjar ol a substantivo samsenca suficas substitucar al dezinenco a la vokalo o 
(singulare), o la vokalo i (plurale) : richa = qua esas richa : richo = (strikte) ento, 
individuo richa e (konvencione, praktike) homoricha; — povra = qua esas povra : 
homo povra; povro = (strikte ento, individuo povra e (konvencione, praktike) homo 
povra; — blinda = qua esas blinda : homo blinda; blindo = (strikte) ento, individuo 
blinda e (konvencione, praktike) homo blinda; — dezerta = qua esas dezerta; 
dezerto = ulo, loko, spaco dezerta; — bono = (konvencione, praktike) homo bona; — 
mala = qua esas mala; malo = (konvencione, praktike) homo mala; — la boni = la 
homi bona; — la mali = la homi mala (2). 


25. — Kande adjektivo aplikesas a substantivo tacita, on indikas la pluralo per la 
artiklo le, o per nedefinita pronomo konvenanta, o mem simple per -i. Ex. : Yen 
pomi, prenez le bona e lasez le mala. Kun ideo partitiva on dicus : il ofris a me 
blanka e reda rozi, me prenis uli reda o kelki reda; o plu simple : me prenis redi, 
quale on dicus : me prenis kelki. Tre certe ya redi e kelki povas relatar nur rozi, 
sola kozo pri qua on parolas. La lasta exemplo montras bone, ke en l'unesma ni 
povabus dicar : prenez la boni e lasez la mali. Nam vere quon altra kam pomi 
relatus « la boni », « la mali », en ica frazo? Kad on komprenus homi, kande traktesas 
nur pomi? (3). 


26. — On darfas elizionar la a final dil adjektivi, ma kun la kondiciono ke to ne 
produktos akumulo de konsonanti. On konsilas uzar to eliziono precipue kun 
l'adjektivi derivita e partikulare kande li finas per -al-(a). Ex. : infantal anmo, 
amikal ago, kordial saluto, e. c. (4). 


On devas ne uzar l'eliziono tro freque. Ol ne diplasas la acento; konseque ica restas 
sur a en infantal, amikal, kordial, quale en infantala, amikala, kordiala. 

Diveninte monosilaba per l'eliziono, l'adjektivi dusilaba sequas, pri l'acento, la regulo 
di omna monosilabi, pri qui parolesas en $ 4. 


On ne obliviez ke l'eliziono nultempe esas obligala (5). 


27. — Pri la plaso dil adjektivo on juas en Ido la libereso maxim kompleta. Nula 
logikal motivo impozas a ni la kustumo Angla e Germana pozar l'adjektivo sempre e 
mashinatre avan la substantivo, dum ke altra lingui pozas lu dope (6). 


On apene povas donar la konsili sequanta : 


le Se l'adjektivo esas plu longa per du o tri silabi kam la substantivo, pozez lu dop 
ica : linguo internaciona; rolo desfacila, raporto nekomunikebla. 


2e Se uzesas plura adjektivi, pozez li dop la substantivo : la homi instruktita, 
senpartisa, e prudenta... 


3e Se l'adjektivo havas komplemento, e precipue komplementi, pozez unesme la 
substantivo : tablo-tapiso makulizita da inko e sauci diversa. 


4e Se l'adjektivo esas tam longa kam la substantivo, o preske, konsultez l'eufonio, e 
nome evitez la hiati, se to esas posibla : aquo pura, alno alta, alta querko, 
inteligenta pueri, argumenti konvinkiva, plu plezas al orelo kam pura aquo, alta 
alno, querko alta, pueri inteligenta, konvinkiva argumenti. 


Che omna linguo, en la parolado sorgata, on selektas la maxim plezanta ordino dil 
vorti. Ma kompreneble, en familiara diskurso o konverso, on agos tote senjene pri la 
plaso dil adjektivo (o participo) qualifikanta. 


(1) Plu exakte : a radiko nomala on adjuntas -a por igar lu gramatikale 
adjektivo qualifikanta. 


Radiko esas nomala, se, pro sua signifiko e natural valoro, ol povas formacar 
sustantivi per l'adjunto di o, ed adjektivi per l'adjunto di a. 


Radiko esas verbala, se, pro sua signifiko e natural valoro, ol povas formacar 
verbi per l'adjunto dil dezinenci verbala : -as, -is, -os e. c. 


(2) Pri la substantivigo e homigo dil adjektivo, videz la apendico quaresma. 
(3) En la komenco, Ido rezervis, pro prudenteso, la yuro indikar (se to esus 
necesa) la pluralo en l'adjektivi per adjuntar -i a lia dezinenco a (do ai). Ma la 


praktiko montrinte, ke ta specal pluralo povas abandonesar, decido unanima 
(1218) dil akademio supresis lu. 

(4) Decido 504 : On konservas l'eliziono di -a en l'adjektivi, ma restriktante ol a 
la kazi, en qui ne rezultos akumulo de konsonanti; per 7 voci ek 9. (Progreso, 
IV, 434.) 


Decido 586 : On repulsas la supreso di l'eliziono di l'artiklo; per 6 voci ek 9. 
(Progeso, IV, 561) 


Decido 587 : On repulsas admisar sempre l'eliziono di l'artiklo dop vokalo ed 
avan konsonanto; unanime per 8 voci. Exemple : ke lregulo, se l'regulo. 
(Progreso, IV, 561.) 


(5) « La finalo -a povas (darfas) supresesar per eliziono, ed esas konsilata uzar 
ta moyeno por igar la parolado min monotona ed anke plu fluanta; vice dicar : 
la alerta e joyoza infanti, on dicos tre bone : l'alert e joyoz infanti, e to esas 
tante plu naturala, ke ta senacenta finali (dezinenci) spontane malaparas 
(desaparas) en parolado fluanta e poke (kelke) rapida. To esas tute (tote) 
konforma a la linguala sentimento di la lingui qui posedas acento tonika (di 
intenseso). » — L. COUTERAT, Progreso, I, 492. 


Pro ke nur la nomala radiko darfas recevar l'eliziono, en sua formo adjektivala, 
nula detrimento povas naskar, por la kompreno, de ta eliziono moderata. Ol 
esas permisata, konsilata, en la kondicioni dicita supere. Ma la homi a qui ol 
ne plezus, havas la yuro absoluta ne praktikar olu. 


L'adjektivo elizionesas en nia linguo, e ne la substantivo (kontraste kun 
l'uzado Esperantista), pro ke l'adjektivo ne varias en Ido, kontre ke la 
substantivo varias. Esperanto, pro la variebleso di lua substantivo, povas 
elizionar lu nur en singularo e nur en nominativo, do ecepte. Ico anke indikis 
klare ad Ido elizionar, ne sua substantivo veriebla, ma sua adjektivo 
nevariebla. Ma ico anke interdiktas elizionar lua substantivo, sempre en 
prozo, e quaze sempre en poezio. Cetere l'eliziono en substantivo povus 
konfundigar ica ad adjektivo, ed efektigar erori, miskompreni. Pro la praktiko 
esus kontrelogika permisar l'eliziono en du vorti tante parenta. Ni nultempe 
obliviez, ke la versi praktikesas por la linguo, ma ne la linguo por la versi. Ni 
do nultempe sakrifikez, quale tro ofte l'Espisti, ita ad ici. L'eliziono dil 
substantivo restez en nia versi ecepta licenco tre rara, ed ol nultempe 
sakrifikez l'exakteso dil penso a rimo nule necesa. La versi povas influar la 
prozo; or nia linguo povus vivar eterne sen rimi, ma se ol perdus la just 
expresiveso dil pensi, la morto kaptus ol tre balde. 


(6) « La reguli di nia linguo lasas tote libera la loko (plaso) di l'adjektivo, e 
permisas pozar ol avan o dop la substantivo, segun volo o gusto. Ta libereso 
esas nule « galicismo ». Tote kontree, la « regulo » pozar ol sempre avan la 
substantivo esus « germanajo », ofte nekomoda e mem tre jenanta; adminime, 
omnasupoze, restrikto tote neutila di la libereso di la vortordino. » (Progreso, II, 
703.) 

Ni remarkigez ica stranjajo : Esperanto, qua mem per la plumo di Zamenhof 
imitas la Germanajo supere aludita, ne ordinas : internacia lingvo, ma : lingvo 

internacia; tale ke ol uzas l'abreviuro : L. 1. (e nule I. L.) quale ni agas en Ido. 
Kun o, konseque, la resultajo esus Lio, ne Ilo. 


Gradi komparala. 


28.- 
Supereso  plu...kam Absolutatre 
Komparativo; Egaleso tam...kam Superlativo iaia Supereso maxim isoek 
Infreso min...kam Infreso minim 


Kande parolesas nur pri du objekti, on darfas remplasigar la superlativo relatanta 
per la komparativo : la plu yuna de mea du fratuli, vice : la maxim yuna de (o ek) 
mea du fratuli. 


La Franca vorto encore, avan komparativo, tradukesas per mem. Ex. :Petrus esas 
plu bona kam Paulus, ma Ioannes e Maria esas mem plu bona. 


Kam uzesas kun omna vorti implikanta komparo, quale sama, tala, altra, preferar, 
e. c. Ex. : egala o plu granda kam... Me preferas autuno kam printempo (1). 


(1) Pro quo Ido ne havas sintezal komparativo (di supereso) per -er, e 
superlativo (reletanta) per -est, quale en D. E.? Yen la respondo trovata en 
Progreso, VI, 241 : 


« 1. La formaco di komparado per partikuli esas plu klara e plu konforma a la 
tendenco di l'evoluciono di omna lingui. — 2. La lingui D. E. konocas la 
formaco per partikuli (more, mehr; most, meist), ma la cetera lingui ne konocas 
la formaco per sufixi (ecepte -issim e kelka arkaika formi). 3. — La sufixo -er 
esas ja okupata kun altra senco tre internaciona e tre utila. — 4. Maxim (di 
nia superlativo relatanta) esas bone konocata e tote internaciona per 
maximum (same : minim per minimum). — 5. On ne propozas supresar plu, 
maxim por la verbi (plu amar, maxim amar), do l'uzo di la partikuli kun 
l'adjektivi esas plu simpla e plu 

reguloza. » 


Anglo igis remarkar, ke « La sufixe -er ed -est por komparo en l'Angla rare 
uzesas kun vorti ki la Latina, qui komparesas quale en Ido. La plumulto dil 
vorti en Ido venas de la Latina. Do la uzi di ta sufixi esus tre nefamiliara por 
Angli ». 


Se, vice -er por la komparativo, on uzas -ior (renkontrata en injenioro, juniora, 
inferioro e. c.) e est por la superlativo, ni havus hibridajo shokanta e qua 

produktus : glorioziora, ciencoziora, ocieriora, laboreriora, mentieriora kom 
komparativi di supereso qui, emulesus kun la superlativi di supereso : 
grosieresta, prudentesta, modestesta, pacientesta e. c.; ed en adverbo 
grosieriore, glorioziore, ciencoziore, ocieriore; prudenteste, modesteste, 
diligenteste e. c. Ne pen-valoras havar du sistemi di komparado por tala 
rezulto. 


Ultre co, un plusa sufixo esus necesa anke por la komparativo di infreso, un 
por la komparativo di egaleso, omna du tam maritanta e tam frequa kam la 
komparativo di supereso. Fine un sufixo por la superlativo di infreso (la nuna 
minim) tam meritanta e tam frequa kam la superlativo di supereso. Entote kin 
plusa sufixi (komparala) esus necesa en Ido por pagar ta luxo di duesma 
sistemo di komparado, kande ja 17 yari pruvas konvinkive, ke la nuna suficas 
komplete. 


Personal pronomi. 


29. — La personal pronomi esas : 


Singularo Pluralo 
1-ma persono : me (1) ni 
2-ma persono : vu vi 
3-ma persono : lu li 


Por la duesma persono singulara existas anke formo familiara : tu, quan on darfas 
uzar nur ad amiki tre intima, a frati o parenti kun qui on uzas, en sua linguo 
matrala, formo familiara korespondanta. 


Lu (quale li) esas uzata por la 3 genri (2). Ma, se esas necesa (o se on volas) distingar 
la genri, on uzas singulare : ilu (mask.), elu (fem.), olu (neut.), quin maxim ofte on 
kurtigas per il, el, ol; e plurale : ili, eli, oli. 


En Ido, la distingo dil genri esas naturala : on uzas la maskulal genro por la 
maskuli, la feminal genro por la femini, la neutra por la kozi, ed anke porla enti di 
qui la sexuo esas nedeterminita : intanti, pueri, homi, yuni, oldi, personi, individui, 
kavali, bovi, kati, e. c. 


La triesma persono havas pronomo reflektiva : su por la singularo e la pluralo. 
Nultempe ol esas subjekto, e sempre ol referas la subjekto dil propoziciono en qua ol 
trovesas, kande ta subjekto reprezentas la triesma persono. Ex. : Il parolis pri su 
(same persono kam il, subjekto); eli parolas pri su (sama persono kam eli, subjekto 
dil propoziciono). Ma : Il parolas pri ilu (3) (altra persono kam il, subjekto); li 
parolas pri li (altra personi kam li, subjekto). 

Infinitivo, o participo havanta komplemento, konstitucas propoziciono : me vidis li 
lavar su o : me vidis li lavanta su = me vidis li qui lavis su. 


30. — Existas en Ido personal pronomo nedefinita : onu, qua preske sempre 
trovesas en la formo kurtigita on (segun ilu, elu, olu, divenanta il, el, o). Ma nulo 
interdiktas uzar anke por olu la formo kompleta. 


La « me » filozofiala tradukesas exakte per la substantivo : la ego, qua ritrovesas en 
la vorti internaciona : egoism(0), egoist(a), egoist(0) (4). 


(1) L'esperantista pronomo mi havas la praktikal desavantajo tre grava, ke la 
orelo povas facile konfundar lu a ni, aparte en telefono. Do lu esis forjetenda. 
Pluse, la pronomo me di Ido, qua remplasas lu, donas la posedali mea, mei, 
certe plu komprenebla sen lerno da multa homi, nome dal latinisti, kam mia, 
miaj di Espo. 


(2) Ke lu servas la tri genri, segunvole, en la singularo, ne esas en su plu 
astonanta kam vidar li servar la tri genri, segunvole, en la pluralo. Ma, 
kontraste, ni ulkaze bezonas distingar la pronomo « li » per ili, eli, oli, totsame 
kam ni distingas la pronomo « lu » per ilu, elu, olu. La Angla e la Germana 
lingui pri co pruvas nur un kozo : ke li ulkaze jenesas por expresar distingo 
pronomala quan altra lingui expresas facile en frazi tala kam ici : Ili arivis ple 
frue kam eli. Eli meritas la sama puniso kam ili. Vu departos unesme kun ili, e 
me rajuntos vu kun eli. L'Esperantisti eroras grande, kande li laudas pri sua 
linguo, e relate ca punto, simpleso tro granda. 


Per decido (1558) l'akademio Idista repulsis omna restrikto pri la uzo di lu. On 
darfas do uzar ta pronomo totsame por kozo e por persono di sexuo evidenta, 
kam por animali di sexuo nekonocata e persono qua havas nomo sensexua, 
quale infanto, puero, homo e. c., tam vere maskula kam femina. 


La motivi di la decido donesis en « Mondo », XI, 68 : « Lu » por la singularo 
esas exakte lo sama kam « li » por la pluralo. Logiko, simetreso e facileso 
postulas ico. Konseque, same kam « li » darfas uzesar por personi, animali, 
kozi, omnafoye kande nulo obligas expresar la sexuo, tale « lu » darfas uzesar 
por personi, animali, kozi en la sama kondiciono. La distingo propozita esus 
subtilajo jenanta. Simila subtilajo rezultus pri laposedala pronomi, que freque 
devus esar : ilua, elua, olua, ilia, elia, olia, vice la simpla lua, lia. 


(3) Kande il, el, ol trovesas ye la fino di frazo-membro (quale ilu, hike) esas plu 
eufonioza uzar ilu, elu, olu, kompleta (sen eliziono) kam il, el, ol qui lore, sen 
la susteno di vokalo, restas quaze suspendata en la aero. 


(4) Pro ke « la ego » esas vera substantivo, nulo impedas donar a lu la -i dil 
pluralo, se to esas necesa. Forme e sone « egi » ne esas plu stranja kam « eki », 
pluralo di eko. 

Posedal adjektivi e pronomi. 
31. — La posedal adjektivi esas : 


Mea, qua apartenas a me; 
tua, qua apartenas a tu; 
vua, qua apartenas a vu; 
lua, qua apartenas a lu; 
nia, qua apartenas a ni; 
via, qua apartenas a vi; 
lia, qua apartenas a li; 
ilua, qua apartenas ad ilu; 
elua, qua apartenas ad elu; 
olua, qua apartenas ad olu; 
ilia, qua apartenas ad ili; 
elia, qua apartenas ad eli; 
olia, qua apartenas ad oli; 
sua, qua apartenas a su. 


Quale on vidas, ta vorti esas nulo altra kam la pronomi personala, a qui on adjuntas 
la dezinenco a dil adjektivi (1). 


32. — Sua, quale la personal pronomo su, sempre referas la subjekto di la 
propoziciono en qua ol trovesas, kande ta subjekto reprezentas la triesma persono. 
Ex. : Il promenas kun sua amiko (la amiko di il, subjekto); il promenas kun sua 
amiko e sua filii (la amiko e la filii di il, subjekto); il promenas kun sua amiko e 
lua filii (la amiko di il, subjekto; ma la filii dil amiko, ne subjekto); amar sua filii 
esas naturala (sua propra filii, ne la filii di altra). 


«On darfas uzar sua nur kande ol referas la subjekto di la propoziciono, en qua ol 
trovesas. Ondevas uzar lua o lia en la cetera kazi. Ed on darfas uzar li mem kande 
li referas la subjekto di la propoziciono, se nur to genitas nula dusenceso. Konseque, 
on esas obligata uzar sua nur en kazo di posibla dusenceso e pro evitar olu. » (2). 


33. — La posedal pronomi esas identa al adjektivi : mea, tua, vua, e. c.; ma li 
recevas la pluralo per la chanjo del dezinenco -a al dezinenco -i, signo generala dil 
pluralo : mei, tui, vui, lui, sui, ilui, elui, e. c. 


De ta regulo konsequas ke : 


Li darfas esar preirata dal artiklo, se l'objekto esas determinita : me havas mea 
chapelo, prenez (la) vua; me ne havas kavalo; prestez ad me un de la vui. 

Vice la mei, la vui, la lui, la lii, la nii, e. c., on darfas anke uzar : le mea, le vua, le 
lua, le lia, la nia, e. c. Ex. : me perdis mea gepatri, ka vu havas ankore la vui o le 
vua? (3) 

Esas bone remarkenda, ke la posedal adjektivi implikas l'ideo di determineso : mea 
amiko = ta quan me amas aparte, ta quan on konocas kom mea amiko partikulara, 
intima. Se existus nedetermineso, on dicus : amiko di me, to esas : un (irga) de mea 
amiki. 


(1) On asertis nejuste, ke mea, tua, vua e. c. devus esar meala, tuala, vuala e. 
E; 


le To supozus la meo, quale rejala supozas la rejo, fakte existanta. Or existas 
ne la meo, la tuo e. c., ma lo mea, lo tua, lo sua e. c. 


2e -ala, quale omna sufixi o prefixi, aplikesas nur a nomala radiki od a verbala 
radiki. Or me, tu e. c., esas nek nomal, nek verbal radiki. Kad on postulas - 
ala por l'adjektivi pronomi nedefinita? Kad on volus havar kelkala, ulala, 
omnala, exemple, vice kelka, ula, omna? 


3e Kad on adjuntas -ala a vorti tote kompleta per su, quale avan, pos, quik e. 
c.? Or me, tu, vu e. c. esas ne radiki por derivaji, ma vorti kompleta 
apartenanta a specal klaso (quale la nombro-vorti). Pro quo do on dicus 
meala, vuala e. c., kande on ne dicas avanala, posala, quikala, ma avana, 
posa, quika? 


(2) Texte aparinta (Progreso, V, 627) en longa expliko quan ni donis ibe, e qua 
duras per ico : 

« Exemple, on devas dicar : « Il anuncas, ke lua amiko departis », e ne : sua, 
nam lua amiko esas ipsa subjekto di la propoziciono subordinita, do ne povus 
referar pre sua la subjekto di la chefa propoziciono (iD. 


On darfas dicar : « Il venis kun sua amiki », ma on devas dicar : « Il e lua amiki 
venis » (ne sua), nam tala propoziciono kontenas reale du propozicioni : « il 
venis », e « lua amiki venis », do la subjekto di la duesma ne povas referar per 
sua la subjekto di l'unesma. 


Altra kazo, en qua l'uzo di sua esas tentiva ed erorigiva. On darfas dicar : « 
Tala esas la metodo, quan Prof. X... uzis en sua explori », ma on devas dicar : « 
Tala esas la metodo uzita da Prof. X... en lua explori », nam sua povus referar 
nur la metodo. 


Rezume, on darfas uzar preske sempre lua, lia, mem en la kazi, en qui sua 
esus korekta; do esas plu sekura uzar prefere lua, lia, ecepte en la kazi di 
reala dusenceso, pro qui sua esas adoptita e vere utila. » 


Ta expliko detaloza komprenigas quante Ido erorus, se ol imitus la Franca 


uzado pri sua. E tamen ta uzado imitesas blinde da uli de nia kritikeri, qui 
reprochas a nia linguo imitar la Franca! 

(3) La decido 950 pri la posedal pronomi jukikesis unanime dal Akademio en 
la maniero sequanta : 


« Pri la decido 950 (VI, 161) l'Akademio konstatas le ke, ante la decido e pos 
olu, uni uzis mea, tua, e. c. kom pronomi segun la maniero D. F. I. S. to esas : 
kun l'artiklo la; altri segun la maniero Angla, to esas : sen artiklo;2e ke, pro 
oblivio, la decido reale ne propozesis nek diskutesis en Progreso dum la tri 
monati preiranta, quale postulis la statuti; deklaras ke per la fakto la du 
manieri restis e restas permisata. 

L'Akademio judikos ipsa, pos la periodo di stabileso, kad ol devas indikar un 
del du manieri kom unike uzenda. Komprenende, kom adjektivi posedala (to 
esas avan nomo : mea domo, mea matro e. c.) la sempre antea e generala 
uzado permanas : nul artiklo devas preirar mea, tua e. c. en ica kazo. (Mondo, 
XI, 296.) 


Demonstrativ adjektivi-pronomi. 


34. — La demonstrativ adjektivi (sequata da substantivo) havas a kom dezinenco ed 
esas nevariebla, quale la cetera adjektivi : ca od ica por l'objekti, di qui on volas 
indikar explicite la proximeso; ta od ita por la for a objekti, od ordinare. Ex. : Me 
amas ica puerino, ma me odias ita puerulo. 


Quale en ta exemplo, on opozas l'adjektivo ca al adjektivo ta, kande parolesas pri du 
enti o kozi, de qui un esas proxima e l'altra esas for a. Ma, en la praktiko, on indikas 
ordinare omna enti od objekti per ta, ita, kande on ne volas tote partikulare indikar 
la proximeso. 


On uzas prefere la formo plu kurta, kande l'eufonio permisas. 


La pronomi demonstrativa (uzata sole) havas la sama formo kam l'adjektivi; ma 
plurale li divenas ci, ti, od ici, iti. 


Kande on bezonas distingar la genro, on prefixigas al formi plu kurta (ca, ta; ci, ti) 
la personal pronomi il, el, ol : 


ilca por maskulo, elca por femino, olca por neutro; 
ilci por maskuli, elci por femini, olci por neutri; 
ilta por maskulo, elta por femino, olta por neutro; 
ilti por maskuli, elti por femini, olti or neutri. 


Fine, ta du pronomi havas neutra formo nedeterminita : co od ico, to od ito. Ex. : 
me havas du hundi; ica esas malada, e co jenas me; ma ita esas nefatigeble, e 
to esas tre utila ad me por chasar en (i)ca lando (1). 

On vidas la difero inter la neutra determinita olca, olta, qua relatas ula objekto 
definita, e la neutra (i)co, (i)to nedeterminita, qua relatas irga kozo (2) o fakto. Por 
dicernar li praktike, suficas questionar su, kad on darfas adjuntar al pronomo ula 
substantivo determinita : ica = ica hundo (en l'exemplo supera); ma co e to = ca 
kozo, ca fakto, ta kozo, ta fakto. 


Kom antecedenti di la pronomi relativa on uzas la formi en t: (i)ta, (i)ti, (i)to (V. $ 
35). 


(1) La demonstrativi propozesis en ta formi : icu, ecu, ocu, oco (inspirita da 
hic, haec, hoc sen h); istu, estu, ostu, osto (inspirita de iste, ista, istud Latina) 
e simetra kun llu, elu, olu. Kom adjektivi li esis : ica, ista (ca, sta). 

La Franca substantivo « oso » e la pluralo dil pronomi : ici, eci, oci; isti, esti, 
osti. Ma, judikante, ke ta sistemo esas komplikita e ne sate dicerneble (ica, 
istaj, la permananta Komisitaro quan elektabis la Komitato dil Deligataro, 
preferis nur : (i)ca, (i)ta per la sequanta decido (20 di febr. 1908) : 


« L'indikanta pronomi esas : por proximeso : (i)ca; por foreso : (i)ta. Neutra 
formo (por objekto nedeterminita) : ico, ito. La komencanta i darfas esar 
supresata, se l'eufonio permisas. Kande on bezonas indikar la genro, on 
prefixigos il, el, ol al formo sengenra ca, ci, ta, ti. Tale on obtenos : ilca, elca, 
olca; ilci, elci olci; ilta, e. c. » 


Pose, pro ke ta (ita) esas plu facile pronuncebla ka ca (ica) da multa homi, 
nome dal Anglalinguani, kande ol komencas frazo-membro, o sequas 
konsonanto, decidesis, ke ta (ita) sempre uzesos kom demonstrativo, ecepte 
kande on volos tote explicite indikar la proximeso; lore, kompreneble on uzos : 
ica, ca; ici, ci; ico, co. 


(En la kinesma Apendico trovesas la justifiko dil formi selektita en Ido por ta 
adjektivi-pronomi.) 


(2) « Kozo » havas hike la tota ampleso di lua intima e naturala signifiko : ol 
nule restriktesas ad objekto determinita e materiala. Exemple, kande me dicas 
: quo donas a vu ta espero? o : quo eventis a vu? me vizas nula objekto 
determinita : multa, diversa konsideri, reflekti povas kontenesar en la « quo » 
dil questiono : quo eventis a vu? Do en ta frazi parolesas pri kozo, kozi, facto o 
fakti tote nedeterminita e reprezentata da « quo ». Ta noto utilesas anke por 
komprenar juste la signifiko ed uzo di (i)co, (i)to en multa kazi. 


Relativa e questionala adjektivi-pronomi. 


35. — Kom pronomi li esas : qua (singulare), qui (plurale), quo (kozo, fakto). 

On uzas quo nur kande parolesas pri kozo nedeterminita; on uzas qua pri kozo 
determinita. Ex. : Me renkontris povra oldulo, qua demandis de me almono. 


Kom adjektivo questionala, qua esas nevariebla, segun la regulo generala dil 
adjektivi : qua homo venis? qua homi venis? (1). 


Mem kom pronomo, lu restas nevarianta, se lu esas subjekto : qua venis? Ma, se lu 
divenas direta komplemento e preiras la subjekto, lu recevas n finala, por preventar 
omna miskompreno : quan vu vidis? En ta frazo, qua(n) esas komplemento direta 
ed ol preiras la subjekto vu (2). 


Kom pronomo relativa, qua recevas la nombro di lua antecedento e la n inversigala, 
se ol preiras la subjekto : la homi qui venis; la homo quan me vidas; la homi quin 
me vidas. 

Same quo recevas la n inversigala se, esante komplemento direta, ol preiras la 
subjekto : Quo falis? Quon vu vidas? To, quo eventas, dezolas me. To, quon il 
naracis, interesis ni altagrade (3). 


Ita, ta, iti, ti ed ilta, ilti; elta, elti; olta, olti uzesas kom antecedenti di qua, qui. 
Ex. : ta qua volas, ti qui volas, ilta qua volas, ilti qui volas, elta qua volas, e. c. 


On prefixigas il, el, ol a qua, qui kande to esas necesa por precizigar, ed aparte por 
impedar nejusta refero : Ilta qua volas mariajar su ed elta qua volas mariajar su 
esas plu preciza kam (i)-ta qua volas mariajarsu. — La matro di mea kuzulo, ad 
ilqua me parolis; la matro di mea kuzulo, ad elqua me parolis. Kun qua sen ile 
elon ne savus, ka me parolis al kuzulo od al matro. 


(1) Qua koncernas nur l'individueso. Se on parolas pri la qualeso, 
kompreneble on uzas quala, advere adjektivo qualifikanta nature, ma qua tote 
darfas uzesar, e tre konvene, por questionar « quala » esas persono, animalo 
od objekto : quala il esas? kad il esas olda o yuna, afable od acerba? Me 
vidis lu apene, do me ne povas dicar quala il esas. 


(2) Se on dicus : qua vu vidas, on dubus, kad qua vidas vu o kad vu vidas 
qua. Pro to, kande qua o qui esas komplementi direta e preiras la subjekto, on 
adjuntas n ad oli. Pro ke ta n quik indikas l'inversigo dil subjekto (qua sequas 
vice preirar la komplemento) ni nomizas lu nm inversigala. Ni studios plu 
ample ta punto en la sintaxo. 


(3) Quo reprezentas kozo ne determinita o fakto. Do lu ne povas havar pluralo, 


same kam ico, ito qui tre ofte preiras lu kom antecedenti. (Videz noto 2 en 
Demonstrativ adjektivi-pronomi.) 

Pronomo « lo ». 


36. — « Lo » nule esas pronomo « neutra », aplikebla a determinata kozi o sengenra 
enti; ica rolo apartenas ad olu, e nur ad olu (l). Cetere, yen la texto ipsa di la 
propozo qua determinis la decido 948 dil Akademio : « De Beaufront e Couturat 
propozas... adoptar lo kom pronomo ed artiklo indikanta kozo nedeterminita 
analgoe a co, to ». Sequas l'expozo dil motivi : 


« Semblas a ni necesa adoptar lo por indikar kozo tote nedeterminita (abstraktita, 
quale on dicas ofte nejuste); ne nur por expresar la belajo, la verajo (triviala 
argumento), ma por mult altra kazi simila ad ici : « Lo grava en ica afero... Me 
deziras lo maxim bona. » En altra frazo-formo on dicus : « To quo esas grava... to quo 
esas maxim bona. » Do lo esas quaze abreviuro di to quo, e lua formo esas tote 
analoga, do necesa por la simetreso. Pluse, lo esus utila por tradukar precize D. es, 
kande ol referas, ne determinita objekto (hazarde neutra) ma integra frazo, t. e. fakto 
(según la koncepto di Dro TALMEY : Il, 148). On povas ya uzar co e to, ma ca vorti 
implikas demonstrativa nuanco, qua esas superflua. Exemple : « Prenez to, me volas 
lo. » Me volas to esus dusenca; me volas ol semblas referar objekto, do esus anke 
dusenca; on ne volas l'objekto prenenda, ma « ke vu prenez to », la preno ipsa. 


«On bone remarkez, ke ni ne propozas lo vice ol, ma apud ed exter ol, exakte same 
kam ni havas ico apud olca, quo apud olqua. » (2). 


Ni donez plusa exempli : 


Lo facenda postulos longa tempo e multa lukti. — Me esforcis omnamaniere 
por evitar lo neremediebla. — Lo obtenita esas quaze nulo kompare a lo 
obtenenda. 


Il esas mortinta de tri monati, e vu ne savas lo! (ke il esas mortinta). — Restez e 
repozez me volas lo (ke vu restez, e. c.) — La rural domo di nia vicini esis 
incendiata. On informis me pri lo (ke ol esis incendiata). 


Se on ne uzus « lo » en la tri unesma exempli, on mustus uzar la perifrazo : to quo 
esas... E se, vice « lo », on uzus co, to, en la du lasta, on obtenus altra nuanco, pro 
la signifiko demonstrativa di ca pronomi. 


(1) Progreso, VI, 238 


(2) Progreso, VI, 238-239. — « Lo » esas nature pronomo. Mem en lobona, lo 
vera, lo yusta e. c., ol esas reale pronomo, ne artiklo, nam ol signifikas to quo. 
Ex. : juntar lo agreabla a lo utila = juntar to quo esas agreabla a to quo esas 
utila. 

Adjektivi-pronomi nedefinita. 


37. — L'adjektivi-pronomi nedefinita esas : ula, nula, irga, altra, kelka, singla, 
omna, multa, poka, plura, tanta, quanta, cetera, ipsa (1). 


Kande to esas posibla, li produktas individual pronomi, quale sube, per la simpla 
substituco di -u (pluralo -i) a la dezinenco -a (2) 


Ula (L. ullus), pronomo : ulu (ula individuo), plur. uli, donas indiko nepreciza, 
nedefinita. 


Nula (L. nullus), pronomo : nulu (ne mem un individuo), plur. nuli, esas la negativo 
di ula. 


Irga (D. irgend ein), pronomo : irgu, plur. irgi, donas l'indiko maxim ne preciza, 
maxim nedefinita. 


Altra (E. F. I. S.), pronomo : altru, plur. altri, indikas chanjo pri l'individueso, 
kontre ke « diferanta » chanjas la qualeso (3). 


Kelka (F.), pronomo : kelku, plur. kelki, donas indiko ne preciza pri mikra quanteso 
o nombro : kelka pano; yen fragi; prenez kelki (de oli) (4). 


Singla (L. singuli, E. I.), pronomo : singlu, plur. singli, indikas konsiderante la unaji 
aparte. Ol havas senco distributiva e signifikas : un po un, unope, sive on uzas lu 
singulare, sive on uzas lu plurale. Ex. : singla soldato o soldati recevis duople 
porciono. — Il parolis a singlu. 


Omna (L. omnis; omnibus), pronomo : omnu, plur. omni, indikas konsiderante 
lensemble. Ol havas senco kolektiva, sive on uzas lu singulare, sive on uzas lu 
plurale. Ex. : Omna homo o omna homi esas mortiva, signifikas egale : la homi 
senecepte esas mortiva (5). 


Multa (L. multus, E. F. I. S.), pronomo : multi, indikas kun ideo di granda quanteso 
o nombro. Ex. : multa vino; multa homi. Pro lua signifiko, ta adjektivo ne povas 
genitar pronomo en -u. Un individuo ya ne povas esar « multu », kontre ke lu povas 
esar « kelku » e « singlu ». 


Poka (L. paucum, I. poco), pronomo : poki. Ol esas la kontreajo di multa e konseque 
indikas kun ideo di mikra quanteso o nombro. Ex. : poka vino, poka homi. Pro lua 
signifiko, poka ne povas genitar pronomo singulara en -u, nam ica signifikus : 
individuo en mikra quanteso, pokaindividuo : senco absurda. 


Plura (L. plures, D. E. F. I. S.), pronomo : pluri (plura individui) indikas kun ideo di 


plureso (adminime du). Pro lua signifiko, ol kompreneble ne povas genitar pronomo 
en -u. 

Tanta (L. tantus, F. I. S.), pronomo : tanti, indikas kun ideo ocilanta inter granda 
nombro e granda forteso. Ex. : tanta esforci; tanta laboro. Ica valoro interdiktas « 
tantu ». 


Quanta (L. quantus, D. E. F. I. S.), pronomo : quanti. Ol esas korelativo di tanta. Ol 
indikas kun ideo pri la stando grandesala o nombrala dil indikato.Ex. : Il havas 
tanta enemiki quanta amiki. Quanta penon to kustis! Same kam pri tanta, 
singularo en -u ne esas posibla por quanta. 


Cetera (la) (L. caetera), pronomo : (la) ceteri. Konocata da omni, adminime per et 
caetera, ol indikas la lasta parto restanta di la enti o kozi quin on mencionas. Ex. : 
de mea kin amiki quar livis me; la cetera restis e vartis mea risanesko. Quale 
montras ta exemplo, la ceteru, ne uzata, esus neutila. 


Ipsa (L. ipse) juntesas a nomo o pronomo por indikar, ke lu agis, agas, agos od agus 
sen ul mediaco. Ex. : mea kuzino ipsa responsos, se la afero ne sucesos. 


38. — Per substituco dil vokalo -o al vokalo -a, ta adjektivi produktas (segun lia 
signifiko) pronomi kozala o quantesala. Ma, pro lia naturo esence singulara, li 
nultempe recevas la marko (-i) dil pluralo : 

ulo, ula kozo; nulo, nula kozo; irgo, irga kozo; kelko, kelka kozo; singlo, singla 
kozo; omno, omna kozo (6); multo, poko, tanto, quanto (7). Ex. : Ta afero ne 
produktis multo; vere la quanto dil rezultaji ne kompensas la tanto dil esforci. 


(La) cetero = la lasta parto restanta dil kozo mencionata. 
La naturo ipsa dil adjektivo-pronomo ipsa ne plu permisas ipso kam ipsu (8). 


39. — Per substituco dil vokalo -e al vokalo -a la nedefinita adjektivi produktas 
adverbi manierala o quantesala, segun sua signifiko : 


Ule, nule, irge, altre = en ula, nula, irga maniero; — cetere = egardante la cetero; — 
ipse = de su ipsa, per su ipsa; — kelke = en kelka grado o quanteso : Il multe 
laboras, ma il ganas multe. 


Poke = en basa grado o mikra quanteso : Il poke laboras, ma il ganas poke. 


Tante = en tanta grado o quanteso : Il tante amoras elu! Ni tante produktas ke ni 
ne povas vendar nia omna produkturi. 


Quante = en quanta grado o mezuro, ye qua preco : Quante il amoras elu! Vu tante 
pagesos quante vu laboros. Po quante vu vendas ico? 


Single = singla, singlu aparte : Cigari po 25 centimi single. 
Plure = pluri kune. 


Omne = omni kune : Unesme li venis single, pose plure, fine omne (9). 


34 


40. — La vorti irga, irgu (irgi), irgo, irge devas esar uzata sole, kande li trovesas en 
propoziciono nedependanta e kompleta : donez a me irgo; irgu komprenos to; 
venez irge, ma venez. 


Ma li devas esar sequata dal vorti qua, qui, quo, quale, quante, se li esas ligata kun 
subordinal propoziciono. Ex. : Ad irgu, qua venos, vu dicos, ke me ne esas en la 
hemo (o heme); — irgo quon vu donacos ad ilu, to ne kontentigos lu; — irge 
quale vu procedos, il blamos vu; — irge quante li laboros, li ne povas finar tante 
balde. 


Komprenende la adverbo irge darfas ligesar a la cetera relativi, exemple a qua, 
quala, quanta, e. c. por donar a li la senco nedeterminita. Ex. : irge qua mulieron o 


yuninon il vidas, il desprizas elu; — irge quala instrumenton vi uzos, vi ne 
sucesos facar ta laboro; — irge quanta librin il havas, il deziras ankore plu 
multi. 


N. B. — Notez bone, ke la derival regulo, segun qua on obtenas ento (praktike homo, 
maxim ofte) substitucante -o al -a dil adjektivo, koncernas nur l'adjektivo 
qualifikanta, qua venas de nomal radiko : avara, avaro. Or en la 38-ma paragrafo, ni 
vidis, ne l'adjektivo qualifikanta, ma l'adjektivipronomi nedefinita, qui nule venas de 
nomal radiko e konstitucas specal kategorio gramatikala. 

Pro to la regulo dil renversebleso ne atingas li, quale ol ne atingas la propra nomi, 
tote exter ta regulo. Altra kam l'adjektivo qualifikanta, per sua naturo e rolo, 
l'adjektivij--pronomi nedefinita sequas altra e propra derivo. On do ne darfas 
objecionar pri li regulo koncernanta nur l'adjektivo qualifikanta e la participo 
adjektiva. 

(En la apendico 4-ma trovesas fundamental studiuro pri ca punto). 


(1) Tala, quala, sama, qui pozesis en l'antea listo (Franca) di la « Grammaire 
Complete », inter l'adjektivi-pronomi nedefinita, esas plu reale qualifikanta. Ni 
do eliminis li ek la listo dil adjektivi nedefinita en ica edituro. 

Sama relatas e la qualeso e l'individueso. Ex. : La sama qualeso = la qualeso 
nediferanta. La sama homo = la homo ne altra. Se on reflektas, on komprenas, 
ke homo povas divenar diferanta, ma lu ne povas divenar altra, altru, to esas : 
perdar sua individueso. — La samo = la sama homo; lo sama = la sama kozo, 
fakto. Ex. : Al samo eventis lo sama = al sama homo eventis la sama kozo, 
aventuro, fakto e. c. 


(2) Individual pronomi (-u) havas senco multe plu ampla kam personal pronomi. 
Ci lasta implikas nur la persono (gramatikala), kontre ke l'unesmi implikas 
l'individuo. Or l'individuo kontenas omna ento organizita, persono, animalo o 
planto, relate lia speco. Konseque, se la pronomi en -u reprezentas ordinare 
persono, homo, li tote darfas, ye l'okaziono, representar anke bestio o planto. 
Ex. : omna individui di la hundo-speco ne prezentas la sama tipo. Li diferas 
inter su, plu multe kam lindividui dil kavalo-speco. 

(3) Videz la noto 1. 


(4) Kelka indikas nombro min granda kam multa e plu granda kam plura, 
qua povas indikar mem nur 
du, okazione. 


(5) En l'expresuri : ni omna, vi omna, li omna, ili omna, eli omna, la vorto « 
omna » esas duesma. En : ti sama, ti altra, ti kelka qui pretendas, la vorti « 
sama, altra, kelka » esas anke duesma. Konseque on ne vidas pro quo « omna 
» esus unesma en : omna ti qui pretendas o : omni ti qui pretendas. 


Simile en : to poka quon vu povas, agez lo por me, la vorto poka esas duesma. 
Pro quo do omna, od omno esus unesma en : omna to quon vu povas, omno to 
quon vu povas, agez lo por me? Pro quo vere ica e nura ecepto pri la plaso 
koncerne omna, omno? Esperanto esas tante min imitinda pri ca punto, ke 
dicinte 

chiuj tiuj (kiuj), ol kontredicas su ipsa, dicante : tiuj kelkaj (kiuj). 


Ni do pozez omna, omno ye la duesma plaso, dicante : ti omna (qui o quin), to 
omna (quo o quon). Ex. : ti omna qui vidis lu; ti omna quin lu vidis. — To 
omna quo plezos a vu. Il prenis to omna quon il volis. — Co omna eventis 
ante to, quon on rakontis a vu. 


(6) « Kozo » havas hike la tota ampleso di lua intima e naturala signifiko; ol 
nule restriktesas ad objekto determinita e materiala. (Videz la noto 2 en 
Demonstrativ adjektivi-pronomi.) 


(7) Ni povas explikar mem multo, poko, tanto, quanto per : multa 
(abundanta) kozo, poka kozo, tanta kozo, quanta kozo, la cetera kozo. Kad ni 
ne dicas : multa (abundanta) pano, poka pano, quanta pano, tanta pano, la 
cetera pano? 


Pro ke irgo, kelko e. c. indikas, quale ni dicis, ulo tam ne definita o plu juste, 
ulo tam ne determinita (mem spece) kam on povas supozar, on uzas kun li la 
relativo quo (ne qua) same kam kun to e co. Ta omna vorti ya implikas 
nedefiniteso (nedetermineso) kompleta. Kande me dicas : la homo quan me 
odias, on savas, ke me odias homo, on konocas l'objekto di mea odio. Ma, se 
me dicas : to quon me odias o : to omna quon me odias, on ne konocas 
l'objekto di mea odio; ol restas tote nedefinita. Esas do logikala, ke nedifinita 
antecedento (co, to, ulo, nulo, omno, e. c.) postulas relativo nedefinita : quo e 
ne la relativo definita : qua. L'atencoza lektero vidas, ke en nia expliko, la vorti 
« nedefinita », « nedeterminita » koncernas, ne la stando gramatikala, ma la 
signifiko ipsa dil vorto. 


On lektas en Progreso, IV, 651 : « Quo nule equivalas olqua : ol-qua koncernas 
objekto di speco determinata o konocata (ex. : domo, libro, chapelo, ...); quo 
koncernas objekto nedeterminata o di speco nedefinita. La formi co, to, quo ne 

esas propre neutra, ma exter la tri genri; li esas vera substantivi, ed 
expresas altra distingo kam la genri, plu importanta kam la distingo di la 
genri. Kande on dicas : « quon vu serchas? », on nulepensas : « ol-quan, t. e. 
qua libron, qua chapelon », ma : « qua kozon », tote generale. » 


(8) Pluro (de plura) ne semblis formacenda, pos explorado e probi. 


« La distingo di la personi (per -u) e di la kozi (per -o) esas utila nur en la 
adjektivi, e ne en la substantivi; nam la senco ipsa di substantivo indikas 
persono o kozo, ed adjektivo sempre referas substantivo expresita o tacita. 
Cetere, ta distingo esas nule logikal, ma pure gramatikala : la logiko ne 
distingas personi e kozi, omni esas logike « objekti » od « enti ». Pro to la finalo 
o di la substantivo ne signifikas plu kozo kam persono, ma simple « objekto » 
od « ento »... Ma, praktike, en la maxim multa kazi, la senco ipsa dil adjektivo 
indikas a la « komuna raciono », ke ta ento esas persono o kozo : avaro, blindo, 
klaudikero (unesme lamo), strabo povas esar nur personi; vakuo, dezerto, 
acido, povas esar nur kozi. » (Progreso, I, 555.) 


(9) Erore la vorto « omne » trovesas kun la signifiko « omnamaniere ». Nur ica 
lasta adverbo kompozita esas justa por expresar la ideo « en omna maniero ». 
Nam, per sua naturo ipsa, la radiko omn implikas ideo di nombro, quale singl 


e plur. 
Verbo. 
41. — Duspeca verbi existas en Ido : la transitivi e la netransitivi. 


La transitivi (qui povas havar « objekto » o komplemento direta) posedos du voci (1) : 
l'aktiva e la pasiva; la netransitivi posedas nur un voco, l'aktiva. 


L'aktiva voco esas formacata per la verbal radiko, a qua on adjuntas la sequanta 
dezinenci : 


-ar por l'infinitivo prezenta : am-ar. 

-ir por l'infinitivo pasinta : am-ir. 

-or por l'infinitivo futura : am-or (2). 

-as por l'indikativo prezenta : am-as. 

-is por l'indikativo pasinta : am-is (3). 

-os por l'indikativo futura : am-os. 

-us por la kondicionalo prezenta : me am-us (4). 
-ez por l'imperativo prezenta : ni am-ez (5). 


La distingo dil personi esas indikata dal personal pronomi o dal substantivo 


subjekta. Ma ye la duesma persono singulara o plurala dil imperativo, on darfas 
tacar la subjekto : amez, vice vu o vi amez. 

La participi aktiva esas formacata per la sequanta sufixi, a qui on adjuntas la 
dezinenco (-a) dil adjektivi : 


-ant por la participo prezenta : am-ant-a (qua amas). 
-int por la participo pasinta : am-int-a (qua amis). 
-ont por la participo futura : am-ont-a (qua amos). 


La verbo esar ipsa recevas la diversa dezinenci quin ni jus vidis : es-ar, es-ir, es-or; 
es-as, es-is, es-os, es-ez; es-ant-a, es-int-a, es-ont-a. 


42. — L'antea tempi di la voco aktiva esas formacata per la verbo esar kombinata 
kun la pasinta participo aktiva, o per -ab- quan on pozas inter la radiko e la 
dezinenco : 


antea pasinto : me esis aminta o me amabis. 
antea futuro : me esos aminta o me amabos. 

antea kondicionalo : me esus aminta o me amabus. 
antea volitivo : esez fininta o finabez (6). 


On darfas formacar altra tempi sekundara, sive en l'aktivo, sive en la pasivo (quan 
ni vidos sube) per la kombino dil verbo esar kun la cetera participi : il esis 
lektanta; me esis departonta (7); il ne esas mortinta (8). 


43. — La participi pasiva esas formacata per la sequanta sufixi, a qui on adjuntas la 
dezinenco (- a) dil adjektivi : 


-at por la participo prezanta : am-at-a (qua esas amata). 
-it por la participo pasinta : am-it-a (qua esis amata). 
-ot por la participo futura : am-ot-a (qua esos amata). 


La voco pasiva formacas lua chefa tempi per la verbo esar sequata nemediate dal 
prezenta participo pasiva. Tale on obtenas la yena tempi e modi : 


Indikativo prezenta : me esas amata (on amas me). 
Indikativo pasinta : me esis amata (9) (on amis me). 
Indikativo futura : me esos amata (on amos me). 
Kondicionalo prezenta : me esus amata (on amus me). 
Volitivo prezenta : esez amata (on amez vu). 

Infinitivo prezenta : esar amata. 

Infinitivo pasinta : esir amata. 

Infinitivo futura : esor amata. 


L'antea tempi dil voco pasiva esas formacata per la sama helpo-verbo (esar) sequata 
dal pasinta participo pasiva : 


Antea pasinto : me esis amita (on amabis me). 
Antea futuro : me esos amita (on amabos me). 

Antea kondicionalo : me esus amita (on amabus me). 
Antea volitivo : (to) esez finita (on finabez to) (10). 


Ma per la sufixo -ab, quan la verbo esar recevas en : esabis (antea pasinto), esabos 
(antea futuro), esabus (antea kondicionalo), esabez (antea volitivo) (11) on tre bone 
povas indikar l'anteeso en la quar supera tempi, konservante la participo -ata di la 
chefa tempi : 


me esabis amata (antea pasinto). 

me esabos amata (antea futuro). 

me esabus amata (antea kondicionalo). 

(to) esabez finita (pos du hori; — antea volitivo). 


Tale la tota konjugo pasiva postulas nur un sola participo (-ata), quo esas plu simpla 
e ne min preciza. 


44. — On povas obtenar por la voco pasiva sintezal (exakte : kunjuntal) formi plu 
kurta, kunjuntante, por abreviar, la verbal radiko e la verbo esar : 


amesar = (am(at)esar) esar amata. 

amesir = (am(at)esir) esir amata. 

amesor = (am(at)esor) esor amata. 

me amesas = (am(adesas) me esas amata. 
me amesis = (am(at)esis) me esis amata. 
me amesos = (am(at)esos) me esos amata. 
me amesus = (am(adesus) me esus amata. 
amesez = (am(adesez) esez amata (12). 


On darfas unionar al verbal radiko (en pasivo) mem la tempi esabis, esabos, esabus, 
esabez. Ma ta uniono o kunjunto esas deskonsilata por radiki plursilaba, pro ke lore 
la vorto divenas longa ed ofte min klara kam en analizal formo. Exemple 
interpretesabus o mem destruktesabus, kelke longa, ne havas la klareso di : 
esabus interpretata, esabus destruktata. 


Do, praktike, uzez esabis, esabos, esabus, esabez nur kun monosilaba radiko. 
La kunjuntal formi (13), tre komoda pro lia kurteso (kun radiko monosilaba) 
precipue utilesas por tradukar la falsa verbi reflektiva ($ 49). 


45. — Malgre l'exemplo di lingui nacionala (qui agas pri la transitiveso dil verbi 
deskonkorde ed arbitrie) verbo esas transitiva en Ido, se ol expresas faco, ago 
povanta atingar direte ula objekto : dankar, mokar, nocar, obediar, repugnar ulu, 
nam vere e logike ulu povas esar direte l'objekto dil danko, dil moko, noco, obedio, 
repugno. Ico nekontesteble pruvesas dal fakto, ke l'objekto povas divenar la subjekto 
en voco pasiva : Dankez Deo, Deo esez dankata o Deo dankesez; il mokis ta povrulo, 
ta povrulo esis mokata o mokesis da ilu; el nocas vu, vu esos nocata o nocesos da elu; 
fine la filio obediis la matro, la matro esis obediata dal filio; ta procede repugnas 
me, me esas repugnata o repugnesas da ta procedo. 

Konseque, esas netransitiva en Ido nur la verbi qui logike, nature, quale naskar e 
mortar ne povas havar « objekto » (komplemento direta). Restar, sejornar, repozar, 
kreskar, dekadar, degenerar, falar, irar, marchar, venar, arivar, departar, 
exemple, ne esas transitiva, ma tre certe netransitiva. En ica lasta verbi, la subjekto 
facas la ago totsame kam en verbo transitiva : en venar, arivar, kreskar la subjekto 
facas la ago totsame kam en verbo transitiva : en venar, arivar, kreskar la subjekto 
agas, quale en la transitivi frapar, donar, lektar; ma en li, netransitiva, nul « 
objekto » povas existar, nul « objekto » povas recevar la ago dil subjekto; ol restas en 
lu : on ne dicas venar ulu, arivar ulu, kreskar ulu, quale on dicas : frapar ulu, donar 
ulo, lektar ulo. Konseque la netransitiva nultempe darfas havar participo pasiva. Do 
nultempe dicez : venata, venita o venota; arivata, arivita, arivota; kreskata, kreskita 
o kreskota, ma nur, segun la kazo : venanta, veninta, venonta; arivanta, arivinta, 
arivonta; kreskanta, kreskinta, kreskonta. E tale pri omna verbo netransitiva. Cetere, 
merkez e memorez bone, ke nul formo pasiva darfas donesar en Ido a verbo 
netranstiva. 


46. — Mixita on nomizas en Ido ula verbi quin la linguo traktas kom transitiva e 
netransitiva. Nul ambiqueso povas rezultar de to, nam se li uzesas transitive, li 
havas « objekto » : il turnis e riturnis sua chapelo; e, se li uzesas netransitive, li ne 
havas « objekto » : la tero turnas sur sua axo e jiras cirkum la suno. 


Ta procedo supresas fonto di desfacilaji quaze nevinkebla; altraparte ol esas 
konforma al kustumo di multa lingui, ed ici pruvas, ke ta dualeso di senco havas 
nula detrimento por la klareso. 


Exempli : komencar, durar, finar, cesar : mea laboro komencas, duras, finas, 
cesas (senco netransitivaj; me komencas, duras, cesas, finas mea laboro (o 
laborar) senco transitiva (14). 


Ma, se parolesas pri ulu quan me igas laborar, me dicos : me komencigas, durigas, 
cesigas, finigas lua laboro. Exemple : la pueri cesis ludar (o : sua ludo); ma : 
cesigez la pueri ludar (o : la ludo dil pueri), o : igez ke la pueri cesez ludar (o : 
cesez sua ludo). Quale on vidas, la Franca verbo continuer (ne cesar to quon on 
agas), tradukesas per durar (15). Lasta exemplo : Ne povante durar ipsa ta laboro, 
me durigos olu da mea fratulo. 


Lo sama esas praktikata pri la verbi chanjar, movar, turnar, pendar, e. c. (Videz la 
lexiko). 


Me chanjis depos mea yuneso; me chanjis me vesti; — el chanjigis (da ulu) la 
kolumo di sua peliso (desfidante a sua propra habileso). 
Mea chapelo pendis an arboro; me pendis mea chapelo an arboro; — vu 


pendigos me. 
La tero movas (jiras) cirkum la suno (on do parolos pri la movo (jiro) di la tero.) 


Natante la fisho movas sua flosi e kando; ta navo movesas da (o per) vaporo. 
Me turnas la roto; — me turnigas la roto (da altru). 

Paris komunikas telefone kun Lyon; — on komunikis a me interesanta informi 
(16). 


47. — La verbi reflektiva esas formacata per la pronomi dil unesma e dil duesma 
personi (me, ni; vu, vi; lu por ta personi, e per la pronomo su (nevariebla) por la 
triesma persono : me lavas me, tu lavas tu, ni lavas ni, vi lavas vi, vu lavas vu, il 
lavas su, el lavas su, lu lavas su, li lavas su, ili lavas su, eli lavas su (o su lavas) 
(17). 


48. — La verbi reciproka esas formacita per adjuntar al verbo transitiva la vorti l'una 
l'altra (o una altra), kande parolesas pri du subjekti, e per adjuntar l'uni l'altri (o 
uni altri), kande parolesas pri subjekti plu multa kam du : li batas l'una l'altra; 
amez l'uni l'altri. On anke uzas la adverbo reciproke (sen su) : li helpez e 
sustenez reciproke. 


Kande la verbo esas netransitiva e lua komplemento bezonas prepoziciono, on pozas 
ica inter una ed altra : li iras una kun altra; li falis una sur altra; li kuris una 
kontre altra; la du peci fricionas una sur altra. 


Fine on darfas uzar en ula kazi verbo kompozita kun inter- kom prefixo, kande nul 
dubo povas existar, ke la subjekti facas inter su la ago : li interparolas; ni 
interkonsentis; pro que vi interdisputas ed interkombatas? La homi devus ne 
internocar ed interodiar, ma interhelpar e mem interamar (18). 


49. — La falsa reflektivi, to esas la verbi reflektiva per la formo, ma pasiva per la 
senco quin on uzas ofte en nia lingui, kontrelogike, devas tradukesar per la pasivo 
(kunjuntala prefere) (19) : to trovesas hike; to videsas ofte; ta libro lektesas 
facile; to manjesas plezure; la vazo ruptesis dal shoko; ta vorto uzesas tre rare; 
la fenestro apertesis dal vento; la aernavo elevesas desfacile. 


Ma, pro ke esas permisata omna metafori klara e naturala, on darfas uzar la verbo 
reflektiva, kande on personigas l'objekto e konsideras lu kom facanta la ago sur su 
ipsa; exemple on dicas : la suno levas su majestoze, quale on dicas : Petrus levas 
su frue. 


50. — La verbi unpersona ne havas aparanta subjekto : oportas, importas, 
konvenas, decas, suficas, pluvas, ventas, nivas, pruinas, frostas e. c. 


En la realeso por frazi tal quala : importas departar frue, la subjekto esas : 
departar frue. Pro to, en la kazi analoga on devas uzar l'adjektivo kom atributo (e ne 
la adverbo quale en Esperanto) : necesa esas o : esas necesa departar frue (20). 


Quante sorgoze la konjugo-sistemo di Ido esis longatempe diskutata en Progreso 
pruvas konvinkive la numeri sequanta : 


10 11 13 14 15 18 19 — 22 — 23 — 24 — 26 — 28 — 31-32 — 33 
— 36 — 37 — 38 — 40. 

Pos ta diskuti l'Akademio decidis : 


Decido 671 : « On repulsas la konjugo-sistemi propozita : I, 337 e II, 510; — I, 705; 
— II, 399; — II, 400; — II, 587 e 593; — II, 722; — II, 723; — II, 611; — IV, 208; en 
apendico IV di cirkularo 10 (e ca lasta sistemo citesas en noto 3, p. 691, dil sama 
numero kontenanta la supera decido : Progreso, IV, februaro 1912). 


La decido dil Akademio judikesas kom tre saja e praktikala, kande on konsideras, ke 
la konjugo di Ido esas tante simpla ke ol konsistas nur ek ico : 


a, i, o, u por prezento, pasinto, futuro, kondicionalo e sequata da s en la personal 
modi (-as, -is, - os, -us), da r en l'infinitivi (-ar, -ir, -or), dal grupo -nt en la participi 
aktiva (-ant, -int, -ont), da t en la participi pasiva (-at, -it, -ot), plus -ez por 
l'imperativo (o volitivo). 


Vere, kad on povas trovar konjugo-sistemo plu koheranta, plu reguloza, plu simpla? 
E kad ol ne valoras irga naturaleso nacionala (ne plu ciencoza) arbitrial e hibrida? 


(Videz en la 6-ma apendico : « La konjugo-sistemo di Ido » e « Verbal dezininci Idala 


».) 


On reprochis ad -as, -is, -0s, -us, e. c., diferar inter su nur per vokalo. Ma kad en la 
Angla, la Germana, la Franca, e. c., ula verbal formi diferas per altro? Ka nun 
ankore la diversa populi dil mondo ne perceptas e bone dicernas en la Latina : legis, 
legas, leges; amabas, amabis; bibo, bibi; lego, legi; amant, ament; amantur, amentur; 
amabat, amabit, amabant, amabunt, erant, erunt, sunt, sint, e. c.? Pri ca linguo 
Latina, ankore nun tante uzata en la medii katolika, ed olim la maxim uzata e 
parolata de la lingui, kad on ultempe dicis, ke ta difero di formi verbala per un sol 
vokalo jenas o jenis la kompreno? Kad on reprochis lo al naturala lingui che qui ta 
fakto existas? 


Pro quo supozar, ke en la helpolinguo, stranjera ad omni, on esos min atencema pri 
bona pronunco, kam en altra linguo strangera? Cetere, en qua linguo esas 
permisata pronuncar tante sensorge, ke l'audanto povas konfundar as ad os, us ad 
as, is ad es, aad e o e ad i? En qua linguo on esas dispensata pronuncar klare, por 
esar bone komprenata? 


(1) En gramatiko e pri verbi, la voco esas l'ensemblo dil formi indikanta, kad la 
subjekto facas (voco aktiva) o subisas (voco pasiva), la ago expresata dal verbo. 


(2) Remarkez ke en la tota konjugo, la vokali a, i, o indikas respektive : 
prezento, pasinto, futuro. 


(3) L'Idal preterito expresas omna indikatival tempi pasinta qui ne esas antea 
pasinti : imparfait, passé défini, passé indéfini di la Franca. Ica lasta linguo 
havas, pri la pasinta tempi dil indikativo, distingo qua ne korespondas a ta dil 

cetera lingui. Esabus eroro imitar lu en Ido, e tante plu ke ol ne esas reale 
necesa. 

Se stranjero dicas a Franco : «je voyais votre mère hier, o : je vis, vice j'ai vu 
votre mere hier : me vidis vua matro hiere » kad ta Franco ne komprenas 
perfekte, ke la stranjero dicas vidir lua matro? To komprenigas, ke Ido povas 
kunfuzar la 3 tempi di la Franca en la tempo -is (preterito) sen ula detrimento 
por l'ideo expresenda. 


Tamen, kande to esas utila, la Franca « imparfait » (imperfekto) povas 
tradukesar per la preterito (esis) di la verbo esar e la participo prezenta dil 
uzata verbo : me esis manjanta, kande vu arivis. 


(4) Pri s en as, is, os, us videz la 7-ma apendico : « Verbal rolo di s en la 
helpolinguo. » « L'akademio repulsis chanjar la tri tempi di l'indikativo : e ton 
lu facis bone. En nia konjugo la regulozeso dil tri vokali amas, amis, amos 
esas preferinda kam ula naturala formi (internaciona ne existas) pro ke per ta 
unika regulo on lernas anke la tri tempi di la cetera modi : amar, amir, amor; 
amanta, aminta, amonta; amata, amita, amota... Ta formi esas komoda e mem 
necesa. Pri la pasinta infinitivo amir cadie on ne plus dubas; pri la futura 
formi amor, amonta, amota on semblas ankore havar dubi, ma tote neyuste. 
Se me dicas : Me konjektas ke me vidos il (t. e. en futuro), lore esas postulo di 
la logiko, ke on povez dicar : Me konjektas vidor il, por expresar futuro 
kontraste kun la prezento : vidar il. — Se me dicas : « En la publikigota artiklo 
mencionez to », me indikas, ke on certe publikigos artiklo, ed esas mala helpilo 
dicar, quale plura vivanta lingui : la publikigenda artiklo, nam ne traktesas 
artiklo qua devas esar publikigata, ma ula qua esos publikigata. Esus 
regretinda kulpo imitar, sub pretexto di internacioneso, caregarde la nacionala 
lingui, qui ne havas tala formo, e koaktar ni dicar ulo altra kam ni pensas, ed 
expektar ke l'audanto divinos quon ni vizas : vere plu importanta kam 
l'internacioneso (propre dicite hike nur la nacionaleso) esas furnisar per nia 
linguo a la homi qui pensas logikale ula instrumento apta expresar lia idei 
klare e precize. E ton nia konjugo kun lua tri tempi facas admirinde. Ni do 
konservez lua sistemo ». — (P. de Janko, Progreso, IV, aprilo, 1911.) 


(5) L'imperativo (o, plu juste, volitivo) -ez atingas quik lekte irgu qua savas 
kelke la Franca : venez, 

dormez, e. c., kontre ke -es atingus nulu : venes, dormes. Ma, se ulu ne povas 
pronuncar facile -ez finala, lu pronuncez ol quale -es, sen hezito. La avantajo 
di -ez ne perdesos, same kam la avantajo di j ne perdesas, se uli pronuncas ol 
quale dj, segun explicita permiso di nia gramatiko. — Esperantisti blamis -ez 
por la volitivo, obliviante ke -u dil sama modo en lia linguo komprenesas da 
nulu : venu, dormu, e ritrovesas en iu, tiu, chiu, neniu (mem en chu, morgau, 
kontrau, lau, antau e. c.) quo forsan ne esas kolmo di logiko. 


(6) La formi kun -ab- unesme refuzita, pose admisita por probo, fine 


sancionita unanime dal Akademio (decido 748), sempre plu praktikesas en Ido 
kom plu kurta, plu lejera e plu facile docebla. 

Memorez bone, ke la formo -abus ne darfas uzesar, nam l'Akademio ne adoptis 
lu, pro ke ol ne esas necesa. 

Praktike on ne havas l'okaziono dicar : esez aminta o amabez. Ma on povas tre 
bone dicar : esez fininta o finabez (ica laboro ante mea retroveno). 


(7) Me esis departonta signifikas : « me (lore) preparis me, o me esis ja pronta 
por departar quik », granda difero kun la simpla :me departos. 


(8) Il ne esas mortinta dicas, ke il ne esas en la stando di homo qua mortis. 
Simile : nun ni esas arivinta dicas altro kam ni arivis :ol montras la stando 
rezultanta de arivir. Komparante : il ne esas mortinta, nun ni esas arivinta 
a : il ne mortis, ni arivis, on vidas la granda difero existanta inter l'unesmi e la 
duesmi. 

Per ici on quaze konstatas ed enuncas la rezulto di iti : il ne esas mortinta, pro 
ke il ne mortis, e ni esas arivinta, pro ke ni arivis. 

(En la 6-ma apendico on trovos la motivi gravega e decidigiva pro qui la verbo 
havar nultempe servas kom helpanto en la Idala konjugo, malgre l'exemplo di 
lingui romanala e di E. D.) 


(9) La perfekto propre dicata (qua expresas nuna stando rezultanta de ago tote 
pasinta) logike tradukesas per : me esas amita (olim) — L'exempli : Il ne esas 
mortinta; nun ni esas arivinta di la noto 8-ma, korespondas, en la voco 
aktiva, a me esas amita di la voco pasiva. En ta omna exempli, l'uzo dil 
perfekto expresas nuna stando pro ago facita dal subjekto o subisita da olu. 


La pasinta participo pasiva (-ita) indikas, ke la ago subisita dal subjekto esas 
nun tote finita : l'imprimo di ta libro duris tre longe; ol esis imprimata 
dum sis monati ed erste de 8 dii ol esas imprimita. — Tam longe kam on 
serchas la solvo di problemo, ta problemo esas solvata; ma venas instanto pos 
qua ol esas solvita. — La domo esis konstruktata dum un yaro; ma depos 
du monati ol esas konstruktita. 


« Por savar, kande vu hezitas, qua tempo devas uzesar en la pasivo, trakukez 
per l'aktivo. Kad on arestas e kondamnas nun persono? Se yes, lu esas 
arestato, kondamnato. Se ne, se on ja arestis o kondamnis lu, on devas uzar la 
pasinto : arestito, kondamnito; ne importas kad l'efekto di la ago ankore duras 
o ne. Mem liberigita, l'arestito restos arestito; mem indulgita, la kondamnito 
restos kondamnito (t. e. ulu, quan on kondamnis ultempe). Per ta facila 
procedo (qua divenas balde mashinala ed instintala per kustumo) on ne povas 
erorar. « La pordo esas klozata » (on klozas ol nun); « la pordo esas klozita » (ol 
esas nun en la stando qua rezultas de ke on klozis olu). — du participi preske 
sempre postulas la sama tempo : konocata devas generale esar en la prezento, 
nam : « Me esas konocata »signifikas : « on konocas me » (same reputata, 
konsiderata, e. c.). — Kontraste, fatigita, konvinkita devas generale esar en la 
pasinto. Nam, kande on dicas : me esas fatigita, konvinkita, la efekto ne esas 
nun produktata, ma ja produktita. « Me fatigesis promenante e nun me esas 
fatigita. » — « Me konvinkesis da omno, quon me audis o vidis, pro to me ne 
plus dubas; me esas konvinkita » (segun Progreso, III, 396.) 

(10) Ultre lia funciono en la konjugo, la participi (aktiva o pasiva) pleas la rolo 
di adjektivi, sive kom epiteto : vazo ruptita, sive kom atributo : il esas erudita. 
Li anke povas formacar substantivi : la mortanto, la vivanti. Fine per -e li povas 
divenar adverbi : mortante il dicis. Sendez omno afrankite. 


Irgu qua examenis sen prejudiko nia sis participi, en lia funcioni diversa, 
povas nur gratular ni havar per li, e sen kompliko, richeso tante utila por la 
facila e justa expresado dil pensi. 


(11) En Espo la korespondanti esas ica charmanta formi : estis estinta, estos 
estinta, estus estinta. La frazo : kande ni esabis tre obediera li rekompensis ni 
tradukesas ad Espo per : kiam ni estis estinta tre obediema ili rekompencis ni. 
Esperanto regretinde tro ofte oblivias la oreli sentema. 


(12) La lerno dil regulo : amesar = esar amata ne esas jenanta; tote kontree, ta 
formi esas vere tre komoda. (E. Ferrand, Progreso, IV, 210.) Til nun (aprilo 
1911) nulu plendis pri reala dusenceso di ameso e simila vorti. (Progreso, IV, 
90.) 


(13) Por ta pasivi ni preferas l'expresuro « kunjuntal formi » pro ke li esas la 
kunjuntaro di « esar » e di verbal radiko. Ta formi esus vere sintezala, nur se li 
prezentus dezinenci segun la modelo Latina : am-or, am-aris e. c. Ma en am- 
esar, am-esas, am-esis e. c. ne existas dezinenci : existas radiko e kompleta 
verbo (esar) kunjuntita, unionita. 


(14) Reale, to esas me, mea agiveso qua komencas, duras, finas o cesas. (Noto 
1, pag. 21, Grammarie Complete.) 


(15) « Letro duras dum skribesar, ed anke dum lektesar); e mem plu juste, 
nam durar nule implikas kontinueso. Cetere, quo esas plu naturala kam : Me 
duras parolar, skribar? Ma anologe, on devas dicar : Me durigas mea diskurso 
o letro (Progreso, IV. 594). 


Decido 1615 : On decidas, ke durar, durigar suficas, repulsante kontinuacar, 
qua obtenis un voco. — Kom noto pri ca decido trovesas : « Grammaire 
Complete (sancionita dal komisitaro konstanta dil Deligataro) fixigas pri durar, 
durigar, pag. 35, regulo 32. 


Kontinuigar = igar kontinua, sen ula rupto di kontinueso. Ex. : Durez ta laboro 
e, se vu ne povos ipsa durar lu, durigez lu da altru. Ma ol esez kontinuigata til 
parfino sin la maxim kurta interrupto. 


(16) Ta omna verbi mixita, e nome : komencar, finar havas, quale durar, senco 
netransitiva e senco transitiva. Or, nur pri durar til nun on pensis a specal 
radiko por la senco transitiva di komencar, finar, cesar, turnar, movar e. c.? 
Do, nur pri la senco transitiva di durar li facas ecepto. L'akademio esis justa 

opinionante, ke 16 yari de praktiko montris ico sat bone : durar ne bezonas 
ecepto partikulara; ol povas 

havar, quale la cetera verbi mixita, la du senci transitiva e ne transitiva en un 
sola formo. 


(17) La slavi devas do atencar por ne falar en l'idiotismo di sua lingui, qui uzas 
su mem por l'unesma e la duesma personi; li ne dicez : me lavas su, vi lavas 
su, e. c. ma bone : me lavas me, vi lavas vi. 


(18) « On ne obliviez l'uzo tre komoda di la prefixo inter por formacar la verbi 
reciproka. » (Progreso, IV, 147 : Remarki, la). — Ta verbi reciproka nature 
genitas substantivi reciproka : interkonsento, internoco, interhelpo, interodio, 
interama e. c. 


(19) La senco esas pasiva, on do uzas pasivo, segun la principo tante ofte 
memorigita por Ido : tradukez, ne sklavatre segun la vorti (di vua linguo), ma 


segun l'ideo (expresenda en Ido). 


(20) Vice oportas uzez prefere la verbo mustar kun subjekti : mea patrulo 
mustas departar. Me, tu, il, vu e. c. mustas departar frue. 


Mustar implikas neceseso absoluta, neeskartebla : ni mustas mortar; vu 
mustas repozar. 


Devar implikas obligo : ni devas respektar ed obediar nia gepatri. 


Povar implikas posibleso, e darfar, yuro, permiso : me povus venjar me, ma 
me ne darfas, nam omno interdiktas lo ad me. 


Adverbi. 


51. — Quale en nia lingui, l'adverbi esas nevariebla en Ido. 


Lia gradi komparala indikesas segun la maniero uzata por l'adjektivi (8 28). 


Existas en Ido triopla kategorio de adverbi : le simpla, le derivito, le kompozita. 


Le simpla, esante adverbi nature e signifike, ne bezonas dezinenco : tre, tro, plu, 
olim, nun, nur, e. c. (1). 


Le derivita e le kompozita, ne esante adverbi nature, havas omni la dezinenco -e, qua 
igas li adverba. On adjuntas ica dezinenco al vorti sendezinenca, ed on substitucas 
lu al dezinenco di la ceteri : Lore, pluse (de lor, plus), vere (de vera), nokte (de 
nokto), koncerne (de koncernar), superpoze (de super-pozar). 

Quale on vidas, l'adverbi darfas derivar de prepoziciono od adverbo (lor-e, plus-e), de 
adjektivo o substantivo (ver-e, nokt-e), de verbo simpla o kompozita (koncern-e, 
super-poz-e). 


Pri lia komplemento l'adverbi kondutas quale la vorti de qui li derivas : koncerne 
ico, nam on dicas : koncernar ulo; konforme al modelo, nam on dicas konforma al 
modelo; funde dil barelo, nam on dicas la fundo dil barelo; e tale sempre. 


L'adverbi qui venas de adjektivi qualifikanta indikas generale la maniero : vere, en 
maniero vera; bone, en maniero bona. 


Ti qui venas de substantivi povas expresar cirkonstanco di tempo, di loko, di 
maniero, e. c. Ex. : jorne, dum jorno; nokte, dum nokto; dome, en la domo; heme, 
en la hemo, la lojeyo familiala; aere, en la aero; veture, per veturo; pede, per la 
pedi, e. c. (2). 


Relate la senco, Ido havas adverbi di quanteso, di loko, di afirmo, di nego o dubo, di 
maniero. 


52. — Adverbi di quanteso. On ja konocas ti, qui uzesas por la gradi komparala : 
plu, min, tam... kam, maxim, minim, tre. 


Ni adjuntez plus, minus, tre uzata en matematiko, od en la senco matematikala +, -. 
Plu, min, maxim, minim recevas la dezinenco -e, kande li esas adverbi izolita. 


Li sempre sequas la verbo quan li modifikas : Il ne povas spensar plue (3). Vu ne 
povas donar mine. Li recevis maxime, minime (de omni). 


Por indikar, ke la grado konstante kreskas o diminutas, on uzas l'expresuro : 
sempre plue (o : sempre plu multe), sempre mine (o : sempre min multe). Ex. : me 
amas lu sempre plue (o : sempre plu multe); il laboras sempre mine (o : sempre 
min multe). 


Pluse, minuse indikas, quale la signi +, -, adjunto o sustraciono : posez 1 
manjilaro minuse sur la tablo, nam ni havos un repastano pluse, minuse. 


Maxime, minime = en la maxim, minim granda quanteso a grado : vu laboris, 
produktis maxime, minime (de omni). 


Maxim posible, minim posible (4) (sen artiklo, se ne esas substantivo expresata o 
tacata) : venez maxim balde posible; la maxim granda nombro posible; la maxim 
bel infanto posible; la maxim laborera (viro) posible; bruisez minime posible; en 
omno selektez lo maxim bona posible. — Il kuris tam rapide kam posible. Yen 
diversa klovi; prenez le maxim longa posible. 


Admaxime, adminime : Ni esos kin adminime e dek admaxime. 

Proxime, qua tradukas F. à peu près, environ, E. about, nearly, D. ungefàhr, etwa. 
Ex. : la asistanti esis kina-dek o : kina-dek e kin proxime. Esis tri kloki, o tri 
kloki proxime (5). 


Sat = en sufico : sat richa, sat kurajoza (6); pri glorio, honori ed influo il havas 
sat multe (7). 


Tro (troa, troe) implikas ideo di eceso : tro richa, tro benigna. 
Fine la adverbi ja vidita ($ 39) : kelke, multe, poke, quante, tante (8), irge quante. 


53. — L'adverbi di tempo esas : 

Kande (relativa e questionala) = ye la tempo, ye l'instanto en qua (9). 

Dume (de la prep. dum) = dum ta tempo. 

Fine (de la subs. fino) = ye la fino, kom fino. 

Lore (de la prep. lor) = ye ta epoko, tempo (10). 

Nun (sen -e kom primitiva) = en la tempo prezenta, prezente. 

Olim (sen -e kom primitiva) = en tempo plu o min anciena, antiqua. 

Sempre = en omna tempo. 

Seque (de la subs. sequo) = ye la sequo, kom sequo (11). 

Frue = en tempo ne tarda. 

Balde = pos ne longa tempo. 

Tarde (de tarda) = ye tempo, instanto ne proxima relate altra, fixigata o kustumala. 
Erste = ne plu balda kam... : Me venos erste morge. 

Hiere = en la dio qua preiras ica (la nuna). 

Morge = en la dio qua sequos ica. 

Jus (nur kun tempo pasinta) = juste ye l'instanto antea : il jus ekiris. 

Quik = sen la minima ajorno o tardeso : facez quik ta laboro, nam ol tre urjas. 
Ja = E. already, D. schon, F. déjà, S. ya, I. già, Por. ja. Ex. : Il ja manjis omno. 


Ne ja pri kozo qua ne eventis ye l'instanto prezenta : il ne ja arivis, ma il quik 
arivos (12). 


48 


Ankore indikas duro plu longa pri ago o stando : il esas ankore malada (13). 


Ne plus esas la negativo di ankore : Kad il vivas ankore? No, il ne plus vivas : il 
ja esis mortinta, kande me departis. 


Antee (de la prep. ante) = en antea tempo. 


Pose (de la prep. pos) = en posa tempo. 
Esas adjuntenda la sequanta adverbi kompozita o derivita : 


ultempe = en ula tempo (pasinta o futura); 
uldie = en ula dio (pasinta o futura); 

nultempe = en nula tempo (14); 

kelkatempe = dum kelka tempo; 

pokatempe = dum poka tempo; 

longatempe = dum longa tempo; 

samtempe = en la sama tempo; 

irgatempe = en irga tempo; 

irgekande = ye irga tempo, instanto en qua (15). 


Unfoye, dufoye, trifoye, e. c., plurfoye, kelkafoye, multafoye, singlafoye, 
omnafoye, pri ago facita o subisita un foyo, plura foyi, e. c. 


Singladie, omnadie, omnasemane, omnamonate, omnayare, omnajorne, 
omnanokte, e. c. = en singla, omna dio, semano, e. c. 


Jorne = dum (la) jorno; nokte = dum (la) nokto; matine = ye o dum (la) matino; 
vespere = ye o dum (la) vespero. 


Cadie, camatine, cavespere, casemane, canokte, camonate, cayare, e. c. = en ica 
dio, matino, vespero, e. c. 


Prehiere = en la dio preiranta « hiere ». 
Posmorge = en la dio qua sequos « morge ». 
Morge matine, morge vespere o matinmorge, vespermorge. 


54. — La adverbi di loko esas : 
49 


Ube (quesionala e relativa) = en qua loko? o : en qua (en qui). Ex. : ube vu esas? La 
lando ube il naskis. 


Hike = en ica loko (proxima relate la parolanto). 


Ibe = en ita loko (for a relate la parolanto). Ex. : vu esis hike, dum ke me serchis 
vu ibe (16). 


Ulube, ul(a)loke = en ula loko. 

Nulube, nul(a)loke = en nula loko. 

Omnube, omnaloke = en omna loko. 

Irgube, irgaloke = en irga loko. 

Altrube, altraloke = en altra loko. 

La formi kun -ube ne esas, quale la formi kun -loke, nur nedefinita; li esas pluse 
relativa e konseque unionas du propozicioni (17). Ex. : Me sequos vu omnaloke; 
irgube vu iros, me sequos vu. 

Interne (di) = en l'internajo; 

extere (di) = ye l'exterajo; 

supre (di) = ye la suprajo (18); 

infre (di) = ye l'infrajo; 

avane (de la prep. avan) = ye la avanajo; 

dope (de la prep. dop) = ye la dopajo; 

latere (de la subs. latero) = ye latero di...; 

dextre (di) = ye la dextra latero; 

sinistre (di) = ye la sinistra latero; 

proxime = en la vicineso, ne fore (19); 

fore = ye granda disto. 

cirkume = cirkum la enti o kozi nomata; per proxima evaluo : La soldati kaptis la 


urbo ed establisis sua kampeyo cirkume. — Li sideskis cirkum la ludo-tablo e 
riskis tria-cent franki cirkume (20). 

55a. — La adverbi di maniero esas : 

Anke = simile, egale, same : Ni konfesas erorir; ma anke vu eroris. 

Apene = preske ne : li apene regardis ni. 

Kom = D. als (identifizierend); F. en qualité de, en tant que : Kom Kristano me 
devas pardonar a mea enemiki, quale la Kristo pardonis al sui. Ma kom homo e 
mem kom Kristano, me ne obligesas agar a l'enemiki tale kam me agas al 
amiki. — On aceptis ilu quale se lu venabus kom rejo, e tamen il venis 
inkognite, ne kom statestro, ma kom privato (21). 

Mem — D. sogar, selbst; E. even; F. méme (encore, de plus, aussi); I. anche, persino; 
S. aŭn, hasta, tambien. Ex. : Mem spensante la duopla, vu ne sucesus. — Esas 
mem neposibla dicar proxime la dato ye qua il arivos. 

La signifiko di mem justifikas, ke on uzas lu (quale etiam Latina, encore Franca) 
avan komparativo (di supereso o di infreso) por plufortigar olu : El esas mem plu 
bela kam sua fratino. — Me recevis mem min multe kam omni (22). 

Ya. — Ta partikulo adverba nultempe uzesas sole, ma kun irga dico quan ol 
konfirmas emfaze : Me ya facis to (ne altru). — Pro quo vu eniris? vu savis ya, ke 
me esas okupata. — Pro quo vu ne respondis? vu savas ya Ido. — Por stekar ica 
klovo, ta martelo povas ya suficar; vu ne bezonas plu grosa. 

Ultre ta primitiv adverbi di maniero, Ido havas mult altri derivita o kompozita, inter 
qui : Ule, nule, irge, altre, cetere, ipse (23), single, plure, omne. 

Quale (de quala) = en quala maniero? o : en la maniero di... (24). 

Tale (de tala) = en tala maniero. 

Irgequale = en irge quala maniero. 

Aparte (de aparta) = quaze separite, izolite. 

Partikulare (de partikulara) = la kontreajo di universale, komune, generale (25). 
Private (de privata) = ne publike. 

Precipue (de precipua) = en precipua maniero (26). 

Kune (de kun) = unionite : Li omna kune. 


Kontree (de kontre) = en maniero kontrea. 


Itere (de iterar) = per itero, iterante. 

Volunte (de voluntar) = kun volunto, D. gern; E. willingly; F. volontiers; I. volentieri; 
S. de bune gana; Por. de boa vontade. 


Konsente (de konsentar) = per konsento. 
Prefere (de preferar) = per prefero (27). 
Memore (de memorar) = per memoro. 
Konseque (de konsequar) = per konsequo. 
Segunvole = segun (la) volo. 

Kontrevole = kontre (la) volo. 


Afrankite = (de afrankar, afrankita) : la sendo kustos de vu tri franki (kun la 
afranko) afrankite. 


Retroe (de la prefixo retro) = per iro inversa del avanco, desavance) : Marchar retroe 
esas kontrenatura e nefacila (28). 


Kompreneble omna qualifikanta adjiktivi povas e darfas genitar adverbo : saja, saje; 
forta, forte; avara, avare; agreabla, agreable; posibla, posible (29); egoista, egoiste; 
kordiala, kordiale; puerala, puerale; instruktiva, instruktive; doloroza, doloroze, e. 
CEs Ê: 


55b. — L'adverbi di afirmo, nego o dubo esas : 
Yes = la sama Angla vorto; D. ja; F. oui; I. si. 


No = D. nein; E. no; F. non; I. no. Ol uzesas ol konstitucas per su respondo izolita e 
kompleta. Ex. : Kad vu ekiros posdimeze? No; me restos heme. 


Ne, qua sempre devas preirar sen ul intervalo la vorto negata : Vu ne facis ta laboro 
(quan vu devis facar). — Ne vu facis ta laboro (ma altru). — Vu facis ne ta laboro, 
ma altra tote neutila. — Il esas ne richa, ma tamen ne povra. — To esas ne tote 
vera (30). 


Forsan = E. perhaps; D. vielleicht; F. peut-étre; I. forse; S. puede ser, quiza. 
L'ideo quan ol expresas tre diferas del ideo di posibleso, e mem la sama frazo povas 
kontenar la du idei. Ex. : Forsan to esas posibla (31). 


(1) Ma, se tro, plu, min, maxim, minim uzesas izolite, li recevas olu(v. $ 52). 


(2) On darfas derivar direte, se la senco permisas, adverbo de substantivo, 
quale ni ja vidis supere : nature, 

de naturo; persone, de persono; individue, de individuo; sexue, de sexuo. Ma 
povas divenar necesa od utila uzar la mediaco di adjektivo. Exemple, en ula 
kazi, vice logike, povas esar utila o necesa dicar logikale o logikoze, por 
pluprecizigar. Exter ta kazi, esas plu bona derivar direte l'adverbo del 
substantivo, se la senco permisas, e ne plulongigar l'adverbo sen utileso. 


En Progreso, III, 218, on lektas : Kad bele agar = bela ago, forte kantar = forta 
kanto, parole promisar = parola promiso, letre respondar = letra respondo? Se 
no, me ne komprenas. Se yes, on povas (darfas) same dicar : pede irar = peda 
iro, dome restar = doma resto, jorne laborar = jorna laboro = laboro qua esas 
jorno, veture promenar = vetura promeno. Sed lor (ma lore) quon signifikas ica 
expresuri? (E. Ferrand.) 


Respondo. — « Evidente, en la duesma serio de adverbi, la formo adverbala -e 
vicas (remplasas) prepoziciono tacita : pede = por pedo, dome = en domo, jorne 
= dum jorno. Pro to on ne povas (darfas) derivar de li nemediate adjektivi. On 
devas dicar ex. : « promeno en o per veturo ». Sed (ma) en l'unesma serio anke 
parolo, letro povas (darfas) tradukesar per : « per parolo, per letro » ». 


(3) Plu expresas augmento di ula quanto (qua restas o konsideresas kom 
identa a su ipsa); plus (quale la signo matematikal + quan ol tradukas) 
signifikas adiciono, do generale adjunto di ulo ad altro. 


Segun la principo di unasenceso, ta du radiki devas konservar sua propra 
senco en sua omna derivaji. Plue havas do la sama senco kam plu; ma ol 
uzesas izolita quale adverbo nedependanta, kontre ke plu uzesas avan altra 
vorto, quan ol modifikas : plua a plu multa; e pluo a plu multo. L'unesma vorti 
esas nur min preciza, pro ke li aplikesas a speco nedefinita o tacita di 
quanteso, qua esas indikata plu explicite en la expresuri plu multe, plu grande, 
plu larje, plu alte..., per la vorto adjuntita a plu. Kontree, pluse expresas ne 
augmento di irga quanto, ma adjunto di ula objekto, qua povas ne esar 
quantajoo ne konsideresar kom quantajo. Ol tradukas do exakte la vorto F. de 
plus, en plus, en outre; D. weiter, zudem, sonstE. moreover. Exempli : On 
devas pagar plue (plu multe) : on devas pagar pluse (on devas adjuntar altra 


preco). — Vino e kafeo pagesas pluse to esas : ultre la sumo pagita por la 
cetero. — Ma vino e kafeo pagesas plue signifikas : plu kare (chere) (kam 
antee, kam altraloke). — Ho! ico kustas plue (t. e. plu multe). — Me donas 


ico pluse (po la sama preco) dicos vendisto adjuntante ula bagatelo (Progreso, 
II, 666.) 


On komparez : me prenis plu multa pomi e : me prenis, pluse, multa pomi. 
(4) Posible, en ta expresuri, equivalas « segun posibleso ». 


(5) Proxime de l'adjektivo proxima e prepoziciono proxim. Ta adverbo ya 
kontenas ideo di proximieso relate la nombro indikata. 

(6) Ne konfundez sate a pasable, od inverse. Pasable (quale lua adjektivo 
pasabla) indikas ne : quanteso, grado suficanta, ma grado, valoro meza, la 
minim granda quan on povas aceptar o tolerar : Il esas sat richa por donar 
jeneroze, ma il esas nur pasable donema. 


(7) Plu, min, sat, tro uzesas sola kun la adjektivi e la adverbi; ma kun la 
substantivi e la verbi on devas adjuntar a li rispektive : multa o multe : plu 
multa aquo e min multa vino; tro multa homi; me drinkis sat multe; ne 
manjez tro multe. 


(8) Tam esas sequata da kam e montras egaleso; tante sequesas da ke e 
montras granda quanteso o alta grado. Ex. : Il esas tam habila kam tu; — il 
esis tante habila, ke il ruptis nulo. 


(9) Remarkez, ke la F. vorti que, oŭ devas tradukesar per kande, se li havas la 
senco di ta adverbo. Ex. : Je l'ai vu la derniere fois que je suis venu. Me vidis 
lu en la lasta foyo, kande me venis. — Le jour oŭ il mourut, en la dio kande 
il mortis. 


(10) Lore... lore = ye ul tempo, instanto... ye altra... Ex. : lore il ridas, lore il 
ploras. France : tantôt il rit, tantôt il pleure. 


(11) Tre diferas de konseque, nam milfoye ulo venas, eventas seque, ma tote 
ne konseque altro. Ni evitez pri co imitar Esperantisti. Seque la Franca 
revoluciono, ma ne konseque, eventis la regno di Napoléon. 


(12) Ja ne tote ne equivalas ne ja (quale tote ne ne equivalas ne tote). Ex. : Il 
ja ne esis kontenta, e nun il ne ja esas kontenta, malgre omno quon ni 
agis por kontentigar lu. 


(13) Ne konfundez ankore (prezenta, pasinta o mem futura duro) a itere, qua 
expresas itero (de iterar, rifacar la ago), o a pluse. Ex. : Il kantas ankore (il ne 
cesis). — Il kantas itere (il cesabis, ma il rikantas). 

— Il kantas un ario pluse (il adjuntas un ario a le kantita). — La F. expresuri 
: encore un, encore deux e. c. tradukesas : un pluse, du pluse e. c. 


(14) Decido 1626 : Unanime (minus 1 voco) on repulsas vorto nekompozita 
vice « nultempe ». « Kontre la adopto di never (VII, 287, v. anke 206) me deziras 
protestar tre insiste. La vorto kreus multa kolizioni pro la similesoa nevera : 
vorti tam freque bezonata ne darfas esar tro simila; en telefono ed exter ol on 
ne povos distingar « il parolas never » e « ... nevere » (nam in ne-vere on tre ofte 
pro kontrasto acentizos ne); e se on pronuncas rapide sen pauzo « ne vere 
eloquenta » e « never eloquenta », la danjero di misaudo esas tre granda. On 
darfas naturale formacar la vorto versimila (quo ne esas exakte la sama kozo 
kam probabla) ma ne-versimila miskomprenesos kom never-simila, e. c. 


Duesme esas « nevera », ke « on » * never uzos l'adjektivo nevera; pro quo on 
ne dicus exemple : « pro sua nevera asisto en kunsidi il havas nula influo en 

nia uniono? » Me ne hezitus uzar tala kombini (sua nultempa asisto), nam tala 
formacuri esas precize un ek la belaji di nia linguo. Anke « la nevereso 
(nultempeso) di tala eventi » devus esar posibla formacuro. 


Nultempe semblas a me, quale a Sro Couturat, tote suficanta : ol permisas ta 
lenta ed emfazoza pronunco qua harmonias tante kun la expresenda ideo 
(Otto Jespersen, en Progreso, VII, 407). 


(15) On devas ne konfundar irgatempe a irgekande. L'unesma esas nur 
adverbo nedefinita, ma irgekande esas pluse relativa, e konseque unionas du 
propozicioni : me helpos vu irgatempe; me helpos vu irgekande vu volos. 
En la lasta exemplo irgatempe ne esus bona, nam, por unionar la du 
propozicioni : me helpos vu e vu volos, esas necesa adverbo relativa; sen olu la 
propozicioni esus sen ligo. 


(16) Kom adjektivi di hike, ibe l'Akademio adoptis la formi hik-a, hik-ala e ib- 
a, ib-ala, pro ke la vorto hike (e ibe) esas adverbo, en qua la finalo -e esas 
karakteriziva dil adverbo, do deprenebla. Lo sama valoras pri supr-e, infr-e, 
bald-e, fru-e, hier-e, morg-e e. c., qui omna esas adverbi e genitas l'adjektivi : 
supr-a, 

infr-a, fru-a, bald-a, hier-a, morg-a. Altraparte, llAkademio adoptis ante-e kom 
adverbo, pro ke ante esas prepoziciono, do primitiva vorto, en qua la finalo e 
apartenas a la radiko. Lo sama valoras pri kontre, exemple, qua genitas 
l'adjektivo kontre-a e l'adverbo kontree. (Progreso, V, 555.) 


L'adverbo sempre esas evidente en la e. c. di ca noto e darfas genitar 
l'adjektivo sempra : fine ilua sempra rezistado tedis ni. 


(17) Videz e komparez la noto 15. 


(18) Ne konfundez ta adverbo a supere = superpozite. Ex. : Esperanto havas 
sis literi ornata da signo diakritika supere. 


(19) Esas naturala, ke de la proximeso lokala, on iras al proximeso 
metafizikala pri valoro, qualeso, evaluo, e. c. Ex. : To kustis de ni sisa-dek 
franki proxime. 


(20) « Me pagis a lu cirkume dek franki » : esus nejusta dicar : « Me pagis 
cirkum dek franki », nam « dek franki » esas la komplemento direta di « pagis », 
e « cirkume » nur modifikas ol (igante ol min preciza). 

On adoptis cirkum vice cirke kom prepoziciono precize por povar distingar la 
prepoziciono cirkum de l'adverbo cirkume. « Ni drinkis cirkume dek glasi » (t. e. 
: « dek glasi cirkume » : dek glasi esas l'objekto direta). « Ni sidis cirkum dek 
glasi » (o : « cirkum la tablo ») :hike cirkum esas prepoziciono, on ne povas 
sidar... la glasi o la tablo. Inverse : « Ni drinkis cirkum la tablo », ne « cirkume » 
quo implikus, ke ni 

drinkis (preske) la tablo. (Progreso, VII, 479.) 


55 


(21) Kom implikas, ke on esas reale to quon dicas la vorto sequanta l'adverbo 
: Kom Kristano, on esas Kristano : kom homo, on esas homo; kom rejo, on esas 
rejo; kom statestro, on esas statestro; kom privato, on esas privato. — Quale 
implikas nur simileso : quale Kristano = simile a Kristano; quale homo = simile 
a homo; quale rejo = simile a rejo; quale statestro = simile a statestro; quale 
privato = simile a privato. Konseque : uzez « quale », se vu povas remplasigar 
per « simile a... »; uzez « kom » in la cetera kazi. 


(22) Quale on vidas lo, per sua signifiko, « mem » tre diferas de ipsa e de sama, 
a qui precipue la Franci devas ne konfundar olu. 


(23) « Kelka samideani astonesas, ke on uzas lore ipsa, lore ipse, e questionas, 
kad ica du vorti havas diversa senci. No, li ne povas havar diversa senci pro ke 
li esas sama vorti sub du gramatikala formi; li havas nur diversa gramatikal 
rolo. Segun la sama regulo, qua enuncas, ke participo-adverbo referas la 
subjekto di la propoziciono, ipse referas sempre la subjekto, e pro to ol esas 
kelkafoye plu klara kam ipsa. Ex. : La mastro inspektis ipse la domo esas 
plu klara kam : « ipsa »; nam on povus komprenar : la domo ipsa. (Ipse povas 
bone tradukar : F. en personne). Cetere esas sempre plu sekura pozar ipsa (o 
mem ipse apud la vorto, quan ol referas : la mastro ipsa. — Lasta remarko : D. 
von selbst, F. de soi même (de lui même, e. c.) ne tradukesas per ipse, ma per 
spontane (Progreso, V, 96). 


En la sama loko trovesas la remarkigo sequanta : « La sama konsilo valoras 
pri omna, quan on esas tentata (segun l'exemplo di F.) pozar dop la verbo, 
quankam ol referas la subjekto. Ex. : li omna admiris splendida flori, e ne : li 
admiris omna splendida flori (ube omna referas necese flori). Li admiris omni... 
ne esus dusenca, ma esus min klara kam li omna admiris... On ne alegez hike, 
ke l'akuzativo supresas la dusenceso : nam ol ne povus helpar kun la verbo 
esar : li omna esis brava soldati havas evidente altra senco kam : li esis omna 
brava soldati, e tamen on ne povus pozar bona soldati en l'akuzativo. Nova 
pruvo, ke la vortordino esas plu komoda e plu sekura moyeno kam 
l'akuzativo. » — Pri omna bone memorez ke ol sempre uzesas sen artiklo : 
omna homi quale : kelka homi, multa homi. 


(24) Ye kom ni expozis la granda difero existanta inter lu e quale. (Videz kom 
en la adverbi di maniero, e noto 21.) 


(25) Partikulara e aparta (per konsequo, lia adverbi) tre diferas. Partikulara 
esas la kontreajo di generala od universala. Aparta signifikas quaze separita, 
izolita , sola. Ex. : aparta parolo (en teatro od en la vivo); aparta konverso (di 
du o tri personi en plu granda asemblo); prenar ulu aparte (por parolar a lu 
specale, exter e for la ceteri). Il dormas en aparta chambro (ne en la komuna 
dormeyo). Li manjis an aparta table (ne an la komuna tablo « table-d'hote »). 
(Progreso, VI, 154.) 


(26) Precipua = D. hauptsächlich, Haupt...; E. principal; I. principale 
(precipuo); S. principal. En Ido, princip-al havas, quale postulas logiko e 

praktiko, la senco : « relatanta principo ». Ka vere ne existas esencal difero 
inter : questiono precipua e questiono principala? Kad un e sama vorto povus 
suficar (sen omnasorta desavantaji) por du idei tam diferanta kam ici? 


(27) L'adverbo prefere maxim ofte tradukas : E. rather, D. lieber (haben, 
wollen), F. plutót, I. piuttosto , qui povas tradukesar anke per plu vere, plu 
juste, plu bone, plu precize e. c. Ex. : Repozez dum kelka dii, prefere kam 
durar ta laboro qua ja tante surmenis vu. — Il pruvis, o plu vere (plu 
justadice) probis pruvar la yusteso di sua revendiki. 


(28) Retroe (komp. troe) trovesas en « Dictionnaire Francais-Ido, p. 463 : 
reculons (à), retroe, e 2 linei plu supre on devas lektar anke retroe por « en 
reculant », vice retro qua esas imprimeroro. 


(29) Por agnoskar la certa posibleso, ma tote ne por expresar l'ideo di dubo 
kontenata en forsan, e tante distinta de l'altra, ke nia lingui ipsa dicas 
equivale : to forsan esas posibla, ma me tre dubas kad il sucesos. (Videz forsan 
en la adverbi di afirmo, nego o dubo.) 


(30) Remarkez la granda difero inter « tote ne vera » e « ne tote vera ». Altr 
exemplo : ta libro esas tote ne interesanta (nule interesanta); ol esas mem 
ne tote korekta (ol ne esas tote korekta). En Progreso : « Ne » freque 
renkontresas en l'expresuro « ne nur... ma (anke). » La du parti di ta expresuro 
devas pozesar singla nemediate avan la parti di frazo quan li relatas, e qui 
esas quaza alternativi. Ex. : « Ne nur me hungras, ma anke mea kamaradi 
durstas. (Remarkez ke, kande la verbo esas komuna a la du parti, ol pozesas 
ye la fino. Do la komenco (en l'unesma exemplo) : Ne nur me hungras... igas 
previdar en la duesma parto altra verbo kam hungrar.) — Me ne nur hungras, 
ma anke durstas. — Me deziras ne nur manjar, ma anke drinkar. — Me deziras 
drinkar ne nur aquo, ma anke vino. » (VII, 484.) 


(31) Eble ebla, ebla eble, e mem : eble eble esas nur nedivinebla stranjaji, per 
qui Esperanto tradukas nia : forsan posibla, posibla forsan, e forsan posible. 
La elemento ebl anke en ta linguo esas sufixo, quale en Ido : kredebla, videbla 
e.c. 


Prepozicioni. (ad-kun) 


56. — Kun e pro sua rolo di relato-signi e ligili, la prepozicioni esas rendontrata 
omnainstante che la helpolinguo. Quale la adverbi, li esas nevariebla. 

Ni studios aparte singla prepoziciono primitiva, indikante lua senco propra e 
specala, e lumizante lu per mult exempli. Nam, por la just interkompreno, tre 
importas, ke nia prepozicioni uzesez kun lia senco tre exakta, malgre l'exemplo 
kontrea di lingui natural, pri ta gramatikal kategorio, en qua li esas vere tro richa de 
nelogikaji ed idiotismi. 

57. — Ad (o a, kande eufonio permisas, ma nultempe en kompozajo) (1), uzesas por 
indikar la skopo di la ago, la loko quan on volas antingar, la destinario, la persono a 
qua on donas od atribuas ulo : 


Ex. : me iras a la rivero; me sendas to ad amiko; Henrikus donis a me multa 
flori; on imputis ad ilu ta ago abomininda; la patrulo imperis a sua filii sequar 
ilu; el agis a sua matro, ne quale filio, ma quale enemiko. 


Konseque, ad indikas logike l'objekto di ula penso o sentimento, per opozo a la « 
subjekto » qua havas li : pensar a la futuro; la amo a Deo (komparez : la amo di 
Dio, por la homi, exemple); la envidio a la richi. 

Se to postulesas da la klareso, ad darfas esar unionita al prepozicioni en, sur, sub. 
Ex. : l'infanto iris aden la gardeno; la kato saltis adsur la tablo; la muso kuris 
adsub la lito. Sen ad on ne savus kad la subjekti, « infanto, kato, muso » iris, saltis, 
kuris, per chanjo di loko, aden la gardeno, adsur la tablo, adsub la lito, o kad li iris, 
saltis, kuris ibe, esante ja en, sur o sub la kozi nomata. 


58. — Alonge = D. entlang; E. along; F. le long de; I. lungo; lunghesso. Ex. : Irez 
alonge la hego e vu trovas ye lua pedo multa violi. 


59. — An expresas relato di kontigueso o di apogo, tale ke la kozo kontaktas o 
preske : Ne restez nur apud la tablo, ma sideskez an lu. Prenez la skalo qua 
jacas apud la muro ed apogez ol an lu. La urbo stacas an la rivero, qua 
humidigas lua muri. Me preferas lojar en domo situita an monto o mem sur 
monto. An la parieti pendis desegnuri e pikturi. La fenestri an la korto esas 
kelke mikra, ma la fenestri an la placo esas tre granda. Ne marchez an la maro 
se vu ne volas humidigar vua pedi. 


Remarkez, ke en la lasta exemplo, alonge expresus ideo tre altra. On povas ya 
marchar alonge la maro, ye kelka metri de olu, e konseque sen ula risko di humidigo 
por la pedi. 


60. — Ante = en tempo preiranta. Ex. : To eventis ante vua departo, du monati 
ante nun. Il departis ante me, e tamen il arivis pos me. Me esas certa, ke me 
arivos longe ante vu. To eventis ante tri monati (2). 


El mortis, tri monati ante nun, pos longa sufri. Qua pensabus, du yarcenti ante 
nun, ke la homi esos konkurencanta la uceli per aeroplani e direktebli? 
Remarkez ankore la uzo di ante en la frazi sequanta : 

Me ne savas precize kande me departos, forsan erste pos un monato, ma forsan 
ante tri semani : to dependas de la retroveno di mea spozo. — La mediko 
dicabis, ke il duros vivar adminime un yaro, ma il mortis multe plu balde, pos 
sis dii, ok monati ante nun. — Vu certe ruinos vu ante longe, forsan mem ante 
un yaro, se vu duros spensar fole quale vu agas. 

61. — Apud = tre proxime (ma ne tam grande kam indikas an; videz ica). Ex. : la 
kirko trovesas apud nia hemo. Sideskez apud me. Qua stacas apud la pordo, an 
la muro? Qua glutinis afisho an la pordo, apud nia nomal plako. 


62. — Avan relatas la loko, la plaso (3) quan okupas en la spaco le enti o kozi, 
kontre ke ante (ja vidita) relatas la tempo (4). Ol signifikas : D. vor (6rtl.); E. before 
(in space); F. devant; I. avanti, davanti, dinanzi (di luogo). 

Ex. : vu konstruktos la paviliono avan la domo ed ante ica. — Lokizez la homini 
unesme, do ante la homuli, e plasizez eli avan ili. — La artiklo uzesas avan la 
substantivo min ofte en Ido kam en la Franca. 


63. — Che = en la domo, habiteyo, lando, domeno (materiala o spiritalak) di... Ex. : 
Me lojas che mea patrulo. Me esis che mea onklino, nun me iras (ad) che mea 
kuzi. Irez quik che la mediko. Che la Angli la veturi pasas sinistre e che la 
Franci dextre. Me kompris ta mikra poshlexiko che Isaac Pitman en London. 


64. — Cirkum = D. um, herum; E. around, about; F. autour de..., environ; I. intorno, 
all'intorno, vicino, circa; S. alreador, en contorno, cerca de (en omna senci : loko, 
tempo e quanteso). Ex. : la hundo kuris cirkum ilu, cirkum la urbo esas granda 
preurbi; to eventis cirkum mea duadekesma yaro. 


65. — Cis = sur ica latero (ne trans olu). Ex. : cis la rivero la tereno esas pasable 
sika, ma trans olu la tereno esas marshoza. Venez cis la hego, ni konversos plu 
facile. (Komp. trans.) 


66. — Da indikas la facanto, facinto o faconto di la ago. Konseque le la 
komplemento dil verbo pasiva, 2e l'autoro. Ex. : il esas (esis, esos, esus) amata da 
omni. La pikturi da Murillo. La poemi da Victor Hugo. En ta exempli, « omni, 
Murillo, Victor Hugo » esas la aganti, la produktanti dil ago; pro to li indikesas kom 
tala dal prepoziciono rezervita a la aganti : « da ». (Komp. de, di, per). Vice : la amo 
di Deo a la homi (videz ad) on tre legitime darfus dicar : la amo da Deo a la homi. 


67. — De indikas la punto di de-veno (en la spaco e tempo), l'origino, la dependo, la 
departal punto. Ex. : Ta juvelo venas de mea matro. De ube vu adportas ico? de 
mea rur-domo. La persiko esas importacita de Persia. To ne dependas de me. 
La treno de Paris a Lyon. De supre e de infre, de omna lateri, de omna rangi 
sociala venas ad ilu kurajigi. Me sufras de (o pro) nevralgio dentala. Li mortis 
single de hungro (o pro). 


De lua nasko il sempre montris extrema sentemeso. El esas malada de tri 
semani. Me savas to de longe. El havis grava morbilo, tri yari ante nun, e de 
lore el restis tre febla. De nun vu ne plus ekiros sen me. Ni ne vidis li de un 
yaro. 


Kande on volas parolar pri la komencal punto di ulo eventinta pos dato, pos epoko 


indikata, on uzas depos (facita ek de e pos). Ex. : El esis ofte malada depos sua 
mariajo. Depos sua kronizo, nia suvereno livas rare la chefurbo. 

De uzesas anke kun la substantivi signifikanta mezuro, quanto, kontenanto : un 
metro de drapo; turbo de civili e de soldati; taso de kafeo. 

Nulu povas konfundar a : un metro (venanta) ek drapo, taso (venanta) ek kafeo. 
(Videz ek plu fore.) (5). 


On uzas de kun l'adjektivi plena (6), longa, larja, alta, profunda, dika, e. c., qui fakte 
relatas mezuro, dimensiono : plena de vino, longa de sis metri, dika de kin 
centimetri, e. c. Fine on uzas de kun titulo di nobeleso : duko de Richelieu, 
markezo de La Fayette. 


On bone remarkez, ke de esas neutila e devas ne uzesar kun la quantesal adjektivi 
ed adverbi. Ex. : multa homi; poka vorti; quanta invititi? (L'expresuri multe de 
homi, poke de vorti, quante de invitite? esus galicismi tam kontrelogika kam tri de 
homi.) 


La prepoziciono de darfas kombinesar kun altri por indikar la loko de qua on venas : 
la muso saltis desub la tablo adsub la lito, e desub la lito ol fugis aden la 
kameno. (Komp. da, di.) 


Esas remarkenda la tre preciza distingo per da e de, quan on obtenas kun la verbi 
signifikanta recevar, komprar, aquirar ed altri analoga : Me recevis ta libro de 
Alexander, or ta libro esas di Ioannes; do me recevis la libro di Ioannes de 
Alexander. — Ta varo esis komprata da me (me kompris lu); komprata de me (me 
vendis lu). — Ta kavalo esis komprata da mea patrulo de mea amiko (t. e. mea 
patrulo kompris lu de mea amiko). 


De co konsequas, ke on devas uzar de (nultempe ad, quale en la Franca) por indikar 
la komercisto o vendinto, la persono de qua on kompris o recevis ulo : Me kompris 
de ta libristo (ne : a ta libristo) amuzanta libro a (o por) mea filiineto. — Me 
kompris a (o por) mea filii voyajal naraci de la libristo (7) quan vu inikis a me. 


68. — Di indikas nur la posedo, la aparteno, o la relato generala di ul objekto (quan 
la genitivo expresas en la lingui flexionala) : la libro di Petrus; di qua esas ta 
domo? Di mea patrulo. (La domo di me = mea domo.) 


Remarkez, en l'exempli sequanta, quale di unionesas a da por distingar tre klare du 
diversa relati, qui sen ta du prepozicioni restus konfuza e konfundebla : 


La konquesto di Anglia da la Normandi igis la duki di Normandia rivala kun la 
reji di Francia. — La sendo di ta letro da Petrus a Ioannes efektigis la 
deskonkordo qua nun regnas inter li. — La religial libri di la Kristani omna- 
eklezia konstante parolas pri la amo di (o da) Deo a la homi e pri la amo di (o 
da) la homi a Deo ed al proximo. — La konkordato obtenita del papo da la rejo 
dil Franci stipulis to tre explicite (8). 


Ido povas distingar tote certe l'autori, la modeli e la proprieteri di artal verko, di 
portreti, statui, e. c. Ex. : la portreti da Rafaël (il facis li); la portreti de Napoléon 

(il esis la modelo, oli reprezentas lu); la portreti di siorulo X... (il esas lia 
proprietero, il posedas li kom kolektero od altre). 


« Quankam la tri (prepozicioni da, de, di) esas necesa, existas por li, quale por mult 
altra propozicioni, kazo-limiti, en qui on povas tre juste hezitar inter du. Por levar ta 
dubi, ni povas donar la praktikal regulo sequanta. » 


« Se la senco postulas klare l'ideo di l'aganto od autoro, uzez da; — se ol postulas 
klare l'ideo di deveno, o di konteno o di quanto, uzez de; — en la cetera kazi (do en 
omna dubebla kazi) uzez audace di; nam olca esas la maxim generala de la tri, 
korespondanta a la genitivo; do, se vu hezitas inter la tri, vu povas uzar ol prefere; 
tale vu riskos minime erorar, e vu esos komprenata » 

(Progreso, II, 33). 


69. — Dop relatas nur la spaco, quale avan (videz ica) di qua ol esas la justa 
kontreajo : Il departis avan me, me sequis e balde preterpasis lu, tale ke il arivis 
dop me. Iosef iris al tribunalo por prizentar su avan la jusdiciisto; ma il arivis 


longe ante ica e mustis vartar. — En lineo de soldati qui marchas ad ni, 
l'unesma esas avan la duesma ed ica dop l'unesma; la duesma esas avan la 
triesma ed ica dop la duesma, e. c. — Se me lektas, irante de sinistre ad dextre 


quale en l'ocidental lingui, la vorto l'infanto, l'artiklo esas avan i ed ica dop 

l'artiklo; la I esas avan n ed ica dop I, e. c. Kontraste, se me lektus ta vorto (quale en 
la Hebrea) de dextre ad sinistre, la o esus avan n ed ica dop t, e. c. (Videz, ye avan, 
la decido 1611). 


70. — Dum indikas la duro di tempo en qua ulo eventas od esas facata, agata : il 
dormis dum la koncerto; il esis absenta dum tri yari; il sucesis fugar dum la 
masakro; el esis malada dum sua infanteso (9). 


Nultempe tacez ta prepoziciono, malgre l'exemplo di ula lingui, di la Franca exemple, 
qua tre logikale dicas : il guvernis dum kin yari la kolonio e il studiis dum tri yari 
filozofio, ma qua dicas anke, e kontrelogike : il guvernis kin yari la kolonio, e : il 
studiis tri yari filozofio. Ma kad on guvernas yari o lando e homi? Kad on studias 
yari, o cienco, arto, mestiero? Por ne dicar absurdajo, kompromisar la justa 
kompreno, on mustus avertar (quale agas nacionala gramatiki) ke en ta expresuri e 
le analoga, « kin yari » e « tri yari » esas nule direta komplimenti, ma cirkonstancal 
komplementi tempala, pro ke dum esas tacita. Ka ne esas preferebla, kom plu 
sekura, nultempe tacar la prepoziciono e dicar kun olu : la kin yari dum qui il 
guvernis la kolonio esis le maxim prosperanta por olu; me studias filozofio dum tri yari 
e la general historio dum quar yari; il retromarchis o marchis retroe dum un mi-horo 
pro pario stupida quan il facabis? 


Nultempe uzez durante vice dum; nam durante ne esas prepoziciono. Ex. : la 
diskurso durante tre longe ol certe tedos l'askoltanti. 


71. — Ek = de interne ad extere di... Ex. : la hundo saltis ek la barelo (lu esis en la 
barelo); la hundo saltis de la barelo (lu esis nur an la barelo). Do atencez ne 

konfundar ek a de; nam, quale vu vidas, ek supozas, ke on esis en la loko, kontre ke 
de supozas, ke on esis nur an old apud olu. 


Per extenso naturala ek uzesas anke por indikar la materio di ula kozo (ek qua on 
imaginas, ke ol esas extraktita) : vazo ek oro; ma esas preferinda dicar : ora vazo. 
Domo konstruktita ek petro. Quon vu facas ek ico? Quon vu facas ek vua 
pekunio? Ne konfundez ek al punto di deveno. Dicez : Me recevis letro de Paris, 
ne ek Paris. 


Atencez bone la difero inter : botelo ek... (materio), botelo de... (kontenajo), botelo 
por... (destineso). Ex. : botelo ek vitro, botelo de vino, botelo por oleo. Pos la 
verbo konsistar, on uzas en o ek. Ex. : La kurajo ne konsistas en ne sentar ula 
timo, ma plu juste en ne egardar la danjero. Ek quo konsistas la afero? 


Ek darfas uzesar metafore pro indikar objekto o mem ento apartenanta ad 
ensemblo, kolektajo (e quin on supozas extraktita ek olu), exemple pri relatanta 
superlativo : la maxim richa ek omni. 

Ma on darfas anke uzar de, quale ni vidis ye : gradi komparala. Mem inter anke 
konvenas en ta kazo. 


72.— En = ye l'internajo di (loko, o di to quon metafore on komparas a loko). Ta 
prepoziciono relatas la spaco e la tempo. Ex. : Il marchas en la chambro. En 
printempo l'arbori florifas. En la jorno il dormas (10). Jetez ico en la fosato. 
Dicar « aden la fosato » ne esus erora, ma vere tote neutila, pro ke « jetez » indikas 
sat bone per su, ke « ico » ne ja esis en la fosato; konseque la chanjo di loko ne 
bezonas indikesar duesmafoye per « aden ». 


73. — Erste = ne plu balde (kam). Ica defino montras, ke ta vorto esas adverbo. Pro 
to ol trovesas inter l'adverbi tempala. Ma, pro ke ol semblas a kelki quaza 
prepoziciono, ni repetas lu hike kun exempli : Me venos erste morge (11). Ja en la 
lasta yaro me suspektis ilu; ma erste dum la somervakanco di ca yaro me havis 
la konfirmo di mea suspekto. Komencez erste pos ni, nam vu laboras plu 
rapide (kam ni). 


74. — Exter = ye l'exterajo di... (sen chanjo di loko). Ex. : Pro quo vu restas exter 
la domo? Enirez e venez apud ni. Il habitas exter hike, che sua gepatri. Exter 
konkurso. 


Exter metafore uzesas kun la senco « ecept(iŭe » : exter ta legi ne existas altri. 


75. — For indikas eskarto plu o min granda (12); ol esas la kontreajo di proxim. Ex. : 
Il habitas pasable for hike. Ne restez tale for ni, ma venez proxim ni, e sideskez 
apud me, an la tablo. 


Esas remarkenda, ke de, qua per su indikas nur separo e departal punto, plu bone 
konvenas, kom prefixo, kam for, kande on ne intencas indikar foreso o foriro 
striktasence. Exemple, por indikar nur la departo-punto, deirar, deflugar, detranar, 
e. c., esas plu bone kam for-. E mem forprenar esas ne uzenda (13), nam on prenas 

de o ek ma ne for, adminime en la senco quan expresas deprenar, ekprenar. La vorto 
forprenar povas signifikar nur, ke on prenas (ulo) fore, e ne proxime. 


76. — Inter = en la spaco o tempo qua separas du o plu multa personi, kozi. Ex. : 
Inter Francia e Rusia esas Germania. Il pozis su inter ni du. El venis inter ok e 
dek matine (14). 

Metafore inter uzesas por indikar partigo, kambio o reciprokeso : li dividis inter su 
dek e du pomi; li kambiis inter su lia vesti; li luktis, parolis inter su (perfere : li 
interluktis, interparolis, e. c.). (Videz ye la verbi reciproka.) 

On devas ne konfundar inter a ek qua expresas ideo tre diferanta. (Vid. ica lasta.) 


77. — Kontre = opoze a (15). Ex. : Kad vu votas por o kontre la propozo? La 
Hispani kombatis longe kontre la Mauri. La domo esas shirmata kontre la 
nordal vento. Lua fenestri esas kontre (la) mei. 

Ma on devas ne uzar kontre por la senco apud, an, ad (F. envers), kun. Ex. : La 
fenestri apud (plu bone : an) la strado. Il agis ad me tre amikale. Se on dicus kun 
me, la senco esus : il e me agis. 


78. — Koram = en la asisto, prezenteso di... Ex. : koram ulu; koram me; koram 
notario; koram la judiciisti. Il dicis to ante me, avan vu e koram vua gepatri; 
me do nur repetis to quon il dicis l'unesma e koram ni omna. 


79. — Kun = akompanate da..., juntite a... Il promenas kun amiki; restar kun 
leono esas danjeroza (16). 


Nultempe ezez kun vice per, nam la duesma indikas instrumento, kontre ke kun, 
quale ne vidis, indikas akompano, uniono. Do ne dicez (imitante ula lingui) : il 
frapis me kun bastono, ma : il frapis me per bastono. 


Memorez bone, ke la verbo konfundar postulas kun o ad por sua nedireta 
komplemento, segun la decido 1205. Specala noto akompananta la decido fixigas la 
selekto tavorte : « Se ek plura kozi on facas pelmelo per mala o ne suficanta distingo 
mentala, qua mixas iti kun ici, lore la prepoziciono uzenda esas kun. Ex. : Nun il 
konfundas en sua odio, la kulpozi kun l'inocenti, la boni kun la mali. » 


« Se la spirito transportas erore la qualesi od individueso di ulu od ulo ad altra, lore 
la prepoziciono uzenda esas ad. Ex. : Vu konfundis manekino a homo. Ne 
konfundez lampiro a lanterno. » (17). 


Ne dicez « kune kun » quale l'Esperantisti. Ta stranja expresuro ne uzesas en Ido. 
Kun, simple, o samtempe kam kune, unionite, solidare expresas certe plu bone, 
segun la kazo, la idei quin l'Esperantisti inkluzas en « kune kun ». 


(1) « Kande on decidis, pro eufonio, elizionar la tri vorti ad, ed, od, on decidis, 
ke on ne elizionos li (t. e. fakte nur ad) en la kompozado, pro ke on timis, ke 
en la kompozaji a ne esus sat rikonocebla o sat dicernebla. Ol povus 

intermixesar, sive kun la prepoziciono a, sive kun la finalo a di l'artiklo o di 
l'adjektivo preiranta. » (Progreso, II, 165.) 


(2) L'expresuri « ante tri monati » — « tri monati ante nun », od altri simila, 
expresas du idei tre diferenta inter su. La sequanta exempli lo komprenigos 
bone : 


On videskis la danjero ante tri monati = ante ke pasis tri monati, on 
videskis la danjero; ma : on videskis la danjero tri monati ante nun = pasis 
tri monati depos ke on vidis la danjero. 


Lu skribis a me ante ok dii = lu ne vartis ok dii por skribar a me; ma : lu 
skribis a me ok dii ante nun = pasis ok dii depos ke lu skribis a me. 


Li konvinkis ni pri lia yuro ante un duimo de horo = li ne bezonis un 
duimo de horo por konvinkar ni; ma : li konvinkis ni pri lia yuro un duimo 
de horo ante nun = pasis un duimo de horo depos ke li konvinkis ni. 


El naskis ante 9 monati = el ne vartis 9 monati por naskar; ma : el naskis 9 
monati ante nun = pasis 9 monati depos ke el naskis. 


Do, se on parolas pri tempo pasinta depos la ago o fakto aludata, on devas 
uzar ante nun, pos expresir ta tempo, quale en singla duesma frazo supere. 


En Progreso VII, 2, trovesas : « Me naracos epizodo di mea voyajo en Amerika, 
quar yari ante nun » (ye la 7-ma lineo). Sis linei plu infre : « Duadek yari 
ante nun me esis samskolano... » Sep linei plu infre : « Anke me okupis me pri 
la ideo duadek yari ante nun. » Itere sur la sama pagino. (Final diskurso da 
Pro Otto Jespersen al Idista lernanti di sua kurso pri nia linguo, en 
l'Universitato di Köbenhavn.) 


La granda linguisto, qua posedas admirinde la lingui Angla e Franca, tre certe 
konocas : sometime ago e il y a quelque temps di ta du lingui, ed anke vor 
einiger Zeit di la Germana. Do il agas kun plena konoco e ni esos kun ilu en 
bona societo por dicar : Kelka tempo ante nun, du yari antenun e. c. 


(3) La plaso di ulu od ulo esas, en loko, la parto destinita, atribuita ad oli, od 
okupata da oli. Ex. : En ta cirko imensa la asistanti esis tante multa, ke on 
ne trovabus dek plusa plasi, sive por sideskar, sive mem por stacar. — La 
ordino konsistas en donar un plaso determinita a singla kozo, ed en 
konstante pozar singla kozo en lua plaso. 


(4) Decido 1611 : Vizante super omno la facila aplikebleso e distingi necesa, 
l'akademio decidas unanime, ke ante e pos uzesez nur pri la sucedo di eventi 
e fakti, ed avan, dop pri omno cetera. Pri la linguala unaji on uzez ante, pos, 
se on vizas la linguo parolata, pro ke lore la tempo koncernesas nedubeble, 
ma se 

on vizas la linguo skribata, on uzez la prepozicioni avan e dop (e la adverbi 
avane e dope) pro ke lore la reprezentata lingo esas en la spaco *. 


* « Yen kelka frazi motivizanta la decido 1611 : Quankam ta cifri esas avan la 
nomi dil vari, me tre kredas, ke li skribesas pos ici. Nam, se la cifri esus 
skribita ante la nomi dil vari, e ne pose, li ne esus tante mikra. Ma, pro ke 
restis, avan la nomi, kelka spaco libera, on profitis lo por insinuar pose la cifri 
avan la nomi. — Vu transskribos ta du kolumni de cifri, ica ante ed avan 
l'altra. Kad vu komprenis bone? Yes, me devas skribar ica ante skribar ita, ma 
tale ke ol esez avane. — Quankam sur la listo dil rekompensoti la prenomi 
skribesis avan la nomi familiala, vu sorgos lektar li quale se li esus dop ici. Do 
vu pronuncos la prenomi pos l'altri, ed ici ante iti.» 


En la multa serchi quin il facis por ica gramatiko en la 6 e duima yari di 
Progreso, l'autoro sempre trovis la prepozicioni ante, avan e pos, dop uzata 
quale indikesas dal decido 1611. 


Decido 1624 : On refuzas unanime apertar nova diskuto pri decido 1611. 


(5) On darfas supresar, sen detrimento, de pos la substantivo di quanteso : 
taso teo, metro drapo, dicas la « Grammaire Complete » ma, segun mea 
konoco, on ne uzis ta darfo. 


(6) Same kam on dicas : botelo de vino, tale on havas la darfo dicar : botelo 
plena de vino (botelo de vino, plena). Remarkez, ke botelo de vino ne 
equivalas botelo por vino, vinbotelo; nam l'unesma povas esar okazione 
birbotelo, quan on plenigas per vino. 


(7) Remarkez, ke se la libristo esus l'autoro di la naraci, on dicus : da e ne de. 


(8) Sen plajiar Ido, la linguo da Zamenhof (se ni dicus : di Zamenhof, ol esus la 
Polona) nultempe povus per sua unika de tradukar klare e naturale ta exempli 
ed altri, quin ni ja donis e povus donar ankore. Tria-adek- e-ok yari de existo e 
la tota evoluciono di lua lexikografi e skripteri ne ja donis ad olu ica posibleso! 
Ol esas ankore kondamnita, pri omna analoga kazi, ad aranji plu o min 
stranja ed obskura, qui sakrifikas la ideo expresenda. Quon signifikas : 


la sklavo liberigita de sia mastro? Kad : la sklavo liberigita de sua mastro? o 

la sklavo liberigita da sua mastro? Nul vortal ordino povas destruktar 
lambigueso esperantala en ica kazo ed en multega altre analoga. Bela 
produkturo di blinda e hazardala evoluciono : 38 yari ne emendis la linguo 
mem pri ta punto grava e tote ne rara? 


Yen ica frazo : The government of the people by the people. Espo necese 
tradukos : la regado de la populo per la popolo! Ma hike per esas tote ne justa, 
nam E. dicas by, ne through. E la tota frazo tradukenda esas : « ...ke la 

guvernado di l'populo da l'populo e por la populo ne perisos sur la tero ». Se 
on turnos altre ta frazo, quo restos de l'ideo? Vere quon valoras linguo 
nekapable tradukar idei tante simpla sen alterar oli? 


(9) Kompreneble, se on volas dicar ke el ne cesis esar malada tam longe kam 
duris elua infanteso, on dicas : dum sua tota infanteso. 


(10) Esas kazi ube plura prepozicioni povas expresar logike la relato. Do tote 
senyure e nejuste la helpolinguo impozus ica prefere kam ita. Ex. : sufrar de 
(o pro) dursto; en o dum la jorno. 


(11) Remarkez la difero inter : me venos erste morge e me venos nur morge. 
L'unesma dicas : me venos ne plu balde kam morge; la duesma dicas : me 
venos (unike) morge e ne en altra dio. 


(12) Quale nia omna nocioni, la nociono di for esas relativa, totsame kam la 
nociono di proxim. Exemple, forirar povas okazione signifikar nur eskartar su 
(de) : forirez del tablo. 


(13) Videz Progreso, V, 723, noto 2. La forpreni di Espo esas nur imito di weg- 
Germana, en la realeso. 


(14) Inter supozas plura personi o kozi. Ne dicez do : inter ilua amikaro 
(nomo singulara gramatike), ma : inter ilua amiki. Du personi o kozi 


adminime esas necesa por ke on darfez uzar « inter ». 


(15) En noto, p. 32 di « Grammaire complète », France lektesas : Kontre 
sempre kontenas la ideo di opozo materiala od etikala. 


(16) En la netushebla Fundamento da Zamenhof : resti kun leono esas 
danghere. 


(17) Progreso, VI, 513, noto 2. 


Prepozicioni. (lor-ye) 


80. — Lor = en la tempo di, samtempe kam : Lor vua nasko; lor mea mariajo; lor 
la tertremo di...; en la realeso, la homi esas egala nur lor sua nasko e lor sua 
morto (18). 


81. — Malgre = sen impedesar da..., sen cedar a... Ex. : Il sucesis malgre omna 


obstakli; il departis malgre sua matro o : malgre la impero di sua patrulo. Quale 
on vidas, malgre povas havar kom komplemento persono o kozo (19). 

82. — Per indikas l'instrumento di la ago, to quo uzesas pro produktar olu, la 
moyeno : skribar per plumo, per krayono; sendar per posto; mortigar per 
hungro; li interbatis per pugni; il suocidis per revolvero; persuadar per dolceso; 
vu kovros la amasi de betravi per palio. 


Precize pro ke per indikas instrumento, moyeno, lu ne darfas uzesar avan la aganto 
en la komplemento dil verbo pasiva, sive ta aganto esas persono od animalo, sive ol 
esas kozo; nur da uzesas takaze : lu esas tote kovrita da nivo. Se vu hezitos inter 
dae per, chanjez la formo pasiva a formo aktiva : la nivo tote kovris la tekti. Do la 
nivo esas la aganto en la frazo pasiva; konseque on devas uzar da (ne per) avan olu. 


83. — Po preiras la kozo kambie donata; ol indikas equivalo : me kompris la domo 
po quaradek mil franki = me pagis quaradek mil franki po la domo; sigari po dek 
centimi. — Me kompris dek sigari po un franko (sume). Se on volas dicar : sigari 
di qui singla kustas un franko, on dicas : sigari po un franko single. Silko po kin 
franki (singla) metro; me kambiis mea biciklo po un plu nova. Il pagis la glorio 
po sua vivo. Me defensus ta afero mem po mea sango. Po quante vu vendas ta 
flori? la senco esus : kad vu vendas li grandaquante, mikraquante, grose o 
detale? 


Por indikar l'unajo kun qua relatas la preco on uzas la prepoziciono por. Ex. : On 
abonas ta revuo po dek e du franki por yaro. On darfas anke dicar : po dek e du 
franki yare. 

Esus neutila uzar po (od irg altra prepoziciono) avan komplemento direta : omna (o 
singla) libro kustas tri franki (e ne : po tri franki). 


84. — Por indikas la skopo, la koncernato, la profitanto o nur destinario. Ex. : Por 
quo vu volas havar pekunio? por komprar to quon me bezonas. On manjas por 
vivor, on ne vivas por manjor. Me kompris ludili por mea infanti. Ica 
letropapero esas por tu e ta kuverti por me. La evento esas fortunoza por ilu, 
ma desfortunoza por vi. Me havas nulo por skribar, nek plumo, nek krayono 
(20). 


On uzas por avan l'unajo kun qua relatas la preco. (Videz po pri ca punto.) 


85. — Pos relatas nur la tempo. Ol esas juste la konreajo di ante. (Videz ica.) Ol 
signifikas « plu fore kam... » (en la tempo). Ex. : To eventis pos mea departo. Me 
certe arivos pos elu. Quon li agos pos mea morto? 


Me atestas, ke il dicis to ante tua fratulo ed avan tu, nule pos ilu, quale il 
asertas; e mesavas lo tre certe, nam omno eventis koram me. 


86. — Preter = pasinte apud (ulu od olu) ed irante plu fore kam (li). Ex. : Ni rajuntis 
li ye la halteyo, ma iris preter li e preter omni quin ni renkontris, til ke ni 
atingis la portuo. — Ni iris preter lia fenestri, malgre lia signi e voki. — Li 
preter-vehis ni, ma salutis ni afable, pasante. — Pro quo camatine vu iris preter 
mea pordo, sen haltar dum kelk instanti? 

87. — Pri = koncerne, relate. Ex. : libri pri filozofio. Il esas tre erudita pri 
historio. Parolez a ni pri la linguo internaciona e pri vua voyaji. 


Nultempe uzez, vice pri, sive de, malgre l'exemplo di la Latina, sive sur malgre 
l'exemplo di ula lingui vivanta. 


Ma tre reguloze vu darfas uzar koncerne, relate qui expresas la sama ideo kam pri, 
ma en formo triople plu longa. 


88. — Pro = per efiko od efekto di... Ex. : Il mortis pro hungro; me tremas, ne pro 
timo, ma pro koldeso; el agas tale pro jaluzeso. Pro quo tu ploras? pro ke 
Petrus batis me. 


Se on atencos, ke ta prepoziciono fakte konocigas de quo venas la efekto produktita 
(exemple « hungro » en : il mortis pro hungro) on komprenos, ke ol havas kelka 
afineso kun de. Co explikas, ke en ul okazioni, ol povas esar remplasata del 
prepoziciono de. Ex. : il mortis de hungro expresas la kauzo dil morto (hungro) tam 
juste kam : il mortis pro hungro. Same : el esas malada pro o de febro. 


89. — Proxim = ye mikra disto de la punto indikata, ne for olu. Ex. : Me plantacigis 
kelka florarbusti proxim la domo. Kande il sentis su proxim la morto. 


Ta prepoziciono esas la kontreajo de for. Kun olu la vicineso restas min granda kam 
kun apud. 
(Videz ica e an, qua indikas ne nur vicineso, ma kontigueso o kontrakto.) 


90. — Segun = sen eskartar de..., konforme a... Ex. : ni vivez segun la nova 
precepto : « amez l'una l'altra, quale me amis vi » e ne segun l'anciena : « okulo 
po okulo e dento po dento ». — Il agis segun sua opiniono. To ne esas 
permisata segun la lego. Arkitekturo segun la gusto di Renesanco. Pikturo 
(kopiuro) segun Rafael. Nultempe uzez segun vice per. Do dicez : el esis la 
perfekta portreto di sua patrulo per (e ne : segun) sua boneso e honesteso (21). 


91. — Sen esas la kontreajo di kun. (Videz ica.) Ol indikas l'absenteso, la manko dil 
persono o kozo nomata : Il arivis sen sua amiko; me ne povus vivar sen tu. 


92. — $ub indikas la situeso di ulo (od ulu) relate to quo esas supere ed en la sama 
vertikal driciono : la kato dormas sub la tablo. Me refujis sub la hangaro pro la 
pluvo qua faleskis. La muso kuris (ad)sub la armoro. (Komp. sur). 


93. — Super (sen kontakto kun la objekto) = D. tiber, oberhalb; E. over, above; F. au- 
dessus de; I. sopra, al disopra; S. por encima de sobre. Ex. : qua nombrizos la steli 
qui brilas en la cielo super ni? La vento pulsis l'aeroplano super la maro (0, se 
to esas necesa por indikar translaco, adsuper la maro). La muevi flugas super la 
maro ed ofte pozas su lejere sur olua ondi. 


Atencez ne uzar supero sur vice pri. 

94. — Sur indikas la situeso di ulo (od ulu) relate to quo esas plu infre, en kontakto 
kun olu ed en la sama direciono : La navi vehigas sur l'oceano homi, bagaji e 
vari. La kato saltis adsur la table por kaptar olu. 


Metafore : havar autoritato sur judiciisti; havar yuri sur la krono; prenar afero 
sur su (22). (Komp. sub.) 


95a. — Til indikas la termino en la spaco o tempo. Ex. : Ni irez til la frontiero; 
vartez til mea retroveno. 


Til uzesas kun de por indikar spacal o tempal intervalo : de lundio til jovdio; de 
Calais til Dover. Il indikas anke minimo : il spensis de cent til duacent franki, o 
simple : il spensis til duacent franki. 


Til signifikas, ke on atingas la limito indikata. Kande la limito indikata esas, ne 
punto, ma ula intervalo, on devas kompletigar l'indiko, dicante precize : « til la 
komenco o fino di... » od : « til la yaro 1912 exkluzite o inkluzite (od exkluzita, 
inkluzita) » (23). 


95b. — Tra — de un latero od extremajo a l'altra, interne. Ex. : Li pasis tra la 
foresto. Il sinkis sua espado tra ilua pektoro. 


95c. — Trans — adsur l'altra latero. Ex. : On pasas tra la rivero per vadeyo e 
trans olu per ponto. Ne irez trans la lago, nam ibe vu jenesus dal turisti. 


96. — Ultre = adjunte ad : Ultre mea matrala linguo, me savas la Germana. Me 
esis tre charjita, nam ultre mea valizo, me portis du grosa paki. 


Ultre esas nur prepoziciono. Ni donez un plusa exemplo : « Ultre mea repasto, me 
prenis kafeo kun glaseto de brandio » (24). 


Ne konfundez ultre a exter “““, trans, o ecepte. *** 


97. — Vice = remplase...; od indikas ago kontrea, quan on opozas ad altra. Ex. : Il 
parolis vice la prezidero; il ludas vice laborar. 


Ta prepoziciono uzesas kom prefixo, en sua senco internaciona : vice-administero, 
viceprezidero, vice-sekretario, vice-rejo, vice-rejeso, e. c. 


Ol ludas anke la rolo di adverbo. Ex. : Pro ke la prezidero esis absenta, me parolis 
vice (lu). Il devus skribar sua letri, vice (to) il babilas. 


98. — Ye esas propoziciono di senco nedeterminita, quan on uzas nur en la kazi ube 
nul altra prepoziciono postulesas da la senco. Ol indikas nome la loko o la dato 
exakta di evento, di fakto. 

Ex. : Ye l'angulo di la strado; ye la dekesma kilometro; ye dimezo; ye la lasta 
foyo. 

Pro ke ol indikas la loko, on uzas lu por precizigar la koncernata parto di la korpo : 
me doloras ye la kapo; il prenis elu ye la tayo; il kaptis la kavalo per lazo ye la 
kolo. Esus tote ne justa dicar, quale la Franca : per la tayo, per la kolo, nam nek la 
tayo, nek la kolo esas l'instrumento di la ago; or ni vidis ke per indikas sempre 
l'instrumento, la moyeno uzata. 


99. — Kande la prepoziciono uzata ne indikas per su la chanjo di loko e nulo altra 
komprenigas la translaco, ma nur lore, on montras ta chanjo adjuntante ad a la 
prepoziciono : ad-en, ad-sur, adsub, ad-super, e. c., quale ni ja vidis. On darfas uzar 
o ne la streketo, do skribar ad-en o aden, e. c. Ex. : Il kuris de la salono aden la 
koqueyo. Kun ad sola on ne savus kad il eniris o ne en la koqueyo. Ma me dicos : 
pozez la lampo sur la tablo (sen ad), nam videble la lampo ne esis antee sur la 
tablo, altre me ne dicus pozar lu sur ta moblo. Agez tale en omna kazi analoga. 


100. — La prepozicioni formacas derivaji (per -a, -e, -o) se la signifiko lo permisas 
(25). Ex. : avana, avane, avano; dopa, dope, dopo (26); apuda, apude; cisa, cise; 
transa, transe; fora, fore; proxima, proxime; suba, sube; sura, sure; supera, 
supere; extera, extere; dume; antea, antee; kontrea, kontree; retroa, retroe, e. c. 


Quale on vidis per la supera exempli, nula prepoziciono (mem ti qui finas per e) 
darfas uzesar kom adverbo sen adjuntar l'adverbal dezinenco -e (kontree, antee). "77 


101. — On ne dicas ene ma interne (de l'adjektivo interna); nek eke, ma extere, ne 
pere, ma mediace (di; pro ke la vorti interne, extere, mediace expresas l'ideo 
adminime tam bone ed esas quik komprenata da milioni de homi, quin ene, eke, 
pere astonus e trublegus. 


Ne konfundez supere a supre, nek sube ad infre o base. “"“ 


Supre ed infre havas senco absoluta, ed indikas loki o parti en determinita objekto : 
la supro (o suprajo), la infro (o infrajo) (27). 


Supere ed sube havas senco relativa, ed indikas nur situeso o direciono relate punto 
determinita : t. e. nivelo plu o min alta. Exemple, konsiderante domo kun sis etaji e 
parolante de la vidpunto di ta, qua logas sur la triesma, la supera etaji esas la 
quaresma, la kinesma e la sisesma, ma la supra etajo esas nur la sisesma; la suba 
etaji esas la duesma, l'unesma e la ter-etajo, ma linfra esas nur la lasta (28). 
Konseque en citado, on devas dicar : videz supere (e ne supre), videz sube (videz infre 
signifikus : videz ye l'infro (infra parto) di la pagino, ex. en « infra noto »). 


Fine remarkez, ke la supro o suprajo ne esas sempre nik necese la somito, nam ol 
povas esar larja e plana; on ne parolas pri la somito di moblo, di domo; la suprajo di 
la tero tote ne identeskas kun la somiti di la monti. On anke devas ne konfundar 
infra e basa : infra relatas la loko o situeso, basa la dimensiono. La infra etajo di 
domo povas esar alta, e mem la maxim alta; kontraste la supra etajo povas esar tre 
basa. 


102. — Pri la komplemento di adverbo prepoziciona observez ico : 

Existas adverbi derivita qui pleas la rolo di prepozicioni e konseque havas 
komplemento, quale la vera ed originala prepozicioni. Pri ta komplemento on agas 
quale pri la komplemento dil vorto fonta : Koncerne, relate, ecepte ulu od ulo, pro 
ke on dicas koncernar, relatar, eceptar ulu od olu (29). 


Simile ad, konforme ad, pro ke on dicas : simila ad, konforma ad. Do juste la 
prepoziciono preiranta la komplemento dil vorto fonta. Same pri : diverse de (o 
kam), aparte de, dextre di, sinistre di, funde di, okazione di, pro ke on dicas : 
diversa de (o kam), aparta de, la dextro di, la sinistro di, la fundo di, Vokaziono di, e. 
Ci 


Ma preferez la propozicioni primitiva a l'adverbi prepoziciona, kande nul specal 
motivo konsilas ici. Exemple, pri, segun, inter esas preferinda kam, koncerne, 
relate, konforme a, meze di. Mem ica lasta darfas uzesar nur se la senco esas vere : 
en la mezo di, exemple : meze di la chambro = en la mezo di la chambro. Ma meze 
di mea amiki nule equivalas : inter mea amiki. 

Sempre dicez pro e ne kauze di, plu o min Franca idiotismo. 


103. — La plaso dil komplemento di irga prepoziciono (primitiva, derivita o 
kompozita) fixigesas da ica general regulo : ol devas sempre sequar nemediate la 
prepoziciono, sun ul ecepto. 

To esas tre importanta por evitar l'obskuraji ed ambiguaji, quin produktas en la 
Angla ed en la Germana, exemple, la prepozicioni qui sequas lia komplemento, o 
mem preiras e sequas ta komplemento. 


104. — Omna prepozicioni darfas uzesar avan infinitivo ed en la sama kazi por qui 
on uzus li avan equivalanta substantivo. Ex. : il kantas pos drinkar (quale : pos 
drinko); il manjas ante departar (quale : ante sua departo); me ne povus facar to 
sen esar sustenata (30) (quale : sen susteno); vu facas ad ilu troa honoro per 
diskutar kun ilu (quale : per vua diskuto); il esas malada pro tro laborir (quale : 
pro troa laboro); mea laboro konsistos en montrar (quale : en montro). 


Ma kande la prepoziciono indikata dal senco esas di o ad, esas ordinare plu bona ne 
expresar olu, nam la kuntexto suficas por sugestar lu. 


105. — Vice l'expresuro « la fakto di » sequata da infinitivo, on darfas uzar nur 
l'artiklo kun ta infinitivo. Ex. : « Ne la fakto (di) ebriigar su konstitucas l'alkoholismo, 
ma la fakto (di) drinkar kustume alkoholo » povas e darfas esar expresata ne min 
klare e plu kurte per : Ne la ebriigar su konstitucas l'alkoholismo, ma la drinkar 
kustume alkoholo; ed altramaniere : la alkoholismo konsistas ne en la ebriigar 
su, ma en la drinkar kustume alkoholo. — Altr exemplo : « Ne la fakto (di) timar 
nulo konstitucas kurajo, ma la fakto (di) afrontar danjeri malgre la pavoro, quan on 
sentas pro li »; plu kurte per : Ne la timar nulo konstitucas kurajo, ma la afrontar 
danjeri malgre la pavoro quan on sentas pro li. 


Ma ca exempli di rara kazi ne devas instigar vu ad uzar l'artiklo nediskrete e tedante 
avan l'infintivo (quale se la substantivi ne plus existus), e dicar exemple : la studiar e 
la muzikar esis lua delici, vice : la studio e la muziko esis lua delici. 

106. — Prepozicioni kun verbi. — L'uzado di prepozitioni kun verbi esas un del 
maxim granda desfacilaji dil vivanta lingui. 


En nia linguo ica desfacilajo esas grandaparte vinkita per l'injenioz institucuro (31), 
ke la verbo esas transitiva en omna posibla kazi. 


Yen kelka exempli ube nia linguo fixigis la verbo kom transitiva : aludar, bezonar, 
disponar, diletar, regnar... 

(Altra avantajo di la verbi transitiva esas, ke on povas uzar li in pasivo, Ex. : se on 
dicas : regnar lando, homi, on povas dicar : lando regnata (da ta suvereno) e 
parolar pri regnati. Se on dicas : plura autori laboris ica libro, on povas dicar : ica 
libro laboresis da plura autori. 


Duesma moyeno faciligar l'uzado di prepozicioni, e la sola regulo sequenda en nia 
linguo esas : selektar la prepozicioni segun lua propra senco, tote ne segun la verbi 
od altra vorti, qui akompana lu. Ex. : absolvar ulu de kulpo; adicionar un nombro ad 
altra; konvinkar ulu pri ulo, e. c. 


Fine on devas ne iterar sen neceseso la prepoziciono; generale, ne esas utila uzar lu 
en e dop la verbo. Suficas exemple dicar : irar ek la chambro, portar ulo ek la 
chambro (o : forportar, se on volas expresar l'ideo di forigo); pozar lampo sur tablo 
(vice : ekirar ek..., ekportar ek..., surpozar sur...). 


Pri la prepoziciono ye, pro ke ol esas tante komoda, on ne devas tro uzar olu. 
Exemple, on povas dicar plu bone : abundar de (quale plena de, richa de, nam de 
indikas la kontenajo); acendar de (indikas l'origino); konvinkar pri; komprenar per, o 
sub; reverencar ad (ad indikas la skopo di l'ago); e forsan mem (quale agas korekte 
kelka samideani) : chanjar ad, edukar ad; nam to esas konforma a l'esencal ideo di 
la prepoziciono ad. Aparte, chanjar ad... esas certe plu logikala kam chanjar en..., 
malgre l'exemplo di D. F. (cetere, D. uzas anke zu ed E. to). — (Segun L. COUTERAT 
e P. de JANKO, Progreso, II, 458). 


(18) Ta prepoziciono genitas l'adjektivo lora : Ti qui vivis en ta epoko savas 
quante teroriganta esis la lora eventi. — Ol genitas anke la adverbo lore, de 
lore, til lore. Se me esus avan la morto, mem lore me atestus lo. 


En Progreso, V, 28 trovesas ico : « Kelkafoye on uzas la prepoziciono lor kun 
vorti qui indikas dato o tempo, t. e. kun nomi di dio, monato, yaro. To esas 
nejusta : en omna tala kazi on devas uzar ye (por preciza indiko), en o dum 
(por intervali), ex. : ye la unesma di januaro, ye du kloki; en la printempo; dum 
la venonta yaro. — Lor povas (darfas) aplikesar nur a konkreta eventi, nam ol 
signifikas exakte : « en la tempo di, samtempe kam ». Ex. : lor mea mariajo; lor 
la nasko di mea unesma filio; lor la lasta aparo di la kometo di Halley, lor 
l'explozo di la kurasnavo Liberte. On darfas anke dicar : « dum la milito Ruso- 
Turka », nam hike on parolas pri ulo, qua duris kelka tempo. » 

(19) Uli ne dicernas bone la difero di malgre e tamen. *** 


Ica lasta ne esas prepoziciono e havas nula komplemento konseque; ol pleas la 
rolo di adverbo kun ideo di kontrasto, di opozo : il esas povra e tamen (il 
esas) jeneroza. Il esas malada tamen il volas laborar. — Tamen = malgre to. 


(20) Atencez la granda difero inter : me havas nulo por skribar e : me havas 
nulo skribenda. Forsan nun Esperantisti plajianta Ido facas la distingo dil du 
idei; ma ti qui ne ja adoptis nia end esas tote nekapabla facar ta distingo : li 
konocas nur : me havas nulo por skribar. 


(21) Ne imitez Esperanto dicanta en « La feino » : « kiu estis la plena portreto de 
sia patro laŭ (vice per) sia boneco kaj honesteco », nam vi alterus l'ideo 
tradukenda. 


(22) O « asumar afero » egale bona, se mem ne plu bona. 


(23) Segun Progreso, IV, 661. — Videz tra e trans, insertata pos til, e 
numerizata 95,1 en 95,2. 


(24) Ultre diferas de plus. Advere de la matematikal vidpunto la difero ne esas 
granda, pro ke A + B = B + A (e mem ne sempre!). Ma, en la komuna vivo, 
l'ordino ne esas indiferenta, sive pro la tempo, sive pro l'importo relativa e tre 
neegala di l'adicionendi. Exemple, la supera frazo equivalas : « Me prenis mea 
repasto plus me kafeo. » Esus ridinda dicar : « Me prenis kafeo plus mea 
repasto », kontre ke on povas dicar tre bone :« Me prenis kafeo ultre mea 
repasto. » 


De to konsequas, ke nultempe on bezonas adverbigar ultre : la adverbo uzenda 
esas sempre pluse, qua anuncas l'adjunto di altra kozo a l'unesma e predicita. 
Exemple, F. en outre devas sempre tradukesar per pluse. Do on ne bezonas 
desquietesar, kad ultre povas uzesar kom adverbo e tale divenar kelkafoye 
dusenca. Exemple : « Ultre la festino eventis gaya balo. » Ula kritikemi kredas, 
ke la frazo esas bisenca til la streko. No, nam en l'altra senco on devus dicar : 
Pluse, la festino eventis... » (e o kun gaya balo). On havas nul ambigueso 
timenda, se on uzas la justa prepoziciono. (Progreso, VI, 481.) 


(25) Nula prepoziciono formacas verbo direte, pro ke ol ne kontenas en su 
l'ideo verbala. Mem cirkumar esas forjetita dal Akademio pro ta motivo. Nun 
vice lu on uzas cirkondar. Ma co ne supresis cirkumajo tote analoga a 
exterajo, internajo e. c. 


(26) La difero inter avano, dopo, e avanajo, dopajo (od altri simila) esas ke per 


-o en ta vorti on indikas nur la punto avana, dopa e. c., kontre ke per -ajo on 
indikas parto plu vasta o grosa. 

(27) On uzas prefere suprajo, infrajo por indikar la geometrial extremajo, 
surfaco o pinto. Ex. : la supro di la komodo esas horizontala; la suprajo di la 
komodo esas marmora (o : ek marmoro). To esas nur nuanco. 


(28) Supere venas de super, quan on distingas de sur. (Videz ta du 
prepozicioni e komparez li); ma infre opozesas a supre. (Progreso, III, 664.) — 
Sube venas de sub, qua indikas la situeso relate to quo esas supere ed en la 
sama vertikal direciono. 


(29) Decido 1094 : On adoptas ica regulo :« Por formacar kompozita 
prepoziciono, on adjuntas a l'adverbo la prepoziciono quan l'originala vorto 
(verbo o adjektivo) havas : simila ad, do : simile ad, diversa de, do : diverse de, 
koncernar ulo, do : koncerne ulo » (Progreso, VI, 212). 


Decido 1183 : L'Akademio aprobas ica interpreto di la decido 1094 : Kande la 
verbo fonta postulas nula prepoziciono, t. e. esas transitiva, l'adverbo derivita 
postulas anke nula prepoziciono : koncerne ico, relate ico (Progreso, VI, 417). 


(30) Me ne povos facar to, ne esante sustenata inspirus la kompreno : me ne 
povos... pro ke me ne esas sustenata. 


(31) Ol havas kom bazo ca principo logikala (quale ni vidis ye la verbi) ke 
malgre kontrea exempli di nia lingui, la verbo devas esar transitiva, kande lua 
ago povas atingar direte objekto : mokar, nocar, atencar e. c. ulu, ulo. 


Konjuncioni. 


Ido havas koordinal konjuncioni, subordinal konjuncioni e un questional 
konjunciono. 


107. — Yen la koordinal konjuncioni : 


Do = E. then (therefore), consequently; D. also, demnach, somit, folglich; F. donc (par 
conséquent); I. dunque, quindi; S. luego, per consiguiente. 


Ed oe = D. und; E. and; F. et; I. e, ed; S. y, é. 


Ma = D. aber, allein (nach Verneinung), sondern; E. but; F. mais; I. ma; S. mas, pero 


(1). 


Nam = D. denn; E. for; F. car, en effet; I. diffati; S. en efecto (2). 


Or = D. nun (aber); E. now; F. or; I. ora; S. ahora (3). 

Tamen = D. dennoch, gleichwohl, nichtsdestoweniger, trotzdem; E. however, yet, 
still, F. cependant, pourtant, néanmoins; I. pero, tuttavia, ciò non ostante; S. con todo, 
sin embargo, a pesar de (4). 

Od, o (5) = D. oder; E. or; F. ou, ou bien; I. o, od; S. 6, ú. 

O(d)... o(d) = D. entweder... oder; E. either... or, F. ou... ou. 

Sive... sive = D. ob... ob..., sei es (dass)... sei es (dass)...; E. either... or, whether... 
or whether, be it that... be it that; I. sia... sia...; F. soit... soit..., soit... que... soit que; 


S. bien... bien, sea que... sea que (6). 


Nek... nek = D. weder... noch...; E. neither... nor...; F. ni... ni...; I. ne... ne...; S. ni... 
ni... (7). 


Lore... lore = D. bald... bald...; E. now... now...; F. tantót... tantót; 1. ora... ora...; S. 
ya... YA... 


Yen. (Videz infre la noto 8.) 

108. — Yen la subordinal konjuncioni : 

Ke = D. das; E. that; F. que; I. che; S. que. 

Se = D. wenn, sofern, falls; E. if; F. si; I. se; S. si. 

Se ne = D. wo nicht, sonst, E. if not, F. sinon; I. se non, se no; S. si no. 


Se nur, nur se = D. wenn... nur; E. if only; F. pourvu que; I. purchè, a condizione che; 
S. con tal que, siempre que. 


Ecepte se = D. ausserwenn; E. except if; F. à moins que, excepté si; I. eccetto che, 
salvo che; S. exceptuado si. 


Quale se = D. als wenn, als ob; E. as though, as if; F. comme si; I. come se; S. come 
si. 


Quankam = D. obgleich, obschon, obwohl, trotzdem dass; E. as though, as if; F. 
quioque, bien que; I. quantunque, benchè, sebbene; S. aunque. 


Ni adjuntez la konjuncioni questional-relativa ja konocata da ni kom adverbi : 


Ube, kande (9), quale, quante. 
Fine la konjuncioni kompozita : 


Pro quo = pro qua kauzo; 


Por quo = por qua skopo; 

A qui korespondas : pro co, pro to = pro ica, pro ita kauzo; por co, por to = por ica, 
por ita skopo (10). 


109. — La plu multa prepozicioni genitas konjuncioni samsenca per la simpla 
adjunto di ke (11) : 


Pro ke (kauzo); por ke (skopo); per ke (per la fakto ke) : glacio diferas de aquo per 
ke ol esas solida = per sua solideso. 


De ke (de la fakto ke, de ico ke) : lua febreso venas de ke il esis recente malada = 
de lua recenta maladeso. 


Ante ke; pos ke; depos ke o de kande : depos ke, de kande il venis, me ne plus 
ekiras; omnafoye ke. 


Dum ke : dum ke il esis malada = dum lua maladeso. 

Til ke; sen ke; ultre ke. 

Malgre ke (kf. quankam); ecepte ke. ““ 

Segun ke; kontre ke (qua expresas opozo, kontrasto). 

110. — Altra konjuncioni esas formacata per adverbi e la konjunciono ke : 


Tale ke; tante ke; kaze ke; kondicione ke; supoze ke; time ke (12); tante plu ke; 
tante ofte ke; tam ofte ke; tante longe ke; tam longeke (13). 


Remarkez anke la sequanta konjuncional expresuri : 


Lore kande; quik kande; same kam; tante plu... quante plu = quante plu... tante 
plu...; tante min... quante min... = quante min... tante min... Ex. : Quante plu 
me konocas li, tante plu me estimas li (= me tante plu estimas li, quante plu 
me konocas li); quante plu me vidas ilu, tante plu il plezas me; quante min il 
laboras, tante plu il volas repozar; quante min me dormas, tante min me 
somnolas. 


Segun quante : segun quante me povos, me certe helpos vu. 
On atencez bone dicernar la koordinal konjuncioni de le subordinala e nome nam de 
pro ke. Ex. : Pro ke vu esis absenta, on ne vartis vu. La konjunciono nam esus ne 


justa hike. 


111. — La questional konjunciono esas kad (ka) sive por la direta questiono, sive por 
la nedireta. 


Direta questioni : Kad la mediko esas arivinta? Ka tua matro konsentas? 

Nedireta questioni : Dicez a me, kad la mediko esas arivinta. Me questionas tu, 
ka tua matro konsentas. 


Quale on vidas, la konjunciono kad, ka sempre komencas la propoziciono (chefa o 
subordinala) en qua lu trovesas. 


Ma on ne uzas lu, se la propoziciono ja havas vorto questionala (qua, quo, quala, 
quanta, e. c.). 


Kad ne o ka ne? esas fakte elipso vice : kad ne (tala esas la kozo)? Ka ne (tale vu 
pensas, opinionas, e. c.)? Ol tradukas la F. n'est-ce pas? 


Co explikas, ke on ne dicas : ka no. (Videz ica lasta vorto ye la adverbo di afirmo, 
nego o dubo). 


(1) Ma indikas opozo, restrikto, difero inter la du propozicioni o vorti quin ol 
unionas : Lu esas severa ma yusta. Me tre deziras facar la voyajo ma me ne 
povas lo. Fidez ad ili, ma ne ad eli. 


(2) Nam anuncas expliko, motivo, pruvo relate lo dicata en la propoziciono a 
qua ol unionas la sua. Ex. : Tu vartos vane, nam il ne venos, pro ke il esas 
malada. La konjunciono nam unionas la duesma propoziciono : il ne venos a 
l'unesma : tu vartos vane e donas expliko, motivo pri lo dicata en ica. — Me ne 
esperas, ke il sucesos; nam, pro ke il esas tre indolenta, il ne demarshos 
sat multe. 


(3) «On demandas ofte de ni expliko di ca konjunciono, pro ke multa lingui ne 
havas l'equivalanta, e supleas ol per altra konjuncioni de diversa senci. Or 
uzesas nur en la rezoni, por enduktar en plusa premiso, t. e. motivo. Ex. : « 
Omno quo foligas esas veneno; or l'alkoholo foligas; do... » On devas ne 
intermixar or kun do, qua esas quaze opozita, nam ol induktas la konkluzo; 
nek kun ma, qua anuncas od expresas, ula opozo (ex. : opozanto povus dicar : 
«ma l'alkoholo fortigas, nutras... »). En la praktiko, on ne enuncas formale la 
rezoni, on tacas una de la premisi, od on renversas lia ordino. Kande la 
premiso (motivo) sequas la konkluzo, or remplasesas da nam; ex. : « l'alkoholo 
esas veneno, nam ol foligas ». (On tacas la majora, qua konsideresas kom tro 
konocata od evidenta. — Plura lingui supleas or per la konjunciono qua 
signifikas nun (D. nun (aber), E. now); ma on vidas facile, ke lore ol nule 
indikas la tempo... Ta konjunciono esas do aquirajo di la logikala spirito, qua 
sempre plu dominacas la moderna e civilizita lingui, pro la progresi di la 
cienco. (Progreso, VI, 141.) 


(4) L'intima senco di tamen esas : opoze ad ico, malgre lo dicita, malgre 
taobstaklo. Ex. : Il esas tre richa, tamen il almonas nultempe. Me savas, ke me 


riskas la morto, tamen me iros adibe. 

(5) Quale pri ed, e, on uzas prefere la formo se d, kande l'eufonio permisas. 


(6) « Segun mea (personal) opiniono, skribis So Couturat, sive havas esence la 
senco etimologiala, di od se; e se on uzas (e darfas uzar) ol kelkafoye vice 
simpla od, ico venas de elipso (di la verbo) ». — Progreso, VII, 411. Segun ta 
expliko, sive esas plu vere subordinala kam koordinala. 


Uzez do o(d)... o(d)... se li unionas vorti ne verba : me drinkos o vino o biro, qua 
egalesas : o vino o biro esos mea drinkajo. Ma uzez sive... sive... avan verbo 
expresata o tacata : Sive tu volos, sive tu ne volos, ni certe vizitos li. Sive (tu 
esas) richa, sive (tu esas) povra, tu devas helpar tua proximo segun tua moyeni. 


(7) Separas la neganta propozicioni, o diversa vorti di propozicioni neganta : 
Me nek prizas nek estimas ta homo. — Il havas nek parenti nek amiki. 





(8) Pos examenir lo dicita pri yen So Couturat, en Progreso, VII, 208, 
konkluzas : 


« On uzez yen kande ol guvernas nomo, e yen ke kande ol guvernas 
propoziciono. » 

Altralatere, en solida artiklo pri yen ke, barono S.de Szentkereszty dicas juste 
: « La maxim preciza defino 

esas certe (VII, 208) : « Interjeciono esas izolita vorto, qua equivalas integra 
frazo. » Ja de co rezultas, ke yen ke esas lo justa, kande yen guvernas 
propoziciono. » (VII, 289.) 


Ma nur prepozicioni recevas ke por divenar konjuncioni; do yen esas reale 
prepoziciono. Cetere, se ol ne esus prepoziciono, kad ol havus komplemento? 
Ka ni ne dicas : yen mea matro; yen ili, tot same kam ni dicas : por mea matro, 
kun ili? Do yen, sola, ne esas konjunciono. 


Konsiderante yen kom prepoziciono, l'akademio decidis (aprilo 1925) ke ol 
divenas konjunciono per l'adjunto di ke, quale omna prepoziciono en Ido. (Vid. 
§ 109.) 


(9) Kande la Franca vorto oŭ relatas tempo, on devas tradukar lu per kande : 
la tempo kande me esis felica o : la tempo en qua me esis felica. 


(10) Generale la vorti D. warum, E. why, F. pourquoi, I. perchè, S. porque 
tradukesas per por quo. 


(11) Nam subordinal propoziciono komencanta per ke equivalas substantivo 
od infinitivo : me expektas, ke il veno = me expektas ilua veno; same : pos ke 
il venis = pos ilua veno. 


(12) Time ke (kun timo ke) diferas de timante ke, qua relatas la subjekto di la 
frazo. 

(13) Tante ofte ke e tante longe ke inkluzas nula komparo, kontre ke : tam 
ofte kam e tam longe kam esas komparanta. Exemple : Il venas tante ofte, 
ke il tedas ni; venez tam ofte kam vu povos. — Il diskursis tante longe, 
ke fine la asistanti ne plus askoltis lu; tam longe kam me vivos, me 
esforcos sucesigar nie ideo. 


Interjecioni. 


112. — L'interjecioni esas onomatopei, o klameski plu o min internaciona quale ha! 
he! ve! (1) nu! (2) fi! (3) hem! (4) hop! (5) krak (6) krik (7) krik-krak! (8) uf! (9) paf! 
(10) plump! (11) sus! (12) psit! (13) shut! (14) hu-hu! (15) ba! (16) aye! (17). 


Altra vorti apartenanta a diversa gramatikal kategorii darfas uzesar kom interjecioni, 


quale : ya, yen, vere, certe, brave, bone, (ad)avane, (ad)dope, fore, abase, haltez, 
tacez, silencez, helpo, sokurso, shamo, kurajo, (o kuraje), adio (o adie)! 


(1) Ve = la Latina e D. weh! ach! — E. alas! — F. malheur! 


(2) Nu = D. nun! nu! wohlan! — E. well! very well! — F. eh bien! allons! — 1. 
ebbene! andiamo! — S. orsu! pues! 


(3) Fi = D. pfui! — E. fie! fy! — F. fi! foin (de) ! pouah! — I. oibò! eh! via! — S. 
fuera! quita alla! vaya! 


(4) “Hola D. E. F. I. S. uzesas por vokar : Hola! puero, venez hike. 


(5) “Hem anke hum, hm D. E. F. expresas dubo, hezito : Kredar ico? hem! 
me esus tro naiva. 


(6) “Hop D. E. F. uzesas por ecitar al kuro, por saltigar trans obstakli : Hop! 
hop! brava bestio, adavane, saltez. 


(7) “Krak E. F. S. expresas subita evento, o bruiso di krako : Juste kande me 
apertis la pordo, krak! Medor fugis inter mean gambi. — Dum ke il kuris e 
saltis sur la planko, krak! olu ruptesis ed il falis en la fosato. 


(8) “Krik imitas la bruiso di kozo lacerata : Il prenis mea naztuko e krik! il 


laceris lu. — La vento lastafoye inflas la velo e ni audas krik! olua 
lacereso. — Per du stroki di hakilo, krik-krak! il abatis l'eshafodo. 

(9) “Uf F. I. S. expresas la alejeso, la liberigeso pri ulo sufriganta, penoza, 
tedanta : Uf! me finis ta rudega laboro! — Uf! ni esas liberigita de ta viro 
tedera! 


(10) “Paf D. F. expresas frapo, stroko, subit acidento : Dum ke me turnis la 
kapo, paf! me recevas pugnofrapo sur la dextra vango. 


(11) “Plump D. expresas la bruiso di falo, di explozo : Plump! il falabis en 
l'aquo. Ante ke me kontis dek, plump! la pulvereyo explozis. 


(12) “Sus F. I. S. por ecitar al defenso, al persequo : Sus! sus! al armi, al 
enemiki. 


(13) “Psit e pst D. F. por atencigar persono qua iras avan vu : Me audis psit! 
dop me e, turninte me, vidis vua patrulo. 


(14) “Shut e sht F. por tacigar o silencigar : shut! shut! yen elu, tacez. — 
Shut, pueri, ne bruisez : via matro dormeskas. 


(15) “Hu, hu D. F. por mokar ulu : Hu! hu! mentiero. 


(16) “Ba D. E. F. indikas ne sucio pri, desprizo : Ba! lasez lu agar quale il 
volas; to ne importas. 


(17) “Aye F. E. S. I. klamesko di doloro : Aye! aye! quante me sufras! Aye! 
vu pikas me. 


Nombri. 


113. — La nombri kardinala esas : zero (1), un, du, tri, quar, kin (2), sis, sep, ok, 
non, dek; cent; mil; le maxim uzita. 


Pose : milion; miliard (mil milion; bilion (1,000,0002); trilion (1,000,0003); 
quadrilion (1,000,0004); quintilion, sextilion, septilion, oktilian, nonilion, 


decilion (singla de ta nombri egalesante la preiranta multipliko per un milion (3). 


Ni devas explikar, pro quo ni adoptis por biliono, triliono, ... la senco Germana 
prefere kam la senco E. F. I. S. plu internaciona. 


En E. F. I. S. En D. 


Miliono 1,0002 1,000,000 

Biliono 1,0003 1,000,0002 
Triliono 1,0004 1,000,0003 
Quadriliono 1,0005 1,000,000* 

e. c. On vidas, ke en l'unesma kolumno existas nula koincido inter la nombro 
implikita en la nomo (bi, tri, quadri, ...) e la exponento di la potenco (la relato esas : 
l'exponento = n + 1, n esante la nombro implikita en la nomo); dum ke en la duesma 
(kolumno) ta nombri esas konstante egala. 


Esas do plu natural e komoda, konsiderar biliono, triliono, e. c., quale la 
sucedanta potenci di miliono. Plue, on ne bezonas biliono por 1,0008, pro ke on 
havas ja la vorto plu vulgara miliardo. Fine la Germana metodo furnisas la moyeno 
expresar plu granda nombri (quo povos esar tre utila en la cienci) : decilion 
signifikas 1,0001 en l'unesma sistemo, ma 1,0002° en la duesma. (Progreso, I, 710.) 


Omna altra nombri, quin on nomizas kompozita, esas expresata per la moyeno di la 
simpla nombri, segun la maniero sequanta : 


1.Se li konstitucas adiciono, on indikas olu per e : dek-e-un, dek-e-du, dek-e-tri, 
dek-e-quar, e. c., o dek e un, dek e du, dek e tri, e. c. (4). 


2.Se li konstitucas multipliko on indikas olu per a ye la fino dil unesma nombro : 
dua-dek (20); tria-dek (30); quara-dek (40); kina-dek (50), e. c., o duadek, triadek, 
quaradek, e. c. 


Duadek-e-ok (28); sepadek-e-du (72); o duadek e ok, sepadek e du; mil e okacent 
e nonadek e ok (1898) (5). 


Praktike on ne expresas un avan cent, mil, e. c. 


Remarki : 1.. Super la mili, on sequos la kustumo enuncar la nombri dil mili, dil 
milioni, dil bilioni, e. c., kom aparta nombri. Ex. : 345,000 ne enuncesos 
triacentamil e quaradeka mil e kina mil, ma : triacent e quaradek e kinamil. To esas 
videble simpligo. 


2.. Por enuncar granda nombri e diktar li, suficos enuncar la sucedanta cifri, quo 
esas nur simpligo di la normala enuncado. Vice dicar : triacent e quaradek e kinamil, 
sisacent e sepadek e non, on dicos : supresante le mil, cent, dek : tri, quar, kin, sis, 
sep, non. Ico esas la maxim klara, simpla e kurta procedo, qua konsistas en diktar 
la sucedanta cifri vice la nombro (quale se on espelus nomo). On povos ankore 
enuncar tale la nombri di tri cifri, enuncante nur mil, milion, bilion. Ex. : tri-quar- 
kin-mil, sis-sep-non. (So V. Pfaundler, IV, 345.) 


La sama procedo uzesos por enuncar o diktar la decimala nombri, enuncate nur lia 
sucedanta cifri. Ol konvenas precipue por la decimala nombri longa o senfina, 
exemple : = 3,14159... : tri, komo, un, quar, un, kin, non... Kompreneble, on ne 
omisos enuncar insiste la komo, ed anke la zero. 


3.. On povos sempre, quale nun, substantivigar la nombro-nomi, tam en pluralo 
kam en singularo : dekeduo, dekedui; duadeko, duadeki (6). 

114. — Quale on ja vidis en la 3-ma remarko, la nombri darfas esar substantivigata 
per -o (pluralo -i) : duo; trio; dekeduo; cento; milo. En ica kazo la unajo 
kompozanta juntesas a ta substantivo per la prepoziciono de : dekeduo de ovi (ma : 
dek e du ovi). 


Milion, miliard, bilion, e. c., quale la cetera nombri, devas ne sequesar dal 
prepoziciono de : on dicas milion homi, du milion homi, quale mil homi. 


115. — La nombri kardinala anke povas plear la rolo di adjektivi prenante la 
dezinenco a : dua kanto, dua promeno (exekutata da du personi); tria atako 
(facata da tri individui, homa o bestia) (7). 


116. — Fine li anke povas produktar nombro-manieral adverbi, prenante la 
dezinenco e : li promenas due; li promenas ne kune, ma singlu aparte; li atakis 
ni trie. 


Un genitas la pronomo unu (pl. uni). Ex. : unu postulas ico, altru ito. Li nocis 
l'uni l'altri. 


On darfas dicar : omni du, omni tri, omni quar, e. c.; ma anke : omna du, omna 
tri, e. c. (quale on dicas omna homi), la pluralo esante ja indikata dal nombri du, tri, 
€C; 


117. — La nombri ordinala obtenesas soldante al kardinal nombri la sufixo -esm e 
la dezinenco o, a, e segun ke on bezonas substantivo, adjektivo o adverbo : la 
unesmo, duesma, triesme. 

Kande la nombro esas kompozita, nur la lasta elemento recevas la sufixo e la 
dezinenco : duacent e quaradek e triesma = 243m (8). 


Quantesma relatas la ordino e konseque postulas nombro ordinala, quale l'adjektivo 
quanta relatas nombro kardinala (o quanto) : quantesma dio di la monato esas? la 
sepesma, la duadekesma. 


118. — La nombri fracionala obtenesas soldante al kardinal nombri la sufixo -im e la 
dezinenco o, a, e segun la kazi : la centimo (1/100), la duimo (1/2), la quarima 
parto; centime, duime, quarime (9). 


On uzas de avan la komplemento di fraciono, quale avan la komplemento di integra 
nombro substantivigita : (la) du triimi de sis esas quar analoge a : dekeduo de ovi. 


Por enuncar fraciono komplikita, on obtenas plu granda klareso uzante la 
prepoziciono sur inter la du nombri kardinala, qui esas la termini di la fraciono : 
15/273 = dekekin sur duacent e sepadek e tri o : dekekin sur du, sep, tri (10). 
Dek triacentimi tote ne povas konfundesar a : 

deketri centimi. L'unesma esas 10/300, la duesma 13/100; l'unesma lektesos : 
dek sur triacent, e la duesma : deketri sur cent. 

119. — La nombri multiplikera obtenesas per la sufixo opl, a qua on soldas o, a, e 
segun la kazi : la duoplo (la nombro multiplikata per diu); quaropla (qua esas 
multiplikata per qua); triople : la nombro 12 esas triople granda kam 4. 


120. — La nombro dil foyi indikesas per la radiko foy generale sequata dal adverbal 
dezinenco e : dufoye; o, se konvenas, dal dezinenco a : trifoya voko = voko repetita 


3 foyi. 


Notez bone, ke la Franca vorto « fois » ne tradukesas per foy ma per opl en la senco 
multiplikanta : triople quar esas dekedu (3 fois 4 font 12). On darfas anke uzar la 
prepoziciono per, precipue kande la nombri esas kelke komplikita : okadek e tri per 
duacent a quaradek e sis = 83 x 246. Plu simpla enunco : ok, tri per du, quar, sis. 


121. — L'expresuri distributiva obtenesas per la sufixo op, sequata dal dezinenco 
konvenanta : duope = per rangi o serii de du; triope = per rangi o serii de tri, e. c. 
Unope, un separite, aparte, single. La soldati marchas quarope. — Se li formacos 
rangi duopa e ne quaropa, lie defilo duros duople plu longe. — Marchez unope. 


La questional adverbo korespondanta esas quantope : quantope vu vendas la nuci 
(quantanombre per un foyo?) centope o micentope (dek e kinope). On darfas anke 
dicar : pokope, multope = ye mikra quanti, ye granda quanti (11). 


122. — Nula prepoziciono e nula sufixo esas necesa en frazi tal quala ici : Por mea 
infanti me kompris dekedu pomi, ed a singla de li me donis tri pomi. — Ta 
libro havas sisadek pagini; se do me lektos en singla jorno dek e kin pagini, me 
finos la tota libro in quar jorni. La vorto singla suficas por indikar la distibuto. 


123. — Por l'enunco di la hori, l'Akademio adoptis explicite kloko, kloki. Ca du vorti 
indikas do propre la diala dividuro markizata da la cifri di horlojo. Ex. : il departis 
pos du kloki, to esas : pos la dividuro II di la horlojo. Ma horo indikas (exter omna 
cifroplako, e per su) la duro, l'ensemblo di 60 minuti konstitucanta un horo. Ex. : il 
departis pos du hori, t. e. pos 120 minuti, pos restir dum 120 minuti. 


Existas nur un maniero internaciona dicar la horo, to esas enuncar ol quale on 
skribas lu : esas du kloki; du kloki e quarimo; du kloki ediumo; du kloki e tri 
quarimi; du kloki dek (minuti); du kloki duadek; du kloki kinadek; du kloki 
kinadek e non (minuti). 


On devas nultempe sustracionar, se on volas esar komprenata certe od evitar 
konfundi. Do sempre adjuntez a horo la duimo, quarimi, minuti, e. c. (12). 


Por questionar pri la horo, fakte existas en Ido du manieri, quale en la Angla : qua 
kloko esas e qua tempo esas? Se forsan on agus tro severe interdiktante l'unesma, 
ne esas dubebla, ke la duesma (qua tempo esas) meritas la prefero, pro ke ol esas 
plu justa. On ya ne questionas nur pri la horo, ma reale anke pri la minuti e mem 
ulfoye sekundi qui adjuntesas a ta horo, do fakte on questionas pri la tempo, on 
deziras konocar qua tempo esas (13). 

Quankam : la duesma, la triesma kloko, e. c., ne esas en su kontrelogika, ni agos plu 
bone, se ni sempre konservos la nombri kardinala pri la hori. Tale ya ni evitos mixar 
le ordinala kun le kardinala, quale en : esas la duesma e dek minuti. 

Do ni dicez sempre kun la nombri kardinala : esas du kloki dek, du kloki e tri 
quarimi, e. c.; e ni nultempe ezez la formo adverbala kloke, quan l'Akademio explicite 
repulsis. 


En matematiko, on tradukas reguloze la signi 4, —, x , + per plus, minus, per e sur; 
23= du potenco tria; 3/2 = radiko tria di du (14). 


124. — Por lenunci relatanta la yari, monati, e. c., travivita, on uzas la radiko 
ev(ar), ev(o). Ex. : Quante vu evas? me evas duadek yari, o : me esas duadek- 
yara; quante evas l'infanto di vua fratino? ol evas nur kin monati, o : ol esas 
nur kinmonata; ol evabis nur du semani o : ol esis nur dusemana, kande ol 
mortis; ta viro semblas grandeva o : tre evoza; yes il esas preske centyara. Kad 
vua patrulo esas grandeva? No, il esas mezeva, il atingis nur mezevo (15). 


(1) Nomizar nulo la cifro o esabus ridindajo; nam nulo = nula kozo. Ma kad o 
ne esas ulo, cifro? Kad ol ne pleas importanta rolo? Kad, kande me skribas la 
cifro o, me skribas nulo? Se vice : skribez « zero », ni dicus : skribez « nulo », 
omni komprenus, ke on devas skribar nula kozo, do ne skribar? 


(2) Kin ne povis esar quin, pro ke ica lasta esas la plural akuzativo di qua. Ni 
do havabus okazione : la quin, quin il donis ad vu, esas plu bela kam la quin, 
quin il donis ad me. O : le quin (5) quin vu skribis sur ta pagino esas omni tre 
male designita. Nia skopo ne esas konkordar maxim posible kun la Latina 
quin-que, ma donar formi sat dicernebla de altri. Plu importas por ni certa 
decernebleso dil diversa formi, kam sklavatra imito di vorti o formi latina 
efektiganta al vera koncernati di L. I. konfundi 

e miskompreni. 


(3) Milion, miliard, bilion e. c. recevas -I dil pluralo, se to esas necesa : on 
spensis milioni por ta edifico. — Ma : il recevis plura milion, pro ke plura 
sat indikas la pluralo. Ta nombri (kande on ne adjuntas -o, quo ne esas 
necesa) havas la acento sur la final silabo, pro ke li esas reale abreviuro di 
miliono, miliardo e. c. 


(4) Kompreneble la acento tonika esas nek sur e, nek sur a, ma sur la 
nombra] silabo (un, du, tri, dek e. c.) dil unesma elemento. 


(5) Semblas, ke la streketo utilesas por montrar plu klare l'uniono dil nombri 


adicionata. L'uniformeso konsilas uzar e sempre (e ne ed) en ta nombri. Do 
dek-e-un, dek-e-ok quale dek-e-du, dek-e-tri. 

(6) Ta remarki, en Progreso, VII, 39, finas per : « E l'aranjo propozita evitos 
ankore ula dusencesi : on povos distingar facile (mem aude) : du deki e 
duadeki. » 

Cetere sur la 38 pagino dil sama numero trovesas la motivi qui inspiris la 
sistemo propozita al Akademio ed aceptita da olu : 


1. Ica aranjo konservas la perfekta regulozeso di nia nombro-sistemo, e la 
kurteso de la simpla nombri, qui restas unsilaba. Ma ol augmentas multe 
l'eufonio e konseque la klareso, sen longigar remarkeble la enunco (komparez 
okdekquar a okadek e quar); ol igas la nombri plu facile pronuncebla, audebla 
e komprenebla. 


2. Ol impedas omna (mem semblanta) dusencesi quin on objecionis a la nuna 
sistemo : mem ti qui esus tentata intermixar tri dek e dektri ne povos 
miskomprenar triadek e dek e tri. 


3. Ta procedo impedas miskompreni di plura sucedanta nombri : cent ok dek 
tri povas komprenesar : 108, 13; od : 100, 83; od : 183. Ma on distingos klare : 
cent e ok, dek e tri; (una)cent, okadek e tri; cent e okadek e tri (Progreso, II, 
353). 


(7) Tre diferanta de : Duopla kanto, promeno, triopla atako, e tre diferanta anke 
de duesma kanto, promeno, triesma promeno. 


(8) Segun la procedo di enunco indikita p. 96 por 679 : (sis, sep, non), 243 
darfus esar enuncata : du, quar, tri; konseque por kurtigar l'enunco o la dikto 
di 243w, on darfas dicar : du, quar, tri-esma. E tale por omna nombro 
ordinala. 


(9) Dicez : la du unesma literi dil alfabeto — la tri unesma monati di la yaro, e 
ne : la unesma du literi..., la unesma tri monati... (Progreso, II, 32.) 


(10) Videz pag. 95 ye la 2-ma remarko. "55 


(11) Evitez sorge uzar la sufixo distributiva op en senco kolektala por qua ol 
esas neutila, la kardinal adverbo suficante. Dicar : Ta du amiki promenas 
sempre duope esus tam kontrelogika kam dicar France ...se promenent 
toujours deux à deux. Quale li povus facar ico, nam li esas nur du? 


(12) Pri la horo dil nasko o morto di ulu, pri la 60 minuti dum qui lu naskis o 
mortis, kompreneble on ne darfas uzar kloko. Ma on dicos tre reguloze : la 
horo di lua morto eventis ye kin kloki di mea horlojeto. 

Esas dezirinda, ke on adoptez la kontado di la hori de O a 24, por evitar la 
distingo jenanta dil matino e dil vespero per matine, vespere. 


(13) L'expresuro Angla « qua tempo esas », por questionar pri la horo, certe 
meritas preferesar. Cetere mem en F. on uzas temps en ica senco, precipue en 

la tekniko : connaissance des temps; équation du temps; temps sidéral, temps 
solaire vrai ou moyen. (Progreso, VII, 399.) 

Samloke Progreso dicas : « On ne povas uzar ordinala nombro (ex. : quantesma 
horo o kloko) pro la motivi expozita olim en la diskuto. » (III, 26-28, 218, 358, 
703-4; IV, 378.) 


(14) Remarkez tria, ne triesma. Nam ta ideo ne esas reale ordinala : la 
potenco 3a esas la potenco di qua l'exponento esas tri. 


(15) Ma Mezepoko (meza epoko, ne evo) por la tempo iranta de la historio 
antiqua a la moderna. 


Sintaxo. 


125. — Sen esar fixigita rigoroze e neflexeble, l'ordino dil vorti esas submisata en Ido 
ad ula reguli, quin impozas logiko e klareso. Exemple : L'artiklo sempre devas preirar 
nemediate la substantivo, l'adjiktivo e la pronomo quan ol akompanas. 


L'adjektivo devas preirar o sequar nemediate la substantivo quan ol relatas. Ma ol 
sequas lu, se ol esas tre longa od akompanata da komplementi (1). 


L'adverbo devas preirar o sequar nemediate la vorto quan ol relatas. Ma la adverbi 
ne, tre devas preirar ol sempre : me ne prenis vua libro tre diferas sence de : ne 
me prenis vua libro, ed anke de : me prenis ne vua libro (ma altra), e nur 
l'adverbo ne, preiranta nemediate la vorto quan ol relatas, indikas nedubeble ta 
difero. — Il tre deziras richeskar rapide diferas de : il deziras tre richeskar 
rapide, od anke de : il deziras richeskar tre rapide, e nur l'adverbo tre, lokizita 
juste, indikas nedubeble ta difero (2). 


La participo — en la tempi kompozita dil aktiva o pasiva voco — sempre devas 
sequar la verbo helpanta, e separesar de olu nur da adverbo relatanta la verbo : li 
esas tre amata; ica soldato esis grave vundata. Ta regulo justifikesas dal fakto, ke 
la du vorti unionita kompozas simpla verbal formo (amesas, vundesis). 


Adjektivo o participo sempre devas sequesar da sua komplementi direta o nedireta, e 
lu devas sequar nemediate sua substantivo : la homo estimata da omni (e ne : la 
homo da omni estimata). La fervoyi formacas reto kovranta la mondo (e ne : 
reto la mondo kovranta, e mem mine : la mondo kovranta reto. 


Lasta exemplo, qua montras bone l'importo di vortordino logikala : "Ill ne povas 
tolerar to quo esas segun lua konvinkeso absolute erora." Erora semblas relatar 
konvinkeso , on devas dicar : "Ill ne povas tolerar to quo esas absolute erora 
segun lua konvinkeso." 


126. — La normal ordino dil vorti en propoziciono esas ica : le subjekto, 2e verbo, 3e 

komplemento direta; singla de ta termini esante akompanata (segun la reguli donata 
supere) da lia omna komplementi. La komplementi nedireta darfas pozesar irgaloke, 
ma dop la verbo prefere : me rakontis bela historio a vua infantino, o : me 
rakontis a vua infantino bela historio. En ica lasta frazo, bela ne povas relatar 
infantino, nam on dicabus takaze : a vua bela infantino, ed on devabus pozar 
historio avane. 


Omna violaco dil normal ordino (subjekto, verbo, komplemento direta) esas nomizat 
inversigo, sive kande la komplemento direta preiras la verbo, sive kande la subjekto 
sequas lu. Exemple, se vice : la vintro venos balde, me dicas : balde venos la 
vintro, me inversigas la subjekto, nam ol sequas la verbo vice preirar olu. 


L'inversigi povas esar impozata dal bezono saliigar termino, pozante lu avane (ico 
remplasas l'expresuro c'est... qui o que di la Franca), o (en la traduki) dal deziro 
sequar l'ordino dil texto originala. Se la frazo kontenas, quale supere, nur subjekto e 
verbo, l'inversigo dil unesma ne povas genitar ula miskompreno. Ma, se la frazo 
kontenas subjekto e komplemento direta od atributo, naskas miskompreno, en ula 
kazi, kande on inversigas lia normal ordino. Lore, por evitar ta grava desavantajo, on 
distingas la komplemento direta o la atributo per la final litero n (3). 


Exempli pri l'inversigo dil komplemento direta : 


Quon vu dicas? Quan vu vidas? Quin vu prenas? (La uzo di quon, quan, quin esas 
la maxim ofta kazo dil n inversigala). — Quanta homin la alkoholismo foligas! — 
Quanta servistin el havas? — Nekredebla historion tu rakontas ad ni (4). — Idon 
me ja dicis a vu plurfoye (5). — Tun, ne ilun me bezonas. — La maxim bonan 
me prenis (6). 


127. — Kompreneble la n inversigala esas necesa nur kande la komplemento direta 
preiras la subjekto. Ma, mem se ol preiras la verbo, nula n devas uzesar, kande la 
subjekto konservas l'unesma plaso. Ex. : tua fratulo me odias = tua fratulo odias 
me. Ico precipue aplikesas al pronomi : el vu amas, il me vidis = el amas vu, il vidis 
me. 


Konseque on povas donar ica regulo : ek du pronomi (sen final n) qui trovesas en la 
sama propoziciono, l'unesma esas la subjekto e la duesma esas la komplemento 
direta (7). Ma on dicos : elun me amas, men el vidis, pro ke la subjekto ne esas 
l'unesma, ma la duesma (8). 


On uzas anke n, se substantivo o pronomo riskus irgagrade, sen olu, konfundesar a 
subjekto : me amas vu quale mea fratulon (amas vu), certe diferanta de : me amas 
vu quale mea fratulo (amas vu). Remarkez, ke se on kompletigas la frazo, "fratulon" 
preiras la subjekto me, en l'unesma exemplo, qua fakte prizentas inversigo e qua, 
sen n, riskus komprenesar en la senco dil duesma frazo (9). 


128. — Inversigita, l'atributo povas produktar ambigueso e miskompreno, quale sen 
n la direta komplemento inversigita. 

En ica frazo : longa e desfacila esis ta konquesto, la senco esas tre klara, 
quankam ne nur l'atributo (longa, desfacila), ma mem la subjekto (konquesto) esas 
inversigita : on povas nule konfundar l'atributi a "konquesto". 


Ma en : le Quo esos o divenos tala autoritato? 2e Quo divenas aquo per 
varmigo? 3e Quo divenis urbo Roma? 4e Quo esas la verajo (o : la vera)? (10) Kad 
la senco ne povas aparar duopla? 


L'unesma frazo dicas France : qu'estk-ce qui sera ou deviendra une telle autorité? ed 
anke : que sera ou deviendra une telle autorité? — La duesma povas recevar du 
respondi : vaporo, glacio. — La triesma havas kom respondo posibla : azilo di raptisti 
o la chefurbo di rejio Italia (11). — La quaresma signifikas France : qu'est-ce que la 
vérité o : qu'est-ce qui est la vérité? 


Se ni adjuntos a quo di ta quar frazi la n inversigala, kun olu la unesma frazo 
signifikos France nur : que sera ou deviendra..., e sen olu (quo) : qu'est-ce qui sera 
ou deviendra une telle autorité? 


Kun la n (quon) la duesma frazo havos kom respondo : vaporo, e sen olu : glacio. 


Kun la n (quon) la quaresma frazo signifikos France nur : qu'est-ce que la vérité, e 
sen olu (quo) : qu'est-ce qui est la vérité? 


Fine, kun la n (quon) la triesma frazo havos kom respondo : la chefurbo di Italia, e 
sen olu : azilo di raptisti. 


On remarkez, ke : quo esos o divenos tala autoritato? e quon esos o divenos tala 
autoritato? esas fakte samtipa kam : quo donos tala autoritato? e : quon donos, 
e. c. 


Advere la "Grammaire Complète" sancionita olim dal konstanta komisitaro, a qua 
yure sucedis l'Akademio Idista, tacas pri ca punto dil atributo. Ma tre semblas, ke 
esas preferinda uzar la n inversigala kam lasar en multa kazi existar ambigueso kun 
miskompreni posibla (12). 


Esus kulpo uzar la n por indikar (quale en Esperanto) la komplemento direta, se ol 
ne preiras la subjekto, o or indikar la dati, la disto, la preco, e. c., o por la translaco 
aden loko (13). La n inversigala devas ne uzesar exter la limiti fixigita supere. Tale ol 
restas, ne kaptilo e kompliko neutila en 8 foyi ek 10 adminime dil uzado 
Esperantala, ma nur moyeno impedar, mem preventar miskomprno, o sequar en 
traduko — se to utilesas — la ordino dil texto originala. 

La rolo di la n inversigala esas nur avertar pri ul inversigo e quik impedar 
miskompreno, dicante : ica vorto, modifikita per n, ne esas subjekto, ma 
komplemento direta od atributo. 


129. — Pronomo relativa-questionala sempre devas komencar la relativa propziciono 
qua dependas de olu, ed ol darfas preiresar nur da prepoziciono o da irge, irgu : la 
persono di qua vu vidas la domeno; me questionas, di qua esas ta gardeno; ad 

irge qua povro il almonas; pri irge quo vu parolas, vu sempre interesas; ad irgu 
qua venos, vu dicos ke me esas absenta. 

Konseque, kande relativa pronomo esas komplemento direta, existas necese 
inversigo, e ta pronomo devas recevar la n inversigala : la soldato, quan vu vidas; 
la soldati quin vu vidis. 


130. — La -n posibligas granda flexebleso e granda libereso; ma on devas ne trouzar 
l'inversigi (quale ni ja dicis) tante plu, ke mem la n inversigala ne posibligas evitar 
sempre omna ambigueso. 

Ex.: me vidis ilun ocidantan viron o me vidis ilun ocidar viron ne esas plu klara 
kam : me vidis il(u) ocidanta (o ocidar) viro; la fervoyi formacas reton kovrantan 
la mondon ne esas plu klara kam... reto kovranta la mondo; en la du kazi, nur 
l'ordino di la vorti povas distingar la subjekto de la komplemento. Same nur l'ordino 
(kun la komuna raciono) distingas li en frazi simila ad ici : me igas imprimisto(n) 
imprimar libro(n). 


La -n esas anke neutila en kazi analoga al sequanti : me judikis bona la vino, o me 
judikis kom bona la vino, ideo tre diferanta de : me trovis la vino bona — (pos 
serchir) me trovis la vino bona, o : la bona vino. 


Quala vu judikas (esar) ta repasto (14). Me judikas lu kom ecelanta. La mediko 
judikis mea juniora fratulo kom tre danjeroze malada (15). 


Anke nula -n en : Me nomizis Adolfus mea filiulo, o : me nomizis me filiulo 
Adolfus (me donis ad ilu la nomo Adolfus), quo tre diferas de : me nomis mea 
filiulo Adolfus (me pronunis ilua nomo, qua esas Adolfus) e de : me vokis mea 
filiulo Adolfus. 


Nula -n esus utila o justifikebla en tala frazi, nek en ica : me facas (fabrikas) vitro 
neruptebla, qua diferas tote de : me igas neruptebla la vitro. 


Mem pos kom n ne esas uzenda : Me selektis ilu kom prezidero (por ke il esez 
prezidero), qua diferas de : me, kom prezidero, slektis ilu, o : kom prezidero me 
selektis ilu (16). 


(1) Videz ye 8 27 to quo dicas pri la plaso dil adjektivo. 


(2) Kam sempre devas esar inter la du parti o termini dil komparo, en qua ol 
uzesas. Konseque ol ne darfas preirar l'unesma. Do ne dicez, exemple : to 
nocas kam l'editero tam laboninti, ube kam ne trovesas inter la du termini : 
editoro, aboninti, ma preiras l'unesma. Dicez : to nocas tam leditero kam 
laboninti, quale vu dicus : to nocas plu l'editoro kam l'aboninti o : to nocas min 
leditero kam laboninti. 

(3) Uli nomizas ta n « akuzativo », ma la vorto ne esas vere justa; nam Ido ne 
deklinas e konseque ne havas plu multe kam la Franca o l'Italiana, exemple, 
nominativo, akuzativo e. c., quale la Latina, la Germana ed altra lingui. 


(4) Nulo certe impedas dicar : Tu rakontas a ni historio nekredebla. 
(5) Same nulo impedas dicar : Me ja dicis ico ad vu plurfoye. 


(6) Bonan, komplemento direta, preiras la subjekto me. Konseque ol recevas 
la n inversigala. Ma on dicus tre bone : Me prenis la maxim bona. 


(7) To esas la konsequo naturala di ca principo : en la normal ordino, l'unesma 
substantivo o pronomo di frazo sempre esas la subjekto. 


(8) Kompreneble n ne soldesas ad il, el, ol (abreviuri), ma al formi kompleta dil 
pronomi : ilu, elu, olu. Pro ke su nultempe esas subjekto, ol nultempe darfas 
recevar la n inversigala : su regardar = certe regardar su. 


(9) La posibla kazi di tala konfundo esas rara; ma pro ke la n inversigala 
remedias li, ol esas uzenda sen hezito, kande li eventas. 


(10) Quid sit veritas (Latine) ? questiono di Pilatus a Iesu-Kristo. 
(11) Progreso, VI, 607, Remarko. 


(12) En Progreso, VII, p. 103, en Remarko da Sro Couturat : « L'ordino ne 
suficas por evitar la dusenceso. Yen exemplo : « Quon divenus l'uneso di la L. 
I. qua esas la kondiciono di lua progreso e di lua suceso? » Esas neposibla, en 
tala frazo, transportar divenus til la fino, pos omna komplementi e relativa 
propozicioni, qui povus esar mem plu multa e plu longa. Do l'akuzativo esas 
utila kun divenar, malgre omna teoriala objecioni. Cetere kad l'atributo di 
divenar ne indikas anke la objekto, la skopo? Ol darfas do indikesar per 
l'akuzativo same kam ordinara komplemento. » 


Ed en VII, p. 351, on trovas sub la plumo di Paul di Janko : « Semblas a me 
tote indiferenta kad on nomizas kom akuzativo o kom formo di atributo la 
formo F. que, qua korespondas en Ido a la formo : quon. 


L'utileso di omna du restas la sama. Pluse me remarkigas, ke la sama rezoni 
kam pri divenar, valoras anke por la verbo esar, konseque ke on devos anke 
uzar ta formo kun ica, malgre ke to semblos a multi kom mem plu stranja 
kam l'akuzativo kun divenar. Fakte se me devas dicar : Quon divenas aquo per 
varmigo? me devos anke dicar : Quon esos pos varmigo la nuna aquo? 
Respondo : Ol esos vaporo. La sama formo uzesas anke en F. : Que sera l'eau 
apres avoir été chauffée? e qua shokesas da la vorto « akuzativo » povas 
parolar anke en Ido pri formo di atributo, nam ne la nomizo importas ma 
l'expreso klara e preciza. » 

(13) Ni vidis lo ye la prepozicioni ad, en, sur, e. c. 


(14) Questionante pri la qualeso o stando di ulu od ulo, on devas uzar quala 
(ne : quale). Quala vu judikas lu (esar)? Me judicas lu kom benigna ma 
karaktere febla. Se on uzus quale (vu judikas) la senco esus : kad vu judikas? 
bone o male, yuste o neyuste, e. c. 


(15) La mediko judikas, ne trovis, nam lu ne serchis. 


(16) Multi de la lasta exempli vizas aparte Esperantisti qui divenos Idisti, 
imitante la nombro ja tre granda dil Espisti konvertita a Ido. 


Tempi e modi. 


131. — Pri la tempi e modi esas nur un regulo generala di selekto : on uzas en 
prepoziciono subordinita (nedireta diskurso) la sama tempo e modo quan on uzus en 
chefa propoziciono (diskurso direta). Ex. : il dicis ke il skribas (1) (il dicis : me 
skribas); il dicis ke il skribis hiere a vua matro (il dicis : me skribis, e. c.); il dicis 
ke il ja esis skribinta o : skribabis dufoye ante recevar respondo (il dicis : me ja 
esis skribinta o skribabis, e. c.; dicez ad ilu ke il venez (dicez ad ilu : venez); me 
pensis ke il esas hike (2) (il esas hike, me pensis); me pensis ke il esos hike (3) (il 
esos hike, me pensis); me esperas, ke il venos (il venos, me esperas); me timas, ke 
il venos (4) (il venos, me lo timas); me timas, ke il ne venos (5) (il ne venos, me lo 
timas); me dubas, kad il venos (6) (kad il venos, me dubas pri lo); me kredis ke il 
venos (7) (il venos, me kredis lo); me kredas ke il venus, se il ne impedesus (hike 
la ideo esas vere kondicionala, e ne futura); il dicis, ke se il savabus (o : esus 
savinta), il venabus (o : esus veninta) plu frue (se me savabus, il dicis, me venabus 
plu frue); konvenas (decas), ke vu facez ito (facez ito, lo konvenas). 


Ta regulo suficas por determinar la kazi en qui on devas uzar l'imperativo o la 
kondicionalo en la propzicioni subordinita. 


Partikulare, l'imperativo (o plu juste volitivo) indicas sempre intenco o deziro, e la 
kondicionalo sempre supozas kondiciono explicita od implicita (ula se...). La linguo 
ne havas subjuntivo (8). 


132. — On povas determinar l'intima naturo dil volitivo (-ez) dicante, ke ol esas la 
modo di la skopo vizata : por ke ni vinkez ta desfacilaji, por ke ni sucesez 
komplete, esas necesa, ke ni perseverez malgre omno ed omni. 


Pri la kondicionalo bone memorez, ke ol sempre supozas kondiciono explicita od 
implicita. En ta modo la fakti ne prizentesas kom certa (quale en l'indikativo), ma 
kom plu o min dubebla, eventuala, dependanta de kondiciono quan indikas ofte (ma 
ne sempre) la konjunciono se. Ex. : li esus kontenta, se vu konsentus. Forsan ni 
povus sucesar (se...) Me tre volus aceptar ilu (se me ne esus impedata) ma me 

esas tro malada cadie. En ta kazo, me quik forirus. Me jurus, ke lu venabus sen 
ta obstaklo. Sen via helpo, ne perisabus infalible. Kad esus posibla, ke vua 
gepatri ne sokursus vu. Esus plu afabla, se vu skribus ipsa, ke vu aceptas lia 
invito. 


Remarkez, en la lasta exemplo, ke se tradukas la Franca konjunciono que di : il 
serait plus aimable que vous écriviez vous-méme, e. c., de quo rezultas ke la 
kondicionalo esas substitucata en Ido al subjuntivo di la Franca. Vu facus kulpo, se 
vu tradukus o : esus plu afable ke vu skribas, o : esus plu afabla ke vu skribus o 
skribez. Memorez bone ta exemplo ed imitez lu omnafoye, kande que ke povos 
chanjesar a se. 


Tale ordinante la vorti dil exemplo : se vu skribus ipsa, ke vu aceptas lia invito, 
esus plu afabla, vu komprenos bone, ke nur la kondicionalo esas hike logikala e 
justa. 


133. — Quale ni dicis ye la fino di $ 131, Ido ne havas subjuntivo, mode reale ne 
necesa, e quan logike remplasas en Ido l'indikativo, la volitivo o la kondicionalo, 
segun la kazi (9). 


Nun esas remarkenda fakto tre simpliganta en Ido : la konjuncioni havas nul influo 
pri la modo uzenda. La selekto determinesas nur dal ideo (10). Ni do dicos kun 
l'indikativo : Quankam il esas malada, il volas laborar ankore. Pro quo ni imitus 
ula lingui, ne uzante l'indikativo kun « quankam »? La fakto esas tote certa : il esas 
malada. Per quo la konjunciono yurizas uzar altra modo por fakto certa e prizentata 
tre afirme? Nur l'indikativo devas uzesar en tala kazi; la konjunciono ne darfas 
impozar altra modo. 


Same, pro quo la formo questionala o negala dil frazo dispensus ni uzar l'indikativo 
(prezenta, pasinta, futura) se la fakto prizentesas kom certa? L'exemplo di la Franca 
o di altra linguo ne valoras hike. Ni do dicos : kad vu kredas ke pluvas (nun) o : 
pluvos (morge)? kun l'indikativo, same kam ni dicas : pluvas, pluvis, pluvos. Per quo 
kad, questionilo, yurizus ni chanjar la modo? 

Fine, ni ankore uzos l'indikativo por dicar : me ne kredas ke pluvas o pluvis o 
pluvos. Nam per quo la formo negala « me ne kredas » obligus ne plus dicar pluvas, 
pluvis, pluvos? Kad ni ne dicus : « mea opiniono ne esas ke pluvas, pluvis o pluvos ». 


Konkluze : sive la frazo esos afirma, nega o questiona, sive trovesos, o ne, avan la 
verbo la konjunciono quankam, od altra postulanta, en irga linguo, altra modo kam 
l'indikativo, Ido sequos la logiko ed uzos konstante l'indikativo, se la fakto o l'ideo 
prizentesos kom certa. 


134. — Analoge Ido ne imitas la lingui qui uzas altra modo kam la kondicionalo pro 
la konjunciono se (11). Ido sempre uzos la kondicionalo : li esus kontenta, se vu 
konsentus; li esabus kontenta, se vu konsentabus. Ma, kompreneble, se irga 
linguo, la Franca exemple, kontrelogike uzas la kondicionalo vice l'indikativo futura, 
Ido uzas l'indikativo. Ex. : Il espérait qu'il trouverait, il esperis, ke il trovos (me 

trovos, il dicis a su espere). Elle nous a écrit qu'elle serait ici demain, el skribis a ni 
ke el esos hike, morge (morge me esos hike, el skribis a ni). 


135. — Same kam Ido abandonas nek l'indikativo, nek la kondicionalo por imitar uzi 
kontrelogika di ula lingui, tale ol restas sempre fidela a sua volitivo, kande la fakto o 
stando dependas de volo, deziro, impero, interdikto, prego, demando, postulo, 
bezono, neceso, konveno, deco, merito. 


Exempli : Me volas, ke vu skribez ad elu. Me totkordie deziras, ke vi sucesez. Il 
imperis, ke me restez ed interdiktis, ke mea fratino venez che ilu. Me pregas, 
suplikas, ke vu helpez mea filiulo. Ni bezonas ed esas necesa, ke plu multa 
homi partoprenez l'entraprezo. Vere il meritas, ke on rekompensez lu. 
Konvenas, ke ni vizitez li. Decas, ke la filii respektez ed obediez sua gepatri. Ni 
rekomendos a li, ke li tacez ico. Fine il permisis, ke ni departez. Pro quo vu 
konsentas, ke el traktez vu tale. Il venez e rakontez a me omno, quo eventis. 


L'expresuro por ke sempre postulas la volitivo pro ke, kande on uzas ta expresuro 
konjunciona, la fakto o stando dependas tre reale de la neceseso, bezono, konveno o 
volo : Por ke vu povez pagar ta debajo, oportas ke vu kunprenez sat grosa sumo 
de pekunio. Por ke il elektesez, vu mustas luktar kun extrema energio. Por ke 
ni rekompensez vi, pueri, konvenas ke vi meritas lo. Me volas agar omno 
posibla, por ke vu esez kontenta pri me. Respondez ante morge, por ke me 
savez precize to, quon me devas dicar ad ilu. 


Remarkez, ke la propoziciono dependanta de volitivo postulas ta modo por sua 
propra verbo, pro ke ica fakte dependas de impero, prego, deziro,volo : Imperez, ke 
il venez. Dicez ad elu, ke el quik departez. Atencez, ke vu ne falez. Ni ne 
tolerez, ke il tale rezistez a ni. Ni sorgez, ke il povez domajar nulo. 


Rezume on darfas dicar : la volitivo (modo dil skopo vizata o persequata), havas kom 
propra domeno to omna, quo ne apartenas al du altra modi personala : l'indikativo e 
la kondicionalo. 


Evitez uzi tal quala ici : la questiono esas qua formon ni selektez o : qua linguo 
selektesez; — qui, se li efikez, prizentesez da profesional aktori. 


L'unesma semblas, pos sercho, signifikar : la questiono esas nur qua formon ni 
selektos o : qua formon ni devas selektar, do : du senci posibla e diferanta, quo esas 
tote kontrea al principo dil unasenceso. 


La duesma : « qua linguo selektesez » semblas, anke pos sercho, signifikar : qua 
linguo selektesos o esas selektenda, o : qua linguo devas esar selektata. Do itere ni 
esas koram plura senci posibla e diferanta, quon interdiktas la principo dil 
unasenceso. 


La triesma : qui, se li efikez, e. c., esas komplete nebuloza e, mem pos longa sercho, 
on esas nule certa pri lua signifiko, qua forsan esas ica : qui, por efikar, devas 
prizentesar da aktori profesione. 

La fakto, ke ta frazi (kredeble inspirita da irga nacional idiotismo) ne esas klara e 
violacas la principo dil unasenceso suficas por pruvar, ke la volitivo esas en li 
misuzita e ne justifikebla (12). 


136. — Lernante la formi dil Ido-konjugo, ni konstatis, ke che olu existas la tri tempi 
prezenta, pasinta, futura, ne nur en l'indikativo : -as, -is, -os, ma en l'infinitivo : -ar, - 
ir, -or ed en la participi aktiva : -ant, -int, -ont, o pasiva : -at, -it, -ot. On darfas, 
alegante la facileso necesa, blamar ta logikal richeso, se ol postulus granda esforco 
de la lernanti. Ma vere, kad esas desfacilajo merkar e memorar, ke a simbolizas la 
prezento, ila pasinto, o la futuro en l'infinitivo e la participi, totsame kam en -as, -is, 
-os dil indikativo? Se on judikas ta simetra sistemo sen preopinioni, on agnoskas, ke 
ol esas tante simpla e facila, ke merkar e memorar olu esas ne esforco ma ludo. 
Altraparte on konfesos, ke lasar sen uzo ta richeso tempala pro ca motivo, ke altra 
lingui esas tarelate min richa, o mem tote mizeroza, to esus nesaja nek exkuzebla. 
La helpolinguo ya ne kondamnesas karear ta od altra formo pro ke li ne havas lu. 


Pro quo, exemple, Ido devus sisteme uzar nur la perifrazo : me pensas ke me pruvis, 
o : me pensas esar pruvinta, kande ta linguo povas epresar la ideo plu lejere, plu 
kurte e totsame klare per : me pensas pruvir? 


Pro quo ni uzus sisteme nur ta longajo : me pensas ke me pruvos o : ke me esas 
pruvonta, kande ni darfas dicar : me pensas pruvor? 


On evitas la perifrazo pro dicar : me pensas pruvar. Ma on mustus uzar olu por 
pruvir e pruvor? Qua saja homo povus aprobar ico? 


Vice la komoda e kurta « departonte » ye kin kloki, me... ni mustas dicar : « pro ke 
me departos » ye kin kloki, me... o : departante... quale se la ago ne esus futura, 
ma prezenta! La motivo di ca stupidajo? — Ta od altra linguo, e mem multa lingui ne 
havas participo futura. Solida motivo, ne vere? 


E pro quo ni dicus « la futura uzanti » di la linguo, vice : la uzonti di la linguo? O 
forsan : ti qui uzos? Ma « la futura uzanti » esas pura absurdajo; nam, se li esas 
uzanti, li ne esas futura, e se li esas futura, li ne esas uzanti. 


E quale tradukar perifraze en maniero tolerebla : esas plu bona l'existar kam 
l'existir o l'existor? 


Qua homo serioza ne vidas, ke la supera perifrazi naskas en nia lingui de povreso, 
de mizero tote ne dezirinda od imitinda en Ido? 


Ni do uzez la tri tempi (a, i, o) dil modi Idala, kande l'okaziono postulas o konsilas lo, 


sen questionar ni, ka ni sustenesas da lingui naturala : Ido ya ne havas kom 
programo imitar nia lingui, ma suplear li. 

137. — Kande participo esas komplemento cirkonstancala, ol darfas recevar o 
l'adjektival formo, o la formo adverbala, segun ke ol esas plu juste epiteto, od 
indikas plu reale la maniero (marchante = dum mea, tua, vua, e. c., marcho). Ma ol 
darfas recevar la formo adverbala, nur se ol relatas la subjekto di la propoziciono : il 
venis ne invitita, o : ne invitite; il venis ne expektita, o : ne expektite; vidanta 
o vidante sua amiko, il haltis; lektinta o lektinte la libro, il dormeskis. En ta 
exempli on darfas uzar la formo adjektivala tam juste kam l'adverbala, pro ke la 
koncernato « il » esas subjekto. 


Ma en : la viro vidis cigno natanta sur la lago; nur la formo adjektivala devas 
uzesar, pro ke la koncernato (cigno) ne esas subjekto. Se, en ica exemplo, ni dicus : 
natante (sur la lago), la senco esus tote altra, nam lore la frazo equivalus : la viro 
vidis cigno, dum ke il (la viro) natis sur la lago. Por ica lasta senco esus plu bona 
dicar : natanta o natante sur la lago, la viro vidis cigno. 


Se on volas indikar nedubeble la relato dil fakto cirkonstancala kun la fakto 
precipua, on devus uzar konvenanta prepoziono; komparez : il arivis ne avertinte 
me a: il arivis sen avertir me. 


On darfas uzar la aranjo nomizata absoluta participo, to esas propoziciono incidenta, 
di qua la verbo esas participo (adverba) e di qua la subjekto ne esas parto di la chefa 
propoziciono. Ex. : la enemiki fuginte, ni transiris la ponto. Ma on devas ne tro 
uzar ta frazoformo, quankam ol esas utila e mem necesa en ula kazi, nome en la 
stilo matematikala e judiciala : donite un rekto ed un punto; audite la testi. 


138. — La participi substantiva ne darfas recevar direta komplemento. Exemple, ica 
frazo : « la atakanti la religio... » ne esas bona logike e gramatikale. Nam, se la 
participo adjektiva (atakanta) e la participo adverba (atakante) restas duime verba e, 
pro to, darfas recevar direta komplemento, la participo substantiva (atakanto) 
perdas reale sua karaktero e valoro verbala; ol divenas vera substantivo e kom tala 
ne darfas havar direta komplemento, ma nur komplemento nedireta per 
prepoziciono, quale omna substantivi. Konseque on devas dicar : « La atakanti di la 
religio », same kam on dicus : « La defensanti di la religio » e : « la predikanti (o 
predikeri) di la religio », « la protektanti (o protekteri) dil febli ». Diveninte 
substantivo, la participo ne plus sequas la regulo dil verbi, ma la regulo dil 
substantivi. 


Se on admisus la sintaxo : la atakanti la religio, on devus aceptar ol, pro analogeso, 
por omna substantivi derivita de verbo : on darfus do dicar « la atakemi la religio »; « 
la laboristi la ligno », « la fumeri sigari », « la drinkeri liquori », e. c. On vidas, ke tala 
sintaxo (Slavatra) esus adminime stranjera, e (precipue) ne klara, pro ke ol apud- 
pozos la vorti sen indikar lia relato. Or logike la relato inter substantivo e lua 
komplemento devas esar expresata da prepoziciono, e « la atakanto la religio » o « la 
amanto Deo » ne esas plu permisata kam « la atako la religio » o « la amo Deo », vice « 
la atako di la religio » o « la amo di Deo », o « la amo a Deo » (13). 


139. — Preferez, kande to esas posibla, la formo aktiva al formo pasiva, kom plu 
kurta, plu vivanta e plu konforma al nuna marcho di nia lingui. Dicez do : « On (o : 

ni) sequis la voyo, acensis la kolino, vizitis la kastelo, ed admiris la bela 
panoramo, quan on vidas del somito » (14), prefere kam per la formo pasiva : « La 
voyo sequesis, la kolino acensesis, la kastelo vizitesis, e la panoramo admiresis, qua 
videsas del somito. » 


140. — Pri la sintezala formi atencez ico : se li esas plu kurta e konciza, li riskas 
divenar kelkafoye obskura. Exemple : « por bone praktikeblesar » certe prizentas a 
multi kelka obskureso. L'ideo esas nekontesteble plu klara en : « por esar bone 


praktikebla ». Evitez generale soldar la verbo esar a vorti ja derivita o kompozita. Se 
on abreviis amatesar en amesar, to ne esas por admisar tal formi kam ameblesar o 
amindesar. Same esas preferinda dicar : divenar amoza, divenar mizeroza, kam 
amozeskar, mizerozeskar. 


(1) France : il disait qu'il écrivait. 

(2) France : je pensais qu'il était ici. 

(3) France : je pensais qu'il serait ici. 

(4) France : je crains qu'il ne vienne. 

(5) France : je crains qu'il ne vienne pas. 
(6) France : je doute qu'il vienne. 

(7) France : je croyais qu'il viendrait. 


(8) La du lasta alinei esas absolute la vortopa tradukuro di « Grammaire 
Complète », p. 47, § 105. 


(9) Ni dicas, ke en Ido la modi indikativa, volitiva o kondicionala remplasas 
logike la subjuntivo di altra lingui, pro la motivi sequanta : 


Se la fakto o ideo prizentesas kom certa, l'indikativo devas uzesar, pro ke lu 
esas atribuita a la certeso; se la fakto, ideo prizentesas kom kondicionala, kom 
dependanta de eventualajo, de supozo ne prizentata kom certa (komparez : se 
il venus a se il venos), la kondicionalo devas uzesar, pro ke lu esas atribuita al 
eventualaji, al idei kondicionala. 


Se la fakto o ideo prizentesas kom implikanta volo, deziro, skopo vizata, la 
volitivo esas uzenda, pro ke lu esas atribuita al indiko dil kozi vizata, imperata, 
irgamaniere volata. 


Ma qua fakto o ideo ne apartenas (en la modi personala) al tri supera domeni? 


Pro quo do ni havus quaresma modo personala (subjuntivo), logike e bone 
expresata dal tri enuncita, quin Ido posedas? Quale ni povus logike e 

praktikale konstitucar lua propra domeno? Kande on vidas quante nia lingui 
intermixas sua indikativo e sua subjuntivo, quante li deskonkordas pri ta 
punto, quante la sama linguo posedas subtilaji, kontredici e mem stultaji, por 
distingar od intrikar la du domeni, on benedikas Ido ne mem probir havar 
subjuntivo apud la tri altra modi personala. 


(10) Hike valoras anke la principo fekunda, quan me donis del komenco di Ido 
: ne tradukez segun la vorti, ma segun l'idei (expresenda). Ol liberigas de mil 
heziti ed erori sugestata da nia lingui qui inspiras ico a Petrus, ma ito a 
Paulus, e triesma kozo a Stefanus, segun sua kustumi. 


(11) Exemple : si j'etais F., se io fossiI. = se me esus. 

(12) Justifikar tal exempli per alegar plu o min multa vorti tacita, to esas 
pruvar ne direte lo jus dicita. Kad on bezonas alegar frazo-parto tacita 
porjustifikar la uzo di la cetera modi? E kad esas certa, ke la lektanto od 
audanto divinos ta vorti tacita, e konseque trovos la justa senco inter pluri 
posibla? Ka ne esas plu sekura agar pri la volitivo quale pri l'indikativo e la 
kondicionalo : ne lasar ulo divinenda? 


(13) Segun Progreso, VII, p. 159. 


(14) « Exercaro », lasta frazo dil exerco XXVI. 

Duesma parto : Vortifado 


Elementi di vorto. 


Vorto povas konsistar ek diversa elementi, quale bofratino, exemple, en qua on 
dicernas : 


le radiko : frat, 
2e dezinenco (gramatikal finalo) : o, 
3e afixi, inter qui prefixo : bo, sufixo : in. 


Ni nomizas radiko la elemento nereduktebla, esenca, qua indikas la ideo generala 
quan expresas la vorto, hike : frat. 


Ni nomizas temato l'ensemblo : radiko 4 afixi, hike : bofratin. 


Ni nomizas “ morfemo to omna quo soldesas a radiko por determinar lu : afixi e 
dezinenci, hike : bo, in, o (1). 


(1) Poka vorti (kompare a la ceteri) konsistas nur ek radiko. Ex. : la 
prepozicioni, multa adverbi, konjuncioni, e. c. 


Procedi di vortifado. 


le Derivo per dezinenci (substituco di ta ad ica) o nemediata derivo; 
2e Derivo per afixi (uzo di prefixo o sufixo) o mediata derivo; 
3e Kompozo per plura radiki unionita. 


Radiki. — Li esas verbala o nomala (to esas nevariebla). L'unesmi expresas ideo di 
ago, stando o relato. La duesmi indikas ento, objekto o qualeso, e konseque povas 
genitar nur nomi, to esas substantivi od adjektivi (1). On facile dicernos ta duspeca 
radiki en la vortolibri per ico, ke nur l'unesmi genitas verbi. Ex. : laborar, vidar, 
dormar, esperar, emocar, anxiar, relatar, e. c. 


Dezinenci. — La dezinenci (o flexioni) povas indikar nur la speco gramatikala di 
vorto, to esas la rolo di ta vorto en la frazo. La dezinenci tote ne influas la senco, la 
ideo quan la radiko expresas. 

Chanjo di senco povas obtenesar nur per afixi o per kompozo. 

(1) La qualifiko ne-verbala esas plu justa, nam la du klasi povas egale 
produktar nomi (L. COUTURAT). 


La maxim multa gramatikisti docas : la nomo o substantivo esas speco di 
vorto qua uzesas por nomizar enti o kozi. Ta defino, qua konsideras kom 
sinonima la termini nomo o substantivo ne esas konforma a la gramatikal 
tradiciono. L'ancieni nomizis per la sama termino « nomo » egale la substantivo 
e l'adjektivo; li dicernis la nomo-substantiva, uzata por nomizar la enti o kozi, e 
la nomo-adjektiva uzata por qualifikar li. 


Reguli di derivado“. Derivado per dezinenci (Nemediata 
derivado.) 


En la derivado per dezinenci konsilesas departar de la verbo (se lu existas) o de la 
substantivo por facar l'adjektivo o la adverbo. Ma to ne esas absolute necesa, nam 
on povas, departante senselekte de irga ek ta vorti, ritrovar la ceteri. 


On notez lo sequanta : 


le Substantivo nemediate formacita de verbo signifikas nature la ago o la stando 
expresata da ta verbo. Ex. : laboro = ago laborar; jaco = ago jacar; langoro = stando 
langorar; emocar = stando emocar, sento emocar. 


Konsequo. — Inverse on darfas formacar verbo nemediate de substantivo, nur se ta 
substantivo expresas ago o stando. Exemple, de paco on darfas formacar la verbo 
pacar = esar en paco, pro ke paco esas stando; ma de domo on ne darfas formacar la 
verbo domar, qua havus nula senco, domo expresante nek ago, nek stando (1). 


2e Adjektivo nemediate formacita de substantivo signifikas : qua esas (-). Ex. : 
responda letro = letro qua esas respondo; ruina kastelo = kastelo qua esas ruino; 
ora vazo = vazo qua esas oro. (Same pri omna adjektivo di materio.) 


Praktikal moyeno. — Por savar kad on darfas uzar adjektivo nemediate formacita 
de substantivo, suficas vidar, kad on darfas remplasigar lu per la substantivo en 
apoziciono : respondo-letro, ruino-kastelo, oro-vazo. 


Konsequi. — On darfas e devas substantivigar adjektivo per la nura chanjo di 
dezinenco (2). L'adjektivo tale substantivigita nemediate povas signifikar nur : to quo 
esas... (irge quon « to » reprezentas, ento o kozo) : belo, malado = homo bela, 
malada; dividendo = nombro dividenda (3); plano = surfaco plana; parazito = 
parazita homo, bestio o planto (4). 

Kontree, on ne darfas uzar adjektivo nemediate derivita vice genetivo (kazo dil 
komplemento posedala, t. e. vice la prepoziciono di) : se gardena urbo ya signifikas 
gardeno-urbo, gardena pordo ne povas signifikar pordo di gardeno (ma on darfas 
dicar : gardenpordo o pordo gardenala (5). 


3e Adverbo nemediate formacita de adjektivo signifikas : en maniero (tala) (6) : bele, 
rapide = en maniero bela, rapida; noktale (de l'adjektivo noktala) = en maniero 
noktala (noktale vestizita = per vesti di nokto) (7). 


Inverse, de adverbo darfas venar direte nur adjektivo signifikanta : qua esas talsorta, 
talmaniera : frua = qua eventas frue (frua veko, frua legumo); balda = qua eventas 
balde (balda respondo); quaza delikto = ago konsiderata quaze delikto (8). 


Exemplo di vorto-familio : parolar, parolo, parola (qua esas parolo) : parola 
promiso; parole (per parolo) : il promisis parole... Ma tala familii esas rara. Mem 
importas ne opinionar, ke irga radiko povas nemediate genitar la quar speci : verbo, 
substantivo, adjektivo, adverbo per nura chanjo di la dezinenco. 


Precipue, verbo darfas derivesar nemediate de adjektivo nur se la radiko di ta 
adjektivo esas verbala. Verbo quale sanar havus nula senco : sano = ento sana, 
homo sana, ma ne la stando esar sana o saneso; on do devas dicar : sanesar = esar 
sana, e sanigar = igar sana. 


Pro plu forta motivo, nula verbo darfas venar nemediate de adverbo primitiva o de 
partikulo nevariebla, nam evidente la radiko ne esas verbala. Verbi quale fruar, 
baldar, perar, circumar, transar, proximar havus nula senco. Inverse adjektivo 
nemediate formacita de verbo ne povas havar la senco di participo aktiva o pasiva 
(altre la sufixi ant, at, e. c., nule utilesus e ne havus senco). Exemple, instrukta ne 
povas remplasar instruktanta, o instruktiva (nek mem instruktala); obedia ne 
povas, konseque ne darfas remplasar obedianta, obediema, obediera, e. c. 


“ Bibliografio. — La precipua verki pri la Derivado esas : L. COUTERAT : 
Etude sur la Dérivation dans la Langue internationale, 1907, ma lore ne 
vendita, 2ma edituro (1910) e tradukuro : Studio pri la Derivado en Linguo 
internaciona (Paris che Delagrave). — Dérivation et composition dans la Langue 
internationale (Ido) par L. LEBASNIER, directeur d'école (Paris, che Chaix, 
1912), tre klara broshuro por skolani. — Plura artikli en Progreso Ni 8 e 10, ed 
un (pri l'adjektivo substantivigita) en no 38. De ta artikli, ni furnisas en noti 
extraktaji suficanta por evitar konsulto di la revuo e precipue por la maxim 
multi qui ne havas lu. 





(1) Esus kontrea a bona interkompreno, en linguo internaciona, formacar 
verbi nemediate de radiki nomala, to esas ne verbala, lasante al komuna 
raciono la sorgo trovar la senco. Komparante nur en nia lingui Europana ita 
ad ica, on konstatas, ke la relato inter verbo e substantivo esas tre variiva e 
mem tre kapricoza : en la Franca, plumer = desplumizar, ma, en la Angla, ol 

prefere = plumizar. Dum ke plumer, quale ni dicis, signifikas en la Franca 
desplumizar, la verbi plomber, dorer signifikas plombizar, orizar e brouetter = 
bruetagar, bruetportar. E qua sencon havus bazardar, segun la F. familiara 
bazardar? Fine, Sro COUTERAT remarkigis, ke dokumentar signifikus por 
Franco dokumentizar, provizar per dokumenti, e por Cheko pruvar per 
dokumenti (Progreso, I, 337). 

Quon signifikus domar? En la Angla, to house = pozar en domo, sub tekto, en 
hangaro, lojigar o shirmar; en la Germana, la verbo hausieren, tote analoga, 
signifikas... kolportar (t. e. irar de domo a domo por ofrar vari). On vidas quala 
fonto de miskompreni esus tala « facileso » formacar verbi nemediate derivita 
(de nomala radiko)! E ni citas la du lingui qui maxime praktikas ta tro « 
komoda » derivado (Progreso, IV, 233). 


(2) Ta procedo esas naturala en la mento di la homo. Nia lingui formacas 
nemediate substantivi de adjektivi : die Heiligen D., all the saints E., tous les 
saints F., omnes sancti L. e. c. Ta derivo esas perfekte klara e logikala. 
Altraparte esas racionala, ke du vorti diferanta nur per la chanjo dil dezinenco 
expresas la sama koncepto en du gramatikal funcioni diferanta. Fine per 
l'etimologio ni vidas, ke omna nomi komuna esis origine adjektivi, e pokope uli 
divenis substantivi. Exemple, en la Franca, domestique esis nur adjektivo e 
signifikis domala; nun ol esas pluse substantivo kun la senco (domala) 
servisto; lanjo signifikas : facita ek lano; linjo signifikas : facita ek lino. 
Ankore nun la procedo uzesas : direkteblo = direktebla aernavo; automobile 
= automobila veturo. 


(3) Certe nulu komprenos : homo dividenda. 


(4) La kuntexto o la cirkonstanci impedas miskompreno. Cetere on sempre 
darfas tote precizigar per l'expresuro kompleta. (Videz lapendico « 
Substantivigo dil adjektivo ». 


(5) Videz la sufixo -al. 


(6) « Maniero » uzesas hike en sua maxim ampla senco. Ula adjektivi (quanta, 
tanta, multa, poka, kelka, omna, singla, plura, la kardinala nombral adjektivi, 
e. c.) genitas, pro lia senco, adverbi qui implikas ideo di quanteso. Ma, mem 
en ta kazo, la supere donita regulo od expliko restas vera, nam, relate ago, la 
quanteso o la nombro esas manieral cirkonstanco : li venis plure, single, omne 
indikas reale « quamaniere » 

li venis. Il laboris tante = en tanta maniero. 


(7) Nokte (de nokto) = dum la nokto, en nokto. (Videz la manieral adverbi en 
l'unesma parto.) 555 


(8) « Quaze delikto » tre diferas de « kom delikto ». 

Derivado per afixi. (Mediata derivado.) 


Kontre ke en la derivado per dezinenci (o nemediata derivado), suficas soldar 
dezinenco a radiko, quale ni vidis, por obtenar vorto kompleta, en la derivado per 
afixi (o mediata derivado), on devas unesme adjuntar e soldar a la radiko afixo od 
afixi, ante pozar la dezinenco an la fino dil toto. Ex. : arki-duk(o), para-pluv(o), 
pian-ist(o), distil-eri(o); bo-frat-in(o), retro-ag-iv-es(o). 


La sufixi insertesas inter la radiko e la dezinenco segun l'ordino en qua li aplikesas 
ica ad ita; to signifikas, ke singla de oli modifikas ta, qua preiras lu, ed aplikesas a 
lu quale a simpla radiko : lum-iz-iv-eso = eso (qualeso di) iv (to quo povas) iz 
(provizar per) lum(o). Praktike on sequas l'ordino progresanta dil kompozo : lumizar, 
lumiziva, lumiziveso = kapableso lumizar, France : pouvoir éclairant (1). 


(1) Tala akumulo de sufixi devas evitesar ordinare. Ol uzesas, quale hike, nur 
kande l'ideo tradukenda impozas olu. 


Afixi. 


La afixi esas partikuli, elementi tre kurta, quin on uzas por modifikar la koncepto 
expresata dal radiko. Exemple, en bo-frat-in-o la partikuli bo, in esas afixi e 
modifikas la koncepto frat. 

Se li unionesas a la radiko avane (quale bo) on nomizas li prefixi e, se li unionesas a 
la radiko dope, on nomizas li sufixi. 


En Ido, la afixi esas nur to, quo li esas nature e gramatike : elementi (preske sempre 
monosilaba), partikuli modifikanta, quale ni dicis. Konseque li generale ne darfas 
uzesar kom radiki (1). 


Advere pri kelka vorti o radiki, quale l'adverbo ne-, la radiko -es, ula prepozicioni, on 
kustumas dicar, ke li uzesas kom afixi. Ma to ne signifikas, ke li reale e gramatike 
esas afixi. Restas tote justa, ke ti, quin ni studios sube, ne darfas uzesar kom radiki, 
exter kazi sorge indikota. 


(1) Grande eroras Esperanto uzante sua afixi kom radiki : le to duopligas 
neutile la vorto por la sama koncepto (pro quo ilo apud instrumento, od 
inverse?); 2e to konstante ruptas por profani la kompreno di texto. Ema, eblo, 
inde, eta, aro e. c. esas por ili tam misterioza kam edzo, fraulo e. c. e la famoza 
korelativi : chiam, kie, iom, ia, iel, chiu e. c., qui ja per su ruptas la kompreno 
sat freque. 

Prefixi. 
anti-. — Ta prefixo esis l'objekto di la sequanta decido 883 (Progreso, VI, 113) : 


« On repulsas anti- kom prefixo generale aplikebla (1), ed adoptas ol kom prefixo 
rezervenda a la ciencala e teknikala terminaro. » (2). 


Ol signifikas kontre, qua expresas la sama ideo en la linguo komuna 
kontreveneno, kontrefebra, kontreverma (3). 


arki-. — Ta prefixo, pasable internaciona (Greka origine), signifikas : en eminenta 
grado; ol do sempre indikas grado supera : arkianjelo, arkiduko, arkidiakono, e. c. 
(Progreso, III, 419. — Decido 649.) 


auto-. — Quale anti-, ta prefixo repulsesis « kom prefixo generale aplikebla, ed 
adoptesis kom prefixo rezervenda a la ciencala e teknikala terminaro (4). 


bi-. — Ta ciencal o teknikala prefixo « signifikas ofte « dufoye », sed anke « duopla », « 
du kune » dicas Sro COUTERAT (Progreso, II, 3); ol esas impozata da 
l'internacioneso; e pluse ol esas tre oportuna por supresar la dusencesi »; se on 
uzus, exemple, du (vice bi-) en biplani, bicikli, on hezitus omnafoye, kande on 
parolus pri du plani, du cikli. — Ex. : biciklo, bipedo, bipeda, bilingua, bidenta, 
bikonkava, bikonvexa, bimanua, e. c. 


bo-. — Ta prefixo, Franca per beau- (pron. : bo) esas heredita de Esperanto 
senkonteste. Ol indikas : parenteso per mariajo : bopatrulo = patrulo di la spozino 
(relate elua spozo); bofratulo = fratulo di la spozino (relate elua spozo). Ta prefixo 
quik adoptesis. La parenteso per rimariajo indikesas, segun la kazi, per la prefixo 
mi- (V. ta prefixo), o per l'adjektivo stifa (stief D., step E.). 


Mea stifa frato esas ta, qua divenis mea frato per rimariajo di mea patrulo kun lua 
matro, o di mea matro kun lua patrulo. Fakte ta stifa frato (homulo o homino) havas 
altra patrulo ed altra matro kam me, do nula sango-parenteso kun me. Mea stifa 
patrulo esas la spozo di mea matro rimariajinta su kun ilu, ma tote ne mea patrulo. 


Mea stifa matro esas la spozo di mea patrulo rimariajinta su kun elu, ma tote ne 
mea matro. 


Mea stifa onklulo esas la spozo di mea onklino rimariajinta su kun ilu, ma tote ne 
mea onklulo 
(Progreso, IV, 105. — Decido, 745). 


des-. — Ta prefixo internaciona indikas la kontreajo dil koncepto expresata sen olu. 
Exemple : desobedio, deshonoro, desavantajo, deshonesta, desfacila, desbona 
(5), desinfektar, desorganizar, desamar (5) esas la kontreaji di : obedio, honoro, 
avantajo, honesta, facila, bona, infektar, organizar, amar. 

On devas dicernar e distingar sorgoze la vorti kontrea, formacata per des-, de la vorti 
kontredicanta (simpla nego), formacata per ne- : neafabla, neutila, neobedio. 


Por certe facar la dicerno (e pose la distingo per des- o ne-) suficas questionar su 
kad existas mezo inter la du extremaji; se ta mezo existas, l'extremaji esas kontrea, 
lore oportas uzar des-; se ta mezo ne existas, lore oportas uzar ne-. Ex. : afabla e 
desafabla, pro la mezo : neafabla; obediar e desobediar, pro la mezo : neobediar 
(6); richa e desricha (se on ne uzas povra), pro la mezo : nericha. Ta persono esas 
nericha; tamen ol ne esas povra (desricha), nam ol posedas mikra domeno ek 
qua ol vivas. 


Nultempe uzez : despovar, desdormar, desvolar, desexistar, desesar, desmovar, 
desvivo, desposedo, deshavanta, e. c., pro ke la vorti ed altri analoga povas nur 
equivalar simpla nego : ne povar, e. c. Multa kontreaji esas expresata en Ido (quale 
en nia lingui) da radiko specala. 

Exemple : jorno, nokto; lumo, tenebro; komencar, finar; audacar, timar; ganar, 
perdar; laborar, ociar; bona, mala; dextre, sinistre; supere, infre; alte, base; plu, 
min; ante, pos; avan, dop, e. c. 


La motivi esas : le ke la opozeso en ula kazi ne esas evidenta (7); 2e ke serio kelke 
longa de kontreaji unike per des- esus vere netolerebla (8);3e ke la uzo dil prefixo 
des- povas ulkaze produktar grava detrimenti (9); 4e ke lu donas vorti tote nejusta 
ulkaze e ne aceptebla da la cienci (10). 


Nultempe uzez des kom radiko, ma kontre (kontree, kontrea, kontreajo). 


Des- adoptesis per la decido 251-252 pos longa e tote fundamentala diskutado en 
Progreso, NI, 19, 92, 150, 215, 216, 282, 283, 284, 285, 287, 343, 344, 345, 483, 
544, 618, dum qua on komparis ad olu por la sama rolo : mal-, non-, an-. — Mal- 
esis repulsata pro ke ol sustenesas nur da kelka Franca vorti, kontre ke des- 
sustenesas da centi de vorti internaciona (11) e pro ke mal esas la tre konocata 
radiko mal(a), kontreajo di bona. Tala vorti quala esas en Esp. malbona, malfermi, 
malligi, malsupre, malsupreniri, e. c., e. c., esas etimologie ne justa e pluse groteska. 


dis-- — Ta prefixo Greka e Latina origine, nun pasable internaciona, indikas : 
separo, disperso, dis-semo, name ol signifikas per su « hike ed ibe ». Ex. : disdonar, 
disdon(ad)o = ago donar hike ed ibe, donar parto ad ica, parto ad ita (France 
distribuer) (12) dissendar = sendar hike ed ibe; dispozar = pozar hike ed ibe, aranjar 
en diversa loki, manieri, sur diversa plasi (13). 


ex-. — Ta prefixo, Latina origine, nun internaciona, signifikas : esinta..., qua havis 
antee la profesiono di..., la ofico di... Ex. : exoficiro, exprezidero, exnobelo, ex- 
vicerejo, exadvokato. Quik adoptita, ica prefixo nultempe esis kontestata. 


ge-. — Ta prefixo, Germana, uzesas por indikar « la ensemblo di la du sexui » (14) : 
la gepatri = la patrulo e la patrino (matro); la gespozi = la spozulo e la spozino; mea 
geonkli = mea onklulo e mea onklino o mea onkluli e mea onlkini (segun la kazo); vua 

geavi = vua avulo e vua avino o vua avuli e vua avini (segun la kazo). Patri, spozi, 
onkli, avi ne esus tam preciza, pro ke per su li ne indikas plu multe enti maskula 
kam enti femina. 


Same frati esas min preciza kam gefrati, quale montras ica exemplo : kad vu havas 
frati, siorino? — Yes, me havas gefrati : du fratuli ed un fratino. 


Ta prefixo esas komoda; l'exempli supera montras lo. Ma on devas evitar sorgoze 
trouzar o misuzar olu (Videz, en l'unesma parto, la chapitro di la substantivi, 
precipue la du alinei finala). *** 


mi-. — Ta prefixo internaciona quik adoptesis. Ol signifikas : duime. Ex. : lasez la 
pordo miapertita; kun miklozita okuli; il parolis mivoce; laboro mifacita; 
mimortinta pro (o de) koldeso; pos mihoro. 


Per rezulto di rimariajo povas existar mifrati o stifa frati (Vid. bo-). L'unesmi esas ti 
qui havas o la sama patrulo o la sama patrino. La duesmi esas la filii quin havas de 
sua unesma mariajo vua stifa patrulo o patrino. Fakte nek li, nek la stifa patrulo 
esas parenta kun vu. 


Do mi-patrulo nek mipatrino (o mimatro) povas existar, nek anke mifilio, en Ido, pro 
ke li ne existas en la naturo; e nun kande stifa adoptesis, li ne plus darfas uzesar. 


Do mi-patrulo nek mipatrino (o mimatro) povas existar, nek anke mifilio, en Ido, pro 
ke li ne existas en la naturo; e nun kande stifa adoptesis, li ne plus darfas uzesar. 
mis-. — Ta prefixo esas Germana : miss ed Angla : mis (15). Ol quik adjuntesis dal 
Komitato ipsa di la Delegitaro, du lua kunsidi « por expresar : erore, nejuste » : 
misaudar, miskomprenar, misuzar, miskantar, mispronuncar, misduktar, 
misguidar, misfacar, e. c. 


On remarkez, ke esas difero inter misaudar e audar male o malaudar. Ulu qua esas 
preske surda, o quan la sono preske ne atingas, ica maleaudas o mal-audas. Ma ulu 
qua audas boto, kande me dicas poto (od inverse), ica misaudas. Konseque, male (o 
mal uzata kom prefixo) ne esas sinonima kun mis-. 


Komprenende mis ne darfas plear la rolo di radiko. Do ne dicez mise, ma erore, 
nejuste o male, segun l'ideo. 


ne-. — Ta vorto ne esas prefixo nature, nam ol esas negal adverbo. Ma ol uzesas 
quale prefixo, kom elemento neganta relate la vorto a qua on unionas lu : neposibla, 
nevera, nejusta, neyusta, nevidebla, nekohere, neprecizeso, nevideblaji, e. c. 


Ne konfundez ne- a des- od a sen- (prepoziciono). Ne- indikas simple nego, des- 
kontreso, sen- manko : nericha, desricha = povra; nebela, desbela = leda; 
senbarba, senkapa, senarma, senpova. Konseque, senutila, senplena (16), vice 
neutila, neplena esus absurda, e nearma, nebarba, nekapa, nepora, vice senarma, 
senbarba, senkapa, senpova esus egale absurda. 

Ne konfundez senmova = qua esas sen movo, a nemovebla = qua ne esas movebla, 
quan on ne povas movar; sendube dicas, ke ne existas dubo pri..., nedubeble : ke on 
ne povas dubar, ke lo dicata ne esas dubebla. 


La vorti kompozita per sen- opozesas kom simpla negi al derivaji havanta la sufixo - 
oz (qua egalesas kun) : senanma, sendolora fakte esas la negi di anmoza, 
doloroza. 


sen- = -los Germana, -less Angla. 


par-. — Ta prefixo venas de la Latina e novlatina lingui : par-, per-. Ol adoptesis per 
la decido 309 « por indikar la perfekta fino o kompletigo di ula ago » : parlernar = 
lernar komplete; parlektar = lektar komplete, til la fino (dil libro) (17); parvenar = 
venar til la fino, atingar la skopo (18); parkurar = kurar de la komenco til la fino (dil 
voyo) (19). 


para-. — Ta prefixo cience internaciona adoptesis per la decido 105 « por indikar 
shirmilo kontre- » : parafalo, paralumo, parafulmino, parafairo, paracintilo, 
parapluvo, parasuno, paravento, paragrelo, parapolvo, paramoskito, e. c. 


pre-. — Ta prefixo Latina e nun internaciona quik adoptesis. Kun formo plu kurta e 
plu internaciona ol remplasas ante e havas la sama senco por la vorto a qua on 
unionas lu. Previdar = ante-vidar (o : vidar antee); predicar = ante-dicar (o : dicar 
antee); prematura = matura ante la tempo, la sezono; prepozar, prehiere, 
prenomo, prehistorio, predankar, preirar (20), prejudiko, preavo, preonklo. 


pseudo-. — Ta prefixo adoptesis unanime dal Akademio per la decido 1629 « kom 
prefixo internacione konocata e ja uzata en Ido, kun la senco : ne-vera, ne-reala. Ex. 

pseudo-profeto, pseudorepublikisto, pseudofilozofo, pseudoamiko, 
pseudocienco, pseudomartiro, pseudolinguisto, pseudonobelo, 
pseudoinventero, e. c. 


quadri-. — Ta ciencala prefixo signifikas : « qua havas quar... ». Exempli 
quadripedo, quadrimanuo, quadripeda, quadrimanua; quadriangulo, 
quadriangula. 

retro-. — Ta prefixo Latina, nun internaciona, esas quaze adverbo per sua senco; ol 


quik adoptesis por indikar la ago inversa di ta quan indikas sen olu la vorto 
fundamentala : retrocedar = cedar ad ulu to quon ol cedabis a ni; retroirar = irar ad- 
dope, desavance; retropulsar = irigar desavance per pulso; retrovenar = venar per 
iro inversa al loko de ube on departabis. Ex. : me livis la hemo ye duadek kloki e 
retrovenis en lu ye duadek e tri quarimi. — Retroagiva = qua povas agar, efikar 
pri kozi antea, pri lo pasinta : la lego ne havas efekto retroagiva. 


Pro sua senco intime adverbala, retro darfas uzesar izolite, kom adverbo : Retroe! 
ne plus avancez : esas danjero. 

ri-. — Ta prefixo, Angla sone, Italiana forme e sone, indikas nur ago quan on iteras, 
iteris, od iteros. Ol devas ne konfundar a retro-. Rihavar, ridicar, rifacar, riagar, 
riskribar, rilektar = havar, dicar, facar, agar, skribar, lektar itere. Nun me riesas 
kontenta, pro ke me rihavas mea perdita pekunio. 


Ta prefixo unesme adoptita kun la formo re chanjis pose la formo a l'Italiana ri, por 
evitar konfundi en multa radiki internaciona qui komencas per re, ma en qui ta 
silabo ne havas senco di itero : rebel, recev, refuz, regard, regret, reklam, rekolt, e. c. 
(Decidi, 647 ed 648). Esperanto preferas erore alterar re a ri ed uzar re- kun duopla 
senco. 


(1) En noto : Nam on havas e davas havar kontre kom tala prefixo. 


(2) En noto : Apartenos do a la ciencala e teknikala komitati determinar la 
kazi, en qui on uzas anti-. 


(3) On questionas, kad ni devas admisar la prefixo anti- kun la sama senco 
kam kontre-. On devas distingar tre kazi : 


la En la teknikala kazi (ex. en la matematikal vortaro) on devas admisar la 
prefixo anti kun specala senco. To nule koncernas la komuna linguo. 


2a En la linguo komuna, on devas admisar vorti integra, tote pronta, qui 
kontenas anti-, kande li esas internaciona : pro ta motivo ni adoptis antipodo, 
antipatio, antisepta, e. c. ed on devos probable adoptar antipatriotismo, 
antimilitarismo (same kam militarismo), e. c. Ico havas nula detrimento, nam, o 
la radiko a qua aplikesas anti- ne existas en nia linguo, o la kompozajo esas 
tante konocata, ke nulu povas dubar o nesavar lua senco. 


3a En la cetera kazi, on devas uzar kom prefixo la prepoziciono kontre, qua 
sola devas expresar ta ideo (segun la principo di unasenceso). Tale ni havas : 
kontre-pezo, kontre-venemo, e. c. E singlu esas libera formacar simila 
kompozaji, kande li esas necesa e logikala : kontre-konvulsa, kontre- 
reumatisma, kontrereligia, kontre-dinastia, kontre-konstituca. To rezultas de la 
strukturo ipsa di la linguo; e se on uzus simile anti-, to genitus nur duopla 
formi, e konseque konstanta hezito en l'uzado. (Progreso, februaro 1911, pag. 
689.) 


(4) En noto : Sama remarki kam pri anti-. L'ideo di auto- povas tradukesar per 
su- (ex. su-defenso) o per propra (ex. : propr-amo). 


(5) Mala e odiar certe esas la preferinda kontreaji di bona e amar; e tale pri la 
vorti qui, sub formo simpla, esas la kontreaji di altri : lenta, mikra, povra e. c., 
kontreaji di rapida, granda, richa. Ma, pro ke des sempre facas ek vorto la 
kontreajo dil vorto uzata sen olu, on darfas dicar o skribar : deslenta, 
despovra, desmala e. c., se la memorado ne furnisas : rapida, richa, bona. 


107 


(6) On imperis a me agar ulo, e ton me ne agas; lore me ne-obedias. On 
interdiktis a me ulo, e tamen me agas lu; lore me desobedieas. Ed anke : on 
imperis a me agar ulo, e me agas lo kontrea, lore me desobedias. 


(7) Kad esas tre evidenta, e precipue tre limitizebla, l'opozeso inter varma e 
kolda (des-varma), exemple? 


(8) Kad esus tolerebla : yuni e desuyuni, richi e desrichi, forti e desforti, humili e 
deshumili, jenerozi e desjenerozi, boni e desboni, felici e desfelici e. c. same 
finos per la morto. 


(9) Se on klamos a me : des-dextre e me audos nur dextre, kad me ne povos 
duktar mea biciklo juste an l'obstaklo e frakasar mea kapo? Sinistre e dextre 
igas ne posibla ta desagreablajo. 


(10) Kad, segun la cienco, frigoro esas la kontreajo di kaloro? E tamen 
Esperanto opozas malvarmeso a varmeso. Ido ne darfas imitar olu. 


(11) Ni konocis ta fakto plura yari ante ke Progreso tusheskis la punto. Ma 
motivo di « neoportuneso » deskonsilis la quika substituco di des a mal. Ol 
suficabus por impedar interkonsento kun l'Espisti : la stroko, atingabus tre 
grave la netushebla Fundamento. 


(12) La verbo « distributar » rezervesas al idei teknikala : distributar vaporo, 
gasi e. c. 


(13) Ta prefixo quik adoptesis, ma pose ulu propozis ke on uzez lu por la 
kontreeso, alegante la Latina. Respondesis : « En la Latina quale en la cetera 
lingui, omna afixi havas plura senci. En la L. I. ni devas adoptar oli kun un 
sola e fixa senco. Do, se ni havas dis- kun la senco di separo, ni ne povas uzar 
ol kun la senco di kontreeso (remarkez ke, en discordia e dissentio adminime, 
ol havas la senco di separo, eskarto). 

Cetere, des- esas etimologie identa a dis-; ni havas do la yuro atribuar ad ol 
l'altra senco di dis-. » (Progreso, III, 424.) 


(14) Decido 1209, konsequo dil decidi 1089 e 1090. (Progreso, VII, 65 e VI, 
212.) — Ti qui prizus la duo : patro, matro (kun exkluzo di patrino) mustas 
agnoskar, ke se patro esus nur maskula, on ne povus nek darfus dicar 
gepatri. E same pri frato, kuzo, onklo e. c. 


(15) La Franca prezentas lu kelke en : més-user. 
(16) Pro quo ne senplena? Esperantisto respondas : pro ke ni ne dicas pleno 
(vice pleneco). Ma pro quo vu dicas utilo (vice utileco)? Ka plena ne esas 


adjektivo totsame kam utila? Do, se on admisas senutila, on devas admisar 
senplena. 

(17) Tralektar signifikas nur : lektar rapide, flugante. (Progreso, IV, 68.) 


(18) De qua derivas parveninto, dicas la decido 375. Ica vorto = parvenu F., 
parvenyu R., Parvenŭu, Emporkommling D., parvenu, upstart E. 


(19) Decido 376. Vorto necesa e quan nek trakurar, nek trairar povas 
remplasar. Per extenso on dicas : X... parkuris en automovilo 100 kilometri en 
un horo. Y... facis en aeroplano parkuro de 35 kil., ye 100 metri di alteso. 


(20) Ne impedas avanirar. Ex. : Unesme il preiris me, sequante Petrus; ma 
balde il avaniris e Petrus ipsa trovesis dop ilu. 


Prefixi teknikala. 


Ni vidis anti-, auto- (1), bi-, quadri-; restas studienda le sequata pure teknikala. 


*equi-. — Ol signifikas egala (plu o min evidente) : equiangula, equiaxa, 
equilaterala, e. c., sen parolar pri equilibro, equinoxo, equipolo, equivalo. On ne 
povis uzar egal- en ta omna vorti, qui esas maxim ofte internaciona. 


t“ko-. — Ol renkontresas en kosinuso, kolatitudo, kosekanto, kofunciono, 
kotangento, kovarianto, konormala, sen parolar pri kolineara, korelate e 
korelativa, korespondo, qui esas por ni primitiva vorti. En ta vorti, la prefixo ko- 
nur havas la senco di kun, sed (ma) la senco : « komplemento di... » o « di 
komplemento ». 


Ol ne esas do tote necesa. Ma ni rezervis ol a ta specala senco, ed uzis kun o sam en 
la kazi, en qui la senco postulis ta elementi : kun-junto, kun-kurar, kun-mezurebla; 
sam-axa, sam-centra, sam-foka, sam-tempa, sam-plana... (Progreso, INI, 2.) 


mono-. — Ol signifikas : un. Ex. : monosilabo, monokotiledona, monokordo. La 
linguo komuna uzas un- : unlatera, unnoma, unpersona, ma ol admisas la vorti 
internaciona qui komencas per mono : monogramo, monotona, e. c. 


Pro analogeso, e pro la sama motivi qui impozis mono-, bi-, lAkademio (2) adoptis : 
tri-, quadri-, quinqua-, sexa-, septua-, okto-, nona- (Progreso, IV, 567). 


L'Akademio repulsis (3) la serio de prefixi : di-, tetra-, penta-, hexa-, hepta-, okto-, 
ennea- (Progreso, IV, 567). 


Kompreneble on sequas la generala reguli di nia linguo omnube li esas suficanta a la 


justa expreso dil idei : mi- vice la tri prefixi : hemi-, semi- e demi-, quo liberigas ni tre 
fortunoze de lia jenanta konkuro e de multa heziti (Mi-axo, mi-cirklo, mi-ombro, mi- 

plano, mi-sekanto, mi-sfero. Same ne- vice la Latina in- o la D, E. un- : nesimila, 
nevarianta). 


(1) Same kam pri anti, on devas en la komuna linguo admisar vorti integra, 
tote pronta, qui kontenas auto, kande li esas internaciona : automobilo, 
autografo, autobiografio, autodidakta e. c. Kompreneble restas tote exter ico la 
uzo di su en vorti quale su-levo, su-kusho, su-tenado (on vere tenas su per la 
ago di la muskuli), su-ocido, su-amo, su-admiro e. c. 


«Same kam ni substantivigas sen skrupulo, e mem kun granda komodeso, la 
pasiva verbi (konstrukteso, konvinkeso, e. c.), ni povas e devas substantivigar 
la reflektiva verbi, kun la reflektiva pronomo. Do on darfas uzar vorti quale su- 
levo, su-kusho, por l'ago levar, kushar su (komparez su-ocido a hom-ocido). 
Remarko : Esperanto uzis kushi en ne transitiva senco (la senco di jacar), tale 
ke ol povis expresar kushar nur per kushigi, e kushar su per kushighi! Ed on 
ne havis la necesa analogeso inter levar e kushar (la du transitiva). Progreso, 
V, 284. 


(2) Plu precize : la teknikala subkomitato. 


(3) N. B. : Kom generala prefixi aplikebla ad irga radiko, nam lore on devus 
selektar e hezitar en singla kazo inter du prefixi. Ma on ne exkluzas la 
posibleso adoptar, kom integra radiki, vorti kompozita per ta greka prefixi. 


Remarko pri la afixi. 


Ula prefixi o sufixi ed ula prepozicioni neeviteble kolizionas kun kelka existanta 
radiki, exemple par- kun pardonar, parfumo, partero, parturo. On videz en nia 
vortolibri la radiki komencanta per de-, des-, ge-, mi-, mis-, per-, ri-, tra-, trans-. Nula 
konfundo eventas praktike, pro ke on konocas ta radiki ed on komprenas li segun 
lia senco, e pro ke la semblanta kompozajo havus nula senco, o senco evidente falsa 
en la kuntexto. Quon signifikus de-parto, des-tinar, ge-nitar, mitologio, mis-tifikar, 
per-driko, ri-goro, trans-formo? Mem kande dusenceso esus teorie posibla, ol ne 
eventas praktike, pro ke la kuntexto determinas klare la senco, e fakte on ne mem 
pensas ad altra senco, on ne hezitas mem dum un instanto. Mem pri pardonar, qua 
homo komprenos lu kom « komplete o fine donar » en : pardonez me, il pardonis lu, o 
mem : il pardonis omno a sua filio? Adjuntez, ke pri donaco o legaco, on devus dicar : 
il donacis o il legacis omno a sua filio. 

Prepozicioni prefixa. 


Quale sen-, vidita en antea chapitro, altra prepozicioni pleas la rolo di prefixi : 
adportar, cirkumpola, cirkumskribo (geom.), ekirar, enirar (l), foreso, 
kontredicar, kunvoko, preterirar, subjacanta, vice-prezidero, e. c. 


Nultempe atribuez a prepoziciono, kompozante derivajo, senco altra kam ita, quan ol 
havas aparte. Exemple : eklernar nule povas signifikar parlernar = lernar komplete; 
ektrovar o ekpensar nule povas recevar la senco di inventar, nek ekparolar 
(German aus-sprechen) ta di pronuncar; same ekportar = portar extere ne povas 
signifikar o suportar o tolerar. 


(1). « Nia kunfrato ne prizas la regulo, qua igas transitiva la verbi kompozita ek 
verbo netransitiva e prepoziciono, quale en-irar, ek-irar; ed il preferas repetar 
la prepoziciono. To esas ya permisata, sed (ma) tote superflua, nam en : me 
eniras en la chambro, l'ideo esas dufoye expresata. Tote logike, me eniras la 
chambro = me iras en la chambro. L' « equivalo » esas « perfekta »; to ne esas « 
subtilajo »; la verbo divenas transitiva, absorbante la prepoziciono ipsa, qua « 
regas » la komplemento. (Komparez travidar, trairar, e. c.) Progreso, II, 304, 
noto. 


Sufixi. (ab-ebl) 


Quale ni dicis ye « Derivado per afixi », la sufixi insertesas inter la radiko e la 
dezinenco, segun l'ordino en qua li aplikesas ica ad ita, se pluri uzesas. 


-ab-. — Sufixo exkluzive verbala, quik propozita por indikar l'anteeso, relate la tempi 
-is, -os, -us, exemple. Ma la Komitato dil Delegitoro ne adoptis lu pro la motivi 
expozita en Progreso, I, 567. 

Tamen ja lore dicesis : « se la sufixo ab od irg altra procedo esas vere plu facila e 
komoda por la maxim multa, on devos preferar ica ad ita ». La provido realigesis e, 
pro to, per la decido 407 « on admisis, kom provizora probado, la uzo di la sufixo -ab 
por formacar la tempi antea : amabis = esis aminta, amabos = esos aminta, amabus 
= esus aminta » (junio 1911). Noto dicas : « On devas remarkar, ke l'Akademio ne 
adoptis la formo amabas » (1). Fine, per la decido 784 (decembro 1912), « on adoptas 
unanime e definitive la sufixo ab por l'antea tempi ». 


La sufixo ab inspiresis al propozinto da : amabam, amabas, e. c. Latina, en la penso, 
ke on povos prizentar lu kom quaza radiko di D. haben, E. have, S. haber, I. avere, 
F. avoir e docar : uzez ab (-abis, -abos, -abus) ube ta lingui uzas havar en tempo 
kompozita. 


111 


Esas tre rekomendata ne uzar -abis ube is suficas, altradice : ube ne esas necesa 
indikar, ke tempo pasinta preiras altra pasinto. Exemple, ne dicez : Me vidabis vua 
patrulo hiere, nam hike nula tempo pasinta preiris altra. Ma kontree dicez : me 
finabis mea laboro kande vu arivis, nam en ica exemplo la pasinto finabis preiris 
la pasinto arivis. 


-ach-. — Ta sufixo, inspirita dal Italiana -accio, quik substitucesis ad ac propozita, 
kom pejorativo. La Komitato di la Delegitaro judikis ol plu expresiva kam ac. Per 
pejorativa sufixo on expresas qualeso tre infra, nuanco di desestimo, antipatio, 
repugneso : kavalache = kavalo di infra, di mala qualeso; populacho = infra populo, 
grosiera, maledukita; belacho = di qua la beleso insipida, neexpresiva, havas nula 
charmo; dolcacha = di dolceso sensapora e, pri personi, di dolceso simulata; 
bravacho = falsa bravo qua simulas braveso; paperacho = papero tote neutila, sen ul 
valoro, ne konservinda. Il ne kantas, ma kantachas. Quale dormar sur ta litacho? 
Ico vino! ha no, certe, ma vinacho nedrinkebla. 


Ta sufixo devas nultempe uzesar kom diminutivo. Exemple, brilacho esas falsa brilo 
e nule brileto = brilo febla. 


Same ol devas ne uzesar pri la organi o funcioni di la bestii, ecepte se on volas 
expresar repugneso : la bestii (quale ni) havas boko, pedi, e. c., e (quale ni) manjas, 
drinkas, e. c. No, me ne povas asentar, ke la hipopotamo havas boko: ol havas 
bokacho. 


-ad-. — Ta sufixo, quik adoptita, trovesas en la Latina lingui. Ol indikas ago 
durolonga o kontinue plurfoya. Se per kanono of fusilo on pafas unfoye, la ago esas 
pafo. Ma se on iteras plurfoye, se on duras pafar adminime kelke longe, la ago esas 
pafado (2). Dicante tre laute: Ho! me produktas klamo. Ma, se homi tre forte parolas 
od interdisputas sur la merkato, sur placo, li produktas klamado. 


Polko, valso, e. c., esas dansi; ma dansado esas to, quon ni altre nomizas : dansarto 
: dansado esas praktikata da omna populi ed en omna epoki. 


Parolo esas frazo, frazeto pronuncata : il dicis a me : « vu esas idiota »; il do 
insultas me per ta parolo. — Parolado esas la fakultato o la maniero parolar (3) ed 
anke longa uzo kontinua dil parolado : Parolado grantesis nur a la homi. Ne ilua 
diskurso hierala fatigis lu, ma lua trihora parolado kun l'advokato camatine. 


On evitez misuzar o trouzar ta sufixo. Ol esas uzenda nur kande ol esas nekareebla 
por la senco. 


L'ex-esperantisti devas partikulare atencar por ne riproduktar en Ido kronado (vice 
kronizo) ed altri analoga. Mem segun la Fundamento, « ad » indikas duro en la ago. 
Or certe krono ne esas ago, ma objekto, quale glaso, stulo, e. c., ed on ne darfas uzar 
kronado plu multe kam glasado o stulado. Cetere Zamenhof ipsa konfirmis la senco 
di « indikas duro en la ago » per paf, danc, e ir qui certe esas verbal radiki. Do, mem 
judikante segun la defino e l'exempli donita da Zamenhof, kronado violacas la 
Fundamento. E, por ni Idisti, ol violacus nia explicita principo, ke nul radiko povas 

donar verbo, se ol ne esas verbala. Or kronado supozas kronar e kron esas ne verbal, 
ma nomal radiko. 

On anke atencez, ke « ad » unionita ad -is nule donas imperfekto. Nek is, nek os, nek 
us chanjas ule sua valoro tempala per uniono kun « ad » : -adis, -ados, -adus = is, 
os, us, quale adas = as, ma kun duro plu longa en la ago. 


Kompreneble « ad » nultempe darfas uzesar kom vorto nedependanta. Do ne imitez 
ade = longe, trovebla che l'Esperantisti. Kad malade = kurte, o kad eke esas la 
kontreajo di ade? Pro quo ne adeco vice longeco, e ekeco vice mallongeco? 


-ag-. — Ta radiko dil verbo agar uzesas kun vorti di instrumento por formacar verbi 
signifikanta : agar per... Ex. : crucagar = agar per kruco (por mortigar ulu); klovagar 
= agar per klovi (por fixigar ulo, planko) (4); agrafagar = agar per agrafi; butonagar = 
agar per butoni; martelagar fero kupro, e. c. La substantivi : krucago, klovago, 
agrafago, butonago, martelago ne povas konfundesar a l'instrumenti : kruco, klovo, 
agrafo, butono, martelo. Ma, se on formacus direte la verbo per linstrumento : 
krucar, klovar, agrafar, butonar, martelagar, la nomo dil ago esus identa a ta dil 
instrumento : krucar, kruco; klovar, klovo, e. c., e to esus tam nelogikala kam 
nepraktikala, pro la konfundi e konfuzi qui rezultus de tala formaco (5). 


-aj-. — Ta sufixo, quik adoptita, havas equivalanti en novlatina lingui. Ol indikas 
kozo facita ek ula materio o posedanta ca o ta karaktero : lanajo = stofo ek lano; 
silkajo = stofo ek silko; kotonajo = stofo ek kotono; linajo = texuro ek lino; molajo = 
mola parto (ex. : mola parto di frukto); grasajo (ex. : grasa parto di karno); ferajo = 
ulo ek fero (ex. : il vendas olda ferajo, fripi); dolcajo = ulo dolca; bitrajo = ulo bitra; 
bonajo = ulo bona; verajo = ulo vera; belajo = ulo bela. 


Per extenso, e kun -al, ta sufixo uzesas por expresar la ideo : ago, parolo, procedo 
di... Ex. : amikalajo = ago, parolo, procedo di amiko; pueralajo = ago, parolo di puero 
(puerala). Aplikata a radiko di verbo transitiva, aj indikas la objekto pasiva di la ago 
(tote ne la rezultajo); lore ol equivalas -ataj (6) e remplasas participo pasiva : 
drinkajo = drink(aŭajo, kozo drinkata (aquo, biro, vino, e. c.); manjajo = manj(at)ajo, 
kozo manjata (karno, pano, legumi, e. c.); vidajo = vid(at)ajo, kozo vidata (peizajo, 
panoramo, e. c.); sendajo = send(at]ajo, kozo, kozi sendata; piktajo = (ne pikturo 
ma) pikt(aŭajo, to quo esas piktata (personi, kozi, e. c.); skultajo = (ne skulturo ma) 
skult(atajo, to quo esas skultata (viro, muliero); konstruktajo = (ne konstrukturo ma) 
konstrukt(at)ajo, to quo esas konstruktata (la petri e ligni o fero, e. c., uzata por 
konstruktar); kopiajo = (ne kopiuro ma) kopi(aĵajo (la texto, modelo, e. c.). Mea 
kopiuro esas ne tote fidinda pro ke mea kopiajo esis apene videbla (7). 


Same, kun la verbi mixita, ajo = a(ta)jo e konseque havas la senco pasiva : chanjajo 
= kozo chanjata, ne : kozo chanjanta (8). 


Aplikata a radiko di verbo netransitiva -aj- indikas la subjekto (necese, pro la naturo 
dil verbo); ol equivalas -(andaj e remplasas participo aktiva, pro ke ne existas pasivo 
en verbo netransitiva : rezultajo = rezult(antajo, to quo rezultas, kozo rezultanta; 
eventajo = event(ant)ajo, to quo eventas, kozo eventanta (od eventinta). De longe me 

timis la nuna eventajo, qua esas meaopinione nur la rezultajo di lia intrigi e di 
vua inerteso. (Dec. 541.) 


Nultempe aj darfas uzesar kom pejorativo (vice ach), quale che l'Esperantisti (9). 
Nultempe anke ol darfas uzesar, quale che li, vice kozo o afero. Se ajo sola = afero, 
kozo, ici lasta esas neutila, e vice : « nia sankta afero » o : « mi havas multajn aferojn 
por fari », suficas dicar : « nia sankta ajho », « mi havas multajn ajhojn por fari ». 
Certe la profani komprenos quik e plu bone kam en Ido : « me havas multa kozi 
facenda ». 


-al-. — Ja Latina (en la formo -alis), la maxim internaciona de la sufixi (en la formo 
al, eŭ (10), la afixo -al- propozesis por kompletigar la listo trovata en « Etude sur la 
Dérivation dans la Langue internationale » (11) ed ol quik adoptesis. 


Lua signifiko esas : qua relatas, koncernas; qua apartenas a..., dependas de..., 
konvenas por... Ol juntesas a radiki nomala o verbala. 


Exempli kun radiki nomala : universala, dorsala, nazala, faciala, ventrala, 
brakiala (12), nacionala, normala, gramatikala, nazalo, labialo, guturalo, 
vertikalo, kolateralo, e. c. 


Kun verbala radiki : experimentala, finala, komencala, administrala, baptala, 
mariajala, guvernala, ordinala, konfidencala, e. c. 


La sufixo -al- darfas sustenar altra sufixi : universaleso, universaligar; socialismo, 
socialista, e. c. 


Adjektivo kun -al- ofte equivalas genitivo, to esas « di » sequata da substantivo : 
hundo blindala = hundo di blindo (ne hunda blinda); velo virginala = velo di virgino 
(13). De to la regulo praktikala : Por savar, kad adjektivo devas esar formacata per la 
sufixo -al- videz kad ol equivalas « di » sequata da substantivo. 


On devas ne trouzar ta formaco, quale agas ula lingui, exemple la Germana. 
Precipue kun la propra nomi on uzez prefere prepoziciono : la verki di Goethe e 
mem plu bone : la verki da Goethe (ne la Goeth-ala verki) (14). 


Ma on uzas -ala- por dicar : segun la maniero di, analoga a la verki da, digna de : 
poemi Vergiliala, Anakreonala, dramo Shakespearala, qui tote ne esas : poemi da 
Vergilius, e. c. (15). 


Kande l'adjektivo formacenda signifikas ne : qua relatas, qua koncernas, qua 
apartenas a... ma « qua esas... », lore nur la dezinenco -a sola esas uzenda : letro 
responda = letro qua esas respondo; parolo konsolaca = parolo qua esas konsolaco; 
ento dea = ento qua esas deo; ruina kastelo = kastelo qua esas ruino. 


Kande la vorto esas kompozita, ordinare on ne uzas -ala, ma nur a- Ex. : omnadia, 
singladia, externaciona, supernaciona, internaciona, cadia, cayara, segunlega, 
kontrelega, senaqua, senkapa, senviva, e. c. Ma povas divenar necesa uzar -ala- 

mem kun vorto kompozita, kande la klareso postulas lo. Exemple on dicos : la 
muskuli avanbrakiala (o : dil avanbrakio) mam muskuli avanbrakia signifikus : la 
muskuli qui esas avanbrakio. 


-an-. — Ta sufixo, -anus en la Latina, an, ano, ain, ien en altra lingui, quik adoptesis 
por indikar individuo apartenanta a klaso (urbo, lando, ensemblo) homo esanta « 
membro di... » : urbano, landano senatano, akademiano, societano, Kristano (16), 
samreligiano, samideano (17), samskopano, samluktano, e. c.; Kanadano, 
Italiano, Portugalano, Braziliano, Boliviano, e. c. (Videz ye la propra nomi en la 
Gramatiko.) 


En la realeso (e segun Progreso, III, 93) -an definesas plu juste per : qua apartenas 
ad ula domeno (lando, socio, e. c.). On do darfas ne restriktar olu a homi, ma uzar lu 
anke por kozi. Co explikas, ke ni parolas pri Amerikana planti od animali, pri 
Chiniana od Italiana linguo, e. c. Name la sufixo -an- ne indikas esence personi, 
quankam pro lua senco, ol aplikesas precipue a personi. 


Advere on darfus dicar Amerikala, Chiniala, e. c., ma lore ta vorti ne plus esus 
analoga a Franca, Angla, e. c., quin on uzas egale por personi e por kozi. 


-ar-. — Ta sufixo, heredita de Esperanto, soldesas a nomal radiko por indikar 
kolektajo, ensemblo di la kozi o personi nomata dal radiko. Ex. : formularo = 
kolektajo, ensemblo de formuli; vortaro = kolektajo, ensemblo de vorti (18). 


On devas gardar su kontre l'ambiguaji qui povas naskar de la neprecizeso di ta 
sufixo. Generale ol indikas la maxim extensita kolektajo : homaro = la ensemblo di 
omna homi, e ne irga grupo o societo de homi; vortaro = la ensemblo dil vorti di 
linguo, e ne ica od ita grupo de vorti, vortolisto o mem lexiko; navaro esas l'ensemblo 
di omna navi (militala o komercala) quin posedas naciono, e ne eskadro, floto, e. c.; 
militistaro = l'ensemblo di omna militisti di lando, e ne armeo, regimento, kompanio, 
e. c. Ex. : L'unesma armeo di nia militistaro nun komandesas dal ex- 
komandanto dil duesma. — Nia navaro havas tri floti. — La vortaro Franca, 
Germana, od Angla trovesas komplete en preske nula vortolibro o lexiko. On do 
atencez en singla kazo uzar la justa vorto. 


En altra kazi, la senco restas nepreciza; exemple la senco di arboraro povas variar de 
arborgrupo til foresto. Esas do preferinda, segun quante on povas, uzar la specal 
vorti : foresto, bosko, bosketo. 


Kompreneble on ne uzas aro aparte, kom radiko, ma : ensemblo, kolektajo, amaso, 
bando, trupo, serio, e. c., segun la kazi. 


-ari-. — Ta sufixo, Latina origine e novlatina, adoptesis dal Akademio, en junio 
1913, per la decido 1143. Fakte la decido remplasigis la unionuro di du sufixi (aj, ul) 
(19), komprenebla pos reflekto ma ne evidenta. Ol indikas « persono a qua ula ago 
esas direktata od ula kozo esas destinata » (20) : depozario, legacario, sendario 
(21), konfidencario, donacario, koncesionario, adjudikario, konfesario (22), e. c. 

= qua recevas depozo, legaco, sendo, konfidenco, donaco, koncesiono, adjudiko, 
konfeso, la homo atingata da ica agi, e fakte dal depozajo, legacajo, sendajo, e. c. 


-atr-. — Ta sufixo, quik adoptita, trovesas en la Franca (-atre) ed en l'Italiana (-astro 

verdastro, biancastro). Ol juntesas a nomala radiki por formacar adjektivi 
signifikanta : di la naturo di..., afina ad..., kelke simila a... Ex. : sponjatra fungo, 
ligno. Materio rezinoza, o plu juste rezinatra. Ta stono ne esas silexa ma nur 
silexatra. On vendis a vu ta texuro kom lana, on trompis vu : ol esas lanatra. 
Saporo dolcatra (kelke, ma ne precize dolca); homo dolcacha (homo ne dolca vere, 
ma qua simulas doceso, por disimular sua nedolceso). Quale on vidas per la 
komparo di ta du exempli, -atr tote ne havas la senco pejorativa; ica apartenas nur 
a la sufixo - ach. 


Kun radiko indikanta koloro, -atr- expresas koloro afina ad olta quan enuncas la 
radiko : redatra, blankatra, bluatra, verdatra, di koloro afina a redeso, blueso, 
verdeso. Per la diminutivo et on nur diminutas la koloro ed expresas altra nuanco 
dil ideo : on afirmas certeso pri la koloro (quon on ne agas per -atr-) ma on afirmas 
anke olua extrema febleso. 


En la vorti teknikala, ta sufixo darfas esar remplasata, segun la kazi, da la radiki - 
form, -simil, o dal sufixo teknikala -oid : metaloido, elipsoido konkoido, konoido, 
helicoido, e. c. 


-e-. — Ta sufixo korespondas a at (en rosata L.), a at (en rosato I.), a ad (en atigrado 
S.), a é (en rosé, tigré F.). Ol adoptesis per la decido 758 kun ica signifiko : qua 
havas la koloro od aspekto di... Ex. : rozea = rozkolora; violea = violkolora; kastanea 
= kastankolora; oranjea = oranjokolora, cindrea, orea, arjentea, kuprea, plombea; 
tigrea, zebrea felo; cindreo, sangeo. Per ta sufixo ni sparas centi de tedanta vorti 
kompozita per -kolor(a) (23). 


-ebl-. — Ta sufixo, internaciona en la formi abile, able, ibile, ible venas de la Latina 
abilis, ibilis. Ol signifikas : qua povas esar ...ata : facebla, kredebla, lektebla, 
videbla = qua povas esar facata, kredata, lektata, vidata. Do lu havas senco nature 
pasiva, quo explikas ke lua komplemento sempre postulas da : videbla da omni, 
kredebla da nulu. 


La linguo Angla inspiris (per la fonetismo) la formo -ebl, meza inter -abl e -ibl. 
L'adjektivi quin ta sufixo formacas darfas esar substantivigata nemediate 
trompeblo = homo trompebla; manjebli = nutrivi (F. comestibles) kozi manjebla; 
kombusteblo = materio (ligno, karbono) qui povas esar kombustata. 


Kun -eso ta sufixo expresas la qualeso abstraktita : videbleso, kredebleso, e kun ajo 
lu donas substantivi konkreta : videblaji, kredeblajo. 


Ne konfundez ta sufixo, indikanta nur posibleso, a la sufixo -end- indikanta obligo o 


musto, ed a - ind- indikanta merito. Ex. : omna kozi dicebla ne esas dicenda, nek 
dicinda. 


116 


La sufixo -ebl- ne darfas uzesar kom radiko o plu juste vorto izolita. Uzez do nur 
posibla (qua povas eventar o facesar) e posible (en maniero posibla) (24). 


Posiblo = to quo esas posibla : Kad vu forsan opinionus ke la homo povus 
transirar la limiti dil posiblo? (25). 


(1) La formo -abas, propozita (eventuale) por l'imperfekto, ne esis adoptata, pro 
ke l'imperfekto ipsa ne aceptesis, dum la diskuti di la Konstanta komisitaro (I, 
569). On timis, ke ula populi trouzos, o misuzos ta tempo. Esis plu prudenta e 
simpla restriktar al formo -is l'expreso dil pasinto (ne antea relate altra) : me 
vidis, il arivis, e remplasigar ol per kompozita formi, se to esus necesa, ma nur 
takaze : il esas arivinta de du hori; me esis skribanta, kande il arivis. 


(2) « L'iterado o frequeso di l'ago esas expresata en Ido per derivado, nome per 
la sufixo -ad : pafar, pafadar, paroloar, paroladar. » (Progreso, IV, 390, noto.) 


(3) Quale pensado, volado, memorado, vidado, audado, gustado, flarado, 
tushado esas la fakultato pensar, volar, e. c. Ma por la 5 sensi la nomo plu 
justa esas : vidosenso, audosenso, gustosenso, flarosenso, tushosenso. 


(4) Klov-izar = garnisar per klovi (talono di shuo, exemple). 


(5) Kad on konsilus (por evitar li) belaji quale : krucasiono, klovasiono, 
agrafasiono, butonasiono, martelasiono? Ma kad ica sufixo di ago ne devus 
anke soldesar ad omna radiko di ago, quale am, trov, kant, lekt e. c.? Lore ni 
havus : amasiono, trovasiono, kantasiono, lektasiono e mem parolasiono, 
diskursasiono, se on ne preferus : krucaciono, klovaciono, agrafaciono, 
martelaciono, amaciono, kantaciono, diskursaciono, uzaciono, repozaciono, 
promenaciono e. c. 


Ni rimemorigez, ke la direta verbigo di radiko nomala (quale kruc, klov, agraf, 
buton, martel) esas ne nur kontrelogika, ma pluse kontrepraktika, quo esas 
milfoye plu grava. Ico demonstresis per plumar, dokumentar, bazardar, domar, 
bruetar, klara por Franci (ecepte domar ma ne komprenata o diverse 
komprenata da la ceteri. Ka L. I. devas esar rebusa divinendo por milioni e 
milioni de homi? 

(6) Progreso, III, 482. 

(7) Videz la sufixo -ur(o). 


(8) Videz en l'unesma parto ye verbi mixita p. 52. *** 


(9) Nam ol uzesas tale, mem en stilo tre autoritatoza, adminime en 
Fundamenta Krestomatio. 

(10) Kredeble pro ico l'Esperantisti ne volas lu. 
(11) Videz en ta verko da Sro COUTERAT la noto 5 en Adjektivo Qualifikanta. 


(12) Espo havas : kriminala, ma krimino esas krimo! Pro quo ne krimo, krima? 
E pro quo universala e ne universa. Yes, pro quo ne universo, universa quale 
brako, braka? (En Ido : brakio, brakiala). 


Che ni brako = F. chien braque, quan tre ortodoxa vortaro esp. tradukis per 
brakhundo = hundo kun brakii! 


(13) Muliero virgina (o nur virga) = muliero qua esas virgina. Ma velo povas 
esar nur virginala, di virgino. 


(14) On devas tradukar « genitivo » per -al nur kande la substantivo en 
genitivo esas nedefinita (indikas objekto nedefinita) e nule kande ol esas 
definita (indikas objekto determinita, aparta, konocata) quon montras l'artiklo. 
Exemple : rejala kastelo signifikas nur : kastelo di rejo, t. e. di ula, irga rejo, o 
digna de rejo. Ma, se on volas parolar pri kastelo di la rejo, on ne darfas dicar 
rejala kastelo. On dicos exemple : « En ica lando existas multa rejala kasteli, 
ma nur tri kasteli di la rejo » t. e. : « la rejo ipsa havas nur tri kasteli ». 
(Progreso, TI, 413.) 


(15) La sequanta noto di Progreso (IV, 220) pruvas, inter mult altra kozi, la 
neceseso di sufixo -al-, kontre qua tante skribis adversi di Ido : « En ula Esp. 
broshureto me trovis traduko di D. Geheimer Rat per sekreta konsilisto. Ca 
exemplo klare montras per sua absurdeso la logikaleso di nia sufixo -ala. 
Sekreta konsilisto povas nur expresar, ke la konsilisteso di ta persono esas 
sekreta, t. e., ke on ne darfas savar, ke lus esas konsilisto. La konstanta 
publika uzado di ta titulo pruvas la kontreajo. La nomo Geheimer Rat, qua 
cetere nuntempe esas nur metaforo, volas expresar, ke konsili donenda da ta 
persono koncernas sekretaji, do il esas sekretala konsilisto. La uzo di sekreta 
esas korekta en sekreta policisto (D. GeheimpolizisO, nam tala policisto ipsa 
esas sekreta, t. e. ula personi ne darfas savar, ke il esas policisto. (A.-J. 
Storfer.) 


« On povas questionar, kad on devas dicar regul-ala o regul-oza. Kelki tentesas 
rezonar tale : Nula de la du sufixi konvenas, nam -al signifikas simple : « 
relativa », e -oz signifikas « plena de ». On devus havar specala afixo por 
signifikar « konforma ad ». — Ni respondas : Kontree, la du sufixi esas justa e 
legitima en ica kazo; — oz, pro ke ol signifikas « havanta » : reguloza = qua 
havas regulo; e -al, pro ke ol expresas 

la maxim generala relato di kozo ad altra; ni tradukas ol per « relativa ad », ma 
ni povus ofte tradukar ol per « dependanta de ». On povas do tre bone uzar 
regulala kun la senco dependanta de regulo », do « konforma a regulo ». Kun 
analoga senco ni uzas; legala, normala, kustumala, konvencionala, e. c. On 
povas tre klare uzar la vorti : legaleso, legaligar, e. c. implikanta la kompreno 
di legala kom « konforma a la lego ». 

Cetere ti qui deziras (pro irga motivo) absoluta precizeso povas omnakaze 
uzar, sive lego-konforma, regulkonforma, sive (quale ni ja indikas : VI, 28) : 
segun-lega, segun-regula; same kam ni uzas : kontre-lega, kontre-regula 
(Progreso, VI 595). 


« On devas ne restriktar tro multe la senco di nia sufixi, e ne interpretar li 
strikte segun la defini o traduki, quin ni mustas donar pri li en la lingui 
nacionala, e qui necese esas kelke tro preciza, pro ke li uzas vorti preciza di 
nia lingui. Singla de ta sufixi reprezentas generala ideo, to e, relato, quan ta 
traduki sugestas ma ne limitizas. On devas konsiderar, ke singla nociono 
kontenas multa gradi e nuanci; inter du o plura nocioni existas kontinua 
gradaro, tale ke ula nuanci povas preske indiferente tradukesar per un od 
altra sufixo, inter qui ol jacas. On devas do admisar larja uzo di la sufixi, tale 
ke lia domeni esez kontigua e lasez nul kazo extere; e mem se lia domeni 
kelkafoye mixas su an la limiti, ico nule esas defekto di la linguo o kulpo di 
lua adepti, ma natural e necesa konsequanto di la dicita kontinueso (Progreso, 
VI, 594). 


L'exemplo regulala, reguloza, ed altri simila posibla, esas inter la sufixi la 
analogajo di pro, de en ula kazi, o pri, koncerne en altri, inter la prepozicioni. 
Ex. : morta pro o de hungro; pri co o koncerne co (e mem relate co). La vicineso 
dil nuanci esas tante granda, ke on povas e darfas ulfoye selektar cis o trans 
la limito apene dicernebla. Lo importanta esas lore ke l'ideo restez klara e 
juste komprenebla. 


(16) Ne isto, pro ke la Kristani, segun sua doktrino, dicas esar la membri di 
sama korpo, havanta kom kapo la Kristo. Li do esas Krist-ani. 


(17) La origino di ta vorto, qua havis tanta fortuno inter ni esas pasable 
stranja. Me esis vizitanta Sro Gaston Moch e me trovabis lu komencanta letro 
ad Esperantisto stranjera. Il ne volis uzar « kara samlinguano ». Lore spontane 
venis en mea spirito la vorto samideano e me propozis lu al samideano, qua 
aprobis ed uzis ta vorto. Me ipsa pose uzis lu skribante ad Esperantisti e 
rapidege ni imitesis. Se mea memorado esas justa to eventis en 1890 o 1891. 


(18) Ne sen motivo me selektas ta du exempli. Questionita da me Zamenhof 
respondis : « -ar- inspiresis a me da la Franca formulaire, vocabulaire ». Ta du 
vorti esas en l'Italiana : formulario, vocabulario; en la Angla : formulary, 
vocabulary. La vorto « ossuaire » (L. ossuarium, I. ossario, E. ossuary) kelke 
sustenas -ar-, nam ol indikas preske tam vere ostaro kam osteyo. 


Kontre ta sufixo en Ido uli alegis posibla dusenceso. Yen to quon Progreso 
respondis pri ca punto : « La dusenceso alegita (pro -ar dil infinitivo) nultempe 
prizentis su fakte, ye nia konoco. Kad ol esas timenda? 

Ne semblas : le pro ke la substantivi en -aro esas preske nultempe uzata kom 
adjektivi (quo esas : homara, navara, armara? on havas okaziono uzar nur : 
homarala, navarala, e. c.); 2e pro ke mem en ta kazo, on ne esas obligata 

elizionar, e tala eliziono certe esus evitenda; 3e pro ke existas nula verbo, kun 
qua ta formi elizionita povus koincidar : ni povas havar nula verbi simila a 
armar, homar, navar. Generale la sufixo -ar aplikesas nur a nomal radiki, or ni 
ne derivas verbi nemediate de tala radiki : do la koliziono semblas ne posibla. 
— To ne signifikas, ke ta sufixo -ar ne esas kelke arbitriala; ma oportus trovar 
altra sufixo « plu internaciona » e min arbitriala; e to ne semblas facila. » 
(Progreso, II, 651.) 


(19) Lore ul ankore signifikis « karakterizata per », quale en Esperanto. Ma 
pose e plu juste, -ul atribuesis a la enti maskula, -ier recevinte la senco : 
karakterizata per (ulo extera). 


(20) Defino donita kun la decido (Progreso, VI, 322). 


(21) L'Espisti dicas sen skrupulo : adresato, segun la Germana expreso 
adresat. Ico esas duopla eroro : le pro la nomal naturo di adreso; ta radiko ne 
povas donar adresar (ma adresizar) ed on devas dicar : sendar, direktar, 
expediar ulo ad ulu; 2e pro ke, mem se adresar existus, adresato povus 
signifikar nur la kozo sendata, la sendajo. 


(22) En la vortolibro Franc-Idala, ye « confesseur », trovesas konfesigero, 
konfesiganto, qui expresas l'ideo min simple. Yen l'expliko dil fakto. Kande me 
korektigis, dum la milito, ye l'explozo dil obusi, la duesma duimo di la lexiko 
Franc-Idala, l'unesma ja tradukita en epoko kande ni ne havis -ario-, trovesis 
en olu. Regretinde on obliviis pozar konfesario inter la vorti adjuntenda o 
korektigenda. Ma nur olu esas vere bona ed ol tote korespondas al vorto 
Latina konfesarius. 


Ni remarkigez, ke confessor Latina expresas altra ideo (pluse), ta di homo 
konfesanta (sua kredo Kristana) mem avan tormenti, e nule l'ideo dil 
sacerdoto recevanta la konfeso di peki. Ca detalo montras quale e quante on 
povas erorar prenante blinde Latina radiko (quale agas Latinisti en sua 
sistemi) sen atencar lua senci multopla, qui singla postulas logikale e 
praktikale sua traduko partikulara en la helpolinguo. 


(23) « Exempli en qui -ea sentesas kom granda alejo, esas : rozea, violea, 
lilacea, oranjea, orea, kremea », dicis samideano qua adjuntis : « Hike la lingui, 
ofte mem D. ne adjuntis la elemento -kolor, ex. Dana rosa, violet, lila, orange, 
gulden, kreme (B. Jonsson, Progreso, IV, 521). 


(24) Nule forsan, qua expresas tote altra ideo, quale montras : to esas forsan 
posibla. 


(25) A la komuna raciono esas ne plu multe posibla konfundar a homo « 
posiblo » kam dezerto. (Videz en l'apendico 4a, la pagino 196.) “““ Okazione di 
ta pagino ni memorigas, ke Sro L. Couturat esis tre remarkinda specalisto pri 
filozofio, ke il iris aden Germania por facar longa e minucioza serchi en la 
manuskripti da Leibniz, ke il publikigis « L'Algebre de la Logique » e « La 

Logique di Leibniz d'apres des documents inédits » kun « Opuscules et 
fragments inédits de Leibniz », ke dum un yaro il supleis en Collège de France 
la eminenta filozofiisto H. Bergson. Lua idei e judiki pri la kozi filozofiala 
konseque havas valoro tote specala e certe plu granda kam olti di altra personi 
plu o min profana pri filozofio. 


Sufixi. (ed-ig) 


-ed-. — Ta sufixo havas korespondanti en ée F., at I., ad S. Ol adoptesis per la 
decido 54 « por indikar la quanto qua plenigas X (la radiko) o korespondas ad X » : 
bokedo, glasedo, manuedo = quanto de manjajo, de liquido, de materio qua plenigas 
la boko, un glaso, un manuo : bokedo de pano, glasedo de vino, manuedo de 
sablo, tero, e. c. 


Altra exempli : kulieredo, pladego, bruetedo, charetedo, chariotedo, kamionedo, 
nestedo, aguledo, pinchedo, glutedo, brakiedo, kruchedo, potedo, e. c., e. c. 


Me drinkis nur un glutedo de vino. — Il prenis ofte pinchedo di sniflotabako ek 
mea tabakuyo. 


-eg-. — Ta sufixo, inter altri, venis che Ido de Espo. Ol uzesas por formacar 
augmentivi qui indikas grado supera od extrema, chanjanta la nociono. Ol juntesas a 
nomala ed a verbala radiki. 

Exempli : varmega = varma til la maxim alta grado. La aquo quan on pozas en 
kaserolo sur fairo por boliigar olu, esas unesme kolda, ma pose ol divenas varmeta o 
tepida, varma, tre varma, e varmega kande ol bolias. 


Kruela esas min forta kam tre kruela, ma ica esas min forta kam kruelega, nam 
homo kruelega atingas la extrema grado. Il esas ne nur tre bona, ma bonega e 
ciencozega. Il divenis ne nur tre richa ma richega. Il ploris e ploregis kun 
singluti. Ne tro bruisez ridante : ridego ne konvenas. Me tante sufris, ke me 
kriegis pro doloro. 


On ne donez ad -eg- la pejorativa senco di -ach-, e ne aplikez lu a la bestii. La bestii 
havas boko, pedi quale la homi, ma proporcione a sua grandeso e tipi. Same li 
manjas, drinkas, e. c., quale la homi; konseque esas adminime neutila uzar specala 
vorti por organi e funcioni quin la bestii havas komuna kun la homi (26). 


Treege, restajo Esperantala, fortunoze desaparis de che ni. Ni do ne uzez lu. Dicez : 
Me chagrenas extreme (en maniero extrema) pro la tristiganta novajo quan vu 
savigas da me. E nultempe uzez ege o ega (27). 


-em-. — Ta sufixo sodesas a verbala radiki e signifikas : inklinita ad..., tendencanta 
ad... : agema (28), kredema = inklinita ad agar, a kredar; venjemo = homo venjema; 
pro digemo = homo prodigema; agemulo = viro, homulo agema; agemino = muliero, 
homino agema; sentemino = homino sentema. 

La qualeso abstraktita qua korespondas a ta adjektivo devas esar expresata per la 
sufixo -es- : agemeso, kredmeso, venjemeso, sentemeso, prodigemeso (29). 
L'Esperantisti, ne uzante sua -ec- por ta vorti, duople violacas sua Fundamento 
netushebla : le pro ke, ye -ec-, la santa libro dicas « ec » indikas (abstrakte); do, sen 
« ec », l'abstrakteso ne indikesas; 2e pro ke, se kredema = (quale trovesas en la 
Fundamento) kiu havas la inklino, la kutimo kredi, kredemo = (quale en Ido) indikas 
ne la qualeso ipsa ma la homo, kiu havas la inklino, la kutimo kredi. 


Konkluze : per kredemo ed analogi la Fundamento esas violacata e la qualeso ne 
expresata. Pro ke ol esas nur sufixo, -em- ne darfas uzesar izolite. Do nultempe uzez 
emo vice inklineso, tendenco. 


Ni remarkigez la grosa eroro etikala quan facis Zamenhof, inkluzante en -em- du 
senci tante diversa kam l'inklineso e la kustumo. Per la volado, homo povas 
frenagar, represar mem maxim forta inklineso naturala. Exemple on povas esar 
nature tre iracema, desobediema, ociema, e. c., e tamen ne iracera, desobediera, 
ociera (Videz la sufixo -er-). Esas do kolosal eroro konfundar inklineso e kustumo 
en un sola sufixo, quale Espo; nul moralisto od etikisto povas aceptar lu. 


Granda difero anke inter ant e em : la homo nun almonanta povas esar nule 
almonema. 


-end-. — Ta sufixo, existanta en la Latina e novlatina lingui, quik adoptesis. Ol 
soldesas a radiki verbala e signifikas : qua devas o mustas esar ...ata : facenda 
laboro = laboro qua devas o mustas esar facata; letro lektenda o skribenda = letro 
qua devas o mustas esar skribata; sumo pagenda, problemo solvenda, korpo 
dissolvenda forsan ne pagesos, ne solvesos o dissolvesos; li do tote ne equivalas : 
sumo pagota, problemo solvota e korpo dissolvota. 


On pluse remarkez, ke -end- tote ne egalesas -ind- (videz ica) nam ol nule implikas 
merito : problemo solvenda, e forsan solvota, povas ne meritar solvo, do ne esar 
solvinda, nek mem solvebla. 


Remarkez la granda difero inter : me havas nulo skribenda (nulo devas o mustas 
skribesar da me) e : me havas nulo por skribar = me havas nula del kozi necesa por 
skribar : papero, plumo, e. c. 


Ta sufixo darfas formacar substantivi : dividendo, multplikendo, e. c. Ol darfas 
unionesar ad altra sufixo, nome aj : kredendaji, facendaji = kozi kredenda, facenda 
(30). 


-er-. — Ta sufixo (moderna formo : -ier, -er, -eur F.; -iero, -aio I., ero S., eiro Port.) 
venas de arius Latina. Ol quik adoptesis dal Komitato di la Delegitaro por indikar la 
amatoro di... Ma pose la decidi 591 e 690 pluampligis lua senco. Konseque nun ol 
indikas : ta qua kustume o mem sur ofte okupas su pri... sen facar ek la kozo sua 
profesiono (Videz sufixo -ist). Quale on vidas, la amatoro inkluzesas en ta defino. 


122 


La sufixo -er- soldesas a radiki nomala ed a radiki verbala : biciklero (amatoro), 
gimnastikero, arkero, fumero, kolektero, chasero, peskero. — Il nultempe 
enoyas, pro ke esante granda lektero, fotografero ed exkursero il sempre 
okupesas. — Dum sep yari il esis prezidero di nia societo e nun il esas lua 
honor-prezidero. 


Ta sufixo aplikesas anke a nomi di bestii o di objekti qui esas karakterizata da 
specal ago kustumala : reptero, ruminero, rodero, klimero; remorkero, krozero, 
flotacero (Vid. sufixo - il). 


Per la decido 689 l'Akademio aprobis, ke la participal sufixo -ant- expresez « la nuna 
ago » ed ol adoptis la sufixo -er- por « la ago ne precize nuna » exemple : suskriptero 
(31). Societo havas prezidero, ma la prezidanto di lua kunsido povas esar sive la 
prezidero, sive la vice-prezidero, sive altra membro. 


Komparez -er- a -ist- ed anke a -em- por ne uzar ica od ita neoportune. 


-ero (32) darfas, kompreneble, recevar la formo adjektivala. Ex. : Yes, me konfesas 
lo, nature me esas tre iracema e venjema; ma me luktis kontre ta duopla 
inklineso, e me ne divenis iracera e venjara (33). 


-eri-. — Ta sufixo, internaciona, adoptesis per la decidi 594 e 1091. Ol indikas : 
establisuro en qua on okupas su irgamaniere (ne necese per fabrikado) pri la kozo 
indikata da la radiko. Ol soldesas a radiki nomala : librerio, papererio, lakterio, od 
a radiki verbala : fabrikerio, imprimerio, direkterio. 


Ol indikas establisuro, firmo, e. c. e distingesas de -ey, qua indikas irga loko 
destinata a...; drinkerio = establisuro (taverno) en qua on drinkas; drinkeyo = 
precipue la loko ube bestii drinkas. Cetere, en ...erio, povas esar ...eyo. Exemple : On 
dicis a me, ke vu rikonstruktigas vua imprimerio. — To ne esas exakta, nam 
me rikonstruktigas nur l'imprimeyo ipsa; on me tushos la cetero dil 
imprimerio. 


-es-. — Ta radiko di la lingui Indo-Europana, qua donas la verbo es-ar, pleas la rolo 
di sufixo en la sequanta kazi : 


le Soldita al radiko di verbo transitiva, ol formacas pasiv-abreviuro pro ta verbo : 
videsar, trovesar = esar vidata, esar trovata. 


Konseque ol uzesas por formacar substantivi qui expresas pasiva stando, sen irga 
ideo tempala : 

instrukteso = la fakto, stando esir od esar instruktata; izoleso = la fakto, stando esir 
od esar izolata; konverteso = la fakto, stando esir od esar konvertata; konvinkeso = 
la fakto, stando esir od esar konvinkata; tenteso = la fakto, stando esir od esar 
tentata; konstrukteso = la fakto, stando esir od esar konstruktata, e. c. (34). 


2e Soldita a nomala radiko, la sufixo es formacas substantivi, qui expresas la stando 
od abstraktita qualeso : avareso, beleso, blindeso, maladeso, utileso = la stando 

esar avara, bela, blinda, malada, utila. Ol devas uzesar omnafoye kande on derivas 
de adjektivo l'abstraktita qualeso korespondanta. 


3e Ta sufixo formacas anke verbi signifikanta : esar tala qual indikas la radiko : 
utilesar = esar utila a, por...; egalesar = esar egala a...; similesar = esar simila a...; 
friponesar = esar fripona (o fripono); profetesar = esar profeta (o profeto); 
hipokritesar = esar hipokrita (o hipokrito); gastesar = esar gasta (o gasto); hostesar 
= esar hosta (o hosto); maladesar = esar malada (o malado) (35). 


On tote darfus uzar es(o) mem izolita, nam ol esas radiko esence. Ma fakte stando 
(de standar) remplasas lu konstante. Tamen nule esus nekorekta dicar : Me trovis 
lu en bona eso. Same on darfus dicar : Quale vu esas? quo tote ne signifikus : 
quale vu existas? nam esar ne signifikas existar. 


-esk-. — Greka e Latina, ta sufixo ritrovesas en novlatina lingui. On nomizas lu 
inkoativo, to esas montranta komenco. Ol quik adoptesis del reformo-plano kun la 
senco : komencar, kande ol juntesas a radiki verbala : dormeskar = komencar 
dormar, morteskar = komencar mortar, videskar = komencar vidar; sideskar = 
komencar sidar; iraceskar = komencar iracar; emoceskar = komencar emocar. 


Pose l'Akademio per la decido 1221 remplasigis ij (36) (heredita de Esperanto) per - 
esk unionebla ad adjektivi kun la senco : divenar... Ex. : paleskar, febleskar, 
richeskar, vireskar, muliereskar, adulteskar, amikeskar, e. c. = divenar pala, 
febla, richa, vira (o viro), muliera (o muliero), amika (o amiko). En la realeso, 
paleskar = komendar esar pala e tale pri la ceteri. 

Do, ne existas difero esencala inter l'uzo di esk kun verbi e l'uzo di esk kun adjektivi 
: ol indikas : o komenco di ago, o komenco di qualeso. 


Noto relatanta la decido 1221 dicis : « la sufixo -esk uzesos do kun la verbal radiki 
(quale til nun) por signifikar komencar (dormeskar) e kun la nomal radiki por 
signifikar divenar (paleskar). 

L'apliko di ca regulo en la tota vortaro pruvis, ke ol genitas nula dusenceso. » 


Por expresar l'ideo : divenar ...ata, la du formi ...ateskar e ...eskesar tote darfas 
konsideresar kom regulala e konseque legitima. Ex. : vidateskar, uzateskar, 
probateskar o : videskesar, uzeskesar, probeskesar, e. c. Ma on konsilas uzar 
prefere, kom plu simpla : divenar vidata, uzata, probata. 


Se la prima verbo esas transitiva, la verbo derivita per esk esas anke transitiva, do 
povas havar objekto : lekteskar jurnalo. 


Kompreneble esk ne darfas uzesar kom radiko vice komenc. Do nultempe dicez 
eskar, eskas, quale ul Espisti dicas eki, ekas, vice komenci, komencas. 


-estr-. — Inspirita dal duesma parto dil vorti : Bürgermeister D., burgmaster E., 


borgomastro I., burgomaestre S., burgo-mestre Por., bourgmestre F. O1 quik adoptesis 
kun la senco : chefo, mastro di.. Ol soldesas a radiki nomala : urbestro, 

kastelestro, chapelestro, hotelestro (hotelmastro), policestro, domestro, 
skolestro, navestro, statestro, e. c. 


Ol mem darfas okazione soldesar a verbal radiko : kampestro (37), manovrestro, 
pafestro (38), e. c. 


Kom vorto izolita ne uzez estro nek estraro quale Esperantisti, ma chefo, chefaro, 
mastro, patrono, direktero, direktisto, e. c. segun la kazi. 


-et-. — Ta sufixo trovesas en la Latina e novlatina lingui, kom diminutivo. Ol quik 
adoptesis por indikar grado extrema di mikreso o febleso qua chanjas la nociono. Ex. 
: dometo, rivereto; varmeta, beleta; ridetar, kantetar, saltetar, dormetar, e. c. 


Ta sufixo formacas anke diminutivi di afeciono : filieto, matreto, patruleto, 
fratuleto, fratineto, e. c. (39). 


-ey-. — Ta sufixo, veninta de Esperanto, quik adoptesis (40). Soldita a radiko 
nomala o verbala, lu formacas substantivi nomizanta la loko destinita (ad objekto od 
ago). Ta loko esas edifico chambro, e. c., loko en la maxim generala senco, tereno di 
kultivado por... Ex. : kavaleyo = kavalostablo; boveyo = bovostablo; mutoneyo = 
mutonostablo; haneyo; manjeyo, dormeyo (en kolegio, hospitalo) (41); koqueyo, 
laveyo, tombeyo, pregeyo (ne kirko, nek kapelo o templo, ma chambro distinita a 
religial exerci); pastureyo (senco plu ampla kam prato); viteyo, alneyo, querkeyo, 
ribiereyo, roziereyo, kastaniereyo (42). 


La senco dil derivaji povas esar precizigata da altra sufixi o radiki : parfumeyo, 
parfumvendeyo; aer-kuracerio. (Vid. -eri.) 


Pro la signifiko kelke ne preciza di -ey en ula derivaji, uzez vorti specala, kande la 
senco lo necesigas : gimnazio, liceo, skolo, universitato vice lerneyo; baziliko, 
katedralo, kirko, kapelo, templo, vice pregeyo. 


Ta sufixo devas ne uzesar kom radiko izolita. Selectez, segun la kazo : edifico, 
konstrukturo, domo, loko, agro, e. c., e ne eyo, nekomprenebla da omna profano. 
Ni lasez l'Esperantisti uzar obstine sua eyo, eta, uyo, emo, ilo, ebla, ero, ano, ino, e. 
c. Per tala vorti li atingas nur konfuzeso quan la L. I. devas evitar sorgoze. 


-i-. — Ta sufixo pasable internaciona adoptesis per la decido 487 por indikar « lando, 
regiono, domeno dependanta de... » e konseque la resortiso dil autoritato di... Ex. : 
baronio, komtio, dukio, princio, rejio, episkopio (43), parokio, e. c. 


-id-. — Greka, Latina e kelke internaciona, ta sufixo quik adoptesis ma nur por 
indikar : homa decendanto (adminime en la komuna linguo) : Izraelido, la Semidi, 
la tribuo Rubenida, e. c. 

Por la homa genituro ne uzez ido izolite, ma decendanto, filio di (filiulo, filiino, gefilii, 
segun la kazo). 


Por la bestia genituro uzez yun (Vid. ta sufixo). 

-ier-. — Ta sufixo quik adoptesis (ma en la formo yer) kun la senco : etuyo 
kontenanta o sustenanta la kozo indikata da la radiko; kandeliero = utensilo 
sustenanta, portanta un kandelo; plumiero = kurta stango portanta un plumo 
(plumoskribilo); sigariero = kurta tubo qua portas un sigaro (sigarfumilo). Ne 
konfundez -ier a uy. (Videz ica.) 


Pro analogeso (lua senco esante « qua portas »), ta sufixo uzesas por indikar la 
arboro o planto qua portas, produktas : pomiero, figiero, kafeiero, teiero, 
palmiero, roziero, fragiero, diantiero, e. c. 


Ma on darfas dicar ke, se pomiero, figiero, roziero, e. c. portas, produktas pomi, figi, 
rozi, li esas quaze karakterizata da ici. To komprenigas, ke l'Akademio per la decido 
592 adjuntis a l'unesma senco : « karakterizata per » (ulo extera) : kurasiero = 
soldato portanta kuraso, karakterizata da kuraso; lanciero = soldato portanta lanco, 
armizita ye lanco e quaze karakterizata da olu; rentiero = homo karakterizata da 
renti; miliardiero = homo karakterizata adminime da un miliardo (44). 


-if-. — Ta sufixo, trovata en la Latina e novlatina lingui, quik adoptesis. Ol soldesas 
a radiko nomala (neverbala) por formacar netransitiva verbi qui signifikas 
produktar, genitar, sekrecar : florifar, fruktifar = produktarflori, frukti; sangifar = 
produktar sango : vunduro sangifanta tre abunde; ha! vu sangifas de la nazo; 
versifar = produktar versi, urinifar = sekrecar, produktar urino; sudorifar; 
burjonifar; chapelifar, vestifar, shuifar; segifar, klovifar (tre diferas de klovisar, 
klovagar), martelifar (altra kam martelagar, marteluzar, martelbatar) (45). 


Kompreneble de ta verbi darfas derivar substantivi signifikanta la ago : florifo, 
fruktifo, sangifo, versifo, urinifo. 


A ta sufixo on darfas unionar altra sufixi : -ey, -ist, e lore ifeyo signifikas la loko ube 
on facas, fabrikas, e ifisto esos ta qua fabrikas : la armifisti fabrikas la fusili en la 
armifeyo dil arsenalo. 


On ne darfas uzar ta sufixo kom vorto izolita. Konseque dicez : facar, fabrikar, 
produktar, e. c., ma nultempe ifar. 


-ig-. — Ta sufixo (modifikuro di ag) quik adoptesis. Ol trovas susteno en la Latina 
(ab-igo) ed en la Germana (rein-ig-en) (46). 


Ol soldesas a nomala ed a verbala radiki. 


Kun radiko nomala ol signifikas : donar la qualeso expresata da la radiko, igar tala 
quala ol dicas, transformar a... Ex. : fortigar = igar forta; richigar = igar richa; 
plugrandigar = igar plu granda; virigar = igar vira (o viro), transformar (adultulo) a 
viro; mulierigar = igar muliera (o muliero), transformar (adultino) a muliero. 


Kompreneble de ta verbi derivas substantivi : fortigo, richigo, plugrandigo, virigo, 
mulierigo, e. c. 

Kun radiko verbala -ig- signifikas : esar kauzo, ke eventez lo dicata da la radiko : 
dormigar = esar kauzo di dormo, produktar dormo : opiumo dormigas; vidigar ulo 
da ulu = igar, ke ulo videsez da ulu. 


Se la verbal radiko esas netransitiva (venar) la sufixo -ig- havas la senco : igar 
..anta, e konseque la verbo derivita per igar havas kom objekto (komplemento 
direta) to quo esus la subjekto dil verbo primitiva : venigar = igar venanta : me 
venigis la mediko = me igis la mediko venar = me igis ke la mediko venis; iracigar = 
igar iracanta : vua sencesa kontredici iracigas lu. 


Kontraste, igar = igar ...ata, se la verbal radiko esas transitiva (vidar, sendar). Lore, 
la verbo derivita per igar havas kom objekto (komplemento direta) la objekto dil 
verbo primitiva : me sendigos a vu ta libro da Petrus = me igos ta libro sendata 
(sendesar) a vu da Petrus; me vidigis mea domo da Icannes = me igis vidata 
(videsar) mea domo da I.; me instruktigas mea filii da la skolestro = me igas 
instruktata (instruktesar) mea filii da la skolestro; me 

imprimigas nova libro da mea imprimisto = me igas imprimata (imprimesar), e. c. 


Segun ta regulo, me manjigas mea kavalo povas signifikar nur : me igas mea 
kavalo manjesar, me igas ke lu esez manjata. 


Se me volus dicar : me donas nutrivo a mea kavalo, me dicus : me igas mea kavalo 
manjar. 


Se la verbal radiko esas mixita (transitiva e ne transitiva), igar kompreneble 
signifikas igar ...anta o igar ...ata, pro la senco ipsa dil mixita verbi (47). Ma to ne 
havas detrimento, quale montras l'exempli sequanta : me komencigas la laboro = me 
igas la laboro komencanta o komencata; me durigos la laboro da altra laboristi = 
me igos la la laboro durata da altra laboristi; cesigez la infanti ludar = igez la infanti 
cesanta ludar. 


Cetere, se to esas necesa o mem nur utila, on sempre darfas uzar explicite : igar 
-.antao igar ...ata. 


On tote darfas preferar : igar ulu vidar ulo a : vidigar ulo da ulu; me igos vu 
konstatar la kozo a : me konstatigos da vu la kozo; e tale pri multa kazi analoga. 
Quale on vidis en la supera exempli, la sufixo ig uzesas kom radiko dil verbo igar : 
me igas vitro neruptebla = me traktas vitro (ja fabrikita) tale, ke lu divenas 
neruptebla, tre diferas de : me facas neruptebla vitro (o vitro neruptebla) qua 
signifikas : me fabrikas, e. c. (Dicernez do bone igar de facar.) 


On anke vidis, ke la verbo igar darfas havar propoziciono kom objekto : me igas 
mea kavalo manjar aveno. Quale on vidas, importas (por la justa expreso e 
kompreno) sequar la « normal ordino » en ta propozicioni infinitivala : Il igis Petrus 
ocidar Alexander = il igis Alexander ocidesar da Petrus. 

Ne konfundez igar a koaktar od a lasar. Il igis sua spozino manjar la kordio di 
elua amoranto (el ne savis lo); il koaktis sua spozino, e. c. (el ne volis, ma il 
impozis ad elu koakte sua volo). Lasez me enirar = ne impedez me enirar; igez ni 
enirar = agez por ke ni enirez. 


La uzo di lasar en la senco di igar esas Germanajo. 


(26) Ni ne povis imitar D. e E., uzante plen-, nam tre ofte tala vorti ne esas 
justa : plenboko ne esas bokedo (D. ipsa havas Bissen, peco demordita, apud 
Mund voll); e quo esus : plenaghulo? Pluse, li povas esar dusenca, nam plen- 
plado, exemple, equivalas, pro l'eliziono permisata, plena plado. Ma donar 
plen-plado o plena plado de ulo ne esas lo sama : l'unesma expresuro indikas 
nur quanto, la duesma implikas la plado ipsa. 


On ne povis prenar -ad (veninta de -ata L., che S. exemple, e vicina a -at I.) pro 
ke -ad havis altra rolo en Ido. On do kunfuzis €e F. kun -ad, quo donis -ed e 
lasis -e libera por altro. 


(27) Ni sincere konfesez, ke -eg- semblas tote arbitriala. On expresis pri olu 
reprocho plu grava : « Ube esas bruiso, o kande on telefonas, ta sufixo povas 
facile konfundesar al diminutivo -et. » Se la futuro montros vere ta 
desavantajo, pos la periodo di stabileso forsan on povus (por chanjar minim 
posible) chanjar -eg- ad -ug- qua certe ne povus konfundesar a -et, segun la 
propozo quan me facis en Progreso, III, 683. En la sama revuo, IV, 97, Sro 
Jonsson judikas lu kom « rekomendinda » e remarkigis : « Kontraste, -ug 
diferas perfekte de -et- ed ol semblas aparte fortunoza pro la memorigo por 
Angli pri E. huge (imensa); animalugo facile komprenesas quale E. a huge 
animal; longuga quale E. « hugely long ». 


Me lore agis nulo por ke l'Akademio adoptez mea propozo, e nun me nule 
solicitas futura adopto por olu. Sempre me esis e sempre me esos l'unesma 
obediero dil decidi, acepti o refuzi di nia Akademio, judikante kun la tante 
regretata Couturat, ke ne penvaloras elektar e laborigar akademio, se on ne 
aceptas lua decidi, o se mem on kritikas li. Singlu facez sua linguo e 
proklamez, ke nur olu esas digna aceptesar dal mondo. Pri Ido, quale olim pri 
Espo, me predikos la diciplino proprexemple, tante plu ke me ne havas, quale 
altri, la doturo di neeroriveso. 

Ego en Ido indikas « la me filozofiala ». 


(28) Se on atencos, en Esperanto, kompozaji quale : vertebrohava (vice : 
vertebrohavanta), fruktodona (vice fruktodonanta), on ne astonesos, ke 
Zamenhof konceptis -ema kom modifikuro di -ama = qua amas (-ama, vice 
amanta). Il departis do de lernama = qua amas lernar, e formacis lernema; de 
babilama il formacis babilema e. c. 

Cetere ni nule blamas Zamenhof venir ad -em- per ta voyo e donir a sua 
linguo sufixo ne existanta en linguo naturala. La questiono ya ne esas, ka ta 

od ica sufixo esas naturala (uli ne mem povas esar naturala), ma kad li esas 
utila e klara. Se yes (e se altra plu bona ne existas), nule importas kad li 
havas o ne havas modelo en la « naturala » lingui. Se on volus esar plu « 
naturala », on uzas (quale Neutral) la sufixo -ator por l'instrumento e l'aganto, 
la sufixo -orio por la loko e (itere) por l'instrumento, ed on dronesus en la sama 
kaoso kam la « natural » lingui. 


(29) On remarkez, ke ta vorti ne esas plu longa kam en la F. lia korespondanti 
activite, credulite, prodigalite. Venjemeso esas mem min longa kam la 
perifrazo : nature vindicative, caractere vindicatif, unika moyeno quan posedas 
la Franca por expresar l'ideo di venjemeso. Esperanto, qua ne expresas es (ec) 
en ta vorti, posedas tre ofte kompozaji plu longa : venghemulino (venjemino), 
mallaboremulo (ociemo, ociero), mallaboremulino (ociemino, ocierino). 


(30) Ta sufixo esas tante necesa, ke mem l'Esperantisti pokope insinuis lu, e 
duras, en sua linguo (kun altra sufixi Idala), malgre la solena ed explicita 
refuzo da sua Akademio, qua deklaris li ne adoptenda nek aceptinda, pro ke 
ne mem utila, adminime en la komuna linguo. Li esas tante neutila, ke li 
sempre plu multe penetras en ta linguo, mem kontre la Fundamento 
netushebla. Icon me dicas nur por vidigar, per exemplo frapanta, quante ta 
sufixi neutila esas en la realeso necesa por la bona expresado dil pensi. 


(31) En noto dicesas : Ica decido chanjas nulo en l'antea decidi (quin on lektis 
supere) pri la sufixo -er-. Ol relatas nur la propozo di sentempa participo, qua 
esis repulsata (decido : 428. — IV, 322). 


(32) er, en Esperanto, formacas tre mikra nombro de vorti plu o min justa, ex. 
: fajrero (cintilo), hajlero (greluno). Lua uzo kom nedependanta vorto (ero = 
elemento!) privacas ta linguo de l'internaciona substantivo ero, quan Esp. 
tradukas per tempo-kalkulo, jar(cent)aro, en la maxim ortodoxa lexiko!! 


(33) En Progreso (V, 491) trovesas ico : « Nun kande ni havas la sufixo -er por 
indikar ta qua facas kustume ula ago, importas restriktar la sufixo -em a la 
nociono di inklineso, tendenco. (Me adjuntas hike : omna serioz etikisto e 
nome la teologio etikala tote ne povas aceptar la valoro ambigua di le -em 
Esperantala.) Ulu povas esar babilema, e ne babilera, se lua profesiono od 
obligesi impedas lu babilar. 

Same drinkemo povas ne esar drinkero (tale ke pri lu on darfus dicar : 
drinkemo ne drinkera). Furtemo povas ne esar furtero; inventemo, inventero, e. 
c. Ni havas do en ta du sufixi moyeno expresar precize du diversa nuanci... 
Nulo impedas dicar : babilera, drinkera, furtera... Nam ica vorti esas tote 
analoga a participi; li equivalas : kustume, babilanta, drinkanta, furtanta. On 
remarkez bone la diversa expresomoyeni 

quin nia linguo furnisas a ti, qui studias ol serioze e praktikas ol habile. » 


(34) Same kam videsar = esar vidata = vidatesar, on darfas dicar, ke 
instrukteso = instruktateso o instruktiteso, konverteso = konvertateso o 
konvertiteso, e. c. Ma sen parolar pri la plu granda kurteso dil derivaji cititaen 

la texto, li ne kontenas nek postulas la determino pri tempo, quan implikas 
necese at e it. 


(35) Nula konfundo esas posibla inter ica lasta uzo di la radiko es ed olua uzo 
en la verbi pasiva, pro la dicerno inter la radiki verbala e la radiki neverbala (o 
nomala) quan omnu facas instinte. Nulu inklinesas komprenar : amar = esar 
amo, ma komprenas lu kom abreviuro di am(at)esar. 

La Komitato dil Delegitaro quik adoptis la propozita radiko es por esar e la uzo 
supere expozita. On lektas lo yena, pag. 24 di Compte Rendu des Travaux du 
Comite : « On varme aprobis la identigo dil sufixo ec al radiko dil verbo esti 
(esan), e la logikal klareso qua rezultas de olu por la verbi dil tipo utilesar e la 
korespondanta substantivo (utileso). » 


(36) -ij- esis (quale en Espo) tote arbitriala e, pluse tro simila a ig, fine ledega 
en l'anciena : rujijis, chanjijis, sajijis, ebriijis, glaciijis e. c.; ol desplezis pro la 
sono e mem pro la formo. No, vere tala vorti esis delico nek por la okulo, nek 
por la orelo, e lia korespondanti en Esperanto esas digna kompani por kn, sc, 
kaj, -ajn, -ojn, -ujn e. c. Ido ne povis konservar to omna. 


La ek- Esperantala havas, kom inkoativo, nula susteno en nia lingui; ol esas 
tam arbitriala kam igh. Zamenhof ipsa agnoskis lo, quale montras lua reformo 
(ne aceptita, e vere ne aceptinda) di 1894, en qua il lasis a ek- nur la funciono 
indikar ago instantala (?) e remplasigis igh per isk. Reale ek- esis la kontreajo 
di -ad, en la mento di Zamenhof (ek-krii, kriadi, e la du destinesis 
korespondar a to, quon on nomizas « aspekto » en la konjugado di la Rusa. 
Komence, sub Rusa plumi, preske omna personal modi di Espo ornesis per ek- 
o -ad. Bela e multa traci di ta « aspekto » ankore trovesas en la duesma « santa 
libro », Fundamenta Krestomatio, stilo-modelo por l'Esperantisti, segun 
explicita deklaro da Zamenhof. Ma sempre plu multe li oblivias la modelo por 
individuala preferaji. Evoluciono, evoluciono, tante influata da Ido! 


(37) Diferanta de kampeyestro, nam Ido havas kampar, kampo, kampeyo, por 
qui Espo donas nur ridinda vorti pro sua kampo, qua egalesas agro. 


(38) Diferanta de pafeyestro. 


(39) La chje nj di Espo transformas la bapto-nomi til nerikonecebleso. Pro to li 
esas kondamninda e Zamenhof ipsa agnoskis to, nam en sua reformo di 1894, 
il remplasigis li, quale Ido, per la sufixo et, sen altero di la radiko : Paul(us), 
Pauletus; Petr(us), Petretus; Luk(as), Luketas; Mari(a), Marieta; Sofi(a), Sofieta 
e. c. En la tradukuri on darfas admisar : Ted, Dick, Sacha, Sonia, quale la 
cetera propra nomi. 


(40) Ol esas quaza modifikuro di uj (uy), respondis Zamenhof questionita : uj 
esas « recipiento por... », ej esas « loko por... ». 


(41) Manjo-chambro, dormo-chambro en domi privata. 

(42) Videz la sufixo -ier. 


(43) Episkopio esas la diocezo, ed episkopeyo esas la palaco, la domo dil 
episkopo. Sama difero inter prefekto, prefekteyo; sen obliviar l'ofico 
episkopeso, prefekteso. 


(44) Per la decido 590 la sufixo ier remplasis la sufixo ul, qua divenis libera 
por indikar la enti di maskulsexuo. 


En komento dil decidi 589-593, Progreso dicas pri ier (IV, 565) : « On povas 
definar ol nun : « qua portas —, od esas karakterizata per 





». 


Ed en la sama revuo (VI, 595) dicesas : ier esas rezervata por signifikar : « qua 
portas ulo extera a su ipsa », kontre ke -oz signifikas : « qua havas en su 
nature ed esence ». Pro to on povas dicar : « kurasiero, rentiero, ma ne gibiero ». 


Komence ier skribesis yer, ma l'Akademio modifikis ca lasta ortografio per la 
decido 593, konsequante plu generala chanjo di yai. 


Ta sufixo inspiresis direte da la Franca linguo : figuier, rosier, cuirassier, 
lancier, rentier e. c. ed on aplikis lu anke a la radiki por qui Espo uzas la 
misterioza ing : kandelingo = kandeliero. Aplikata same ad omna radiki di 
planti, ol donas vorti certe plu komprenebla da multa homi kam lia 
Esperantala korespondanti. Komparez : figiero, pomiero, pruniero, roziero a 
figujo, pomujo, prunujo, rozujo. 


(45) « Quankam la verbi derivita per if esas esence netransitiva, pro ke li 
expresas generale kompleta ideo (li kontenas en su la nociono dil objekto : 
versifar : = facar versi), ni vidas nula detrimento en donar a li, en ecepta kazi, 
komplemento direta, exemple por dicar : urinifar sango. To esas kozo tote 
analoga a vivar (mizeroza) vivo, dormar (profunda) dormo, e. c., ube l'ideo ipsa 
di la verbo (di l'ago) divenas komplemento direta. — On povas anke dicar : 
urinifar kun sango, nam reale la sango mixesas kun urino. La mediki havos 
la teknikala vorto hematurio. » (Progreso, V, 350.) 


Sro H. objecionas, ke sangifar, urinifar devus ne havar la nuna senco, ma la 
senco : produktar sango, urino; exemple : la nutrivi sangifas; la reni urinifas. 


Ni previdis ta objeciono kande ni kompozis la vortolibri. Yen nia respondo. La 
sufixo -if (same kam la ceteri) esas destinata a la komuna uzado e devas 
uzesar segun la komuna raciono. Or en nia lingui, la verbi qua signifikas 
l'ekfluo od ekpulso di sango, urino, derivas de la vorti sango, urino; ta derivo 
esas naturala e komoda, ed on darfas indikar ol per -if, sequante la vulgara 
kompreno. Nur tre poka homi konocas la reala (interna) produktado di sango, 
urino; ma li povas expresar ol per ta vorti ipsa, o, se li preferos, per « ciencala » 
ed okulta vorti, quale hematopouyezo! La L. I. ne esas facita nur por li, ma por 
la maxim multi, do devas sequar la vulgara koncepti. E ni devas ne havar plu 

multa skrupuli, dicante sangifar, kam kande ni dicas, ke la suno su levas o su 
kushas. (Progreso, IV, 282.) 


(46) La radiko Latina ag divenas ig en kompozaji, e tale havas un del du senci 
di la sufixo ig. Reinigen, en la Germana, quale ni dicis supere, prizentas l'altra 
(net-igar, pur-igar). Do ig, igar ne esas arbitriala e, segun la justa remarko di 
Sro O. JESPERSON, nia lingui ofras a ni nulo plu bona praktike. 


(47) Se on volus aplikar severega logiko, nula afixo povus soldesar samtempe a 
verbal ed a nomal radiki, nam lu ne povas havar exakte la sama senco en la 
du kazi. To pruvesas per la fakto, ke on devas definar ig kun verbal radiki per 
ig... anta o ig... ata. On povas transirar de un kazo a laltra nur per 
konvencional abrevio, qua supresas la sufixo ant od at, e ta abrevio, qua esas 
tre komoda, povas genitar nul reala miskompreno (segun Progreso, II, 402). 


Sufixi. (ik-yun) 


-ik-. — Internaciona, ta sufixo adoptesis per la decido 566 kun ica senco : malada 
per : kolerika, koleriko; ftiziika, ftiziiko; leprika, lepriko; skrofulika, skrofuliko; 
hidropsika, hidropsiko; pestika, pestiko; alkoholika, alkoholiko; kordiika, 
kordiiko, e. c. 


La sufixo oz (videz ica) ne povas expresar juste ta ideo. Exemple, kordioza, kordiozo 
nule dicus, ke la persono esas malada ye la kordio. Fakte omna homo esas kordioza, 
quale ol esas racionoza; ma, fortunoze, omna homo ne esas kordiika, ne sufras de la 
kordio. La gibozo ne sufras (ordinare) de sua gibo; ol ne esas gibiko. 


-il-. — Finalo dil vorto utensilo, ta sufixo quik adoptesis. Soldita a verbal radiko, ol 
donas substantivi signifikanta : instrumento por... Ex. : pektilo, brosilo, entravilo, 
razilo, fotografilo, telegrafilo, telefonilo, e. c. (48). 


Nultempe uzez ilo kom vorto izolita, ma selektez inter : aparato, instrumento, 
utensilo, mashino, e. c. segun la kazi. 


Pro la neprecizeso di ta sufixo, on uzas radiki specala, vice olu, kande on volas 
indikar objekto preciza. Exemple, kultelo, hakilo, serpo, siklo, sabro, e. c. esas 
tranchili; konseque tranchilo ne nomizus ica plu reale kam ita. Same : fusilo, 
karabino, revolvero, kanono, esas pafili; se do vu saciesus da pafilo por nomizar 
un de oli, on tote ne savus exakte pri qua vu parolas. 


Se traktesas pri mashino on devas uzar prefere la vorto « mashino » ipsa : 
skribmashino (49), sutmashino, stebmashino, drashmashino, e. c. 


-il- indikas instrumento (o implemento) : on brosas per brosilo, on pektas per pektilo; 
ma -er indikas aganto : remorkero remorkas per su ipsa. 

-in-. — Sufixo Latina (eroina, heroina), Franca (héroine, Albertine, Pauline), Italiana 
(eroina), Hispana (heroina), Germana (Heldin, Lehrerin), Rusa (grafinja. Ol quik 
adoptesis por indikar la ento femina : rejino, heroino, profesorino, instruktistino, 
docistino, baronino, e. c. (50). 


Pro ke la sexuo devas indikesar per -ul (m.) od -in (f.) nur kande to esas necesa, on 
ne adjuntas -in a radiki expresanta per su la femineso : Amazono, Parco, megero, 
subreto, matrono, primadono. Pro quo on indikus per sufixo la femineso ja nature 
indikata da la radiko? Ma feino esas uzebla, pro ke on darfus tote logike dicar feulo 
(feo maskula). On adoptis matro apud patrino (Dec., 662) pro ca motivi : etimologie 
la radiko matr esas tam internaciona ka la radiko patr; historie la nociono matr 
esas adminime tam anciena kam ta di patr; fiziologie ed etike la relato inter matro e 
filio tote ne esas identa al relato existanta inter patrulo (patro maskula) e filio (51). 


-ind-. — Ta sufixo esis riestablisata dal Komitato ipsa dil Delegitaro (52). Ol juntesas 
a verbal radiki kun la senco : « qua meritas esar ...ata » : aminda, estiminda, 
kredinda, respektinda = qua meritas esar amata, estimata, kredata, respektata. 


Evidente ta sufixo povas ofte esar remplasigata per end, nam « on devas » estimar la 
homi estiminda, kredar la homi kredinda, e. c. Ma lua senco esas plu restriktita e 
plu preciza. 

Kom vorto izolita ne uzez inda, indeso, ma digna, digneso. 


Remarkez bone, ke em, er, iv (videz ica) havas senco aktiva, ma ebl, end, ind senco 
pasiva. Do la tri lasta ne darfas aplikesar a verbi netransitiva. Ma, se la verbo esas 
mixita (trans. e netrans. : variar, chanjar) ol recevas ebl o iv segun l'ideo expresanda 
: variiva o variebla; chanjiva o chanjebla : ta formo esas variiva o variebla; mea 
sentimenti esas nun tote nechanjiva o chanjebla. 


-ism-. — Ta sufixo internaciona quik adoptesis por indikar doktrino, partiso, sistemo 

Kristanismo (53), Katolikismo, Luterismo, Kalvinismo, Protestantismo, 
Mahomedismo, pozitivismo, imperialismo, kapitalismo, empirikismo, 
Epikurismo, stoikismo, socialismo (54), turismo (55), skeptikismo, asketismo, e. 


c. 
-ist-. — Ta sufixo internaciona quik adoptesis por indikar « la homo qua profesione 
okupas su pri... » : artisto, pianisto, flutisto, kantisto, muzikisto, komercisto, 


telegrafisto, policisto, misionisto, ciencisto, e. c. (56). 


Per extenso, qua trovesas en nia lingui, ta sufixo indikas adepto o adherinto di 
partiso, skolo (doktrino) (57); socialisto, materialisto, idealisto, e. c.; ecepte se la 
radiko dil vorto en -ism ja posedas ta senco : Kristano, skeptiko, mistiko, 
katoliko, protestanto, e. c. 


Por distingar la vendisto de la produktisto, on uzas (se to esas necesa od utila) - 


vendisto por l'unesma e -ifisto por la duesma (vid. -if) : shu-ifisto (lu fabrikas), 
shu-vendisto (lu vendas); od on precizigas altre : flor(vend)isto, flor(kultiv)isto. 

Kompreneble on uzas -er (studiita) ne -ist, se la praktikanto ne esas vere 
profesionano : fotografero, biciklero, dansero, peskero, e. c. (ne profesione); 
fotografisto, biciklisto (kurista), dansisto, peskisto (profesione). 


-iv-. — Ta sufixo (internaciona en la formi if, iv) quik adoptesis. Ol soldesas a radiki 
verbala e signifikas : kapabla..., povanta... Ex. : instruktiva (libro) (58); nutriva, 
nutrivo; konsolaciva (paroli); sentiva (59), konduktivo (60); rezistiva (qualeso); 
responsiva (qua povas responsar) (61); mortiva (omna mortivi), e. c. 


La qualeso abstraktita devas esar expresata per la soldo di -es al sufixo -iv, do : 
iveso. Ex. : konduktiveso (F. conductibilite), rezistiveso(F. capacite de resistance, 
résistivité), responsiveso (F. responsabilité); mortiveso (F. mortalité, le fait d'étre 
mortel, mortiva); ne-mortiveso (F. immortalité). 


Nultempe uzez iva, ivo, o iveso kom izolita vorti. Dicez : povanta, kapabla...; povo, 
kapableso... Ex. : la povo, la kapableso lumizar esas : lumiziveso (Vid. -iz) (62). 


-iz-. — Ta sufixo Greka, Latina, internaciona (ed ankore nun tre produktanta) quik 
adoptesis. Ol soldesas a radiki kun la senco : provizar, garnisar, indutar, impregnar 
per... Ex. : armizar, lumizar, limitizar, regulizar = provizar per armi, lumo, limito, 
regulo; kolorizar, stukizar = indutar per koloro, stuko; salizar, sulfizar = provizar od 
impregnar per salo, sulfo : karni salizita o sulfizita koruptesas min rapide; vu ne 
salizis nek piprizis ta supo. 


La substantivi armizo, alkoholizo, elektrizo havas aktiva senco. Se on volas la 
senco pasiva, on adjuntas es a iz, do izeso : armizeso, alkoholizeso, elektrizeso = 
la fakto esar od esir armizata, alkoholizata, elektrizata (63). 


Kom radiko uzez : provizar, garnisar, impregnar, e. c., segun la senci expresenda, 
ma nultempe izar od izeso. 


Ne konfundez saligar, saligo (kemio) a salizar, salizo. L'unesma esas F. salifier e la 
duesma saler. 
Karno esas salizebla ma ne saligebla (F. salifiable). 


-0Z-. — Latina ed internaciona (en la os, ous, eux (euse), e. c.) ta sufixo quik 
adoptesis. On soldas lu a nomala radiki kun la senco : qua havas... Ex. : kurajoza = 
qua havas kurajo; kalkoza (tereno, aquo) = qua havas kalko; poroza = qua havas 
pori; glorioza, danjeroza (konduto) = qua havas glorio, danjero; vigoroza = qua 
havas vigoro (64). 


Quale omna adjektivi, le formacata per la sufixo -oz darfas esar substantivigata 
direte : ambiciozo, kurajozo, e. c. 


La difero inter -anta e -oza esas ke l'unesma expresas ago kun ideo tempala, kontre 
ke la duesma expresas qualeso sen ul ideo tempala. Exemple, la viro amoroza ne 
sempre esas amoranta; same persono favoroza (ad ulu od ulo) ne esas kontinue 
favoranta. 

La difero inter -oz e -iz esas, ke l'unesma expresas ulo naturala, e la duesma 
expresas ulo artificala. 

Exemple, tereno sabloza nature kontenas sablo; ma korto sablizita havas sablo 
nur artifice, per laboro qua kovris lu ye sablo. 


-ul-. — Adoptita per la decido 1090, pos tote fundamentala studiado dil questiono. 
Yen la texto di la decido : « On adoptas la sufixo -ul por indikar maskula sexuo 
(decido, 714 : V, 65). » 

Specala noto dicas : « Komprenende, ico ne exkluzas la formaco di kompozaji quale 
porkomaskulo; ma pork-ulo esas equivalanta e plu kurta. La sufixo -ul ya esas 
abreviuro di (masldulo, quale -in esas abreviuro di (femino. » 


La decido pri ul esabis preirata da ica (1089) : « On decidas definitive, ke la 
substantivi generale signifikez nedeterminita sexuo (decido, 714 : V, 65). Exempli : 
avulo, patrulo, onklulo, fratulo, kuzulo, siorulo; bovulo, katulo, hundulo; 
finkulo, sturnulo; luciulo, karpulo, tenkulo, perkulo; leonulo, panterulo, tigrulo, 
hienulo, e. c., e. c. » (65). 


Komprenende ulo ne darfas uzesar sola, quale ino uzesas sola (vice femino) dal 
Esperantisti. 


-um-. — Ta sufixo, quan Ido konservis de Esperanto, havas nedeterminita signifiko. 
Ol esas inter la sufixi similajo di ye inter la prepozicioni. Ol formacas (en mikra 
nombro) derivaji, di qui la senco havas relato nedefinita kun l'ideo expresata dal 
prima radiko. La ligilo qua restas inter li helpas kelke la memorado, ma, kande on 
ne savas la senco di la derivajo, nur la lexiko povas furnisar lu certe. Ex. : kolumo = 
parto di kamizo (vesto) qua cirkondas la kolo; bordumo = to quo garnisas bordo : la 
tablo havas kupra bordumo; foliumar = turnar la folii (di libro) haltante tempope por 
lektar, formikumar = agitar su, movar grandanombre quale formiki; krucumar = 
dispozar, aranjar krucoforme : krucumar sua brakii; la voyi interkrucumas ye ta 
punto. 


Per la decido 1556 (Mondo, marto 1922, pag. 68) « On decidas, ke derivaji per -um 
darfas formacesar nur dal Akademio » (Mondo, X, 54). Dicesas en noto : « La 
Akademio ne indikis til nun -um, quale l'altra sufixi definita, kom uzebla segunvole. 
Precize pro ke ol esas nek definita nek definebla e pro ke lua derivaji konseque 
povas interdiferar, ol postulas aparta kompetenteso. — Komprenende la supra 
decido ne interdiktas la propozo di vorti formacita per -um; ma la definitiva decido 
apartenas al Akademio. » 


-un-. — Ta radiko darfas uzesar, dicas la « Grammaire Complete », p. 71, por indikar 
un elemento : sabluno, greluno (66). « Kande la elemento havas nula unajo naturala, 
on uzas prefere peco : monetpeco, sukropeco ». Kompreneble nulo interdiktas (tote 
kontree) : aven-grano, hordeo-grano, frumento-grano e tale pri la cetera cereali 
(maizo-grano, sekalgrano, rizograno, e. c.). Vice nivuno esas preferebla nivo-floko. 


-ur-. — Ta sufixo Latina e nun pasable internaciona quik adoptesis. Ol soldesas al 
radiko por distingar (kande to esas necesa) la produkturo dil ago de la ago ipsa, 

expresata dal verbo. Ex. : konstrukturo, pikturo, skulturo, desegnuro, kalquuro, 
imprimuro, fotografuro, suturo, solvuro, imituro, aperturo, fenduro, bavuro, 
inventuro, skriburo, e. c., la kozo obtenita per konstruktir, piktir, skultir, e. c. 


Ni dicis : kozo obtenita per la ago, nam produkturo existas nur pos obtenir olu. Pri 
Ido qua esas produktita (ne produktata o produktota) me darfas dicar, ke ol esas 
solvuro. Ma pri problemo, di qua me serchas la solvo (quale solvor lu) me ne uzos la 
vorto solvuro. Se me uzus solvuro, la senco esus altra; to signifikus, ke la problemo 
esas nun solvita (ne solvenda) e ke me serchas la « solvuro » en mea paperi, exemple. 


Remarkez ke -uro povas venar o rezultar mem de verbo netransitiva. Nam de la 
fakto, ke la ago di tal verbo ne atingas direte ula persono o kozo, nule konsequas, ke 
ta verbo ne produktas ulo, ke ol ne donas produkturo. Exemple, la verbo 
netransitiva « abortar » certe ne atingas ulu od ulo; la ago « abortar » ne pasas a 
persono od a kozo, quale « frapar ». Ma tamen, kad ol ne donas produkturo? Kad ol 
ne donas ulo nova, til lore ne existinta : aborturo? Same, on ne dicas « emersar » ulu, 
o « emersar » ulo. Ma, kad de la ago « emersar » ne rezultas emersuro? Ex. : Multa 
insuli esas emersuri ek l'oceano; li produktesis o subite da tertremo, o lene da 
madrepori. 


Koncerne la difero inter -aĵo e -uro, la questiono konsistas en preexisto o ne- 
preexisto di la kozo konsiderata. Tam longe kam domo, procedo, exemple, ne esas 
konstruktita, li ne existas. Li do ne preexistas relate lia konstrukteso od inventeso, 
quale la kozi sendata, qui preexistas relate lia sendeso (67). La domo, la procedo esas 
do konstrukturo, inventuro; ma la kozi sendata, qui preexistis, esas sendajo. 


Objekto trovita, deskovrita existas ante la ago trovar, deskovrar olu, do : trovajo, 
deskovrajo : montrez vua deskovrajo. 


Vino ed aquo mixita en un hotelo ne esas mixajo, ma mixuro. Advere la du liquidi, 
vino ed aquo, preexistis, ma separite, aparte, e la triesma liguido obtenita ne 
preexistis : ol naskis de la mixo, ol esas lua produkturo, do mixuro. 


En mult okazioni la rezulto di la ago ne distingesas reale del ago ipsa : dekreto, 
parolo, diskurso, pretendo, abandono, aserto, afirmo, e. c. Lore la sufixo -ur 
evidente ne esas uzenda. Ta sufixo existas nur por la kazi en qui la produkturo esas 
evidenta e distingenda, quale en pikturo, skulturo, imprimuro, imituro, 
fotografuro, kopiuro, e. c. qui certe esas altro kam lia modelo od objekto : piktajo, 
skultajo (persono, kozo, e. c.), imprimajo (to quo imprimesas) imitajo, kopiajo (to quo 
imitesas, kopiesas), fotografajo (to quo fotografesas) (68) e qui esas anke altro kam la 
ago : pikt(ad)o, skult(ad)o, imprim(ad)o, imit(ad)o, e. c. 


Esas notenda, ke la kompozaji (longa e pezoza) -antaj, -intaj; -ataj, -itaj ne povus 
remplasar - uro, pro ke li ne expresus l'ideo. Exemple, fendantajo, fendintajo o 
fendatajo, fenditajo ne equivalas fenduro = marko, traso, lineo produktita da la 
fendo, rezultanta de olu. 

-uy-. — Anke konservita de Esperanto, ta sufixo darfas konsideresar kom abreviuro 
di etuyo. Ol soldesas a radiki neverbala por formacar substantivi signifikanta : 
recipiento, etuyo, buxo, e. c. : inkuyo = mikra vazo, botelo por inko; sukruyo = vazo 
por sukro; supuyo = vazo en qua on pozas la supo; kafeuyo = boxo por la kafeo-grani 
o la kafeo muelita; teuyo = buxo por la tefolii (69); tabakuyo = mikra buxo por 
tabakpulvero, Fr. : tabatière. 


Dicernez uy de ier (Vid. ica) : sigaruyo = etuyo por cigari; sigariero = kurta tubo por 
fumar sigaro. 


Kom radiko ne uzez uyo, quale l'Esperantisti, ma selektez inter etuyo, gaino, buxo, 
vazo, kesto, recipiento, e. c. 


-yun-. — La radiko yun uzesas kom sufixo por la « yuni » l'infanti dil bestii : 
bovyuno = yuno di la bova speco; bovyunulo = yuna bovulo; bovyunino = yuna 
bovino; hanyuno, porkoyuno, katyuno, leonyuno, e. c. 


Por la homa genituro, quale on ja savas, nur filio, infanto, puero esas uzenda, e 
kun indiko pri la sexuo : filiulo, filiino; infantulo, infantino; puerulo, puerino. 


Ultre yun la radiki es, ig e ag (70) uzesas kom sufixo. 


(48) La nomi di instrumenti esas punto extreme desfacile fixigebla. Ne sempre 
on povas departar de la verbo o de la instrumento ipsa. L'Akademio ja studiis 
atencoze la temo e kredeble ristudios olu. 


Pri la origino di -il- yen ulo interesanta : 


« La sufixo -il- perfekte konkordas kun la sufixi al-, il- uzata da omna Slava 
lingui, e. c. : Slovena gladilo = glatigilo, komilo = direktilo, belilo = blankigilo, 
rezilo = tranchilo, ovalo = plugilo, pisalo = skribilo » (J. KOVACIC, Progreso, V, 
622). 


(49) On dicas anke : tiposkribilo (tiposkribar, tiposkribisto). 


(50) Quale on savas, omna nomi di animali (konseque anke di homa enti) esas 
epicena en Ido, t. e. komuna a la du sexui (Dec. 1089). La maskuleso 
indikesas per ul (homulo), la femineso per in (homino). 

Pro ke nature e per su, la sexuo ne esas ulo plu gramatikala kam altra 
qualeso, ni agus tote nelogike, se ni indikus ol per dezinenci (a, o, u, e, i 
exemple). La gramatikal dezinenci devas uzesar nur por kozi gramatikala 
(modi, tempi e. c.), pro ke vere on ne vidas per quo esar maskula o femina 
esas plu gramatikala kam esar yuna, olda, o richa, povra. La sexuo devas esar 
expresata per maskula, femina o per lia abreviuri sufixa : -ul, -in. 

(51) Eminenta sociologi, arkeologi, yurohistoriisti e. c. demonstris, ke ante 
patrul-yuro existis matroyuro, ke mem la nociono « matro » esas plu anciena 
kam la nociono « patrulo ». En la primitiva kulturo on ne konocas « patro », 
qua esas produkturo di plu tarda epoki kun developita yurala koncepti, kontre 
ke la relato inter la parturanta muliero e l'infanto naskanta produktesas dal 
naturo. Konseque omna ciencisti, qui okupas su per la mencionita materio, 
judikus, kom tre neoportuna, se li, uzante Ido, devus dicar e skribar patrino, 
juste kande li pruvas la existo di matro ante patro (segun Progreso, IV, 143). 


« Pro ke dicesas pri la sufixo -in, quale anke pri la sufixo ul, ke on devas uzar 
ol nur en kazo di bezono, uli asertas, ke on devas dicar : le « Mea filiino esas 
la spozo di mea amiko », ma ke on ne darfas dicar; 2e « Mea filiino esas la 
spozino di mea amiko » e mem min multe: 3e « Mea filiino esas la spozino di 
mea amikulo », pro ke filiino implikas ya, ke spozo esas femina e ke konseque 
amiko esas maskula. On asertas 

mem, ke on povus dicar: 4e « Mea filio esas la spozo di mea amikulo », pro ke 
amikulo determinas inverse la sexuo di spozo e di filio. 


Omna ta rezoni esas tre bona... kom espritaji e logikala ludeti. Ma praktike on 
ne darfas esar tante severa... e subtila; on ne povas kalkular tale singla frazo 
quale per algebro. La formo 1 esas bona e suficanta; ma la formo 2 esas anke 
bona; la formo 3 esas nur kelke pleonasma; e la formo 4, quankam « logikala » 
esas praktike absurda, nam on ne devas vartar la lasta silabo di frazo por 
indikar (nedirete!) ke filio esas filiino e ne filiulo. » 


(52) Vice ign (de digna) : laudigna = laudinda, qua propozesis. -ind versimile 
esas modifikuro di and(us), end(us) latina kun chanjo di senco. 


(53) De Kristana (Videz la noto 16 di sufixo -an-). 

(54) Ido : socio, sociala, socialismo; Espo: societo, societa, socialismo. 

(55) Ido : turo (ne turmo), turismo; Esp. : turo (la turmo di Ido), turismo kom 
vorto specala. 

Til nun ismo ne uzesas en Espo kom vorto aparta! 

(56) On bone remarkez, ke la defino dil sufixo -ist dicas « profesione ». Or la 
profesiono implikas multa okupi qui ne esas mestiero propre dicata. Mestiero 


esas profesiono, ma tre ofte profesiono ne esas mestiero : ciencisto. 


(57) Do Idisto ne Idano, tante plu ke -an signifikas esence : membro di : 
societano, senatano, ed instinte omna profani nomizas ni Idisti. 


(58) Diferanta de instruktala (libro) e mem de instruktanta (libro). Espo dicas 


instrua, por la tri idei, e co per plumi modela. Advere ol uzas anke la du 
nejusta vorti : instruiga, lerniga. 

(59) Tre diferanta de sentabla (qua povas sentesar) e de sentema (qua facile, 
forte sentas) : inter la sentivi, ici esas multe plu sentema pri la mondo sentebla. 


(60) Fero esas bona konduktivo di elektro. 


(61) Esar responsiva pri..., responsar pri... dicesas en Esperanto : respondi 
pri..., deplorinda imituro di la Franca, quan on akuzis ni sequar, e quan reale 
tro sequis Zamenhof, ankore nun imitata da sua fidela o nefidela dicipuli en ta 
eroro. 


La sufixo -iv esas konforma a l'uzado di nia lingui : lénitif, sédatif, carminatif, 
e. c. Nula sufixo esas plu « naturala » kam lu, quankam la Esp-isti ne volas 
agnoskar lo ed opozas ad ol omnaspeca ne sincera shikani. 


(62) Pri ta sufixo, on lektas en Progreso (VI, 597) : Ni definas ol generale per : « 
qua povas... », « kapabla... ». Ma la praktiko duktas ni ad extensar e samtempe 
precizigar lua senco. Exemple, ula samideano objecionis, ke irga substanco 
qua en irga cirkonstanci povas purgar, darfas qualifikesar purgiva, do ke ca 
epiteto ne povas restriktesar a la substanci nomizita kustume purgivi. No, co 
esus misuzo di la vorto, t. e. di la sufixo -iv. Se ula substanco purgas acidente 
e hazarde ulu, ol esas simple purganta (o purginta) fakte, en ta kazo; ol ne esas 
purgiva. Do la sufixo -iv signifikas exakte : « qua havas nature, esence, la 
proprajo di... » e konseque: «qua havas la destino di...»; nam la uzi a qui ni 
destinas singla kozo rezultas evidente de lua natural ed esencala propraji. 
Remarkez cetere, ke la sufixo -iv, esas tre utila por indikar la materii qui esas 
apta produktar ula efekto, e qui nule esas utensili (a qui rezervesas -il.) Ex. : 
multa korpi esas kondiktiva (dil elektro) se esar propre konduktili; explozivo (t. 
e. materio exploziva) esas tote diversa de explozilo (qua povas esar amorcilo o 
simpla perkutilo). Generale, la sufixo -iv esas tre utila por omna materii qui 
esas definita per lia efekto ed uzo (medicinala, farmaciala, e. c.) e por distingar 
li, sive de la utensili, instrumenti, aparati (sufixo -i), sive de la vivanta (homa) 
aganti (sufixo -er). Existas en la vapor-mashini aparati nomata purgili. E 
purgero esas... Monsieur Purgon! 


(63) On questionas ni kad on darfas uzar la sufixo -iz kun verbala radiki... Ni 
respondas, ke l'ideo generala di -iz esas aplikebla a verbal radiki, mem se lua 
vortala defini, necese tro strikta, semblas restriktar ol a la nomala radiki. Ni ja 
havis l'okaziono montrar, ke respondizar povar esar necesa, o adminime utila 
(VI, 296). Plu frue ni anke montris, ke on bezonas notizar apud notar : se me 
notas mea reflekti in libro quan me lektas, me notizas la libro, me garnisas ol 
per noti. Forsan on objecionos, ke me misuzas hike noto vice noturo, e ke on 
devus dicar rigoroze : noturizar. ma co esas nur subtila shikano : nam on 
garnisas reale la libro per l'ago ipsa notar, same kam on respondizas letro per 
l'ago ipsa respondar (nam la letro per 

qua on respondas nule juntesas materiale a la letro « respondizita »). Simile 
spricizar signifikas ago derivata de l'ago spricar, e ne de la kozo « spricuro » : ol 
signifikas quaze efekto e rezulto dil ago sprivar, aplikata al objekto. Ni havas ja 
(e nulu astonesis o shokesis da lo) lumar e lumizar. Ni havas anke, derivata de 

fum-ar, fum-agar, e fum-izar (*). Do ni povus definar maxim generale la sufixo - 
iz tale : « aplikar objekto od ago ad (altra) objekto ». Kompreneble, ica defino 
esas kelke tro abstraktita por la novici, ed on sempre bezonas la defini plu 
konkreta, ma plu strikta, quin on uzis til nun (Progr., VI, 596). 


(*) Simile on povas dicar bavizar (D. begeifern), vomizar (D. bespeien), 
desegnizar (libro), forsan mem skribizar (papero). 


(64) Ni definas la sufixo -oz per : « plena de, richa de », o plu larje : « 
kontenanta, havanta ». Nu, ca lasta expresuro, la maxim generala, esas 
kelkafoye la sola justa. La nuanco specala di la sufixo dependas de la radiko, a 
qua ol aplikesas, ed esas suficante determinata per olu. Exemple, esas 
evidenta, ke parieto poroza havas multa, multega pori; ma mem se ol havus 
nur una, ol esus ankore poroza. (Ico respondas a la sofisma objecioni di ula 
kritikantachi, qui alegas, ke kronizar esas garnisar per (multa) kroni; or la 
komuna raciono indikas, ke kande on kronizas rejo, on garnisas lu per un 
sola krono!) Ma kande on parolas pri homo, kurajoza, ico signifikas, ke lu esas 
plena de kurajo, o simple havas kurajo. [Ni adjuntas ke nur la 

duesma parto dil expliko esas rigoroze justa; nam, se kurajoza signifikas 
strikte « plena de kurajo », Ido ne povus dicar, totsame kam nia lingui : poke 
kurajoza, ne tre kurajoza, o kontree : extreme kurajoza] simile on darfas dicar 
giboza equivalas simple : gibo-havanta. (La Espisti devus shamar facar ula 
objecioni, li qui pro manko dil sufixo -oz esas obligata dicar, en simila kazi : 
gibo-hava!) Progr., VI, 595. 


(65) La sama argumento (alegita olum da Sro Jespersen) qua valoras por lu, 
kom sengenra pronomo, valoras anke por la sengenra nomi. Or esus evidente 
absurda serchar od inventar aparta radiki por expresar l'ideo komuna a 
spozulo e spozino, a patrulo e patrino, a fratulo e fratino, e. c. Ta ideo povas 
expresesar logikale nur per la radiko ipsa. 


Ti qui questionas, kad on devas nun dicar soldatulo, parokulo, ne mem atencis 
ica fakto evidenta, ke soldato, paroko esas esence maskula, per sua propra 
senco, e konseque nule bezonas la sufixo -ul; ol esus mem nekorekta, kontre- 
regula! Simile ti qui objecionas, ke patrulo = pere male, siorulo = monsieur 
male, facas absurda rezono (o plu juste mala joko). Nam li oblivias precize la 
nuna regulo, segun qua la radiki patr, sior esas neutra, sengenra; e li 
persistas atribuar a li l'anciena senco maskula. Li intermixas ridinde la du 
sistemi; e li ne remarkas, ke lia propra rezono kondamnas (plu juste) l'anciena 
sistemo, nam ol implikas ica absurdaji : patrino = pere femelle, siorino = 
monsieur femelle. (Prog., VI, 588-589.) 


Pro ke sior esas sengenra, on darfas uzar olu ad o pri homulo. Ma se en la 
sama domo lojas homulo e homino havanta sama nomo, on agos plu prudente 
uzar siorulo pri la homulo. Cetere mem sempre, on tote darfas uzar siorulo pri 
homulo, quale on uzas siorino pri homino. (Videz l'apendico « Genro e 
maskulismo ».) 

(66) Ol avantajoze remplasas la -er- di Espo : sablero, hajlero. 


(67) To, quo preexistis, relate l'edifico konstruktita, esas la petri, ligno, fero e. 
c.; fakte li esas la konstruktajo, quale la kozi sendata esas la sendajo. Nur pos 
ke li esos konstruktita en formo di domo, palaco, e. c., li esas konstrukturo. 


(68) Skriburo esas la produkturo dil ago skribar; skribajo (la texto skribata) 
dicas « Grammaire Complete », p. 55, quale citajo esas texto citata. Me recevis 
de ilu tre longa skriburo, qua esas vere interesanta studiuro pri la temo; ma la 
citaji e la skribajo dil pagino 5 meritas reprochi pro ne kompleta exakteso. — 
Tradukajo esas la texto tradukata, tradukuro la produkturo rezultanta de 
tradukir. 


(69) Diferas de kafekrucho, tekrucho qui kontenas l'infuzuro di kafeo, di teo. 


(70) Jokacheri tre mokis ica lasta. Li objecionis ke butonagar « agar per butono 
o butoni » ne signifikas necese la Franca verbo boutonner. Ni agnoskas lo tante 
plu volunte, ke la franca vorto havas du senci : haveskar butoni (parolante pri 
vejetanto) e klozar per butoni (parolante pri vesto). Ica vorto suaparte montras 
la eroro dil autori qui verbigas direte radiki nomala. La F. boutonner povus 
mem signifikar pluse : garnisar per butoni, quale fleurir F., havanta la senco 
florizar apud la senco floreskar. Ma, se garnisar per butoni donas en Ido : 
butonizar, se haveskar butoni esas butoneskar, quon do povas signifikar la 
verbo butonagar, se ne klozar (vesto) per butoni? Simile la posibla verbi 
frenizar, krucizar, martelizar, pedalizar = garnisar per..., lasas al frenagar, 
krucagar, martelagar, pedalagar e. c. nur un senco posibla : agar per... E tale 
la mokeri povas vidar la neceseso logikala e praktikala dil sufixi ag e iz. 


Fakte en la derivado per la radiki es, ig, yun, ag (uzata sufixe) ni esas sur la 
limito inter la derivado e la kompozado, quale pruvas la deskompozo 


maladeso = eso di malado (o malada); bonigar = igar bona (o bono); bovyuno = 
yuno di bovo; frenagar = agar per freno. 


Kompozado. 


En Ido, quale en altra lingui, la kompozado esas l'uniono di elementi diversa en un 
sola vorto, qua dicesas kompozajo e prizentas signifiko komplexa. 


Semblas, ke on povas reduktar la Ido-kompozaji al sis klaso sequanta : 


la Substantivo kun substantivo : fer-voyo, vapor-navo, dormo-chambro, skribo- 
tablo, kapkuseno, e. c. 


2a Substantivo kun verbo : sabro-frapar, hers-agar, parto-prenar, tipo-skribar, e. 
c. 

3a Substantivo kun adjektivo (o radiko adjektivigita) : ciel-blua, graco-plena, lenso- 
forma, simio-kapa, e. c. (1). 


4a Prepoziciono kun verbo : en-irar, ek-irar, preter-pasar, ad-portar, ek-pulsar, 
apud-pozar, e. c. 


5a Prepoziciono, o vorto nombrala, kun adjektivo o substantivo : sub-mara, super- 
natura, inter-naciona, du-yara, dek-e-du-yara, dua-dek-yara, un-dia, cent-yara, 
cent-yaro, intertempo, sub-grupo, sub-genero. 


6a Irga adjektivo (qual., demons., nedefin., posedala) kun radiko igita adjektivo od 
adverbo : granda-nombra, blu-okula, gros-kapa, ta-speca, tala-speca; sam-tempa, 
sam-tempe; ca-dia, ca-die; ta-kaza, ta-kaze; plur-foya, plur-foye; omna-monata, 
omna-monate; lua-parte, lialatere; mea-nome, e. c. 


Se l'eufonio postulas o nur konsilas lo, on lasas en l'unesma elemento la vokalo 
dezinenca, quan lu havas kom izolita vorto : granda-nombra, longa-hara, omna- 
monate, lenso-forma, dormochambro, skribo-tablo, posto-marko, posto-karto, 
mondo-linguo (2). 


Ma, se l'eufonio permisas lo, on omisas la vokalo dezinenca en l'unesma elemento : 
ciel-blua, samtempe, plurfoye, aernavo, fervoyo, e. c. (3). 


Ordinare on darfas omisar la streketo, quan ni pozis inter la parti dil vorto 
kompozita. Ma on uzas lu quik kande on timas, ke la dicerno di la elementi ne 
facesos sat facile o sat rapide : mar- aquo, filtr-etamino, kredit-institucuro, posh- 
horlojo. 


Cetere on sempre darfas ne uzar la kompozo e dicar : aquo marala o di maro; 
institucuro kreditala o di kredito; etamino por filtrar; postal marko, postal 
karto, o marko postala, karto postala, mondal linguo or linguo mondala, e. c. 


(1) En la tri unesma klasi la kompozajo komencas per substantivo; en la tri 
lasta per vorto altraspeca. 


(2) Certe plu fluanta, plu dolca kam : postkarto, postmarko, mondlinguo. Ni ne 
obliviez, ke ula sucedi di konsonanti, sen la « bufro » di vokalo, esas facile 
pronuncebla da nordani, ma preske ne pronuncebla da sudani. 


(3) La kompozaji esas abreviuri. To explikas e justifikas, ke on darfas uzar 
kom unesma elemento nur simpla radiko, e ne vorto kompleta, se nur la 
klareso o l'enfonio ne sufras de lo. 

Nature Ido povas havar kompozado preske tam flexebla e richa kam la Greka. 
Ma importas, ke ta kompozado satisfacez justa expreso dil idei e posedez klara 
komprenebleso, kun pronunco facila ed agreabla eufonio. On do evitez tro 
longa kompozaji ed akumulo de konsonanti, o ruda vicinaji. Ex. 

blankabrakia, larjafronta, kurvabeka, blankadenta, laktosuganta, arjentoklova 


esas nedubeble preferinda kam : blankbrakia, larjfronta, kurvbeka, 
blankdenta, laktsuganta, en qui intershokas tro multa konsonanti sen la bufro 
di vokalo. 


Regulo di analizo o deskompozo. 
Se, pos lekto atencoza, vu ne komprenas bone la kompozajo, procedez tale : 


Deskompozez lu, se ol apartenas al 1, 2, 3 e 4esma klasi, irante de lua lasta elemento 
al unesma : fer-voyo = voyo (ek) fero; vapor-navo = navo (movata per) vaporo; 
dormo-chambro = chambro (por) dormo; skribo-tablo = tablo (por) skribo; kap- 
kuseno = kuseno (por la) kapo; sabrofrapar = frapar (per) sabro; hers-agar = agar 
(per) herso; parto-prenar = prenar parto (en); tipo-skribar = skribar (per) tipo; — 
ciel-blua = blua (quale) la cielo; graco-plena = plena (de la) graco; lenso-forma = qua 
havas la formo di lenso, simio-kapa = qua havas kapo di simio (1); — en-irar = irar 
en, ek-irar = irar ek, preter-pasar = pasar preter, ad-portar = portar ad, ek-pulsar = 
pulsar ek. 


La motivo dil supera regulo e di tala iro, por la deskompozo di ta 4 klasi de 
kompozaji esas ke, en li, la elemento determinata esas sempre la lasta, ed olua 
senco determinesas dal unesma elemento. En dormo-chambro, chambro 
determinesas da dormo; en simio-kapa, kapa determinesas da simio. 


Ma por la 5 e 6esma klasi de kompozaji, sequez l'ordino di la elementi quan vu 
trovas lektante li. Cetere maxim ofte ta ordino korespondas ad olta quan li havas en 
multi de nia lingui, e pro to on komprenas li ordinare per simpla lekto. Ex. : sub- 
mara = qua esas sub maro, super-natura = qua esas super la naturo, inter-naciona 
= qua esas inter nacioni; un-dia = qua evas (od evis) un dio, cent-yara = qua evas (od 
evis) cent yari (2); ca-dia = di cadio, omnadia (3) = di omna dio, taspeca = di ta 
speco, talaspeca = di tala speco, samtempa = di sama tempo (4), grandanombra = 
di granda nombro, qua prizentas granda nombro, blu-okula = qua havas blua okuli, 
groskapa = qua havas grosa kapo (5). 


Praktike memorez, ke on deskompozas komencante per la fino, se la kompozajo 
unionas substantivo ad altro (1, 2, 3esma klasi) o prepoziciono a verbo (4esma klaso). 
Altrakaze on sequas l'ordino di la elementi (5. e 6esma klasi). 


La relato inter la elementi dil kompozajo esas tacata : quale en ciel-blua, por en 
dormo-chambro, per en sabro-frapar; ma, quale on vidis supere, la spirito trovas lu 


facile. 


En ula kazi, la relato esas la liganta konjunciono e. Ex. : sekretario-kasisto = 
sekretario e kasisto; kapitano-instruktero = kapitano e instruktero. 

(1) Komparez lenso-forma a F. pisciforme, lentiforme, e. c. 
(2) Cent yari = yarcento, quale dek yari = yardeko. 


« Centyaro ne povas esar sinonima di yarcento; ol esas la substantivo di centyara = 
qua havas centyari e konseque tradukas F. centenaire (sive homo, sive altra ento, ex. 
querko). Se on volas indikar ne ambigue qua speco di ento, on devas simple nomar 
ol : centyara homo, centyara querko. Evidente (remarko generala e tre importanta) on 
ne povas postular, ke kompozita vorto expresez omno; e se kompozajo ne suficas por 
expresar la penso, on ne uzez ol. Nultempe on esas obligata uzar kompozita vorto! 
(Progr., VII, 496.) Ma sempre la helpolinguo devas expresar klare ed exakte la penso. 
Se ol ne povus lo, ol esus refuzenda e forjetenda, nam ol adportus al mondo, ne 
solvuro, ma vera mistifiko. 


(3) « On devas dicar omnadia, ne omnadiala : nam quo esas omnadio? Nula dio! 
(Progr., VII, 497.) 


(4) « Existas nula nekonsequo inter samtempa e samtempano : du eventi esas 
samtempa, ne samtempana, pro ke li eventas samtempe (en la sama tempo). — On 
devas analizar direte la kompozita vorti per la simpla komuna raciono, e ne serchar 
reguli subtila e neutila, qui nur komplikus edobskurigus kozi simpla e klara per su. 
» (Progreso, VII, 497.) 


« On ne povas dicar, ke la derivado en Ido dependas de la speco (gramatikala) di la 
radiko, nam kontree, ni emendis ica defekto di Esp. : la derivado dependas nur de la 
senco di la radiko. Omna subtila reguli propozita por ico semblas tote neutila. Esas 
anke nejusta asertar, ke por komprenar vorto derivita de « radiko kompozita » on 
devas serchar la senco di ca « radiko » : nam ofte ca « radiko » havas nula senco. 
Exemple samtempano havas tote klara senco, dum ke samtemp havas nula senco : 
nam quo esas samtempo? Nula speco di tempo! (Progreso, VII, 497.) 


(5) Blu-okula, long-hara, gros-kapa e. c. memorigas tre justa remarkigo en Progreso, 
VII, p. 496 : « En tala kompozaji on ne povas parolar pri elemento precipua o 
determinata : la du elementi esas ne subordinita, ma koordinita, ed on povus preske 
permutar li kelkafoye, ex. okul-blua. Lia senco esas tote klara sen irga sufixo. Vane 
on objecionas, ke on povas substantivigar li : bluokula, e. c. esas esence adjektiva. 
Duesme, mem se on substantivigas li, eventos nula bisenceso, se on sorgas egardar 
ica regulo di komuna raciono : Nultempe formacez kompozajo por expresar ideo qua 
povas esar expresata tam kurte per la simpla elementi. Dro Talmey bone montris, ke 
on ne darfas dicar redvango, vice reda vango, grandurbo vice granda urbo (kulpo 
quan facas ofte nia Germana samideani). Do on povas sen ula detrimento dicar Red- 
pelo por F. Peau-Rouge, nam peau rouge dicesus reda pelo. » 


Pose Sro COUTERAT dicas pri triangulo, trimasto, centyaro, milpedo : nu, anke ici ne 
esas bisenca.. 

Kompozado per prepozicioni. 


La kompozado per prepozicioni formacas la transito inter la derivado e la kompozado 
dil radiki; ma ol similesas plu multe la derivado (pro l'analogeso inter la afixi e la 
partikuli). Pro to lu ne esas subisata al generala regulo di kompozado qua postulas, 
ke la vorto determinanta esez avan la vorto determinata. Konseque, kande 
prepoziciono esas unionita a verbal radiko, l'analizo o deskompozo generale facesas 
per inversigar l'ordino di la elementi, to esas komencante de la radiko verbala (1). 
Ex. : en-irar, irar en; ek-irar, irar ek; ad-portar, portar ad; kontre-dicar, dicar 
kontre; inter-mixar, mixar inter (li); inter-veno, veno inter; ek-pulsar, pulsar ek; 
apudpozar = pozar apud. 


Ma, kande la prepoziciono esas unionita a nomal radiko, on devas generale 
komencar la deskompozo de la prepoziciono ipsa; altravorte : on sequas l'ordino di la 
elementi. Ex. : senhara = sen-hari; sur-tera = qua esas sur tero; sub-mara = qua 
esas sub maro; super-natura = qua esas super la naturo; inter-naciona = qua esas 
inter nacioni; inter-popula, inter-homa = qua esas inter la populi, la homi; inter- 
yuna = qua esas inter yuni, e. c., e. c. 


Konseque on darfas dicar : intertempo, intertempe; interakto; subtaso, subvesto, 
subjupo, e. c. 


Ta duopla regulo posibligas interpretar korekte la verbi kompozita per -igar e 
prepoziciono; on devas komencar de la verbo igar : enter-igar devas analizesar igar 
entera, e ne en-terigar, qua havus nula senco; sen-arm-igar = igar sen-arma. 


On atencez, ke la kompozado per prepozicioni ne chanjas la direta komplemento dil 
verbo (kande ica esas transitiva) : en limpida aquo, on travidas la stoneti dil 
fundo; on ne travidas la aquo ipsa. Konseque l'adjektivo travidebla povas 
aplikesar nur a la stoneti, e ne a la aquo ipsa; ol ne povas signifikar diafana, ma nur 
(segun sua elementi) videbla tra. Simile on supervarsas aquo sur flori; quo esas 
supervarsita? La aquo, e ne la flori. Do on ne darfas dicar (quale Espo) : vango 
supervarsita da lakrimi, ma juste : balnita, inundita da lakrimi. 


Kontraste, nul detrimento en ka prepoziciono-prefixa igas transitiva netransitiva 
verbo : enirar, ekirar la chambro (2). Konseque ula verbi netransitiva (quale irar) 
darfas en la kompozado divenar transitiva e posedar pasivo. Se on darfas dicar : 
trairar la rivero, la rivero ipsa darfas dicesar trairata. Ma de to on ne darfas 
konkluzar, ke en la kompozado, verbo transitiva darfas analoge recevar duesma 
komplemento direta, nam la posedo di du komplementi direta esas kontrea a la 
logiko ed al klareso (3). 


(1) Videz la 4a klaso dil kompozaji. 


(2) Videz l'expliko en la noto (1), ye « Prepozicioni prefixa ». 

(3) Okazione di to ni dicez, ke la helpolinguo devas ne imitar la verbi Latina 
kun du akuzativi : doceo pueros grammaticam. On dicas : docar la gramatiko a 
pueri o instruktar pueri pri la gramatiko. 


La kompozaji e la sufixi. 


En la kompozaji dil klasi 5 e 6-ma (videz ica) on darfas omisar, se nur la senco 
restas klara, afixi quin on expresus en derivaji. Mem en ula kazi on devas ne 
expresar li. Exemple, on dicas tadia, cadia, omnadia, singladia malgre la derivajo 
diala. Same : internaciona, dukapa, trifolia (1), longhara, malgre la derivaji 
nacionala, kapala, folioza, haroza. Pro quo on adjuntus a ta derivaji elementi 
neutila? Nulo ya mankas en internaciona, dukapa, trifolia, longhara (2). 


Ma kontraste, on devas ne omisar la sufixo, se lua manko povus efektigar 
miskompreno o se vera ambigueso rezultus praktike de ta omiso. Exemple, se me 
dicus : esas agreabla vivar kun bonhumoro e desagreabla vivar kun malhumoro, 
preske omni komprenus : esas agreabla vivar kun bona humoro e desagreabla vivar 
kun mala humoro. Nur pos reflekto on divinus, ke me intencis dicar : esas agreabla 
vivar kun bonhumorozo (homo bonhumora) e desagreabla vivar kun 
malhumorozo (homo malhumora). Do uzez bonhumorozo e malhumorozo por 
preventar omna miskompreno. 


Pri sejorno qua duris dum non dii me dicos : mea nondia sejorno, pro ke vere ta 
sejorno esas nondia. Ma pri soldati qui restis kaptita dum non dii me ne dicos : la 
nondia kaptiti, ma : la nondiala kaptiti, nam certe li ne esas nondia quale mea 
sejorno. 


Same pri la muskuli dil avanbrakio, me ne dicos : la muskuli avanbrakia, nam li ne 
esas « avanbrakio », li nur koncernas olu. Me do dicos : la muskuli avanbrakiala. 


En Progreso, VII, p. 217, lektesas ica tre utila remarko pri la temo : « Se l'adjektivi 
kompozita divenas dusenca per substantivigo, la kauzo ne esas sempre la manko di 
ula elemento. Exemple, l'adjektivo sen-hara esas kompleta : nula elemento mankas : 
homo sen-hara esas homo sen haro. 

Ni povas do substantivigar ol, e dicar : sen-haro (tre prefere : kalvo de kalva L. B.); 
ne nur senharozo o senhariera ne esas necesa, ma li esus nelogikal e nejusta. E 
tamen sen-haro, sen-hari povas esar dusenca, komprenesar kom sen haro, sen hari. 
Same sen-laboro, sen-labori ed omna simila kompozaji (tre multa!). 


Se on volus evitar omna posibleso di dusenceso en tala kazi, oportus, sive uzar 
specala sufixo equivalanta a sen, quale D. -los, E. -less, sive pozar la prepoziciono 
sen dop la substantivo, segun la propozo di Sro DE JANKO (II, 152) (3) : har-sena, 
genitus har-seno, har-seni, qui ne esus ambigua; ma li esus stranja e poke 
rikonocebla (4). Pluse on devus aplikar (logikale) la sama regulo ad omna 

prepozicioni (5), e dicar : mar-suba, ter-ena, nacion-intera! Ma se on ne volas irar til 
ta extrema konsequanti (or nulu aprobis li o mem semblas pronta aceptar li), on 
devas aceptar la nuna sistemo, qua esas suficante klara e logikala, e qua genitas 
nula dusenceso en la praktiko. » 


En noto Sro COUTERAT adjuntis : 


« Existas moyeno tre simpla por evitar la dusenceso di senharo, senhari, se ol 
semblos ulfoye timinda : nome, uzar la vorto homo, e dicar : senhara homo (o 
senharhomo), senhara homi (o senharhomi). Pluse, se nula sufixo esas necesa por 
indikar homo (sengenra), ni havas -ul e la sufixo -in por indikar la homuli e homini 
rispektive. On povus do dicar tre bone, exemple : « La senharuli esas plu multa kam 
la senharini » (ma esas plu bona uzar kalvo, do kalvuli, kalvini) (6). 

On memorez bone, ke la derivaji e kompozaji esas generale abreviuri : on nule devas 
uzar li kande li esas neklara o dusenca; en ta kazi on devas uzar la expresuri 
kompleta. Exemple, se petrolnavo divenas praktike dusenca, on devas dicar, sive 
navo portanta petrolo, sive navo movata per petrolo. Simile, se senhari esas dusenca, 
on devas uzar senharo homi » (7). (O kalvi, se ta vorto suficas por l'ideo L. B) 


(1) Okazione di ta vorti ni citez Progreso, VII, p. 497 : « On ne darfas dicar, ke 
unkorniero esas ento karakterizata per la qualeso unkorna : ico apartenas a la logiko 
Esperantala, e duktus ad ico : ento bela = beliero! Se unkorna esas suficanta, 
unkorno anke esas tala. E tripedo, trimasto anke esas bona e suficanta. 

Ma on adoptis unikorno, pro ke ol esas specala animalo, ne irga animalo havanta un 
korno (ex. rinocero); uniforma, pro ke ca vorto nule esas sinonima di un-forma; 
cetifolio nule signifikas : qua havas cent folii, ma speco di planto; e simile on ne 
dicas milpedo, ma miriapodo. Ripunto esas ensemblo di du punti superpozita, do plu 
preciza kam du-punto o duopla punto. Reale omna reala bisencesi esas evitita. 


Cetere, quale ni ja dicis, la prefixi mono-, bi-, quadri-... esas tre utila, nam li 
signifikas precize : havanta un, du, quar... On devas dicar ne du-pedo, quar-pedo, ma 
bi-pedo, quadri-pedo. » 


(2) «On ne vidas quon povus signifikar la substantivi neutra longharo, senfingro; e la 
substantivo internaciono povus signifikar : naciono inter (la ceteri), do esas multe 
plu klara dicar internacionajo = ulo internaciona. Do existas nula praktikala 
bisenceso, se on ne fabrikas artificala exempli. Se senfingri povas dicernesar de sen 
fingri, senfingro (homo) povas tam bone dicernesar de sen fingro. E, quale ni dicis (p. 
217-8), on darfas uzar por plua klareso : senfingra homo (Progreso, VII, 495, noto). 


(3) On rilektez pri ca temo la tre saja artiklo : Kompozo per prepozicioni, da Sro 
JESPERSEN (III, 402). Komparez l'artiklo da Sro PIVET pri la sama temo (I, 403). 


(4) Me adjuntas : Or ne semblas esar la skopo di L. I. fabrikar vorti « stranja e poke 
rikonocebla ». Ol destinesas ad altro kam ad esar ludilo por kelki, o materio por 
subtilaji ne atingebla facile dal komuna raciono. L. B. 

(5) Do kompozaji tala kam : ir-ekar, ir-transar, ir-traar, ir-enar, ir-preferar; dic- 
kontrear, port-adar (adportar), jet-forar (for-jetar) e. c. (L. B.) 


(6) Quankam, segun III-201, kalveso ne esas kompleta senhareso (tre vere), tamen 
en la vivo ordinara kalva, kalvo, kalveso, kalvulo, kalvino solvas sat bone la 
questiono, e juste pro ico me propozigis kalv DFIS, qua adoptesis. Ex. : la kalvuli 
esas plu multa kam la kalvini 


(7) Progreso, VII, p. 208, noto. 

Apendici 
L'acentizo en Ido. (Apendico 1-ma.) 


Quale dicesas tre juste en Progreso, I, 383, « La questiono di l'acento esas un ek le 
maxim desfacila, quan on devas solvar en L. I. artificala, se on volas konciliar maxim 
bone posible la regulozeso e la naturaleso. Unlatere, on devas havar regulo generala 
e simpla pri acentizo, e ne, quale en omna lingui, fidar a l'uzado kom sola regulo o 
guidilo. Altralatere, on devas respektar maxim ofte posible la « natural » acentizo di 
la vivanta lingui, por ne ofensar la fonetikal kustumi di lia adepti, ed igar la L. I. leda 
e desaminda ad li. » 


En I, 479, on remarkigis, ke « l'ortografio di l'internaciona vorti restas generale la 
sama en plura lingui, dum ke l'acentizo multafoye varias : ex. I. ortografia, R. 
orthográphiya, E. orthógraphy; Hungara : Ortografia. 


D. Agonie; I. agonía; R. agóniya; E. ágony. 
D. Geologie; 1. geología; R. geológiya; E. geólogy; Hungara : géologia. 


Pos altra exempli, on propozis fixigar, ke : l'acento ne povos falar sur la i, mem ne en 
la vorti : agonio, alegorio, amfibio, e. c. Ed on adjuntis : « Por enduktar to, on devus 
establisar aparta regulo, nome, ke on ne povas acentizar la i en la songrupi io, ia 
(anke ie). » 


En II, 8, pri la regulo dil acentizo en neutral (acento sur la vokalo avan la lasta 
konsonanto) on igis atencar, ke ta regulo, se ni adoptus lu, devus aplikesar anke ad 
altra finali kam ia, io, nome ad omna radiki qui finas per vokalo : aleo, ideo, lineo, 
tineo, manuo, sexuo, rituo, precipue; ed ol transportus, en omna vorti, l'acento sur la 
prelasta silabo di la radiko. 


Pluse la regulo esas kelke ambigua : « la lasta konsonanto » ... kad di la radiko, o di 
la vorto? Se : « di la vorto », to chanjus la loko di l'acento en l'akuzativo (homon vice 
homo) e precipue en la verbal formi : amĉs, amis, amos... Nur l'infinitivi esus lore 
konforma a la general regulo. Se : « di la radiko », on devas definar la radiko, plu 
juste la radikalo di singla vorto : ex. en amanta, amesos, am esus la radiko, e amant, 
ames, la radikalo; en lumizo, lumiziva, lumiziveso, lum esus la radiko, e lumiz, 
lumiziv, lumizives la radikali. Ka to ne esus komplikajo e desfacilajo por la lernanti? 


En II, 583, Sro OTTO JESPERSEN, per fundamental e detaloza artiklo klarigis 
admirinde la questiono. II dicis : 


« La exempli alegata da Sro DE JANKO tre bone demonstras, ke esus komplete 


neposibla trovar acentizo naturala por omna populi, pro ke omna imaginebla sistemi 
esas reprezentata en nia lingui, ed ultree, omna speci de nesistemo o de to quo 

aparas adminime tala, exemple l'Angla. Mem la maxim internaciona vorti ofte 
prizentas variiva acento, quale E. character, D. Charàkter, F. caractére; isl., hung., e 
finl. filosofila), E. philósophy, R. filosófiya, F. D. philosophie, e mem en geografial 
nomi ni trovas simila diferi, ex. : isl., hung. e finl. Amerika, D. E. Amerika, F. 
Amérique... 


En linguo havanta strukturo simila a nia, on ne povas strikte e sole aplikar la 
unesala principo, acentizante sempre la lasta silabo, pro ke ol esas, en preske omna 
vorti, senvalora finalo (vokalo di nura gramatika valoro), e tamaniere on ruptus 
komplete la valorprincipo. 


Pezigante la prelasta silabo, on kontentigas grandaparte la unesma tendenco, ed en 
granda nombro de vorti anke la valorprincipo, pro ke nul esas la maxim grava parto 
di nule; tale anke kára, vórto, múlti, sêmblas, atrâkto, e. c. En altra vorti, quankam 
la prelasta ne povas dicesar la maxim valoranta od importanta por la signifiko, la 
sama acentizo esas tote ne evitebla pro la karaktero esence romanika quan la linguo 
posedas; nulu propozus altra pronunco kam acênto, detrimênto, exêmplo, hiacînto, 
exĉkta, krokodilo, pelikĉno e sennombra altri. 


Esas do naturala, ke la maxim multi favoras acento sur la prelasta; la questiono 
esas nur, kad on devas establisar ecepti. » 


Citinte 34 vorti per ica regulo acento « sur silabo qua aparas nenaturala a multa 
homi », Sro JESPERSEN questionas : 


« Kad on devus modifikar la regulo ed acentizar la triesma de la fino? Me respondas : 
no. Unesme pro ke to komplikus la linguo. Duesme, pro ke omni ti qui savas la 
Franca konocas ja acentizi quale consŭl, gondóle, public, Amerique, lyrique, 
splendide; e. c., sen esar shokata per oli. 

Triesme, pro ke en multa kazi vorti derivata de ca vorti aquiras naturale 
duesmagrada acento sur la silabo « qua devas portar l'acento » : populoza, 
simulanta, simileso, publikigo, Amĉrikano, spiritismo; e. c. » 


Pri la acento il indikas plura reguli inter qui on povus selektar. Ma il judikas la 
sequanta kom la maxim bona : 


La prelasta vokalo, ecepte ke en plursilaba radiki, ie u nemediate avan altra vokalo 
ne povas portar acento... 


La vorto « plursilaba » esas necesa, pro ke sen ol on havus nula regulo pri pia, nia, e. 
Ci 


Ta regulo « konkordas en maxim multa kazi kun la valorprincipo. Ol evitas acento 
sur patrón, nián, amas. 


Ol esas facile memorenda e aplenda sen presupozar ula ciencala konoci pri « 
mivokali » o pri latina od altra acentoreguli. Esas vera ke en klaso 3 (ironio, 
akademio, simfonio, filozofio, melodio, teorio, e. c.) ni havas acento qua semblas 

nenaturala, ma on devas memorar, ke on havas kelka nenaturalaji, irge qua regulo 
adoptesas, ed anke, ke per ca regulo la ritmo konservas acento (miforta) sur la sama 
silabo kande on adjuntas finalo : 


melodio, melódióza. 

sócio, sociala, sbciéto. 
ironio, iróniála. 

génio, géniala. 

SĈXUO, séxuala. 


Multa ek ta derivaji konkordas kun la acentizo en naturala lingui, kp. E. melódious, 
D. melódish; E. sócial, D. sócial; E. irónic, D. irOnish;E. ceremonious, sexual, manual, 
e. C. Notez anke ke filozófo, filológo e filológio ligesas per acento, e ke philosóphia, 
ceremónia, litúrgia, e. c. estas la latina acentizo, quan la Franci e segun lia exemplo 
anke kelka altra nacioni chanjis... 


Pos tante bona demonstro l'Akademio povis nur aceptar la regulo quan Sro 
JESPERSEN indikis klare kom preferinda. Ol agis lo unanime minus un voco per la 
decido 57 : L'acento esas sur la lasta silabo di l'infinitivi e sur la prelasta silabo di la 
cetera vorti. Ma en plursilaba radiki, i e u nemediate avant vokalo ne povas recevar 
l'acento. Konseque omna radiki finanta nun per y pos konsonanto chanjos ol ad i. 
(Progreso, III, 322.) 


Pose aparis en III, 392, la sequanta konsideri : 


« Unu de nia amiki astonesis pri la nuva (nova) regulo di acentizo, qua semblas ad il 
komplikita; il preferus regulo tote uniforma, exemple : l'acento sempre sur la 
prelasta silabo, ed il qualifikas ecepti omna deviaco de ta simplega regulo. Altru 
remarkas nur, ke la nova regulo donas a kelka vorti acentizo ne « naturala ». 


A to ni respondos : le ke la regulo di acentizo esis longe diskutata hike, ante la 
decido di l'Akademio, qua rezultis de ta diskuto ipsa; 2e ke nula regulo di acentizo 
povas sequar la naturala acentizo, pro ke ca acentizo esas senregula (t. e. 
senuniforma regulo); 3e ke nula regulo di acentizo povas kontentigar omna populi, 
pro ke l'acento varias, por la sama vorti segun la lingui. 

On devas agnoskar, ke la nova regulo konstitucas granda simpligo en l'ortografio, 
per ke ol unigas la finali -io, -yo, inter qui on ofte hezitis e dubis, sugun l'atesto di 
multi. Ol esas do reala simpligo ed uniformigo. 


Ti qui dezirus simpligar ed uniformigar « komplete » la regulo di acentizo esas 
Franci, e quale Franci nule komprenas limporto di l'acento por la cetera populi. 
Semblas a li indiferenta acentizar ca o ta silabo, pro ke li reale acentizas nula, o 
(nekoncie) acentizas sempre la lasta. Ico esas grava kulpo e danjeroza eroro. 
L'acentizo maxime importas, ne nur a la beleso e harmonio di nia linguo, ma a lua 
komprenebleso por omna (o maxim multa) populi. Or de l'internaciona vidpunto, 
esas nule indiferenta, ke la finali -ar, -ir, -or dil infinitivo esez acentizata o senacenta. 
Simile, esas tote neposibla, fonetike, acentizar aqŭo e lingŭo, filio o familio, sekretario 
e notario (quankam Esperanto facas la lasta kulpo) ankore (mem) min qŭa, qŭo. Ne 

esas arbitriala regulo, ma fonetikal fakto universala, ke la vokali i e u avan altra 
vokali divenas generale mi-konsonanti,ne nur en la finali, ma interne di la vorti (ex. : 
koliaro, buliono, liuto) (1). La nova regulo simple konstatas ica fakto, nur kelke 
generaligate ol, pro ke omna regulo devas esar generala. 


On ne devas parolar pri « ecepti », pro ke ni adoptas regulo diversa por speci de vorti 
o de vokali, qui esas reale diferanta. Existas nula neceseso, mem nula motivo, por 
ke l'acentizo esez « simpla ed uniforma ». t. e. falez sempre sur la sama silabo en 
omna vorti; tala acentizo meritus prefere la nomo di « arbitriala regulo ». Se 
Zamenhof adoptis tala regulo por Esperanto, to ne venas de irga profunda intenco o 
misterioza sajeso; il simple imitis l'acentizo di sua linguo, la Polona. Se ulu havas la 
yuro reprochar, ke nia regulo ne esas « simpla », to certe ne esas l'Esperantisti, qui, 
fanfaronante pri la simpleso di lia gramatiko en « 16 reguli », kontas kom un sola 
regulo... la tota konjugado! » 


(1) Pro to, en la linguistiko indo-europana, li esas la sola vokali, qui genitas 
diftongi. Per to li distingesas esence de la ceteri. 


La pluralo en Ido. (Apendico 2-ma.) 


Ta punto esas dominacata da du kozi : le la verbal rolo di s (1), unesma motivo 
decidiganta por ne adoptar ta konsonanto kom plural-marko; 2e ne posibleso 
(adjutante n a s) obtenar finalo facile pronuncebla ed eufonioza, duesma motivo 
decidanta por eskartar s kom plural-marko (2). 


Un del argumenti uzata kontre Ido esas opozar a lua pluralo per -i, la pluralo per -s 
dil Angla, di la Hispana e di la Franca. Tre rapide on deduktas ica konkluzo : Ido 
violacas l'internacioneso, formacante sua pluralo per -i. 


Pri ta reprocho un del maxim eminenta partisani dil naturaleso en L. I. ed anke dil 
pluralo per -i (3), Sro ROSENBERGER, mortinta, suflas a ni la respondo : « On devas 
ne regardar unike l'internacioneso (en la gramatiko), ma anke la regulozeso, 
simpleso e komodeso. Or la finalo -i esas plu komoda kam -s (-es), qua postulas 
komplikita regulo ». 


Ni adjuntez, ke nur ta finalo plurala posibligas l'akuzativo (-n inversigala) e co esas 
decidiganta niaopinione. Se la homo poke instruktita sucesas nur tre desfacile 
aplikar l'akuzativo (lon montras l'Esperantisti ed ante li la plebeyi Latina), ta homo 
komprenas frazo qua aplikas ol saje. En la vivo omnadia, ta kazo esas kompliko 
neutila, e jenanta, quale omna kompliko. Ibe l'inversigo di la subjekto povas e devas 
proxime reduktesar al kazo ube qua, qui, quo divenas komplemento direta e preiras 
la subjekto : quan me vidas? evidente diferanta de qua vidas me? o : qua me vidas? 

Ma, exter la domeno omnadia, ne esas certa ed on ne pruvis, ke l'akuzativo esas 
neutila por unionar plu rapide e plu evidente la du parti di rezono filozofiala, 
teologiala, o mem matematikala, e. c. Yen pro quo Ido ne forjetis tote l'akuzativo. Or, 
ni lo dicis e repetas, l'akuzativo esas posibla nur kun la pluralo per -i, ecepte se on 
inventus ula subtilajo qua fakte pruvus nia aserto (4). 


Pos dicir to, ni examenez la susten-punti dil pluralo per -s (-es). 
Fakte du, ne tri, existas. On alegas tri por plufortigar l'argumento, o pro distrakteso. 


Nam la Franca devas esar sustracionata pro la sequanta motivi : le s en ta linguo 
finas pasable granda nombro de vorti singulara : corps, puits, temps, fils, remords, 
mors, buis, pus, pouls, pas, tas, os, dos, cas, jus, bris, accès, succès, décès, 
procès, e. c.; 2e x esas kun olu tre ofte la plural-marko : émaux, agneaux, beaux, 
baux, rideaux, caveaux, cerceaux, marteaux, tombeaux, e. c.; jeux, cheveux, 
voeux, bijoux, cailloux, choux, genoux, joujoux, hiboux, poux, creux, e. c.; 3e on 
skribas s, ma on ne pronuncas lu : clous, sous, livres, tables, récits, pages, mers, 
mères, pères, soeurs, €. c., e. c. Do on ne darfas kontar la Franca, od on devas 
pozar kom principo : quale en la Franca, on skribos s por la pluralo, ma on ne 
pronuncos lu. Or ta principo esas posibla en la Franca pro la determinanti les, mes, 
tes, ses, e. c., ma la L. I. ne indikas la pluralo en sua determinanti : la (homi), mea 
(frati). Do on ne darfas kontar la Franca kom susteno (por la helpo-linguo) dil 
pluralo per s, ca s ne sonante en la vorti plurala di ta linguo. 


Restas vere por la pluralo per -s nur du susteni : la Angla e la Hispana (5). Nam esas 
quaza joko alegar altra lingui, en qui s renkontresas preske tam ofte en la singularo 
kam en la pluralo. 

Nun ni videz la susteno dil pluralo per -i. 
La Slava lingui (susteno extreme importanta) e la Rumaniana kun l'Italiana (6). 


En ica lasta linguo, -i havas ne nur la maskuli, ma mem femini : madri (matri). E, 
fakto remarkinda, s qua desaparis en la paso dil Gotika al Germana, transformesis a 
i (kun e di es) pasante de la Latina al Italiana : uomini = homines; madri = matres; 
cani = canes. 


Fine, la pluralo per -i esas konocata da omna Latinisti (kad on negus lo?), tale ke 
boni, mali di Ido esas exakte boni, mali di la Latina (kad en ta linguo on dicas : 
bones, males?); ol esas konocata da multega altra homi per Italiana plurali quin on 
darfas dicar internaciona por omna Europano od Amerikano kelke lerninta la 
gramatiko di sua linguo : carbonari, ciceroni, condottieri, dilettanti, lazzaroni, 
quintetti. 


Ka do ni exajeras dicante : la pluralo per -i esas preferinda por la linguo helpanta, e 
Ido saje agis adoptante lu (7). 


153 


L'Italiana qu facis uomini de homines, duca de dux (ducis), mano de manus, e. c., 
inspiras ta reflekto : se ula sistemo di helpolinguo agas plu o min tale, la diletanti di 
naturaleso e di latineso plendas pro barbarismi, klozante la okuli pri olti quin li 
facas, ed energioze li rimemorigas la prototipo Latina. Ni do ne trublesez da lia 
kritiki e ni ne shamez pri tala chanji en ido, qua ne vizas neutil eruditeso, ma 
praktikala simpleso. Kun ta exkuzo, ni forsan darfas uzar tanta libereso kam 
l'evoluciono naturala en vivanta linguo, e tante plu, ke ica tro ofte uzas blinde ta 
libereso, kontre ke L. I. bone konstitucita havas kom freno la simpleso e facileso 
necesa, e kom guidilo la koncio dil skopo vizita. 


Ni lasez nia kontrediceri skandalesar en Ido pri kozi quin li admiras en vivanta 
lingui. Li unesme laboras por su, en la realeso, por havar sua linguo internaciona 
propre individuala e partikulara. Nur ica povas satisfacar lia sentimento e gusto 
linguala, quin li ne povas sakrifikar a l'interesto di la homaro. On asertas, ke ta 
marcho diverganta donos fine lakonvergo e helpolinguo unika. Ni kontraste laboras 
por la maso homala, en la diciplino e obediado linguala; kompreneble la procedi ne 
povas esar identa e sama. 


La tempo e la homaro facos la selekto, e me esas tre certa ke fine li decidos e 
rezolvos por ni (8). 


(1) Videz "Apendico « Konjugo-sistemo di Ido ». 


(2) Vere kad esus tolerebla e facile pronuncebla : quasn vu prenos? vice : quin 
vu prenos? 


O : la homos quasn me renkontris? O fine : mokosn, persekutosn, mem 
tormentosn dum uyarosn il subisis... vice : mokin, persekutin, mem tormentin 
dum yari il subisis...? 


Or la n inversigala esas necesa, nome por qua, qui, quo, quale on vidis en la 
gramatiko. Senco klara, nedubebla povas obtenesar nur per olu, en ula kazi. 
Do ol devas esar konservata, ed ol ne esas admisebla pos s en finalo. 


(3) Quan havis Neutral e Reform Neutral. 


(4) On reprochis a Ido (por justifikar Esperanto) formacar sua pluralo per 
substituco. O, on dicas, esas la marko distingiva di la substantivo. Konseque 
on devas konservar ol en la pluralo. 


Unesme o ne esas nur la marko dil substantivo : ol esas anke la marko dil 
substantivo singulara. On do havas nul motivo por adjuntar la marko dil 
pluralo ad olta dil singularo; kontree, on devas remplasigar ica per ita; nam 
l'ideo dil pluralo ne adjuntesas al ideo dil singularo : ol kontredicas lu 

absolute. La marko dil pluralo konseque devas remplasar olta dil singularo e 
ne adjuntesar ad olu. 


Altraparte, se o esus la marko generala di la substantivo, on devus adjuntar 
un specal marko por la singularo, ed un altra marko specala por la pluralo. Tal 
esas la konsequo di ta postulo superlogika. Ma lore la kritiko atingas tam 
Esperanto kam Ido. 


Altraparte, se o esas la marko di la substantivo generale, qua do esas la 
marko dil verbo generale? Qua esas la komuna elemento en ta omna finali as, 
is, os, us, u, i di Esperanto? Nula, ne mem un litero! On certe respondos ke 
suficas savar, ke ta omna finali esas finali verbala e karakterizas la verbo. Tre 
bone! ma same suficas savar, ke o e i esas finali substantivala e karakterizas 
rispektive la substantivi singulara e la substantivi plurala. La rezono esas 
rigoroze identa en la du kazi. Se l'objeciono havus la maxim mikra justeso, on 
devus konservar la marko dil verbo (i dil infinitivo en Esperanto, exemple) en 
omna modi e tempi, e dicar : amias, amiis, amios..., amianta... Fakte, por 
defensar la pluralo di Esperanto, on kondamnas lua tota konjugo! On do 
koaktesas admisar, ke se la konjugo di Esperanto ne pekas kontre logiko, la 
pluralo per i ne pekas, anke lu, kontre logiko. O l'objeciono ne valoras, od ol 
atingas la kara linguo quale « la pavo dil urso »! 


Finante, ni donez la decidiganta motivo di la substituco dil Ido-pluralo ad olta 
di Esperanto; ta motivo esas, ke l'Ido-pluralo esas tam facile pronuncebla da 
omni (ye la nominativo o ye l'akuzativo) kam ne esas tala por tota populi la 
pluralo di esperanto, precipue ye l'akuzativo. Ex. : Me amas chiujn tiujn, kiujn 
vi amas, kaj mi malamas chiujn tiujn, kiujn vi malamas. en Ido : me amas ti 
omna quin vu amas, e me odias ti omna quin vu odias. 


(5) On ne audacis til nun alegar la Portugalana. Ma ni ne desesperez. Pro quo 
ne? Quale en ta linguo, ni skribus actos e pronuncus a 'tush. 


Ma on ne obliviis citar kom susteno, por s plurala, linguo klasika, la Latina, 
en qua ta vokalo finas omnainstante nominativo o genitivo singulara, tante 
vere ol esas marko di pluralo! 


(6) Ol ne esas nekonocato en la Greka moderna. 


(7) Zamenhof adoptis lu en sua reformo di 1894, e lore il dicis, ke ta pluralo 
esas plu harmonianta kun la fizionomio di Esperanto. Il chanjis a a sua 
infinitivo -i, e donis -e kom karakterizivo a l'adjektivo ed a l'adverbo. 


(8) On reprochis a -as, -is, -os, -us dil konjugo produktar tro ofta sisi, 
obliviante ke li esas nekompareble plu multa en la Hispana, por olua pluralo, 
quan on asertas esar la maxim bona por L. I. Cetere ni komparez : omnasorta 
legumos, terpomos, karotos, napos, kaulos, pizos, fazeolos, artichokos e diversa 
fruktos : pomos, piros, vitberos, nucos e. c., a : omnasorta legumi : terpomi, 
karoti, napi, kauli, pizi, fazeoli, artichoki e diversa frukti : pomi, piri, vitberi, 

nuci e. c. (*). Forsan mea orelo esas trompata da l'Italiana, ma me preferas 
kom dezinenci le i sucedanta a le os tante sika e tante desagreable sisanta di 
la Hispana pluralo. 


Ne esas sen utileso remarkigar la regulozeso dil pluralo per -i en Ido. Olua 
personal pronomi ipsa revelas sua pluralo per i : ni, vi, e. c. 


(*) En Espo : chiuspecaj legomoj : terpomoj, karotoj, napoj, brasikoj, pizoj, 
fazeoloj, artishokoj, kaj diversaj fruktoj : pomoj, piroj, vinberoj, juglandoj k. t. p. 
Akuzative : chiuspecajn legomojn : terpomojn, karotojn, napojn, brasikojn, 
pizojn, fazeolojn, artishokojn, kaj diversajn fruktojn : pomojn, pirojn, vinberojn, 
juglandojn e. c. Uf! 

Ka, koram tal exempli e centi de altri posibla, la pluralo per -i ne semblas la 
maxim bona? 


Genro e maskulismo. (Apendico 3-ma.) 


Maxim ofte la genro indikesas, en la lingui posedanta olu, da gramatikal formo 
partikulara, ma ulfoye, mem en ta lingui, ol esas expresata dal vortordino, altradice 
dal nomo ipsa dil anmoza ento (ex. : F. pere, mere; oncle, tante; boeuf, vache, cheval, 
jument). Sioro A. MEILLET lo remarkigis en sua kurso pri Gramatiko generala, che la 
Sorbonne. Il anke memorigis, ke multa lingui ignoras la genro. Exemple, la Angla 
posedas lu nur en la pronomi he, she, it. La genro ne existas en la grupo (Finno- 
ugriana), en la Turka. Ula lingui perdis lu, qui ne posedis, exemple la lingui 
Iraniana, l'Armeniana, qua ne mem havas feminal sufixo por formacar rej-ino, me 
supozas (l). « Do, konkluzas Sro MEILLET, la genro gramatikala nule esas 
universala e necesa kategorio... ». « L'Europani tendencas atribuar a la genro tro 
granda importo, pro ke en lia lingui l'artiklo konstante akompanas la substantivo e 
memorigas lua genro (ecepte en E.). » (2). 


En Indo-Europana, la genro ne indikesas en la substantivo, ma en l'adjektivo : la 
substantivo posedas nur genro latenta (pater, mater havas simila formo) quan 
revelas l'adjektivo akompananta (bonus, bona) (3). Do nur l'akordo indikas la genro. 


« La klasifiko dil genro maxim konocata da ni, ma ne la maxim importanta, esas la 
sexuo. Ol uzesas preske nur en la min multa lingui, nome le Indo-Europana e le 
Semidala. Ol esas do multe min importanta kam semblas a ni kom Europani. Mem 
en ta lingui ol aplikesas nur a parto di la nomi, a la nomi di l'enti sexuoza; e mem 
por multa chanjo di formo. Exemple en la Franca, por indikar la sexuo en : elefanto, 
hieno, strucho, buvrelo, skarabeo, heliko, e. c., e. c., on koaktesas adjuntar sive « 
maskula », sive « femina ». Tale ke, se on kontus, on trovus, ke nur ecepte la genro 
esas markizita, mem en la Franca. 


Semblis a ni esar utila memorigar, kun la susteno di linguistikal autoritato : 


le ke la genro gramatikala nule esas universala e necesa kategorio; 

2e ke la klasifiko dil sexuo esas multe min importanta kam semblas ad ni. 


Pos agir ico, esos plu facil ad ni expozar la procedo di Ido por la genro, o plu juste 
por la sexuo e konocigar olua motivi. 


Unesme la questiono dil maskulalo o feminalo povas koncernar en Ido nur la nomi di 
enti anmoza pri qui on volas indikar la sexuo. Or, maxim ofte, esas nek necesa, nek 
mem utila indikar olu. de ico konsequas : la dezinenco -o dil substantivo suficas 
tam bone por la enti anmoza kam por la kozi. Nula specal dezinenco esas necesa por 
l'uni o por l'altri. On ya ne povas vidar animalo en vorto indikanta kozo. Konseque, 
pro quo ni havus du dezinenci, kande un suficas? 


Altra konsequo : substantivo di ento anmoza qua havas nul specal marko di sexuo 
ne esas plu multe maskula kam femina, ol indikas nur la speco, quale F. enfant, 
conjoint e mem homme, qui ne implikas plu multe un sexuo kam l'altra, quale bous 
Greka, bos Latina e mem agnus en l'antiqua Latina, ube on dicis agnus femina por 
F. agnelle, ante dicar agna (4). 


Ne sen fundamental studiado di la questiono Ido adoptis sua nuna sistemo por la 
enti anmoza. Nam ol heredabis de Esperanto la eroro pri maskulismo, qua 
konfundas implicite la nomo di speco kun ta dilmaskulo (5) e formacas la feminalo 
ek ta lasta. Ica procedo stranja « evas de ta prehistoriala tempi, en qui la homulo 
dominacis per la violento e teroro lua kompatinda kompanino, o plu juste lua 
sklavino » remarkigis Sro COUTURAT (6). Ni liberigas ni en Ido, de ta tiranatra 
prejudiko e de ta obsedanta konsidero di la genri, qua imprimis a nia omna lingui 
neefacebla karaktero (7). Nam ni repetas lo ed insistas pri lo : la nova sistemo ne 
tendencas impozar a ni la konstanta e penoza distingo di la genri e konseque la 
selekto inter -ul e -in, ma, inverse, dispensar ni de ta neutila e jenanta konsidero o 
selekto, en omna kazi en qui ol ne esas necesa ed esencala. La linguistiko montras, 
ke l'evoluciono di la lingui tendencas sempre simpligar la gramatikala kategorii : or 
inter li la minim necesa ed esencala esas certe ta di la genro. Nu, Ido anticipas nun 
la rezultajo finala di ca evoluciono, ed atingis per un stroko la sola solvo logikala e 
definitiva. Ico konstitucas granda pazo ad avane en l'evoluciono di la lingui, e 
decidigiva avantajo por nia linguo kompare a la ceteri, natural od artificala (8). 


Ni bone remarkez, ke la konservo dil maskulismo en Ido esabus kontrea al principo 
dil unasenceso. Nam, se homo opozesas a homino, to venas evidente de ke ol havas 
du senci : le homa ento. 2e homa ento maskula. Ta du senci, de ube ol recevas li? 
Certe ne de la dezinenco - o, simpla karakterizivo di la substantivo e quan ni ritrovas 
en hom-in-o (homo femina) (9). Pro ke nul altra marko uzesis por homo (kontraste a 
hom-in-o), la kauzo esas evidente, ke on donas a homo la du senci supere indikita 
por la radiko hom; on do konseque atribuas reale du valori ad ica : ol reprezentas 
samtempe la homo speco e la homo maskulo, ek qua on facas homino. Do tal 
procedo esas nekontesteble la maskulismo en sua kompleta nelogikaleso. Esperanto 
havas lu, ed Ido havus lu ankore (sen la sufixo -ul dil maskuli) por omna nomi di 
enti anmoza. 


157 


Altraparte ka la raciono komuna ne dicas ke, se la radiko ne povas sen adjunto, 
expresar la ento femina, ol ne povas plu multe, sen adjunto, expresar la ento 
maskula. 


Pluse, homo signifikante homo maskula, kad on ne darfas dicar, ke on obtenas de 
olu « androgino, hermafrodito », kande on derivas homino de olu? Nam lore on 
unionas lua feminal valoro a la maskulal valoro di homo. 


Ma pro quo la du sufixi -ul e -in por markizar la sexuo, prefere kam dezinenci? Pro 
du motivi : 


le Genro e sexuo, quale ni vidis, nule havas l'importo quan ni inklinesas atribuar ad 
oli. Do esas plu racionala expresar per sufixo la sexual ideo qua adjuntesas a la 
radiko di speco e rezervar al dezinenci ofico plu importanta. Nam, se la formi 
gramatikala havas kom esencal skopo « indikar la rolo dil vorti en la frazo » (ka la 
sexuo esas rolo?), lia uzo maxim utila certe esas karakterizar la diversa speci di vorti 
(substantivo, adjektivo, verbo, e. c.), nam to esas l'indiko maxim utila por la 

« konstrukto » di la frazo e por lua kompreno quika e certa. 


2e Qua dezinencin on adopus? 
— Nu, -a, exemple por la feminal nomi. 


— Ne pro la Latina, me pensas; nam me trovas en lu sennombra neutri plurala ed 
anke multa maskuli : conviva, geometra, collega, agricola, homicida, poeta, e. c. (10). 
Ido multe plu preferas la dezinenco -a por l'adjektivo, pro ke ta vokalo finas la 
plumulto dil feminal adjektivi en la Latina, l'Italiana, e. c., e mult adjektivi en la 
Sueda. Ol valoras tre certe plu multe kam -i (marko di pluralo en tanta lingui) e 
quan malgre co ula sistemi adoptis kom karakterizivo di adjektivo. 


— Kad on ne povus adoptar o por la maskulalo? 


— Co esus certe posibla. Ma, pro la dicita motivi, esas preferinda atribuar specal 
sufixo al nomi maskulala, quale on agas (per -in) por la nomi feminala, ed atribuar - 
o, kom dezinenco pure gramatikala, ad omna substantivo (11). 


— Ma -e por la substantivi indikanta kozo, scientie, exemple? 


— Se me ne eroras, scientia impozesas da la Latina por la fideli di ca linguo. 
Omnakaze, substantivo esas substantivo, sive ol indikas ento anmoza, sive ol 
indikas kozo, e lua senco ipsa impedas omna konfundo. Sive me uzos scientia, 
scientie o mem cienco, nulu konfundos la vorto ad ento anmoza. Lore pro quo du 
etiketi, du karakterizivi, kande un sola tote suficas? Pluse, kad la vokalo -e ne 
konvenas perfekte por l'adverbo? Forte, dolce, tante konocata kom muzikal vorti, 
donas quik la valoro di -e e semblas adminime tam bona kam fortiter, fortim, 
fortemen, forti, e. c. 


— E -u? 

— Quaresma vokalo (ek 5) nur por la substantivo! Kad ico ne esas troa? Vice facar 
ek olu la marko di irga genro (segun ula autoro) o la signo dil akuzativo (segun 
altra), ka ne esus plu bona uzar -u por markizar la pronomi individuala : ulu, nulu, 
omnu? 


— Ni do lasez la dezinenci a lia vera rolo, precizigita supere. La sexuo esas 
gramatikala, en ula lingui, nur misuze; ni omna sentas lo ed ofte pruvas per la vorti 
« maskula » e « femina », quin ni tante freque juntas alnomo di speco, vice o apud 
dezinenci partikulara. Se ni kelke reflektos, ni asentos, ke esar maskula od esar 
femina ne plu multe klasifikas nomo di animalo en kategorio gramatikala kam esar 
yuna od esar olda. To esas nociono partikulara qua devas esar expresata per vorto 
partikulara, sive kompleta (maskulo, femino) sive abreviita en sufixo (-ulo, -ino). Certe 
min racionala e min praktikala esas, por expresar ol dezinence, uzar 4 vokali ek 5, 
quale propozesis, precipue se li esas multe plu necesa od utila por vera kategorii 
gramatikala. 


Rezume, Ido solvas la questiono dil genro ed emendas la maskulismo di nia lingui en 
la maniero sequanta : 


le Radiko di speco, konvenanta egale bone por la maskuli kam por la femini : 
elefanto (maskula o femina), homo (ento homa, sive maskula, sive femina), filio (la 
genitito sive maskula, sive femina) (12). 


2e Sufixo -ul preiranta la dezinenco ed indikanta la sexuo maskulala, se oportas 
enuncar olu : elefant-ulo (elefanto maskula); hom-ulo (homa ento maskula); fili-ulo 
(genitito maskula). 


3e Sufixo -in preiranta la dezinenco ed indikanta la sexuo feminala, se oportas 
enuncar olu : elefant-ino (elefanto femina); hom-ino (homa ento femina), fili-ino 
(genitito femina). 


Kompreneble, se altra vorto, exemple prononco personala, ja indikas la sexuo, la 
radiko di speco suficas : mea filiulo ne plus esas infanto (13); el esas sekretario (14) 
di ministro (15). 


Semblas a ni, ke ta sistemo sustenesas da la raciono, e ke ol havas la merito esar 
tam logikala e simpla kam praktikala. 


(1) Esas utila remarkigar, ke la nov-latina lingui havas nur du genri : la 
maskulalo e la feminalo, kontre ke lia matro la Latina, pluse havis la neutro. E 
la Angla, qua nun preske ne plus havas genro, venas de lingui posedanta la tri 
genri. 


(2) Progreso, IV, 572. 

(3) Fakto simila ne indijas exemplo mem en la Franca : de bons pères, de 
bonnes meres. La genro aparas nur en bons, bonnes. 


(4) Ni bone remarkez, ke en ica frazo : « La hundo esas la amiko di la homo », 
nek hundo, nek amiko, nek homo implikas la sexuo, mem en la Franca. Ni 
remarkez anke, en la Franca, ta stranja fakto : enfant ne implikas sexuo, e 
pere esas maskula, adminime en la singularo! Nam, en la pluralo, ol kontenas 
mem la matri, quale homme kontenas la homini : nos peres nous ont appris 
(nia patri docis ad ni) : lhomme est mortel (la homo esas mortiva). — La 
Madyara, plu logikoza, donas nula genro a pere (patro) nek a frere (frato). 


L'Angla lasas sen genro kuzo ed amiko. Pro to lu dicas : male cousin, female 
cousin; male friend, female friend. 


La Rusa havas multa sengenra nomi, inter altri : sirota (orfano). Ulkaze ol 
havas tri nomi diversa : 1 por la sengenra substantivo (di speco) : sobaka 
(hundo), 1 por la maskulo : kobel (hundulo), 1 por la femino : 

suka (hundino); chelovek (homo), mujchina (homulo), jenschina (homino). 


On atencez ico : se patro, frato e. c. esus masula (homuli), ge-patri e. c. esus 
absurdajo, nam on ne povas unionar la du sexui, kande existas nur una. 


(5) Omna maskula nomi en nia lingui esas dusenca : oli signifikas, lore 
maskula enti, lore (e maxim ofte) la du sexui sen distingo. La exempli 
esassennombra; ni citez nur du. Kande ni parolas pri nia parenti e nia amiki, 
kad ni komprenas per to nur maskula parenti e amiki, o kad ni inkluzas anke 
nia parentini ed amikini? Certe la duesma senco esas preske sempre la justa. 
Do ca plurali esas dusenca en nia lingui : ni ne povas distingar klare, 
gramatikale nia parentuli ed amikuli inter nia parenti ed amiki generale. 


Ma, se parento, amiko esas preske sengenra en la pluralo, li devas evidente 
esar sengenra anke en la singularo; nam altre li chanjus sua senco pasante del 
singularo al pluralo! Esas do absolute necesa, se ni volas parolar pri parento, 
amiko maskula, ke ni indikez lo irgamaniere. Pro to, vice uzar la tota vorto 
maskula, ni uzas la sufixo -ul qua esas lua abreviuro, same kam -in esas 
l'abreviuro di femino. Do ni parolas pri parentulo, amikulo, same kam ni 
parolas pri parentino, amikino, e pro la sama motivo : a la sengenra nociono di 
parent, amik, ni devas adjuntar, lore la nociono di maskulo (-ul, lore la 
nociono di femino (-in), ma nur kande ni bezonas li, t. e. kande ni havas li en 
la mento, e deziras expresar li : on nultempe obliviez ica grava restrikto! Nam 
se, quale ni dicis, 95 foyi ek 100 amiko (en nia lingui) signifikas egale amikulo 
od amikino, 95 foyi ek cent ni devas uzar simple amiko, e ne amikulo nek 
amikino. La suprega lego di la L. I. esas : « Expresez vua tota penso, ma nur 
vua penso. » (Progreso, VI, 588.) 


(6) Progreso, VI, 592. 

(7) On remarkez bone, ke ca sistemo esas tote analoga e konforma a la sistemo 
di nia pronomi personala : same kam ni havas sengenra lu apud ed exter il, el, 
ol, ni devas havar homo exter homulo e homino, e. c. : nam ta formi devas 
necese korespondar e harmoniar inter su. L'Angla ipsa ne havas la sengenra 
pronomo e mustas dicar : he or she (il od el), quo esas inkombranta e tedanta. 


(8) Sro COUTURAT finas per ica noto : Lasta vorto. Se la fanatiki di la « 
Zamenhofa lingvo », qui kustumas uzar kontre ni omnaspeca argumenti, bona 
o ne, sincera o ne, esus tentata kritikar la sistemo di Ido, esus facila klozar lia 
boko per la sequanta 

deklaro di la Maestro ipsa (Pri reformoj en Esperanto, p. 13-14; texto aparinta 
en Esperantisto, marto 1894, p. 37): 


« Kelkaj amikoj proponis, ke ni enkonduku apartan sufikson pro substantivoj 
speciale viraj. » (Remarkez la ridinda uzo di vira virina vice maskula, femina : 
ica uzo duras ankore nun : bovo-viro!) « Pripensinte tiun chi proponon, mi 
trovis ke ghi estas ne sole tre logika sed ankaŭ tre oportuna. Fratiro ekzemple 
signifus tiam speciale fraton, kaj fratino speciale fratinon, dum frato signifus 
simple infanon de tiuj samaj 

gepatroj (au frato, au fratino). » 


Do ni povas gratular ni (kun legitima fiereso!) ke ni havas l'aprobo mem di la « 
kara Maestro », quan la « fideluloj » blinde veneracas. Ti qui objecionas, ke ni 
riprenas la sufixo -ul, quan ni tante kritikis, e mokis en Esperanto, ne 
atencas, ke ni nule kritikis lua formo, ma lua absurda uzo : blindulo ne esas 
persono « karakterizita da blind », ma « qua esas blind », do blindo. La sufixo - 
ul signifikis nulo en Esp., ma por ni ol signifikas maskulo : do kande ni dicas 
blindulo, richulo, ni donas a ca vorti senco quan li ne havis en Esp. (opozante li 
a blindino, richino). Por komprenar la difero, suficas komparar la feminala 
nomi : Esp. blindulino, virgulino ad Ido : blindino, virgino. (Progreso, VI, 593.) 


(9) Doktoro Zamenhof uzis ipsa plurfoye homino, vice virino, to quo supozas en 
homo la duopla valoro segun qua ni rezonas. 


(10) Reale la Latina havis por sua substantivi nur dezinenci kazala. Ol 
nultemepe havis sexual marki por ta vorti. 


(11) Ni memorigez, ke la Provencala havas multega feminala nomi ed adjektivi 
finanta per -o. E kad l'Italiana ne dicas : la mia mano (mea manuo)? 

Ne esas sen utileso remarkigar, ke povas esar nur neutra la substantivo qua 
havas nek la karakterizivo dil maskuli -ul, nek la karakterizivo dil femini -in, 
se per naturo, quale matro, o mestiere quale maristo, lua sexuo ne indikesas. 


(12) Ni pasante remarkigez, ke la Franca ed altra lingui ne povas simple e sen 
ambigueso expresar ica ideo : Mea filii ne plus esas infanti. 


(13) E ne infantulo, pro ke la sexuo ja indikesas en filiulo. 

(14) E ne sekretariino, pro ke la sexuo ja indikesas dal pronomo el. 


(15) Til nun la ministri, la soldati ed altra profesionani apartenas al forta 
sexuo; do nul konfundo esas timebla e ministro, soldato suficas. Ma supozez, 
ke divenus necesa indikar la sexuo, nu, ni havus : ministrulo, soldatulo e 
ministrino, soldatino. 

La Franca proverbo : « La paresse est la mere de tous les vices » implikas nula 
sexuo e mere hike = genitanto, patro (sive maskula, sive femina). Konseque on 
tradukas : L'ociereso esas la genitanto (o : la patro) di omna vicii. Genitantulo, 
genitantino, o patrulo, patrino esus hike groteska, nam ociereso esas nek 
homulo, nek homino. 


Substantivigo dil adjektivo. (Apendico 4-ma.) 


Unesme importas precizigar bone la justa signifiko dil vorto « adjektivo » 
(qualifikanta). Yen to, quon skribis pri ta punto la ciencoza filozofiisto L. 
COUTURAT, nia regretata pioniro. 


« Adjektivo (plu precize : adjektival radiko) tote ne indikas la abstraktita qualeso, ma 
la konkreta ento qua « posedas » ta qualeso, e qua tam multe diferas de ta qualeso, 
kam la habitanto diferas de sua lando o la mestieristo de sua mestiero (1). La radiko 
blind expresas ulo blinda, e ne la blindeso; konseque blindo = ento (praktike homo) 
blinda, e tote ne la blindeso. Same belo, bono ne povas indikar la beleso, la boneso 
(quale se le sufixo es, o ec [en Esperanto], havus nula senco e nula valoro), nek 
felico la feliceso, nek fiero la fiereso, e. c., e. c., ma nur la enti, qui posedas ta 
qualesi. » (2). 

Reale la substituco di o a a substantivigas la adjektivo, ma ol ne homigas lu. Icon 
agnoskis Sro COUTURAT per ica vorti : 


« Certe, substantivigar adjektivo ne esas necese personigar ol. Belo nur signifikas « 
bela ento » (persono o kozo indiferente), nam la finalo -o di la substantivo aplikesas 
tote egale a personi ed a kozi. Ma hike aparas motivo, ne plus di logiko, ma di 
simpleso : se on bezonas distingar la kazo di persono e la kazo di kozo, on havas ja 
la sufixo -aj por la kozi : do ne esas necesa uzar altra sufixo : to esas nur praktikal 
konvenciono di « komuna raciono ». Remarkez bone, ke la substantivigo di adjektivo 
ne implikas plu l'ideo di kozo kam l'ideo di persono; belo vice belaĵo esus tam 
konvencionala kam belo vice bela viro (3). Ma l'ideo ipsa dil adjektivo maxim ofte 
implikas, sive ideo di persono, sive ideo di kozo : acido, dezerto, vakuo, e. c., povas 
(naturale) indikas nur kozi; avaro, blindo, malado, e. c. povas indikar nur personi 
(o vivanti). Do en omna kazi en qui povas aparar praktike nula dusenceso, on 
darfas substantivigar direte l'adjetivo : to esas simpligo e sparado di neutila sufixo. 
Nur en kazo di reala dubo on uzos -aj por distingar la kozi (4). 


Ni remarkigas, ke « le beau, le vrai », e. c., en su, segun la koncepto di PLATON ed 


ARISTOTELES (qua darfas esar expresata ankore per la belajo, la verajo) nun esas 
plu ofte expresata dal Idisti per la pronomo lo e l'adjektivi : lo bela, lo vera, e. c. (5). 

Altraloke Sro COUTURAT dicabis : 


« L'ideo di persono o di kozo esas nur implicita, tacite o spontane adjuntita; 
kompreneble ol impedas la strikta renversebleso, t. e. devas desaparar kande on 
rivenas de la substantivo a la adjektivo. Ma esus same arbitriala, same kontrea a la 
strikta renversebleso, pozar : belo = bela kozo (belajo) kam pozar : belo = bela 
homo o persono. La du esas egale kontre la logiko, o plu juste, exter la logiko. 
Segun la strikta logiko, on devas tacar nulo, ed expresar omna elementi di l'ideo : 
l'ideo di persono, per la vorto homo; l'ideo di kozo, per la vorto kozo (o per la sufixo 
-ajo). Apene on bezonus alterar homo en -om (sufixo propozita da Sro DE JANKO), 
nam, danke la posibleso di eliziono, bela homo = bel' homo. Rezume, segun strikta 
logiko, on devus sempre uzar sufixo, sive por la personi, sive por kozi... 


« Pro quo ni ne adoptis tala sufixo? Simple pro ke praktike ol ne esas necesa. Nam, 
pro ke on havas sufixo specala por indikar la kozi, nome -aj, on ne bezonas sufixo 
specala por indikar la personi : l'absenteso di sufixo suficas por to (ne obliviez, ke la 
questiono ne plus esas di strikta logiko, ma di praktikal komodeso... 


« Mem la sufixo -aj, por la kozi, devas uzesar nur en kazo di bezono, t. e. nur kande 
l'adjektivo substantivigita povus esar dusenca, e signifikar persono. Nam existas tre 
multa vorti, precipue en ciencal e teknikala linguo, qui esas adjektivi substantivigita 
ed indikas kozi : astringivo, nutrivo, konduktivo (6), e. c., esas esence ed evidente 
nur kozi; esas do tote neutila adjuntar a li la sufixo -aj. Same en matematiki on 
parolas pri kompozanto, rezultanto, determinanto, varianto... (7). 


« Nule on bezonas adjuntar -aj a tala vorti, tante plu ke li ne indikas propre kozi plu 
kam personi... (On darfas tre bone dicar konsequanto, nam ta vorto ne povas 
indikar homo, ma nur propoziciono o fakto; e. c.) (8). 


Nun kande ni expozis la questiono tal quala nia Akademio mantenis ol, pos diskutir 
e studiado, ni konocigos propozo, quan facis, la unesma, ed unesme en formo di 
questiono, Sro DE JANKO, qua mortis dum la milito pos esir vice-sekretario dil 
Akademio : 


« Pro ke la pronomi : unu, ulu, altru, nulu, omnu, irgu, omni signifikas homi, kad 
on darfus analoge, aplikar l'afixo -u a l'adjektivi por donar ad li senco simila? 
exemple la blondu — la blonda homo, la modestu — la modesta homo; e. c.? » 
(Progreso, I, 307.) 


Sro COUTURAT respondis : « Ca sugesto esas interesanta e meritas studio. Nun on 
uzas en ca senco simple la substantivo : blondo, modesto, e. c. E co havas nula 
malavantajo (desavantajo), nam, kande on parolas pri kozi, on uzas la sufixo -aj, 
specala por ca kazi. » 


Ni dicez quik, ke la propozo di Sro DE JANKO rezultis de fundamental eroro pri la 
valoro dil dezinenco -u. Il ipsa agnoskis lo pose. 

La dezinenco -u selektesis da « Ido » (me) en la reformo-plano, tote ne por homigar 
un, ul, altr, omn, irg, ma unike por pronomigar li, quo esas tre diferanta. Mem me 
propozabis icu, istu, tote ne por homigar ic, ist (diveninta it), ma por pronomigar li, 
per la substituco di -u al dizinenco adjektivala (a) di ica, ista. La -u esis ed esas 
ankore nur pronomal dezinenco, quale -a esis ed esas ankore adjektival dezinenco. - 
u formacas individuala, ma ne homala pronomi. Kad onkore nun ni ne uzas 
omnainstante l'unu, l'altru, kom pronomi, pri enti nule homa, mem nule bestia? 


Cetere Sro COUTURAT dicis : « Ni memorigas insiste, ke la finalo -u nule indikas la 
personi, ma karakterizas la pronomi (Progreso, I1, 602). 


Sualatere Sro DE JANKO skribis : « Til nun semblis a me, ke la finalo -u esis 
institucata por indikar personeso; sed (ma) nun aparas, ke ol indikas simple 
pronomo (9). 


Semblas do, ke se on komprenabus bone la valoro pronomala di -u, on ne pensabus 
ad olu por homigar adjektivi, o plu juste adjektival radiki. 


Tamen, pos dicir : « Sed (ma) en ta rolo (di pronomo) ol semblas a me tote ne utila, 
nam omnu vidas, kad la pronomo esas o ne sequata da nomo » (ma nultempe la 
pronomo sequesas da nomo, pro ke ol remplasas nomo), Sro DE JANKO mantenis e 
mem generaligis sua propozo pri la personigo (homigo) dil adjektivo dicante : 


« Uzez la finalo -u por personigar omna adjektivi indiferente : 'ulu venis. Quu venis? 
Icu esas genio. Anke la bonu pekas. L'amantu esas blinda' » (10). 


Pri l'unesma propozo di Sro DE JANKO (videz ica) Sro COUTURAT respondis : 


« La finalo -u indikas personi (exakte : individui) nur en la pronomi, ne en la 
substantivi. Teorie, on devus adoptar ed uzar du sufixi, un por la personi, altra por 
kozi (11); ma praktike, un sola suficas por distingar la du kazi, e mem ol esas 
necesa nur en kazi di posibla dusenseso. 


« Lasta remarko : en la pronomi la plurala formo (per -i) sempre korespondas a la 
singulara per -u, nam la singularo per -o indikanta nedeterminita kozo, ne povas 
havar pluralo (se on vizas plura kozi, ta kozi esas pro to ipsa determinita, e 
konseque on devas dicar : ta kozi, multa kozi, altra kozi, e. c., e ne simple, to, 
multo, altro...) 


Ma, se on adoptus la propozo di Sro DE JANKO, la formo per -o indikanta 
determinita kozi, povus e devus havar pluralo, qua esus necese la formo per -i, 
segun la generala regulo : bono, boni (L. bonum, bona); ed on devus inventar altra 
pluralo por la formo per -u. Ma to ipsa montras, ke ta formo ne esas admisebla, e ke 
on devus uzar specala sufixo konservenda en pluralo; ex. : bonomo, bonomi. La 
rezultajo esus nur renversar la nuna regulo, t. e. uzar ula sufixo por personi, e nula 
sufixo por la kozi, quo esus « arbitriala » o konvencionala. On dicus bonomo, 
bonomi, vice nia bono, boni, e bono, boni vice nia bonaji (12). 

« Konseque, la distingo di la personi (per -u) (13) esas utila nur en la pronomi, e ne 
en la substantivi nek en la adjektivi; nam la senco ipsa di substantivo indikas 
persono o kozo, ed adjektivo sempre referas a substantivo expresita o tacita. Cetere 
ta distingo eas nule logikal, sed (ma) pure praktikala : la logiko ne distingas personi 
o kozi, omni esas logike « objekti » od « enti ». Pro to, la finalo -o di la substivi ne 
signifikas plu kozo kam persono, sed (ma) simple « objekto od « ento » » (14) 


Pri la duesma propozo di Sro DE JANKO. (Videz ica) Sro COUTURAT respondis « ... 
l'uzado di -u quale (kom) finalo dil adjektivi substantivigita (personigita) konstrastus 
krude kun la finalo -o di la propra (primitiva) substantivi, quan il intencas 
konservar. Videz la frazo, quan il citis quale (kom) exemplo (Progreso, II, 499), ube 
on trovas intermixita : malsaju, intrigantu, koketinu, kun kurtano, kompano. 
L'analogeso instigus nerezisteble la parolanto dicar, automate : kuranu, kompanu. 


« La solvo maxim simpla semblas esar, tote kontree, la totala supreso di la finalo -u 
en determiniva pronomi. Quale Sro DE JANKO ipsa remarkas, on ne uzas ol en la 
demonstrativa ed questionala-relativa pronomi e til nun aparis nula detrimento. ' 
Qua venis? ' signifikas evidente : ' Qua persono ', e se on volus dicar ' qua kozo ', on 
uzus, sive ca ipsa vorti, sive ' quo '. Same pri ica, ita. se do on volas restaurar 
perfekta analogeso, suficas supresar la formi en -u e remplasigar oli en omna kazi 
per la formi en -a. La exempli sube citata montras, ke nula dusenceso esas timenda 
pro ke omna pronomo remplasas ula nomo, qua esas antee expresata o bone 
konocata, on savas sempre a qua speco de objekti ol aplikesas... « Logikale la 
substituco di la finalo -o a la finalo -a signifikas certe nur la substantivigo, do 
expresas nur l'ideo generala di objekto, sen indikar ka ta objekto esas persono o 
kozo (Vid. Progreso, I, 555). La belo, la bono indikas generale « to quo esas bela, 
bona ». La senco neutra o nedeterminita di ta expresuri korespondas perfekte a ta di 
la pronomi en -o : ico, ito, omno, nulo, irgo, e. c. Segun remarko da Sro DE JANKO 
ipsa, ta senco generala kontenas egale personi e kozi : kande on dicas : ' omno ', on 
komprenas anke : ' omna personi '; kande on dicas : ' Nulo venis ', on komprenas 
anke ' nula persono '. Ma praktike, la senco interna di la adjektivo subtantivigita 
suficas por indikar, kad parolesas pri homo o pri kozo : la yusto esas evidente 
persono e la dezerto esas kozo. Same pri la participi substantivigita : la parolanto, 
la arestito esas evidente homi; la konsequanto, la dicito esas kozi (plu exakte, 
pensi). Esus tote neutila, do pedantala, postular formala distingo di ta kazi per 
specala sufixi. Tamen bi havas la sufixo -aĵo, qua indikas sempre kozo; en la kazi 
dubitebla (e nur en ta kazi) on devas uzar ol por indikar personi. E se ico ne semblas 
suficanta (quo eventos tre rare), on esas sempre libera adjuntar a l'adjektivo la 
substantivi ento, homo, viro, e. c. Li esos omnakaze plu klara e komoda kam 
specala sufixo, quan on inventus por ica funciono, e quan on riskus trouzas o 
misuzar, nam on uzus ol tre rare, se on uzus ol nur segun reala bezono. » (15). 


' 


Ca konsideri apogita sur tre multa exempli (16) granda-parte aprobesis da Sro DE 
JANKO en repliko (17) ube on lektas : 


«... Do por esar klara e ne fidar a la kuntexto, semblas oportuna indikar specale la 
nedeterminita neutro. Altraparte me agnoskas la justeso dil objecioni facita en la 
Respondo kontre mea tilnuna propozo, ja plurfoye repetita, ke -u signifikez persono 

ed -o la neutro. » Il adjuntis : « Ula ecelanta konocanto di nia linguo recente 
remarkigis l'eventualajo permutar la -o ad -u, t. e. uzar la finalo -u (qua ne havas 
pluralo) por la nedeterminita neutro (qua ne bezonas pluralo). To semblas ame tre 
sagaca ideo e vera salvo (18) de te desfacilaji. » 


Konseque il propozis fine : 


« Por substantivigo (signifikanta, segun la senco, persono o kozo) uzez la finalo -o. 
Exempli ek la Respondo : la blondo, la yusto (pers.) la dezerto (kozo); me adjuntas 
: Irgo venis... « Por la nedeterminita neutro uzez la finalo -u : La belu esas l'imajo 
di la bonu. Me prizas irga bonu = irgu bona... » E pos reflekti e propozo pri la 
pluralo dil adjektivo, il finis per : « Tale per malgranda (mikra) retusho ni advenos 
(arivos) a la maxim simpla e belsona formi propozita da Sro COUTURAT, sen 
sakrifikar en kazi di bezono la precizeso di nia linguo. » 


Yen do quala esis la definitiva judiko e koncepto di Sro DE JANKO pri ta punto 
gravega, ed on ne povas negar, ke ol esis injenioza, simpla, e chanjabus minime 
posible. 

Ponderinte omna opinioni e propozi, Akademio decidis : « On repulsas la propozo 
substantivigar la qualifikiva adjektivi sammaniere kam la determinivai (determinivi) 
(ex. : bonu indikus persono, bono indikus kozo o neutro), decido 482, unanime per 
8 voci. » 


Sro DE JANKO, quale omni, aceptis ta decido, qua fakte nur konfirmis la tillora 
uzado, duranta la substantivigo dil adjektivo tal quala establisabis lu la « 
Grammaire Complete » aprobita dal Komisitaro Konstanta di la Delegitaro. 


Ni adjuntez ica konsideri. 


Vice un sola kategorio de substantivi, la procedo bono, bonu establisabus du 
kategorii, ica per -o, ita per -u. Omna substantivi per -o nun havas sua pluralo per - 
i : tablo, tabli; doloro, dolori. Ma, ecepte, segun altra propozo, omna substantivi 
per -o venanta de adjektivo ne havus pluralo, o formacus ol per altra procedo : le, 
uli, kelki. Ma se le, uli, kelki ne esos uzebla? Ex. : purgivi tro frequa esas nociva, 
quo tre diferas de uli purgivo tro frequa, e. c. Arabi, Franci, Italiani = homi 
Franca, Araba, Italiana. Ma : Arabo, Franco, Italiano egalesus : irgo Araba, 
Franca, Italiana (kavalo, kultelo, armo exemple); nur Arabu, Francu, Italianu esus 
homo. Simile : parolanto, babilemo, amanto ne esus homo, ma irgo; nur 
parolantu, babilemu, amantu esus homo. Nun, por direte substantivigar adjektivo, 
o adjektivigar substantivo, ni remplasigas -a per -o, -o per -a tote simple; de 
katolika ni facas katoliko, o de katoliko ni facas katolika. Ma kun la sistemo -o = 
irgo, -u = homo, oportus esar certa antee, kad la radiko katolik esas adjektiva, o 
substantiva. Nam, se ol esas ajektiva, ni havos : katoliko = irgo katolika (exter 
homo), e katoliku = nur homo katolika. Ma, se ol esas substantiva, katoliko esos 
nur homo katolika (ne : irgo katolika). Ta distingi, qui ne mem havas la apogo di nia 
lingui, semblas vere tro superlogika por helpolinguo destinata a spiriti di ordinara 
forteso e ne a superlogikozi. 

Ni darfas joyar ke nia Akademio en sua decidi sucias nur l'unesmi (19). 


(1) E vere, F. grand ne equivalas grandeur, grandeso, nek pauvre esas identa a 
pauvrete, povreso. Li do ne indikas la qualeso ipsa, ma indikas, nomizas la ento 
karakterizata da olu : la povra o povro, la granda o grando. Nam, dicis Leibniz : « 
Discrimen adjectivi et substantivi in lingua rationali non est magni momenti. » 
Granda e grando, povra e povro fakte nomizas ento konkreta e diferas nur 
gramatikale. 


(2) Progreso, I, 389. 


(3) Do on substitucus un konvenciono ad altra, nam, per su -o indikas nur 
substantivo, quale -a indikas nur adjetivo. E kad ni ne devus serchar anke marko 
specala por la substantivi (nekontebla) di ago, di stando, quale amo, sufro, emoco, 
laboro, angoro, anxio, e. c. Pro quo nur la kozi, o la homi, e ne la agi e la standi 
havus la privilejo di marko propra e tote specala? Se on alegos la logiko, me sen 
hezito respondos : Por ni la logiko devas esar moyeno, ne skopo. Icon me ja dicis 
plurfoye. Kun superlogiko, forsan ni obtenus linguo plu logikoza. Ma me tote ne esas 
konvinkita, ke ol ne esus tro komplikita e neutile min simpla por la maxim multi. Or 
ni ne laboras por la logikozai unesme, e mem min multe por la superlogikozi, ma por 
omna posibla uzonti di la helpolinguo. (L. B.) 


(4) Progreso, I, 565. 


(5) Videz ye la « Pronomo « lo » ». — Lo esas pronomo per sua senco intima : to quo 
esas... 


(6) Hike on povas remarkar, ke persono anke esas nutrivo, che la kanibali; ke 
persono povas esar konduktivo (ex. en elektrala cirkuito), e. c. 


(7) Kad tala vorti esus per -o (substitucita a -a) substantivi Aristotelala, e povus kom 
tala uzesar da la cienco? (L. B.) — Sro COUTURAT tre remarkinda specalisto pri 
filozofio, skribis tre vere : « Kande 

Platon (ante Aristoteles) volis expresar l'ideo, l'esenco di la bela kozi (belaji), il uzis 
l'expresuro : la bela en su. Ma to esas nur altra nomo di la beleso (kun la 
cirkonstanco filozofiala, e ne linguala, ke il konceptis la beleso kom existanta « en 
su », exter la belaji, do exter la beleso di ca o ta belaji)... 


(8) Progreso, I, 555-56. 


(9) Forsan ta konstato inspiris a lu la penso ofrar pose -u kom specala karakterizivo 
dil prepozicioni. 


(10) Progreso, INI, 278. 

(11) E la agi? (Videz noto 3) Se on respondos, ke la senco ipsa dil radiko indikas, ka 
la vorto expresas ago substantive, me replikos, ke la senco dil radiko indikas, ka la 
vorto expresas homo o kozo sammaniere. 


(12) Progreso, I, 556-557. 


(13) Me repetas, ke -u indikas tote ne direte homi, ma individui, quo esas tre 
diferanta. 


(14) Progreso, I, 554. 

(15) Progreso, III, 279-280. 

(16) Videz Progreso, III, p. 280. 

(17) Progreso, III, 281. 

(18) Vera salvo en la texto (ideo salvar). 


(19) Pro lua graveso ed importo, ni ne povus tro lumizar pri ta punto dil 
substantivigo dil adjektivi, o dil adjektivigo dil substantivi. Quante plu on vidos olu 
plenlume, tante plu on prizos la decido motivizita solide dil Akademio, pos longa 
studiado. On do ne astonesez, ke ni donas ankore la sequanta konsideri. Ni 
extraktas li ek specal artiklo da Sro COUTURAT « Pri l'adjektivo substantivigita » ek 
Progreso, IV, 84. 


« On dicas a ni : Ni havas specala bonaji, e ni havas lia generala qualeso : boneso. 
Ma ni havas anke la generala ideo di omno, quo esas bona; to ne esas bonajo, ma 
l'ensemblo o ideo di omna bonaji. Or ideo ne esas identa a specala kozo; singla 
bonajo esas un bonajo; ma on ne povas dicar la bonajo generale. » 


Me respondas, ke on povus aplikar la sama argumento ad omna ideo abstraktita, ex. 
: a la nociono homo. « Ni havas aparta homi, ed anke la qualeso : homeso. Ma ni 
havas anke la generala ideo di omna homi. Singla homo esas ya un homo; ma ni ne 
povas parolar pri la homo generale. » Tamen ni sempre parolas tale : ex. ni dicas : « 
la hundo esas l'amiko di la homo », sen vizar un aparta hundo nek un aparta homo, 
ma komprenante la hundo e la homo generale. 


On objecionas : « Ideo ne esas identa ad aparta kozo. » Tre vera; tamen, to ne 
impedas, ke en omna nia lingui omna abstraktita idei indikesas per la sama vorto 
kam la singla individui, qui apartenas a li. To esas fakto linguistikala tre generala, e 
bone konocata da la logikisti, nam ta ambigueso di omna generala homi esas fonto 
di multa erori e sofismi : ma ni ne povas supresar ol, nam nia tasko ne esas 
emendar la homal spirito (*). Do ni darfas e mem devas aplikar la sama regulo o 
kustumo a la bonajo, la belajo, e. c. La belajo esas l'ideo generala di omna belaji, 
exakte same kam la homo esas l'ideo generala di omna homi. 

Dicar : « me amas la belajo » esas dicar : « me amas la (omna) belaji », same kam 
dicar : « Me odias la (omna) homi ». On ne trovos irga logikala difero inter ta du kazi. 

Remarkez, ke belajo, en sua maxim generala senco, kontenas la bela enti kun la 
bela kozi, do anke la beli (beluli) e la belini; e pro to on darfas uzar belajo mem pri 
belino. Kande on parolas pri la belaji di la naturo, on ne exkluzas de li la bela enti, 
homi od animali! Do la belajo esas la maxim generala nociono di « omno bela ». 

« On dicos forsan, ke belajo esas kelkafoye ambigua o ne sat preciza : certe, same 
kam pneumatiko citata supere. Ma anke belino esas ambigua, nam ol povus, 
segun rigoro, aplikesar a bela kavalino same kam a bela virino (muliero). Tamen on 
savas sempre, a qua ta vorto aplikesas. 


On facis objeciono preske kontrea : bonajo ne povus tradukar ex. D. das Gute an 
einer Sache, F. le bon de cette affaire (est que...). Pro quo ne? On uzas la sufixo - 
ajo, ne nur por kozo kompleta, ma anke por 

irga parto di kozo : me dicos exemple : donez la molajo (mola parto) di ca melono ». 
Pro quo lore on ne darfus dicar : « La bonajo di ca afero? » 


La artiklo (quan ni tre konsilas rilektar) finas per tre pruvanta frazi Germana 
tradukita ad Ido. Yen la unesma : Die Ethik lehrt das Gute, die Wissenschaft 
sucht das Wahre, die Kunst pflegt das Shone. 

La etiko docas la bonajo, la cienco serchas la verajo, l'arto kultivas la belajo. Nun la 
frazo povas e darfas anke tradukesar. La etiko docas lo bona, la cienco serchas lo 
vera, l'arto kultivas lo bela. 


(“) Se on postulas, ke la bonajo esez expresata altre kam la bonaji, lore on devos 
postular por la homo altra nomo kam por la homi, do duopligar omna substantivi 
ed adjektivi. 


Ca, ta e qua. (Apendico 5-ma.) 


Esas eroro kredar, ke nia demonstrativi esas arbitrie selektita; sed (ma), pro ke en ta 
fako mankas internaciona formi, on devis serchar l'internacioneso en la primitiva 
(Indo-europana) formi. Or la Indo-europana demonstrativi havas la sequanta radiki: 
le sa, ta; 2e k, qua divenis ho c, ed indikas proxima objekto : « la preciza senco di k 
esas bone definita per la fakto, ke ol esas la demonstrativo qua, juntita kun la vorto 
dio, donas la senco di cadie » (1). 3e por la fora objekti, on havas tri radiki : w, n, 1. 
La radiko w esas orientala; la radiko n trovesas precipue en la Slava lingui ed en D. 
jene; la radiko 1 trovesas en L. ille. Nu, ta tri lasta radiki ne povus uzesar, nam la 
sola qua esas sat internaciona, 1, uzesas ja por l'artiklo e la pronomi (personala). La 
k ne povas uzesar sub ta formo, qua karakterizas la relativ-questionala pronomi, 
nek sub la formo h, desfacile pronuncebla e dicernebla; restas do la tri formi: sa, ta, 
ca. Ma, se on adoptas s por la posedala pronomo di la 3a persono (qua esas pasable 
internaciona), restas nur la du radiki, c e t, de qui c necese koncernas la proximeso 
(ex.: L. hic = hi-ce, Romanala lingui: cil, cist, nia cis (L.), e. c. (Progreso, II, p. 25.) 


Qua. 

Ni ja dicis, por justigar (justifikar) la quaze-digramo qu, ke ol explikesas per la Indo- 
europana fonetiko, ube ol reprezentas la antiqua labio-velala artikulado. On 
respondis a ni, ke ni ne devas sorgar pri la antiqua o prehistorial fonetiko, ma nur 
pri la moderna. To semblas tre justa, ma nur per ta « prehistorial » serchado on 
povas trovar l'origino komuna di ula importanta vorti di nia moderna lingui, e 
konseque lia formo internaciona. To esas aparte vera pri la pronomi questionala. La 
Indo-europana radiko esas (duopla formo) quo, quei, qua divenis en E. what, which 
(qui pronuncesas reale hwat, hwich), ed en D. wer, was (la palatal aparis). Quale on 

remarkis (2), E. what = L. quod. Tale la maxim internaciona formo di la radiko esas 
vere qu, e tote ne ki (Esperanto). Komprenende, la u qua sequas q esas konsonanto, 
quan la fonetikisti reprezentas ofte per w (3). 


(1) A. MEILLET, Introduction à l'étude comparative des langues indo- 
européennes, p. 293-599. 

Cf. BRUGMANN, Abrege de grammaire comparee, $ 495. 

(2) Correspondense international no 9 (Progreso no 11, pagino 681) 

(3) A. MEILLET, Introduction, p. 295; K. BRUGMANN, Abrege de grammaire 
comparée, 8 497. 


Konjugo-sistemo di Ido. (Apendico 6-ma.) 


Pri -r por l'infinitivo, -nt por la participo aktiva, e -t por la participo pasiva, nula 
kontesto esas posibla, ye la nomo dil linguistiko. Altraparte, ne pri oli kontestas nia 
adversi, ma pri s di nia modi personala, pro ke li generale prenis ta letro por la 
pluralo. 


Ni devas do montrar pro quo Ido havas s kom karakterivo di sua modi personala : 


le Ta konsonanto esas la sol verbal litero quan ofras por l'organo internaciona kelka 
lingui naturala. 


a) S, en la Greka e Latina lingui, renkontresas (artikulata) ye omna duesma personi 
dil singularo, se on eceptas -isti di la perfekto; la Latina lu prizentas (artikulata) 
anke ye l'unesma e la duesma personi dil pluralo. 


b) Ta konsonanto renkontresas (artikulata) ye la duesma persono, ne nur dil 
singularo, ma anke dil pluralo en omna verbo Hispana; l'unesma persono dil pluralo 


anke prizentas lu (artikulata). 


c) Ni anke trovas lu (artikulata z, ligante al vokalo sequanta), ye la duesma persono 
dil singularo, e ye l'unesma dil pluralo, en la verbo Franca. 

d) Ol esas, on darfas dicar, l'unika dezinenco dil tota Angla konjugo, en la modo 
personala. La homi qui su apogas sur l'Angla por postular s kom plural-marko di la 
L. I. devus vere ne obliviar ca lasta fakto. 


Ni do vidas la Hispana ed Angla lingui ipsa, qui uzas s kom plural-marko, unionar 
su al lingui supere citita por apogar s kom verbal finalo. Koram to, on bezonas 
linguala sentimento tre specala por konsiderar kom pure arbitriala la dezinenci -as, 
-is, -os, -us di Esperanto e Ido (1). 

Ma, se s atribuesas al verbo, on ne povas atribuar ol pluse al pluralo : ta kumuli 
darfas toleresar nur en nia lingui. En la L. I. li absolute violacus la principo di 
l'unasenceso. 


2e La sisanta s, tre facile pronuncebla ed audebla, konvenas tre bone kom tala por 
la verbo, qua pleas rolo tante importanta en la frazo, e mem rolo plu grava kam la 
pluralo, se on ponderas bone la kozi. 


3e Altraparte, pro ke la siso di la konsonanto s facile tedas, kande ol multafoye 
repetesas sucede, ol esabus quaze netolerebla, se on selektabus lu kom plural- 
marko. Nam multa substantivi intersequas plu freque kam verbi (2). To esis un 
plusa motivo por lasar a s lua rolo verbala. 

L'Italiana montras eloquente, ke multa i intersequanta fluas sen tedar : i miei buoni 
amici, kontre ke le tro multa s finala di la Hispana certe detrimentas l'eufonio di ca 
bela linguo. Or me sempre opinionas, ke la beleso importas en la L. I., ed esas 
atraktilo. ido montras, ke me ne eroris pri ca punto. 


ES 


On dicis, ke la finali -as, -is, -os, -us meritas la reprocho esar adminime kelke 
arbitriala. Oportus remplasigar li per altra finali pure romanala, e komprenebla da 
un o du populi adminime. Ma on obliviis, ke por la cetera populi li ne esus min 
arbitriala, e forsan li esus min facile rikonocebla e memorebla. Altraparte la finali 
propozita koincidus kun altra gramatikal finali, o plu juste dezinenci (-0, -a, -e, -i) e 
konseque esus ne konciliebla kun la sistemo di la gramatikal finali, indikanta quaze 
per etiketi la naturo dil vorti e lia kategorio o rolo gramatikala. Do la chanjo di ta 
verbal dezinenci necesigus la total reformo di la finali karakteriziva di Ido, qui esas 
tante utila kom amortisanti eufoniala, e kom indikili por la lernanti e novici, qui 
esas ed esos ankore dum longa yari la maxim multi. Ica konsideri potente influis la 
Komitato dil Delegitaro pri la konservo dil finali supere citita, ed oli ne esis min 
konvinkanta pose che l'Akademio Idista. 


Al verbal dezinenci di Ido on reprochis esar nek naturala nek ciencala. Ni darfus 
saciesar da ca respondo : multe plu importas, ke li esez koheranta, simpla, facile 
merkebla ed aplikebla. Ma ni examenez la reprocho. 


Pro ke ni ne savas (e kredeble anke vu, lektero) quo esas dezinenci ciencala por la 
konjugo, ni okupos ni nur pri le naturala. 

Do, la konjugo-sistemo di Ido ne esas naturala. 


Se la aserto esas justa, ni certe ne trovos uli tala en la Latina ed en la Hispana, 
exemple, pro ke ta lingui esas nekontesteble naturala. 


On bone remarkez, ke ni examenas la verbal dezinenci nur pri la formo naturala, 
nule pri lia korespondo kun olti di la Latina o di la Hispana relate modo, persono o 
tempo. 


Se -as, -is, -os, -us (ni vidos -ez plu fore) ne esas konjugo-finali naturala, tote certe ni 
ne trovos li, nek en la verbo Latina, nek en la verbo Hispana. 


Tamen, kad la Latina ne posedas, en l'unesma konjugo : am-as, stranje simila a (tu) 
am-as di Ido? E kad la Hispana ne havas anke (tu) am-as? Kad en altra tempi li ne 
posedas : amabas (L. S.), (tu) habras, amaras, habias (S.), legas, audias, amaveras 
(L.)? 


Do -as, agnoskez lo, esas vere final sono verbal naturala. 

E pri -is, ka ne existas en la Latina, ye la duesma persono singulara; audis (3), 
capis, amabis, e. c., ed en la Hispana, ye la duesma plurala persono, kad on ne 
trovas : amais, amabais, amesteis, habais, habiais, amarais, temiais, temisteis, 
partiais, partis. 

Do -is esas vere final sono verbal naturala. 


Nun ni videz la dezinenco -us. 


La questiono esas ed esas nur : kad -us trovesas en la Latina kom final sono di 
konjugo, identa (sone) a la verbal dezinenci -us di Ido? 


Negar lo esus negar l'evidenteso ipsa. Nam, de la verbo sum (esar) til la lasta di sua 
verbi, la Latina prezentas ta sono en omna unesma personi di la pluralo. 


Do -us esas vere final sono verbal naturala, pro ke on trovas lu dek foyi en omna 
verbo Latina. 


Ma -os, kad on darfas dicar lu final sono verbal naturala? 

Yes, certe; nam la finalo mus dil verbo Latina divenis mos en la Hispana, ye la sama 
persono, en singla tempo. De to rezultas, ke la verbo Hispana, ecepte eroro, audigas 
dek e non foyi la final sono os en sua konjugo. Konseque la dezinenco os di Ido esas 


vere final sono verbal naturala. 


On forsan alegos objecione, ke ta finalo, en la Hispana, pluse markas substantivo 
plurala. 

Ma kad ol agas lo en Ido? E juste pro ke os en la hispana renkontresas 19 foyi kom 
final sono en la verbi, esas eroro selektar s kom plural signo di substantivi, citante 
la Hispana kom susteno. Nam fakte la verbi, en ica linguo, prezentas os kom final 
sono plu ofte kam la substantivi. 


Ma on questionas : pro quo la vokalo o kom karakterizivo dil futuro? 


Pro ke, se ni atribuas karakteriziva vokalo al prezento (a), altra (i) al pasinto, ne esas 
kontrelogika o nekoheranta atribuar anke specal vokalo (o) a la futuro. Facar ek ta 
vokalo la simbolo dil futuro en la tota konjugo ne esas plu arbitriala, ed alteras mine 
la Latina kam selektar (quale ula Latinisti) la partikulo pos kom signo di ta tempo, o 
transportar sur la finalo la acento dil infinitivo latina por facar ek lu kondicionalo : 
amare, audire, e. c., kande on povabus evitar omna barbarismo, uzante amarem, 
audirem, e. c. Stranja maniero, vere, restar ciencoza e naturala! 


E la dezinenco -ez dil imperativo? Unesme ni questionos, kad ol esas naturala od 
artificala? Me opinionas, ke la Franca linguo sate pruvas lua « naturaleso » per omna 
duesma personi plurala di sua verbo, ed aparte di sua imperativo. Ica fakto, pro ke 
nulo plu bona existis, igis me propozar ol vice -u di Esperanto (markizanta anke 
pronomi : kiu, chiu, e. c.) e qua, se me ne eroras, posedas kom apogo nur imperativo 
Hebrea, nekonocata da preske omni. Remarkez ke -ez reale apartenas al sistemo - 
as, -is, -os, -us (per la substituco di la febla z a la forta s). Se me ne propozis -es, la 
kauzo esas, ke venez, rakontez, dormez, preparez, pensez, pardonez, donez, manjez, 
e. C., e. cC., esas quik komprenata da irgu qua sava kelkete la Franca, e certe plu 
facile e bone kam venes, rakontes, dormes, e. c. (4). 


Irge quon opinionas kontrediceri, fakto esas nekontestebla : la Franca linguo 
pruvas, ke -ez, por l'imperativo, esas vere verbal finalo naturala. Prila sono, le venez 
a ni, rakontez ankore, e. c., esas la preske kompleta riprodukturo di F. venez à nous, 
racontez encore. 


Justifikinte -as, -is, -os, -us, -ez, restas justifikenda -ir, -or dil infinitivi pasinta e 
futura. Fakte nia kontrediceri chikanas nur pri l'infinitivo futura, nam generale li 
ipsa uzas infinitivo pasinta (5) kun infinitivo prezenta. Li anke ne kontestas pri -r 
kom karakterizivo dil modo infinitiva. Do reale kontestesas nur la vokalo 
simbolizanta la tempo (-i, -o) e la bezono ipsa di futura infinitivo. 


Ma, se on aceptas ke a simbolizas la prezento : amas, amar, pro quo i ne simbolizus 
la pasinto : amis, amir e o la futuro : amos, amor? Kad ica tri karakterizivi tempala 
(qui en omna modi pleas la sama rolo) esas kompliko o simpligo? Ka to ne esas 
simpla, praktikal e homogena? Kontraste, kad esas tala konjugo-sistemo sintezala 
en un parto, ed analizala en l'altra parto, quale olti di nia kontrediceri? Ka tal 
konjugo esas tre koheranta, tre homogena e tre ciencala, por parolar quale li? 


Altraparte -ar, -ir en Ido semblas a me tam naturala sono verbala kam en la infinitivi 


Latina, Italiana, Hispana, Franca en -ire, -ir, od en l'infinitivi Germana en -ieren, 
ankore tante produktiva (6). 

Ma on objecionas, ke li esas prezenta en la lingui supere mencionita. Me agnoskas 
lo; ma li restas adminime infinitivi, en Ido; e ke i simbolizas en li la pasinto, quale en 
la tota konjugo, certe ne povas jenar la adepto, nek supercharjar lua memorado. 
Kad esus por lu plu facila memorar, ke du simbolizas la pasinto, pos la futuro, fe 
l'imperfekto, vell la kondicionalo, dum (pos-pozita) l'imperativo, quale en altra 
sistemi plu o min laborita? Kad vere Ido ne darfas, kun adminime yuro tam granda e 
cienco egala, donar ica principo : en omna dezinenco verbala, a simbolizas la 
prezento, i la pasinto, o la futuro? Kad ol esas per to min simpla o min koheranta 
kam altri? 


Ma, on objecionas ankore, pro quo sis participi, kande 2 suficas a multa lingui? On 
ne dicas, kompreneble, ke pro la jus mencionita principo pri a, i, o en dezinenco 
verbala, la lerno e memoro pri la participi reduktesas a 2 kozi : nt participo aktiva, t 
participo pasiva. Yen fakte la sis participi! On ne dicas, ke la participi futura (-ont, - 
o), multe min frequa, lernesas pos la ceteri, okazione. On ne dicas de quanta dubi, 
miskompreni o perifrazi liberigas ta participi. On ne dicas ke li genitas multega 
substantivi tre preciza, quin nia lingui kareas nur koakte e kun multa desavantaji. 
Ton omna on tacas por blamar mokante kun semblanta justeso e yusteso. Ma bone 
ridos, qua laste ridos. Yes; e kande Ido vere sucesabos, on laudos me ne propozir lu 
tro simpla, e ne sakrifikir la just expreso dil pensi a simpleso exajerita. 


La nuna Greka kareas omna infinitivo. Ka ni devus imitar olu? No, tre certe. La 
Angla e la Germana havas nur 1 personal pronomo : they, sie por la triesma persono 
plurala, e ni havas tri. Ka ni esas pro to blaminda? Certe no. La franca posedas nur 
son, sa, ses kom posedal adjektivo por la triesma persono. Ka ni devus imitar lu, 
quale agis granda kritikero? Ha certe no, nam ico esas ne simpleso, ma deplorinda 
mizero. En « Les vrais principes de la Langue Auxiliaire » me pozis la limito 
netranspasebla dil simpleso por ta linguo : la klara e justa expreso dil pensi. 


x k k 


Pro quo ne havar en la tempi kompozita? 
Ca punto di nia konjugo meritas exameno aparta. 


Unesme ni konstatez ico : Judikata dal komuna raciono, la verbo havar kom 
helpanto konjugala en la kompozita tempi esas absurdajo. Nam verbo, qua esence 
indikas la posedo, quale havar, ne darfas, mem ne povas logike divenar simpla 
marko di tempo, e fakte analoga a dezinenco, por indikar l'anteeso : j'avais aimé 
(lore), j'aurai amé (lore), o simple la pasinto : j'ai aimé (me amis), esas neposibla 
komprenigar ed admisigar ta gramatikal idiotismo dal populi qui ne havas lu; or li 
esas nekontebla. La L. I. qua destinesas ad omni, devas konseque evitar ta eroro 
(nule naturala reale, pro ke ol esas absurda); pro to Ido evitis lu. 


Artiklo aparinta, dum aprilo di 1910, en Progreso, expozas tre bone la questiono. Ol 
debesas a M. J. KOVACIC, instruktisto en St. Veit i. Jauntal (Karintia). Yen olu : 

« On propozis (no 19, p. 298) formacar la kompozita tempi di l'aktivo per la verbo 
havar e la pasinta participo, pro ke la lingui D. E. F. I. S. uzas kune la helpanta 
verbo havar. Sed (ma), kad la mencionita lingui formacas la kompozita tempi di 
l'aktivo tote e sen ecepto per havar? No, nam oli havas multa ecepti, ex. D. por 
mortar, vekar, venar, irar, saltar, di qui la tempi kompozita formacesas per esar. On 
devus do admisar en Ido ecepti qui esas, quale on savas, granda desfacileso por 
omna lernanto. 


Pluse, quale on devus tradukar D. Ich habe geschlafen, Wir haben uns gefrunt, Du 
bist tapfer gewersen? Frazi quale : Me havis dormita, Ni havas joyita, Tu havas brava 
esita, semblas certe nelogikala ad omnu. Sed (ma) on ne darfus uzar esar vice havar 
en la alegita frazi, pro ke esar esus destinota nur por formacar la tempi di la pasivo. 


Ankore, quale on tradukus D. der gefallene Soldat, die verflossene Nacht, der 
verstorbene Vater? Dicar : la falita soldato, la pasita, la mortita patro, esus tote 
nelogikala! 


Ni videz quale altra Indogermana lingui, quin ni devas konsiderar pri ca questiono, 
formacas la kompozita tempi di l'aktivo. La Slava lingui formacas oli per la helpanta 
verbo esar e la aktiva participo, exakte kam en Ido. Konseque Ido en la formaco di la 
komp. tempi ne agas arbitriale, sed (ma) ol apogas su sur granda parto di 
l'Ndogermana linguaro, nome sur la Slava lingui. Pluse la nuna participi esas tre 
aplikebla e praktikala quale atributi, kozo, quan on devas bone konsiderar ante 
enduktar altra konjugo! 


Fine, kad on inventos plu bona, plu internaciona e min artificala konjugo, kam esas 
la nuna? Me dubas. La konjugo propozita en no 22 semblas nulkaze esar facila, 
precipue en la pasivo. Ni videz nur quanta sufixi esas por ol necesa : -as, -avas, - 
iras, -it, -avit, -irit, -olas, -avolas, -irolas, do triople multa kam en nuna Ido! mem se 
ta sufixi igus omna nuna analizala verbformi superflua, la konjugo esus malgre to 
min facila kam la nuna. Amesavolas o amesirolas ne esas plu simpla kam : 

esos amita o esosamita. E quala longa rubandatra vorti! Amesavolas ed amesirolas 
ankore konvenas, ma ne plus la vorti : diminutesavolas, kalumniesavolas o mem 
familiarigesirolas. On sentas justa angoro en pronuncar tala longaji! (7). 


Kelka kritikanti anke propozas chanjar la verbal finali : -as, -is, -os, -us, -ez, dicante, 
ke oli ne esas sufice dicernebla. Me opinionas, ke ta aserto ne esas justa. La finali 
alegita diferas inter su per la bone audebla vokali multe plu bone kam en multa 
nacionala lingui, exemple : en D. er lernt - lernte, wir erwachen -erwachten diferas 
per un litero facile misaudebla (8). 


Me finas do kun la propozo : « Nia estimata Akademio konservez la nuna, facila e tre 
praktikala konjugo! » 


L'artiklo esis sequata da la yena remarko : « Ne nur D. ed F. havas verbi qui 
formacas la kompozita tempi per esar vice havar, ma inter la korespondanta verbi di 
la du lingui, sat (pasable) multi uzas havar en un linguo ed esar en l'altra, exemple : 

esar, kurar, saltar, e. c. Do ne nur l'adepti di singla linguo hezitus ofte inter esar e 
havar, sed (ma) la Franci ne uzus la sama helpanta verbo en la sama kazi kam la 
Germani. Adjuntez ke, en la reflektiva verbi, la F. remplasigas absurde havar per 
esar, dum ke la D. uzas (logike) ankore havar : ich habe mich gewaschen = je me 
suis lave : altra frequa kauzo di erori, di heziti, di miskompreni. Tale en ta sola 
punto questionesas pri la logikala karaktero di nia linguo, do pri lua vera 
internacioneso. 


(1) En qui la liganta vokali a, i, o, u reprezentas rispektive la prezento, la pasinto, la 
futuro, la kondicionalo. 


(2) En specal artiklo « Verbala rolo dil s en la helpo-linguo » ni pluse citis la susteno 
quan la Sanskrita linguo, la Zenda, Armeniana, la Gotika e l'ancien alta Germana 
donas a s kom verbal finalo, en la modi personala : -asi, -as, -ats, -mas e. c. (Videz 
Bulletin francais-Ido de la Langue auxiliaire no 69-70, p. 266. 


(3) Kad audis L. ne esas identa a audis di Ido? Ma on respondas : « audis L. esas 
prezento, e vu facas barbarismo, uzante lu por indikar pasinto ». Ne koaktez me, 
kara kritikeri, respondar a vi per cito di barbarismi multe plu grosa, quin vi facas en 
konjugo asertita kom Latina, kom natural e ciencala. Ma kad me ne precizigis, ke 
me parolas nur pri la formo. Nu, kad audis, dormis, venis, sentis ne esas, en Ido, 
forme simila ad audis, dormis, venis, sentis di la Latina? 


Relate i, karakterizivo dil pasinto en Ido, kad ol ne havas bela defenso en omna 
perfekti Latina, che qui ta vokalo uzesas kin foyi ek sis? (Amavi, amavisti e. c.) 


E kad a por la prezento ne bone defensesas dal infinitivo prezenta dil unesma 
konjugo Latina, Italiana, Hispana (-are, -ar), dal indikativo prezenta (amas, amat e. 
c., ama, parla, aman), fine dal participo prezenta (amant..., amando, aimant F.)? 


(4) L'imperativo (o plu bone volitivo) tale formacata (ven-ez) semblas a ni nek min 
ciencala (nam on sempre alegas la cienco) nek min naturala, nek min klara kam le 
venidumo ples venir di altra sistemi. 


(5) Che li ta infinitivo esas kompozita per la verbo havar o esar e pasinta participo; 
che ni ol esas simpla do plu kurta : -ir, quale la prezenta -ar. Yen la tota difero. Kad 
on volus donar solid expliko pro quo l'infinitivo prezenta devas esar simpla, ma la 
pasinta, kompozita. 


(6) Pri l'infinitivo futura, ni remarkigos ke ol trovas kelka susteno en la Latina : fore 
= esor, di qua l'e finala audesas apene pro la tonika acento. 


(7) L'akademio repulsis ta ed altra chanji. Videz ye la fino di la chapitro pri « verbo ». 

(8) Kad, en la Germana, fiel e fiele, fállt e fielt, werde e wúrde, waren e wáren, 
sprecht e spricht e. c., diferas inter su, por la orelo, plu fote kam amas, amis, amos, 
amus, amez o amar, amir, amor? 


Kad, en l'Angla, drink, drank, drunk — ring, rang, rung — sing, sang, sung diferas 
per altro kam per vokalo, o kad la difero audesas plu bone kam en esanta, esinta, 
esonta? 


Kad, en la Franca, e por l'orelo, fais e fis, lus e lis, marcha, marchait, marché, serai e 
serais e. c. diferas plu dicerneble kam esus, esez o amita, amata? 


Kad, en la Latina, olim internaciona ed uzita, parolita dal maxim diversa nacioni, on 
ne dicernis e nun ankore ne dicernas aude leges de legis, audiunt de audiant, audies 
de audias, sunt de sint, erant de erunt, fueras de fueris, ames de amas, amabas de 
amabis e. c.? Kad on lendis o plendas pro ke li diferas inter su nur per un sola 
vokalo quale amos, amus o aminte, amante en Ido? 


Se en linguo patriala, plu o min neglijata dal nacionani, pri la pronuncado, on 
dicernas e komprenas vorti o verbal formi diferanta nur per un vokalo, pro quo on 
ne atingus sama rezultajo en Ido, linguo stranjera a l'uzanti e kom tala plu atence 
pronuncata? 


Cetere, ka nia renkontri e kongresi ne sat konvinkive respondis? 


Vortordino. (Apendico 7-ma.) 


Quale ni ja vidis en la sintaxo, la normala vortordino esas : le subjekto, 2e verbo, 3e 
komplemento direta, singla ek oli esante akompanata da sua omna komplementi. La 
komplementi nedireta povas esar lokizata irgaplase, ma li prefere sequas la verbo. 
Ex. : La filiulo di nia olda vicini retrovenis de Paris, ube il kompris multa ludili 
por sua infantino. 


Omna rupto dil ordino normala nomizesas inversigo, sive pro ke la komplemento 
direta preiras la verbo : elun ne ilun me vokis, sive pro ke la subjekto sequas lu : 
venez, venez, klameskis l'instruktisto. L'inversigi povas esar postulata dal bezono 
insistar sur vorto, pozante lu avane, quale elun en l'unesma exemplo, o dal deziro 
(en la traduki) sequar l'ordino dil texto originala. 


La questionanta vorti sempre komencas la prepoziciono e ne diplasas la subjekto : 
Kad vu venos; dicez kad vu venos. — Quo eventis? Quon vu vidas? - Quantin 
me kontis? me ne plus memoras. 


L'atributo devas quik sequar la verbo esar : Esez mizerikordioza por omni, e ne : 
esez por omni mizerikordioza. — Il ne toleras to, quo esas erora segun sua 
konvinkeso, e ne : il ne toleras to, quo esas segun sua konvinkeso erora, en qua 
erora semblas relatar konvinkeso. E tale kun omna verbo havanta atributo : Il 

mortis tre povra de pekunio, ma richa de vertui, e ne : il mortis de pekunio tre 
povra, ma de vertui richa. 


L'adjektivo avan o dop lua substantivo (Videz en la gramatiko, ye adjektivo). Ma ne 
sistematre avan la substantivo, quale en la Germana e l'Angla. 


L'adverbo preiras o sequas nemediate la vorto quan ol modifikas. Ne, tre, nur sempre 
avan olu. Ofte l'adverbo bone lokizesas inter la subjekto e la verbo : Il sempre 
plendas pri omno. 


La participo, en la kompozita tempi dil verbo (aktiva o pasiva), sempre devas sequar 
la helpanto esar, e darfar separesar de olu nur da adverbo relatanta la verbo : Ni 
esas arivinta de du hori, e ne : ni esas de du hori arivinta. — El esas tre amata da 
omni, e ne : el esas da omni tre amata. — Ta soldato esis grave vundata. 


La participo o ladjektivo devas sempre sequesar da sua komplementi, direta o ne 
direta, e ne separesar de sua substantivo : La homo estimata da omni, e ne : la da 
omni estimata homo, o : la homo da omni estimata. — La fervoyi formacas reto 
kovranta la mondo, e ne : ... reto la mondo kovranta, e mem mine : la mondo 
kovranta reto. 


Me recevis letro skribita en linguo ne konocata da me, e ne : me recevis letro en 
da me ne konocata linguo, e mem mine : me recevis en da me ne konocata skribita 
letro. — El esas laudata ed amata da ti omna qui prizas la beleso ed afableso, e 
ne : el esas da ti omna qui prizas la beleso ed afableso amata e laudata. — Ta urbo 
esas abunde provizita ye omna kozi utila por la vivo, e ne : ta urbo esas ye omna 
por la vivo utila kozi abunde provizita. — La mastro, ebria de furio, bastonagis 
l'asno ne volanta avancar, e ne : la de furio ebria mastro bastonagis la avancar ne 
volanta asno. — Ni refutis omna objecioni prizentita da nekompetenta personi 
ed ofte genitita da nesuficanta konoco di nia linguo, e ne : ni refutis omna da 
nekompetenta personi prizentita ed ofte da nesuficanta konoco di nia linguo genitita 
objecioni. — Tablo kovrita per ancien reda tapiso makulizita, e ne : tablo per 
ancien reda makulizita tapiso kovrita. — Me propagas la linguo helpanta Ido, 
konstruktita sur logikal principi e sencese developata per ciencal diskutado, e 
ne : me propagas la helpanta, sur logikal principi konstruktita e per ciencal diskutado 
sencese developata linguo Ido. — La linguo helpanta esas l'inventuro maxim utila 
por la developo di l'internaciona relati e maxim fekunda de grava konsequi por 
la profito di la homaro futura, e ne : la helpanta linguo esas la por la developo di 
Vinternaciona relati maxim utila e por la profito di la futura homaro de grava konsequi 
maxim fekunda inventuro. — Vu esas nejusta segun mea opiniono, e ne : vu esas 
sugun mea opiniono nejusta (1). 


Ek Progreso, VII, 161: « Quo esas verajo decidar nur povas intelekto. » Yen bela 
exemplo di kompleta inversigo di la natural ordino di la pensi. Unlatere, oportis 
pozar decidar ante lua komplemento « quo esas verajo ». Altralatere, oportis pozar 
nur nemediate ante intelekto, quan ol referas. On povis do uzar un de la sequanta 
frazordini : « Decidar quo esas verajo, nur intelekto povas. » — « Quo esas verajo, nur 


178 


intelekto povas decidar. » — « Nur intelekto povas decidar, quo esas verajo. » E la 
triesma formo semblas a ni la maxim klara por omni, do preferinda. » (2). 


(1) Multi ek ta exempli prenesis de la XXVI exerco di « Exercaro ». Ica finas per 
konsilo quan Sro COUTURAT judikis, quale me, kom importanta e konform a 
l'evoluciono di nia lingui : preferar la voco aktiva a la pasiva. Ex. : « Dicez per la 
formo aktiva : « On (o ni) sequis la voyo, acensis la kolino, vizitis la kastelo, ed 
admiris la bela panoramo, quan on vidas del somito », prefere kam per la 
formo pasiva : « La voyo sequesis, la kolino acensesis, la kastelo vizitesis, e la 
panoramo admiresis, qua videsas del somito. » ». 


(2) Okazione ni volas refutar un foyo pluse ti qui asertas, ke l'akuzativo esas 
necesa por posibligar l'inversigi, quin ula lingui tante prizas. Yen exemplo di 
D. frazo hazarde prenita : « Das Wissen eignet sich das Kind bereits in 
allerfrúhester Jugend an... » Ube es l'akuzativo? Das Wissen o das Kind? Nur 
la senco e la komuna raciono indikas ol, e posibligas komprenar ta frazo. E to 
eventas tre ofte en D., nam l'akuzativo esas identa a la nominativo en la 
pluralo, ed en la feminal e neutra singularo, do mezvalore 5 foyi ek 6! Esas do 
multe plu simpla e plu sekura sequar sempre la normala vortordino, e dicar 
ex. en Ido : « L'infanto aquiras la savo ja en la maxim frua yuneso. » 


Puntizado. (Apendico 8-ma.) 


Punto (.) uzesas por separar la frazi, t. e. expresuri di integra e kompleta pensi tote 
nedependanta. Bona precepto di stilo esas ta, quan Sro PEUS recevis de ula sua 
maestro : Uzez multa punti, t. e. facez kurta frazi. En matematiko, la punto uzesas : 
le en longa nombri por separar la mili, ex. : 9.365.724 plu klara kam 9365724; 2e 
en algebro lu havas la sama signifiko kam X (1). 


Mayuskuli. — Okazione la punto, on devas regulizar l'uzo di la mayuskuli. On uzas 
komencal litero mayuskula : 


le por la propra nomi, inkluzante en ici la nomi di landi, monti, fluvii, riveri, la nomi 
di populi, societi od institucuri, qui nature kontenas la religii e lia praktikanti. On 
lasas al derivaji di ta nomi la mayuskulo di la radiko. Ex. : la Franco, la Franci, la 
Franca (linguo); la Kristanismo (de Kristo), la Kristani; Alpala, Alpano (de Alpi). Co 
evitas la dicerno a qua obligas ula lingui pri la kazo en qua on konservas la 
mayuskulo od on remplasigas lu per minuskulo. 

2e por l'unesma vorto di singla frazo, e konseque, pos omna punto. 


3e pro politeso, en ula kazi, en tituli. Ex. : Sioro Profesoro. En la nomo dil Rejo. 


On atenciez la skribo di kelka mayuskuli : 

le On evitez skribar I quale J, quale ofte eventas en Germania. On skribez Ido, ne 
Jdo. 


2e On distingez, skribante, la mayuskuli K e R. 
3e On distingez F e T : l'infra parto di T flexesas ad dextre; ta di F ad sinistre. 


Komo (,) uzesas por seperar la propozicioni qui kompozas frazo. Pos la relativa 
pronomi, on adoptas la franca uzo di la komo (D. 1062) : On distingas du uzi tre 
diversa di la relativa pronomi, qui konstitucas preske du diversa senci. 


La frazo : « Me ne amas la infanti, qui facas bruiso » povas havar du senci : le Me ne 
amas ti de la infanti, qui facas bruiso; 2e Me ne amas la infanti, pro ke li (konacate e 
generale) facas bruiso. En l'unesma kazo, la relativo esas determinanta : il 
determinas la speco de infanti, quin me ne amas. En la duesma ol esas qualifikanta 
od explikanta : ol qualifikas generale omna infanti. On uzas la komo (avan qua) en la 
duesma kazo, ne en l'unesma. 


Altra exempli : « La homo qua lektas la jurnali devas ne kredar omno quon lu lektas. 
— Regardez ta homo, qua lektas jurnalo : lu audas tamen omno quon ni dicas. » « La 
amiko qua ne audacas dicar la verajo ne esas vera amiko. — Mea olda amiko, qua 
kustumis dicar la verajo, ne audacis takaze dicar ol a me. » « La unesma soldato qua 
vidis l'enemiki hastis avertar la generalo. — Napoléon, qua vidis l'enemiki avancar, 
sendis kontre li sua olda guardo. » Ica exempli sugestas utila remarko. Omnafoye 
kande la substantivo esas determinita, la qua esas nur explikanta, do postulas 
komo. Or ico eventas : le kande la substantivo esas propra nomo : evidente ne 
existas plura Napoléon, do nulo qua povus determinar lu plu komplete; 2e kande ol 
esas akompanata da determinanta adjektivo, sive demonstrativa, sive posedala : « ta 
homo » esas ja suficante e komplete determinita per la demonstrativo (o per la gesto, 
qua akompanas ol); « mea olda amiko » anke esas determinita per ica epiteti. 


Komprenende, la regulo valoras anke, se qua esas preirita da prepoziciono : « La 
amiko de qua me demandis konsilo aprobis mea penso-maniero. — Mea patro, de 
qua me demandis konsilo, aprobis mea penso-maniero. » 


En matematiko, en la nombri decimala, la integri seperesas de la decimali per komo 
(ne per punto, qua havas altra uzo, V. p. 217). Ex. : 3,14. 


Punto-komo (;) uzesas por separer *** propozicioni o frazi gramatikale nedependanta, 
ma ligita per la senco. 


Bi-punto (:) uzesas por anuncar expliko : ol dikas, ke la sequanta frazo explikas la 
preiranta. Ol anuncas anke citajo, ma lore sequesas da cito-hoketi. 


Puntaro (...) indikas interrupto di la frazo, sive da altra parolanto, sive da la 
parolanto ipsa, qua haltas por retenar o chanjar l'expreso di sua penso. La Germani 
uzas vice to la Gedankenstrich (vortope : penso-streko) ma to esas mala uzado, nam 
la streko havas altra senco e necesa uzado. (Videz streko). 

Parentezi () uzesas por inkluzar frazo, propoziciono o vorto, qua esas aparta, e devas 
separesar de la cetera texto. To esas generale remarko laterala, quan on insertas, e 
qua interruptas la rekta ordino di la penso. De to konsequas konsilo : on ne trouzez 
la parentezo, pro ke ol riskas trublar la kompreno. 


Pro ke la parentezi esas esence destinata ad inkluzar, on darfas nultempe uzar una 
sen l'altra, quale on facas ofte kun la nombri. Vice « 1) », on devas skribar, o « (1) », o 
simple « le » o 1-e (abreviuro di unesme). La uzado « 1) » havas grava detrimento : 
kande on vidas tala parentezo klozanta, on serchas spontane la parentezo apertanta, 
ed on ne trovas ol. Pluse, eventas ofte ke ta parentezo « vidva » trovesas en od apud 
altra vera (duopla) parentezo, e lore on havas, sive : « 1) ) », sive « )1) », du dispozuri 
egale absurda. Do : nultempe uzez un parentezo sola! 


Kramponi [| ed Embracili () uzesas, en matematiko, kom parentezi di duesma o 
triesma grado, ex. : (...[...(...)...]...). En la « prozo », on povas uzar la kramponi en 
simila kazo, o kom aparta parentezi. On uzas l'embracilo (unika) por korespondigar 
un lineo (unlatere) a plura linei (altralatere), tale : 


La pinto devas turnesar ad l'unika lineo, e la branchi (la konkaveso) ad la plura linei 
(e ne inverse!) Ni konsilas uzar minim ofte l'embracilo, pro ke ol komplikas e 
desfaciligas la kompostado. Ol esas utila nur en sinoptikala tabeli. Ol povas uzesar 
anke horizontale, ex. en geneologikal arbori : 


6044444447994 4444 48 
Petrus Paulus loannes Maria 


Streketo (-) esas ortografiala signo, e funcionas kom ligilo. Ol unionas la parti di 
vorto kompozita (Videz ye Kompozado). Ol indikas anke la seko di vorto de un lineo 
ad altra, pri qua ni quik parolas. 


Seko di la Vorti. [D. 485]. On admisas kompleta libereso en la seko di la vorti de 
lineo a lineo, ecepte ke singla parto devas kontenar vokalo, e ke la digrami of diftongi 
devas ne dividesar. Ex. on darfas sekar tale la vorto mustar : mu-star, mus-tar, o 
must-ar. Ma neutro, mashino sekesas neutro, ma-shino, e ne ne-utro, mas-hino. On 
nultempe uzez duopla streko (=) rezervenda a la signo di egaleso, nek iterez la 
streketo ye komenco di la lineo sequanta. 


Streko (—), plu longa kam streketo, esas, tote kontree, separilo, e la maxim grava. Ol 
indikas, sive chanjo di parolanto (t. e. separas la dici, respondi, di diversa parolanti), 

sive chanjo di temo. Ol seperas do multe plu kam la punto. Ma en la lasta kazo esas 
preferinda uzar la alineo, qua indikas plu klare ta separo; ol havas l'avantajo 
insertar en la texto « blankaji », vakuaji, qui repozas la okulo e furnisas ad ol halto- 
punto. 


Cito-hoketi (0). La cito-hoketi indikas ed inkluzas la paroli o vorti, quin on citas. Li 
devas turnar sua konkaveso ad interne, t. e. ad la texto inkluzata, same kam la 
parentezi. Omna altra uzado esas mala, pro ke ol esas konfuziganta. 


Noto-referi. Por indikar la noti (ped-noti), nula moyeno esas tam simpla e komoda 
kam la numeri : nam li esas la maxim bona e klara signo, e li esas en senlimita 
provizuro. Se on uzas steleti (“) o kruci (ft), quale ula populi, e se on havas multa 
noti en un sama pagino, on ne plus savas quale helpar su : la procedo, iterar la 
steleti o la kruci, esas vere « sovaja », t. e. apartenas a la primitiva stando di 
civilizeso, en qua on ne posedis la cifri e reprezentis la nombri per streki; od on esas 
obligata rekursar anke ad altra signi, qui havas altra senci od uzi (ex. 8, qua 
signifikas paragrafo). Pluse, on bezonas ofte la steleto e la kruco por altra signifiki : 
la steleto indikas en linguistiko formo konjektita, ne atestita; en Ido, formo ne 
oficala, o teknikala; la kruco indikas generale mortinto, o dato di morto, ed en 
filologio, arkaika formo. To omna pruvas, ke ol esas nur remediacho, e ke nur la 
numeri esas ezenda por la noto-referi. 


Klamo-punto (!) uzesas pos klamo o frazo klamanta o klamata. Kelka populi uzas ol 
pos omna voko od interpelo, mem pos Sioro en komenco di letri, unvorte, pos omna 
vokativo. Ico esas forsan exajero, nam kande on parolas od ulu, on ne klamas « 
Sioro! » 


Question-punto (?) uzesas pos frazo direte questionanta, ne pos subordinala 
propoziciono questionanta, Ex. : « Qua venas? », ma : « Me questionas, qua venas. » 


Pri ca la lasta signi, on propozis sequar l'exemplo di la Hispana, t. e. pozar li, 
renversita, ante la frazo klamanta o questionanta. La motivo esas : avertar la 
lektanto pri la karaktero di tala frazo, por ke lu konforme modifikez sua pronunco. 
Esas vera ke, pro manko di tala averto, on kelkafoye eroras pri la karaktero di la 
frazo e pronuncas ol male, o mem devas repetar ol kun la justa pronunco. Ta 
propozo esas do konsiderinda; la unika kontrea argumento esas, ke l'altra uzado 
esas plu internaciona. Se on adoptus ol, la signi ! e ? divenus duopla ed inkluzanta, 
same kam la parentezi e cito-hoketi. Ed on vidas ke, pro la sama motivo di klareso, 
li devas prizentar du formi inversa, quale la question-punti en la Hispana. 


Apostrofo () uzesas por indikar eliziono (V. 8 6). 


Generala remarko. — On devas ne mis-evaluar l'importo di la puntizado, e desprizar 
la koncernanta reguli kom superflua o minucioza. La puntizado esas necesa por la 
klareso, do por la perfekta e sekura interkomprenado; ol havas signifiko por la 
pronuncado. La punto reprezentas halto pasable granda; la bi-punto e la punto- 
komo, halto min granda; la komo, halto plu mikra, ma sentebla. Egardar ta signi e 

facar la korespondanta pauzi, esas l'unesma regulo di la diciono, e la maxim 
importanta. 


(1) [Segun Progr., IV, 531 (L. COUTERAT) e VI, 380] : On adoptas la reguli 
propozita por la puntizado (IV, 531). Decido 1062 pri la komo (VI, 211). 


Nomi. Adresi. (Apendico 9-ma.) 


[D. 1141] ... "Akademio rekomendas enuncar la personal nomi komencante per la 
prenomo. (Ica decido ne koncernas la nomi en listi, adresari, e. c., ube on pozas la 
familial nomo unesme, por l'alfabetal ordino.) 


On rekomendas por l'adresi la sistemo (Franca), qua komencas per la nomo di 
persono e finas per l'urbo e la lando, ed on repulsas la sistemo inversa (Rusa) 
[Progr., IV, 470; VI, 52; VII, 162]. 


Exemplo di korekta adreso: 


Monsieur Louis Legrand 
64, rue Notre-Dame 
Sens (Yonne) 

FRANCE 


Se on volas indikar, dop nomo di persono, ta di lua urbo o lando (ex. : nomo di 
delegito, en raporto pri kongreso), ni konsilas pozar ta lasta nomo inter parentezi, ex. 
: Sro Martin (Paris), e ne, segun la Germana kustumo, separar la du nomi per 
streketo: Sro Martin-Paris, qua kredigas, ke la nomo di la persono esas Martin-Paris. 


Formuli di politeso en letri. (Apendico 10-ma.) 


Ta formuli esas afero di nacionala kustumo e stilo, e la simpla traduko di tala 
nacionala formuli genitus ne nur senfina diverseso, ma frazi stranja, nekomprenebla 
o miskomprenebla. Semblis do necesa fixigar, per konvenciono, to quo devas 
konsideresar kom polita formuli. 


Ye la komenco di letro, ni uzez nur Sioro, e se la korespondanto havas ula titulo, 
funciono o profesiono, qua konsideresas en nia korespondado, ni skribez : Sioro 
Prezidero, Sioro Profesoro, e. c. Por iti, qui havas funciono o situeso, por qua la 
simpla Sioro ne semblas suficanta, ni havas la vorto Sinioro : Sinioro Episkopo, 
Sinioro Ministro. 


183 


Ye la fino di letro, ni generale uzez : Kun sincera saluto. Por siniori e la personi, quin 
ni qualifikas « sinioro » ni dicez : Kun respektoza saluto. 


Komprenende ta reguli ne koncernas la korespondado kun amiki, kamaradi, 
parenti, qua admisas tre granda diverseso en ta formuli. 


[Segun Progr., II, 679; IV, 470]. 

Tabelo 


PREFACO 


Quo esas Ido ? 
Konstato 
Averto 


UNESMA PARTO: MORFOLOGIO E SINTAXO 


Alfabeto 

Pronunco dil vokali 

Pronunco dil konsonanti e digrami 
Acento tonika 

Artiklo 

Substantivo 

Propra nomi 

Adjektivo qualifikanta e lua plaso 

Gradi komparala 

Personal pronomi 

Posedal adjektivi e pronomi 
Demonstrativ adjektivi-pronomi 

Relativa e questionala adjektivi-pronomi 
Pronomo "lo" 

Adjektivi-pronomi nedefinita 

Verbo: 

transitiva, netrangitiva, pasiva, mixita, reflektiva, 
reciproka, unpersona 

Adverbi: 

di quanteso, di tempo, di loko, di maniero, 

di afirmo, nego, dubo 

Prepozicioni (ad-kun): 

ad (a), alonge, an, ante, apud, avan, che, cirkum, 
cis, da, de, di, dop, dum, ek, en, erste, exter, for, 
inter, kontre, koram, kun 

Prepozicioni (lor-ye): 

lor, malgre, per, po, por, pos, preter, pri, pro, 
proxim, segun, sen, sub, super, sur, til, tra, 
trans, ultre, vice, ye 

Komplemento di adverbo prepoziciona 

Plaso dil komplemento di prepoziciono 
Prepozicioni avan infinitivo 

Prepozicioni kun verbi 

Konjuncioni: 

Koordinala 

do, e ed, ma, nam, or, o od, sive, tamen, 

aw Ww 


=J 


11 
13 
16 
18 
21 
24 
25 
27 
29 
30 
32 
33 
37 


46 


57 


66 


74 


lore, nek, yen 

Subordinala 

ke, se, se nur, quale se, quankam 

Konjuncioni kompozita 

Konjunciono questionala 

Interjecioni: 79 
aye, ba, fi, ha, he, hem, ho, hola, hop, hu-hu, 

hura, krak, krik, krik-krak, nu, paf, plump, 

psit, shut, sus 

Nombri: 80 
kardinala, kompozita, ordinala, fracionala, 

multiplikera, nombro de foyi, Expresuri 

distributiva, La hori, En matematiko 


Sintaxo: 86 
Vortordino, Inversigo e n inversigala (akuzativo) 
Tempi e modi: 91 


indikativo (prezenta, pasinta, futura), kondicionalo, 
la konjuncioni no influas la modo, imperativo o 
volitivo, expresuro por ke e volitivo, infinitivi, 
participi, absoluta participo, participi substantiva 


DUESMA PARTO: VORTIFADO 98 
Elementi di vorto 98 
Procedi di vortifado 98 
Radiki, Dezinenci 
Nemediata derivado 99 


Substantivo nemediate formacita de verbo, 
Adjektivo nemediate formacita de substantivo, 
Adverbo nemediate formacita de adjektivo, 
Adjektivo de adverbo, Verbo de radiko neverbala 


Mediata derivado 102 
Afixi 102 
Prefixi: 103 


anti, arki- , auto, bi-, bo-, des-, dis-, ex-, ge-, mi-, mis-, 
ne-, sen-, par-, para-, pre-, pseudo-, quadri-, retro-, ri- 


Prefixi teknikala (equi-, ko- mono-) 109 
Prepozicioni prefixa 111 
Sufixi (ab-ebl) : 111 


-ab-, -ach-, -ad-, -ag-, -aj-, -al-, -an-, -ar-, -ari-, 
-atr-, -e-, -ebl- 
Sufixi (ed-ig) : 121 
-ed-, -eg-, -em-, -end-, -er-, -eri-, -es-, -esk-, -estr-, 
-et-, -ey- , -i- , -id-, -ier-, -if- , -ig- 
Sufixi (ik-yun) : 132 
-ik- , -il- , -in-, -ind-, -ism-, -ist-, -iV-, -iz-, -oZ-, -ul-, 
-um-, -un-, -ur-, -uy-, -yun- 

Kompozado: 

1° Substantivo kun substantivo 

2° Substantivo kun verbo 

3° Substantivo kun adjektivo (o radiko adjektivigita) 
4° Prepoziciono kun verbo 

5° Prepoziciono o nombro-nomo kun adj ekti-vo o substantivo 


6° Irga adjektivo kun radiko igita adjektivo o adverbo 
Regulo di analizo o deskompozo 

Kompozado prepozicioni 

La kompozaji e la sufixi 


APENDICI 


1. L'acentizo en Ido 

2. La pluralo por -i 

3. Genro e maskulismo 

4. Substantivigo dil adjektivo 
5. Ca, ta e qua 

6. La Konjugo-sistemo di Ido 
7. Vortordino 

8. Puntizado 

9. Nomi. Adresi 

10. Formuli di politeso en letri 

